
"Ništa nije tako tajanstveno kao one tajne pripreme koje čekaju čovjeka na pragu svakoga 
života. Sve je dovršeno prije naše dvanaeste godine." 

Što se tiče svete Terezije od Djeteta Isusa i Svetoga Lica, kod nje je sve bilo dovršeno tek 30. 
rujna 1879. godine kad je izdahnula u bolesničkoj sobi Karmela u Lisieuxu, podrovana 
sušicom, u dobi od dvadeset i četiri godine i devet mjeseci. 


Međutim, njezin je suvremenik Peguy govorio i za nju, jer je istina da se sudbina ukorjenjuje 
u jednu zemlju, razdoblje, obitelj, daje dužnik nasljeđa, povijesti. Nitko nije otok. Terezija 
nije sišla s neba kao anđeo; rođena je u zemlji normandijskoj, ovisna o svojim precima i 
svome kraju. 

Prije nego stoje cijeli svijet slavio svetu Tereziju iz Lisieuxa i njezin put djetinjstva, postojalo 
je jedno dijete: Terezija Martin, iz Alencona. 

Ona je doista tajanstveni plod onih tajnih priprema. Daje svaki od njezinih roditelja slijedio 
sklonost svoga srca, "najveća svetica modernih vremena" ne bi nikad ugledala svjetlo dana. 

* 

Louis Martin, dijete vojničke obitelji, rođen u Bordeauxu 22. kolovoza 1823, poznavao je 
život vojničkih logora i bio odgojen u uspomenama na Napoleonove podvige, iako se njegov 
otac pridružio kraljevskoj vojsci za vrijeme vladavine od Sto dana. Kapetan za vrijeme 
Obnove, budući Terezijin djed povukao se u mirovinu u Alencon 1830. godine. 

Njegov sin Louis, uredan, točan, povučenog i zamišljenog temperamenta, izučio je urarski 
obrt, obrt strpljivosti i točnosti. U dvadeset i drugoj godini pomišlja na još samotniji život pa 
se javlja za pripravnika u samostanu Velikog Svetog Bernarda. Budući da nije znao latinski, 
bio je odbijen. Nakon stanovitog boravka u Parizu nastani se kao urar u Alenconu i živi sa 
svojim roditeljima u ulici Pont-Neuf, provodeći kroz osam godina gotovo samostanski život, 
ispunjen radom, molitvom, čitanjem, ribolovom - njegova omiljena razonoda - i 
posjećivanjem prijatelja u katoličkom klubu. 

Alencon, glavni grad pokrajine Ome, imao je onda 13.600 stanovnika. Taj miran gradić 
savršeno je odgovarao ovom tihom čovjeku, a na glasu je jedino po svojim čipkaricama koje 
izvoze čuvene alenconske čipke po cijeloj Francuskoj, a napose u Pariz, gdje bučna raskoš 
skriva krhkost Carstva. 

Zelija Guerin rođena je 23. prosinca 1831. u obitelji seljačkog podrijetla. I ona živi u 
ratničkim uspomenama, budući da joj je otac sudjelovao u bitci kad Wagrama, i završio 
karijeru u žandarmeriji. Godine 1844. povlači se u Alencon, u ulicu Saint-Blaise broj 36, 
nasuprot općinskoj zgradi. 

Odgojena od tog silovitog oca i majke koja je nije voljela, Zelija će jednoga dana pisati svome 
bratu: "Moje djetinjstvo, moja mladost bili su žalosni kao mrtvački pokrov, jer, dok je tebe 
majka mazila, prema meni, ti znaš, bila je veoma stroga; premda tako dobra, prema meni nije 
ima razumijevanja; zbog toga sam mnogo trpjela u srcu. (Obiteljska pisma, 7.11. 1865) Ona 
će svoju naklonost pokazivati prema tom bratu Izidoru, studentu farmacije, i prema svojoj 
sestri Elizi, svojoj pouzdanici, koja će kasnije stupiti u samostan od Pohođenja u Le Mansu 
pod imenom sestra Marija Dositeja. S njima će se dopisivati sve do svoje smrti i u pismima 
otkriti svoj nemirni temperament, često žalostan, ali i svoju živu narav, revnost u poslu, 
postojanu vjeru, zdrav razum, pa i duhovitost. 

Kao Louis Martin i ona pomišlja na redovnički život. Kao i on, i ona će doživjeti odlučno 
odbijanje kad bude molila daje prime sestre u gradskoj bolnici u Alenconu. Onda se dala na 
proizvodnju alenconskih čipaka i otvorila "ured" na svoj račun, potpomognuta od svoje sestre: 
kao sposobna radnica, potpuno će uspjeti. 



* * * 


Dvoje isključenih od redovničkog života, urar u trideset petoj i čipkarica u dvadeset sedmoj 
godini, sreli su se i poslije kratkih zaruka vjenčali u crkvi Naše Gospe 13. srpnja 1858. 
Nastanili su se u ulici Pont-Neuf i živjeli najprije deset mjeseci - na Louisov prijedlog, ali 
zajedničkim pristankom - kao brat i sestra. Posredovanjem jednog ispovjednika promijenili su 
prvotnu odluku tako da se iz tog braka rodilo devetero djece od 1860. do 1873. "Što se mene 
tiče, jako volim djecu, rodila sam se da ih imam, ali će i tome uskoro biti kraj. Imat ću 
četrdeset i jednu godinu dvadeset i trećeg ovog mjeseca, a to je vrijeme kad se postaje baka!" 
pisat će prije rođenja svog posljednjeg djeteta, Terezije. (15. 12. 1872) 

Samo je pet kćeri preživjelo: u to vrijeme smrtnost djece nije još bila pobijeđena. Slaboga 
zdravlja, gospođa Martin, podgrizana rakom na prsima koji se otkrio kao neizlječiv tek 1876, 
pristaje, bez kolebanja, da svoje peto dijete, a kasnije i ostalu djecu, preda više ili manje 
savjesnim dojiljama. Kroz petnaest godina izmjenjivat će se rođenja i umiranja: otišla su dva 
dječaka i dvije djevojčice, od kojih dražesna Helena u petoj godini. "Otkako sam izgubila ovu 
djevojčicu, osjećam žarku želju daje ponovno vidim, piše majka; međutim, ova što ostaju 
trebaju me i, radi njih, molim dragoga Boga da me ostavi još koju godinu na zemlji. Jako sam 
žalila za dvojicom svojih dječačića, ali još više žalim zbog gubitka ove; počela sam se 
radovati, bila je tako dražesna, tako mila, tako razumna za svoju dob! Ne prođe ni trenutak 
dana da ne pomislim na nju. (27. 3. 1870) 

Rat od 1870. i njegove posljedice - trebalo je primiti u kuću devet njemačkih vojnika - ne 
prekida povećanje obitelji i njezin uspon među bolje stojeće građane neumornim radom 
majke, koja ustaje rano, ide na počinak kasno, a sada joj pomaže i njezin muž koji je prodao 
svoju urarsko-draguljarsku radionicu. Obitelj Martin seli se u ulicu Saint-Blaise, u kuću koja 
se može i danas posjetiti. 

Obiteljski život ima povlašteno mjesto. Sretni su samo kad su zajedno. Marija, najstarija, 
očeva miljenica, Paulina, živa i nestašna, mamina pouzdanica, odlaze redovito u samostan 
Pohođenja u Le Mans. Dvije gojenice žive tu sretne pod budnim okom tetke Dositeje, koja 
pripovijeda njihovoj majci o njihovu napretku u školi, o njihovu vladanju i cijeni njihov tako 
različiti temperament. Ali svaki dolazak na praznike izaziva provalu radosti, a svaki povratak 
potoke suza. 

Samo "jadna Leonija", najslabije nadarena, često bolesna, ostaje stalna mamina briga, 
"neustrašiva" Celina postaje uskoro nerazdruživa s Terezijom, najmanjom. Šetnje u "Paviljon" 
ili u normandska sela, izleti u Semalle, susreti s obitelji ujaka Guerina, koji se nastanio kao 
apotekar u Lisieuxu, putovanja vlakom u posjete tetki redovnici u Le Mans, obilježit će djecu 
Martin koja će se cijeloga života sjećati tih jednostavnih radosti. Sedam smrti koje su obitelj 
zavile u crno od 1859. do 1870. - dva djeda, baka i četvoro djece - nisu ugasili ovu uzajamnu 
ljubav koja ujedinjuje njezine članove, baš naprotiv. 

Očevu strogost i krutost smekšala je njegova blagost i dobrota prema živim i bučnim 
djevojkama koje pomućuju njegovu sklonost šutnji i miru. On sam nastoji razonoditi 
obiteljske večernje sastanke čitajući pjesme pjesnika koji su tada bili na glasu - romantičara -, 
pjevajući stare melodije svojim lijepim glasom, izrađujući sitne igračke na veliku radost 
svojih kćeri. 



Mama, često u brizi za budućnost (ona osjeća da joj malakše snaga), upravlja kućom "sa 
doista nevjerojatnom i čudesnom hrabrošću, poput jake žene! Ne obaraju je protivštine, ne 
uzdižu je uspjesi!" piše njena sestra (25. 10.-1868). Njezin osjećaj za stvarnost, živost njezina 
razgovora, njezina osjećajna ljubeznost duša su obitelji. 

U obitelji Martin vlada čvrsta vjera koja vidi Boga u svim događajima i služi mu neprekidno: 
molitva u obitelji, jutarnja misa, česta sveta pričest - rijetkost u to vrijeme kad jansenizam 
nastavlja svoje pustošenje -, nedjeljna večernja, duhovne vježbe. Čitav je život uređen prema 
crkvenoj liturgijskoj godini, hodočašća, točno obdržavanje posta i nemrsa... Međutim nema 
ništa izvještačenoga ili namještenoga u toj obitelji koja ne poznaje ukočenosti: djela to 
potvrđuju. Prihvaćaju i hrane napuštenu djecu, prosjake i starce. Zelija Martin pri kraju će 
svoj ionako kratki san i njeguje svoju služavku. Louis Martin sam se osobno zauzima za 
napuštene, pomaže nekom padavičaru ili nekom umirućem. Uče djecu poštovati siromaha u 
njegovu ljudskom dostojanstvu. Mama voli da su joj kćerke lijepo i ukusno obučene, a kad se 
sestra Marija Dositeja uznemiruje videći kako se Marija, koja ima šesnaest godina, zabavlja u 
društvu svojih vršnjakinja, Zelija joj odgovara: "Dakle, treba li se zatvoriti u samostan? Ne 
može se, u svijetu, živjeti poput vukova! Od svega onoga što nam "sveta djevojka" govori, 
ima tu dobrog i lošeg." (12. 11. 1876) 


* * 

U četvrtom mjesecu trudnoće ona javlja Guerinovima "o događaju koji će se dogoditi 
vjerojatno pri kraju godine" 1872. i koji se, za sada, tiče samo nje: "Nadam se da će to dijete 
dobro uspjeti." To je prvi spomen opstojanja one koju već nazivaju "mala Terezija" za 
sjećanje na onu Tereziju koja je umrla u dobi od nekoliko mjeseci. 

I evo radosne vijesti: "Moja se kćerkica rodila, jučer, u četvrtak, uvečer uli sati i pol. Veoma 
je jaka i dobro izgleda, kažu mi daje teška osam funti, recimo šest, to je već prilično; izgleda 
veoma dražesna. Trpjela sam svega pola sata, a ono što sam osjećala prije ne računam. Bit će 
krštena sutra u subotu, samo vi ćete nedostajati pa da svečanost bude potpuna. Marija će biti 
kuma sa, kao kumom, jednim dječakom manje-više njezinih godina. (3. 1. 1873) 

Sve će se odvijati kako javlja gospođa Martin. Jedino iznenađenje: jedan dječak donio je ovo 
pisamce u ulicu Saint-Blaise, u kojem je njegov otac napisao ovu kratku pjesmicu: 

"Smiješi se i rasti brzo 

Na sreću, sve te poziva, 

Nježne brige, nježna Ljubav, 

Da, smiješi se Zori, 

Pupoljče što si se tek otvorio, 

Jednoga dana bit ćeš Ruža. 


Ali tek što se rodila, Marija-Franciska-Terezija Martin upoznala je patnju: s petnaest dana 
malo da nije umrla od jake crijevne upale. U trećem mjesecu još opasnija uzbuna: "Veoma je 



bolesna, i nemam nikakve nade da čuje spasiti. Ova jadna mala strašno trpi, od jučer, čovjeku 
se kida srce kad je vidi." (1.3. 1973) 

Kad je opasnost prošla, majka je, na savjet liječnika, bila prisiljena odijeliti se od Terezije i 
povjeriti je jednoj dojilji prijateljici. Godinu dana malu će dojiti jaka i živahna Ruža Taille te 
će provoditi život seljanke. U Semalleu "velika beba pocrnjela od sunca" uživa u prirodi među 
cvijećem i životinjama; "njezina je dojilja vozi na tačkama u polje posađenu na svežanj trave; 
ne plače skoro nikad. Mala Ruža veli da nema dražesnijeg djeteta. (20. 7. 1873) 

Plavojka s plavim očima, veoma lijepa, nasmijana, prirodno nadarena, živa i vrlo osjetljiva, 
sklona na žestoku srdžbu, svojevoljna i otmjena, Terezija ubrzo postaje miljenica, obasipana 
poljupcima od cijele obitelji, i utoliko više milovana što je bila odsutna. "Cijeli moj život 
svidjelo se dragome Bogu da me okruži "1 j u b a v 1 j u", moje su prve uspomene pune 
osmijeha i najnježnijih milovanja!..." 

Alenconsko ozračje, ne baš idilično, ali dovoljno vedro da bi sestra Terezija u dvadeset i 
trećoj godini pišući iz poslušnosti uspomene iz djetinjstva koje ćemo čitati, mogla govoriti: 
"Ah! kako su brzo prošle sunčane godine moga ranog djetinjstva, ali kako su sladak trag 
ostavile u mojoj duši! (...) Sve mi se smiješilo na zemlji; nalazila sam cvijeće na svakom 
koraku, i moja sretna narav doprinosila je također tome da moj život bude ugodan." (V. str. 

30. i 31.) 

Smrt njezine majke morala je naglo prekinuti tu sreću i potaknuti na odlazak u Lisieux. No, to 
će nam pripovijedati sama Terezija... 


TEREZIJINA OBITELJ 

LOUIS MARTIN i ZELIE GUERIN vjenčali su se 13. srpnja 1858. 

Ovo su njihova djeca: 

1. MARIJA, rođena 22. 2. 1860, umrla 19. 1. 1940. 

Karmelićanka 15. 10.1886. (sestra Marija od Presvetog Srca). 

2. PAULINA, rođena 7. 9.1861, umrla 28. 7.1951. 

Karmelićanka 2. 10. 1882. (Majka Agneza od Isusa) 

3. LEONIJA, rođena 3. 6. 1863, umrla 16. 6. 1941. 

U Redu Pohođenja 28. 1. 1899. (sestra Franciska Terezija). 

4. JELENA, rođena 13. 10. 1864, umrla 22. 2. 1870. 

5. JOSIP LOUIS, rođen 20. 9. 1866, umro 14. 2. 1867. 


6. JOSIP IVAN KRSTITELJ, rođen 19. 1. 1867, umro 24. 8. 1868. 



7. CELINA, rođena 28. 4.1869, umrla 25. 2. 1959, 

Karmelićanka 14. 9. 1894. (sestra Genoveva od Svetoga Lica). 

8. MELANIJA TEREZIJA, rođena 16. 8.1870, umrla 8.10. 1870. 

9. TEREZIJA, rođena 2.1.1873, umrla 30. 9.1897. 

Karmelićanka 9. 4. 1888. (sestra Terezija od Djeteta Isusa i Svetoga Lica). 


Bilješka. Sva djeca obitelji Martin imaju kao prvo ime MARIJA. 
Prvo poglavlje: ALENCON (1873-1877) 


RUKOPIS POSVEĆEN ČASNOJ MAJCI AGNEZI OD ISUSA 

RUKOPIS "A” 

I.M.J.T. 


Siječanj 1895. 
Isus + 


PROLJETNA PRIČA BIJELOGA CVIJETKA KOJU JE SAM NAPISAO I 
POSVETIO ČASNOJ MAJCI AGNEZI OD ISUSA 

Vama, draga moja Majko, vama koja ste mi dva puta majkom, hoću da povjerim povijest 
svoje duše... Onoga dana kad ste zatražili od mene da to učinim, činilo mi se da će to rastresti 
moje srce zaokupljajući ga njim samim, ali tada mi je Isus dao osjetiti da ću mu ugoditi ako 
prostodušno poslušam; uostalom, ja ću činiti samo jedno: počet ću pjevati ono što moram 
ponavljati dovijeka: Milosrđe Gospodnje!... (Ps 88, 1) 

Prije nego sam se prihvatila pera, klekla sam pred Marijin kip (onaj koji nam je dao toliko 
dokaza o posebnoj majčinskoj brizi Nebeske Kraljice za našu obitelj); molila sam je da vodi 
moju ruku da ne napišem nijednoga retka koji joj ne bi bio ugodan. Tada sam otvorila Sveto 
Evanđelje, i moj je pogled pao na ove riječi: "Popevši se na goru, Isus dozva k sebi sve one 
koje je htio; i oni dođoše k njemu." (Mk 3, 13) Eto tajne moga poziva, tajne cijeloga moga 
života i nadasve tajne osobitih prava Isusovih na moju dušu... On ne zove one koji su toga 
dostojni, nego one koje hoće, ili, kako kaže sv. Pavao: "Bog će se smilovati kome hoće, i 
iskazat će milosrđe kome hoće da ga iskaže. To dakle nije djelo onoga koji hoće, ni onoga 
koji trči, nego Boga koji iskazuje milosrđe. (Rim 9, 15-16) 

Dugo sam se pitala zašto dragi Bog ima svojih odabranika, zašto sve duše ne dobivaju 
jednaku mjeru milosti; čudila sam se videći kako obilno dijeli izvanredna dobročinstva 
svecima koji su ga prije vrijeđali, kao na primjer sv. Pavlu, sv. Augustinu, i kako ih tako reći 



sili da prime njegove milosti; ili čitajući životopis svetaca koje se naš Gospodin udostojao 
milovati od kolijevke do groba, ne dopuštajući na njihovu putu nijedne zapreke koja bi ih 
priječila da se dignu k njemu, i predusrećući te duše tolikim dobročinstvima da nisu mogle 
okaljati čistoga sjaja svoje krsne haljine; pitala sam se zašto, na primjer, umiru jadni divljaci u 
velikom broju prije nego su i čuli izgovoriti ime Božje.. 

Isus se udostojao da me pouči o toj tajni. On je pred moje oči stavio knjigu prirode, i ja sam 
shvatila daje sve cvijeće što gaje On stvorio lijepo, da sjaj ruže i bjelina ljiljana ne uklanjaju 
miris male ljubice ni čarobnu jednostavnost tratinčice... Shvatila sam, kad bi svi mali cvjetovi 
htjeli biti ruže, da bi priroda izgubila svoj proljetni ures, a polja više ne bi bila išarana 
cvjetićima... 

Tako je i u svijetu duša, koji je vrt Isusov. On je htio stvoriti velike svece koji se mogu 
usporediti s ljiljanima i ružama; ali On je stvorio i manjih svetaca, i oni se moraju zadovoljiti 
time da budu tratinčice ili ljubičice, određene da razveseljuju pogled dragoga Boga kad ga 
spušta k svojim nogama. Savršenstvo se sastoji u vršenju njegove volje i u tome da budemo 
ono što On hoće da budemo... 

Shvatila sam i to da se ljubav našega Gospodina otkriva isto tako u najpriprostijoj duši koja se 
ni u čemu ne opire njegovoj milosti, kao i u najuzvišenijoj duši. Doista, budući daje svojstvo 
ljubavi da se ponizuje, čini se, kad bi sve duše bile slične dušama svetih učitelja koji su sjajem 
svoje nauke rasvijetlili Crkvu, da se dragi Bog ne bi spuštao dosta nisko dolazeći do njihova 
srca. Ali On je stvorio dijete koje ne zna ništa i oglašuje se samo slabim plačem; On je stvorio 
bijednoga divljaka koji ima samo prirodni zakon da se po njemu ravna; i On se udostojava 
silaziti sve do njihovih srdaca, i tu su njegovi poljski cvjetovi kojih ga jednostavnost 
očarava... 

Spuštajući se tako, dragi Bog pokazuje svoju beskrajnu veličinu. Kao što sunce u isti čas 
obasjava i visoke cedre i svaki mali cvijetak kao da je jedini na zemlji, isto se tako naš 
Gospodin napose bavi svakom dušom kao da nema njoj jednakih. I kao što su u prirodi sva 
godišnja doba raspoređena tako da se u određeni dan rascvjetava i najponiznija tratinčica, isto 
je tako kod Njega sve usklađeno na dobro svake duše. 

Pjesma o milosrđu Gospodnjem 


Bez sumnje, draga moja Majko, vi se pitate čudeći se što ja to želim postići, jer do sada još 
ništa nisam rekla što bi bilo nalik na povijest moga života; ali vi ste tražili od mene da sasvim 
neusiljeno pišem što mi dođe na pamet. Ja dakle ne kanim pisati svoj život u pravom smislu 
riječi: tu su samo moje misli o milostima koje mi se dragi Bog udostojao udijeliti. 

Nalazim se u razdoblju svoga života kada mogu baciti pogled na prošlost; moja je duša 
sazrela u ognju vanjskih i unutarnjih kušnja; kao cvijet ojačan olujom dižem sada glavu i 
vidim da se na meni ispunjuju riječi psalma XXII: "Gospodin je moj pastir, ništa mi neće 
nedostajati. On mi daje odmor na ugodnim i plodnim pašnjacima. On me njeno vodi uzduž 
voda. On vodi moju dušu ne umarajući je... Ali ni kad siđem u dolinu smrtne sjene, ni tada se 
neću bojati nikakva zla, jer ćeš Ti biti sa mnom, Gospodine!..." (Ps 22,1-4) 


Gospodin je uvijek bio prema meni milosrdan i pun blagosti... Spor u kažnjavanju i obilan u 
milosrđu!... (Ps 102,8) Sretna sam također, Majko, što ću pred vama pjevati milosrđe 



Gospodinovo... Samo za vas pisat ću povijest maloga cvijetka što gaje ubrao Isus, isto ću 
tako govoriti neusiljeno, ne uznemirujući se ni zbog stila ni zbog brojnih zastranjivanja što ću 
ih činiti. Majčino srce uvijek razumije svoje dijete, pa i onda kad ono ne zna drugo nego 
tepati. Sigurna sam također da ćete me shvatiti i razumjeti vi koji ste odgojili moje srce i 
prikazali ga Isusu!... 

Čini mi se, kad bi mali cvijetak mogao govoriti, da bi govorio jednostavno ono što je dragi 
Bog učinio za njega, ne pokušavajući skrivati njegovih dobročinstava. On ne bi pod plaštem 
lažne poniznosti rekao daje ružan i bez mirisa, da mu je sunce oduzelo njegov sjaj i da su 
oluje slomile njegovu stabljiku, kad bi uviđao da je u njemu sve upravo obrnuto. 

Cvijetak koji će pripovijedati svoju povijest raduje se što mora objaviti darove koje je sasvim 
nezasluženo dobio od Isusa, on spoznaje da ništa u njemu nije bilo podobno da privuče 
njegove božanske poglede i da je jedino njegovo milosrđe učinilo sve ono što ima dobro u 
njemu... On mu je dao da nikne na svetom tlu, koje kao daje sasvim prožeto djevičanskim 
mirisom. On je učinio da prije njega iznikne osam ljiljana u sjajnoj bjelini. U svojoj ljubavi 
On je htio očuvati svoj mali cvijetak od otrovnoga daha ovoga svijeta; tek što se njegov 
vjenčić počeo otvarati, božanski gaje Spasitelj presadio na goru Karmel, gdje su već dva 
ljiljana, koji su ga okruživali i nježno ljuljali u proljeće njegova života, širili svoj slatki 
miris... 



Prošlo je sedam godina otkad je mali cvijetak uhvatio korijena u vrtu Zaručnika djevica, i 
sada tri ljiljana njišu kraj njega svoje mirisave vjenčiće; malo podalje rascvjetava se drugi 
ljiljan pod pogledima Isusovim, a dvije blagoslovljene stabljike, koje su proizvele te cvjetove, 
ujedinjene su sada za vječnost u nebeskoj domovini... Ondje su one opet našle svoja četiri 
ljiljana kojih rascvjetavanje zemlja nije vidjela... O da bi se Isus udostojao da ne ostavi dugo 
na stranoj obali cvjetove koji su ostali u progonstvu! Neka bi naskoro grana ljiljana bila 
potpuna u nebu! 


Izložila sam vam, draga Majko, u par riječi ono što je dragi Bog učinio za mene, a sada ću ući 
u potankosti moga djetinjeg života. Znam da će ondje gdje bi svaki drugi vidio samo dosadnu 
priču, vaše majčinsko srce naći i nešto čara... 


I onda, uspomene koje ću pobuditi ujedno su i vaše, jer je uz vas proteklo moje djetinjstvo i 
jer imam sreću da pripadam roditeljima kojima nema ravnih i koji su nas okruživali istim 
brigama i istim nježnostima. O da bi se oni udostojali blagosloviti najmlađe svoje dijete i 
pomoći mu da opjeva milosrđe Božje!... 

U povijesti svoje duše do svoga ulaska u Karmel razlikujem tri jasno odijeljena razdoblja. 
Prvo, usprkos kratkom trajanju, nije najsiromašnije uspomenama; proteže se od časa kad se 
probudio moj razum pa do odlaska naše drage majke u nebesku domovinu. 

Dragi mije Bog udijelio milost daje vrlo rano otvorio moj razum i tako duboko u moju pamet 
usjekao uspomene iz moga djetinjstva te mi se čini da su se događaji koje kanim pripovijedati 
događali jučer. Isus je, bez sumnje, u svojoj ljubavi htio da upoznam neusporedivu majku 
koju mi je dao, ali koju se njegova božanska ruka požurila da okruni u nebu!. 

Mala "vragoljanka" 


Cijeli moj život svidjelo se dragome Bogu da me okruži ljubavlju, moje su prve uspomene 
pune osmijeha i najnježnijih milovanja!... Ali ako je On stavio oko mene mnogo ljubavi, 
stavio ju je također u moje malo srce stvorivši ga nježnim i osjećajnim. Ja sam mnogo ljubila 
tatu i mamu i iskazivala im svoju nježnost na tisuću načina, jer sam bila vrlo srdačna. Ali 
sredstva koja sam upotrebljavala bila su katkada neobična, kako dokazuje ovaj odlomak iz 
jednog mamina pisma: "Beba je vragoljanka da joj nema ravne: miluje me i želi mi smrt: ’O, 
kako bih rado da ti umreš, jadna moja majčice!...’ Kad su je zbog toga ukorili, rekla je: ’Ali to 
je zato da odeš u nebo, jer ti kažeš da treba umrijeti da se dođe onamo.' Ona isto tako želi smrt 
svome ocu u svojoj pretjeranoj ljubavi! (Pismo Paulini, 5. prosinca 1875) 

25 .lipnja 1874, kad mi je bilo jedva 18 mjeseci, evo što je mama rekla o meni (u pismu Mariji 
i Paulini): "Otac vam je upravo postavio njihaljku, Celina je vesela kao nitko, ali treba vidjeti 
malu kako se njiše; smiješna je, drži se kao velika, nema opasnosti da će ispustiti konopac, a 
kad se ne njiše dosta jako, ona viče. Sprijeda je vežu drugim konopcem, i usprkos tome ja 
nisam mirna kad je vidim visoko gore." 

"Nedavno mi se dogodila smiješna zgoda s malom. Imam običaj ići na misu u 5 i pol. Prve 
dane se nisam usudila daje ostavim, ali videći da se nikad ne budi, odlučila sam napokon da 
je ostavim. Polegla sam je u svoj krevet i primakla kolijevku tako blizu daje bilo nemoguće 
da padne. Jednoga dana zaboravila sam približiti kolijevku. Kad sam se vratila kući, male više 
nije bilo u mom krevetu. U isti čas začujem krik. Pogledam i vidim je kako sjedi na stolici 
kod uzglavlja moga kreveta; mala joj je glavica ležala na uzglavnici, i tu je ona spavala 
nemirnim snom jer je bila stisnuta. Nisam mogla sebi predstaviti kako je pala sjedećke na tu 
stolicu, jer je prije ležala. Zahvalila sam dragome Bogu što joj se ništa nije dogodilo: to je 
uistinu bila Božja providnost. Mala se morala koturati po podu, njezin dobri anđeo bdio je nad 
njom, i duše u čistilištu, kojima se svaki dan molim za nju, zaštitile su je. Eto; kako ja to 
povezujem... a vi povezujte kako vi budete htjeli!..." 




Na kraju pisma dodala je mama: "Eto, mala mi beba prelazi ručicom preko lica i grli me. Ta 
sirota mala neće nipošto da me ostavi, neprestano je sa mnom; vrlo rado ide u vrt, ali ako 
mene nema ondje, neće da ostane u vrtu i plače dok mije ne dovedu..." 

Evo odlomka iz drugog pisma (Paulini, 29. listopada 1876): "Mala me Terezija neki dan pitala 
hoće li ona doći u nebo. Rekla sam joj da hoće ako bude vrlo dobra. Ona mi odgovori: 'Da, ali 
ako ne bih bila dobra, išla bih u pakao... Ali ja dobro znam što bih učinila: odletjela bih k tebi 
u nebo; kako bi me dragi Bog mogao uzeti od tebe?... Ti bi me čvrsto držala u svojim 
rukama.’ Vidjela sam u njezinim očima kako je čvrsto uvjerena da joj dragi Bog ne može ništa 
ako bude u rukama svoje majke..." 

"Marija jako voli svoju sestricu, smatra daje vrlo umiljata; ona je možda malo osjetljiva, jer 
se sirotica strašno boji da joj ne zada muke. Jučer sam joj htjela dati ružu znajući daje to čini 
sretnom, ali ona me stala moliti daje ne režem, jer joj je to Marija zabranila: bila je crvena od 
uzbuđenja; usprkos tome dala sam joj dvije, i ona se više nije usudila pojaviti u kući. Uzalud 
sam joj govorila da su ruže moje, ona je govorila: 'Ne, nego Marijine..' To je dijete koje se 
vrlo lako uzbuđuje. Čim učini malu štetu, odmah treba da to svi znaju. Jučer je nehotice 
srušila komadić papirnatog zastora; zato je zapala u takvo stanje da je pobuđivala samilost. 
Onda je to trebalo što brže kazati ocu. On je stigao četiri sata poslije toga, nitko više nije 
mislio na to, ali ona je brzo došla k Mariji i rekla: 'Reci brzo tati da sam razderala papirnati 
zastor.’ Stajala je kao krivac koji čeka osudu; ali ona je u svojoj glavici mislila da će joj se 
lakše oprostiti ako se sama optuži. (Pismo Paulini, 21. svibnja 1876) 

Ljubav prema roditeljima i sestrama 

Jako sam voljela svoju dragu kumu. Ako se i nije vidjelo na meni, ja sam jako pazila na sve 
što se oko mene događa i govori; ini mi se da sam sudila o stvarima kao i sada. Pažljivo sam 
slušala što je Marija učila Celinu, da bih i ja činila kao ona. Poslije njezina povratka iz Zavoda 
od Pohođenja (u srpnju 1875) bila sam vrlo dobra i činila sve što je ona htjela, samo da bi mi 
dopustila da uđem u njezinu sobu kad je ona poučavala Celinu. Ona me je također obasipala 
darovima, koji su me, usprkos svojoj maloj vrijednosti, vrlo veselili. 

Veoma sam se ponosila svojim dvjema velikim sestrama, ali moj djetinji ideal bila je 
Paulina... Kad sam počela govoriti i kad me je mama pitala: "Na što misliš?", odgovor je bio 
uvijek isti: "Na Paulinu!..." Jednom zgodom išla sam svojim prstićem po staklu i govorila: "Ja 
pišem: Paulina!" 

Često sam čula kako govore da će Paulina sasvim sigurno biti redovnica. Tada sam, ne 
znajući pravo što je to, mislila: "I ja ću biti redovnica". To je eto jedna od mojih prvih 
uspomena, i odonda nisam nikada promijenila svoje odluke!... 

Vas je, moja draga Majko, Isus odabrao da me zaručite s Njim; vi niste bili tada kraj mene, ali 
već se stvorila veza među našim dušama... Vi ste bili moj ideal, ja sam htjela biti slična vama, 
i vaš me je primjer već od moje druge godine vukao k Zaručniku djevica... O, koliko bih vam 
slatkih misli htjela povjeriti! Ali moram nastaviti povijest maloga cvijetka, njegovu potpunu i 
opću povijest, jer kad bih htjela govoriti u tančine o svojim odnosima prema "Paulini", morala 
bih pustiti sve drugo!... 


Moja draga mala Leonija zauzimala je također veliko mjesto u mom srcu. Ona me je jako 
voljela, navečer me je ona čuvala kad je sva obitelj bila na šetnji... Čini mi se da još sada 



čujem ljupke napjeve koje je pjevala da me uspava... U svakoj je stvari tražila načina da mi 
učini veselje, i ja bih se također bila jako žalostila kad bih joj zadala boli. 


Vrlo se dobro sjećam njezine prve sv. Pričesti, osobito časa kad me je uzela na ruke da me 
ponese sa sobom u svetište; to mi se činilo tako lijepo što me je nosila velika sestra sva u 
bj elini kao ja!... Uvečer su me rano polegli u krevet j er sam bila premalena da ostanem kod 
svečane večere, ali još sada vidim tatu kako je došao od stola i donio svojoj maloj kraljici 
nekoliko komada izvrsna kolača... 

Sutradan, ili nekoliko dana poslije toga, išli smo s mamom k maloj drugarici Leonijinoj. 
Mislim da nas je upravo toga dana naša dobra majčica odvela iza jednog zida da nam dade 
vina poslije večere (koju nam je priredila siromašna gospođa Dagorau), jer nije htjela 
ražalostiti dobru ženu, ali je također htjela da nam ništa ne nedostaje... Ah, kako je majčino 
srce nježno, kako svoju nježnost prenosi u tisuću pažnja predviđajući ono na što nitko ne bi 
mislio! 

Sada mi preostaje da govorim o svojoj dragoj Celini, maloj drugarici moga djetinjstva. Ali 
uspomene su tako obilne da ne znam koje bih izabrala. Izvadit ću nekoliko odlomaka iz 
pisama koja vam je mama pisala u Zavod od Pohođenja, ali neću sve prepisivati, jer bi bilo 
predugo... 10. srpnja 1873. (godine moga rođenja) pisala vamje ovo: "Dojilja je odvela malu 
Tereziju u četvrtak. Ona se samo smijala, a najviše joj se sviđala mala Celina; ona je praskala 
od smijeha zajedno s njom; moglo bi se reći da već ima želju za igrom, to će doći brzo; već se 
drži na svojim nožicama, ukrućena kao kolčić. Mislim da će rano prohodati i da će biti dobre 
ćudi; izgleda vrlo bistra i jedra je kao jabuka..." 

Osobito poslije odlaska od dojilje (2. travnja 1874) pokazivala sam svoju ljubav prema mojoj 
dragoj Celinici. Mi smo se vrlo dobro slagale, samo sam ja bila mnogo življa i mnogo manje 
bezazlena od nje; premda sam bila tri i pol godine mlađa od nje, činilo mi se da smo iste dobi. 

Terezijin značaj 


Evo odlomka iz jednog mamina pisma koji će vam pokazati koliko je Celina bila dobra, a ja 
zločesta: "Moja mala Celina upravo teži za krepošću, to je najdublji osjećaj njezina bića; ona 
ima nevinu dušu i zgraža se od zla. Sto se tiče male zloćke, ne zna se pravo kakva će biti: još 
je tako malena, tako nestašna! Bistrija je od Celine, ali je mnogo manje blaga i osobito je u 
nje gotovo neslomljiva tvrdoglavost; kad ona kaže ’ne’, ništa je ne može skloniti da popusti; 
mogao bi je metnuti jedan dan u podrum, ona bi radije ondje spavala nego rekla 'da'..." 

"Ona ipak ima zlatno srce, vrlo je umiljata i vrlo iskrena. Veselje ju je vidjeti kako trči za 
mnom da mi se ispovjedi: 'Mama, gurnula sam Celinu jedanput, tukla sam je jedanput ali neću 
više.’ - (Tako je to u svemu što ona čini.) U četvrtak navečer bili smo na šetnji prema 
kolodvoru. Ona je svakako htjela ući u čekaonicu da potraži Paulinu. Trčala je pred nama s 
veseljem daje bio užitak, ali kad je vidjela da se treba vratiti a da nismo ušli u vlak da 
potražimo Paulinu, plakala je cijelim putem." (Pismo Paulini, 14. svibnja 1876) 

Ovaj zadnji dio pisma podsjeća me na sreću koju sam osjetila kad sam vas vidjela na povratku 
iz Zavoda od Pohođenja; vi ste me, draga Majko, uzeli na ruke, a Marija je uzela Celinu. Tada 
sam vas tisuću puta pomilovala i naginjala se natrag da se divim vašoj velikoj pletenici... 




Zatim ste mi dali tablicu čokolade koju ste čuvali tri mjeseca. Možete misliti kakva je to bila 
svetinja za mene!... 


Putovanje u Le Mans 

Sjećam se i svog puta u Le Mans (29. ožujka 1875); tada sam se prvi put vozila željeznicom. 
Kolikog li veselja što sam putovala sama s mamom!... Međutim, ne znam više zašto sam 
požela plakati, i ta moja sirota majčica mogla je mojoj tetki u Le Mansu pokazati samo prostu 
djevojčicu svu crvenu od suza što ih je prolijevala po putu... Nisam zadržala nijednu 
uspomenu na govornicu, nego se samo sjećam časa kad mi je tetka pružila bijelog mišića i 
malu košaricu od bijelog tvrdog papira punu bombona na kojima su na vrhu bila dva lijepa 
prstena od šećera, upravo veličine moga prsta. Odmah sam kliknula: "Koje li sreće! Bit će 
jedan prsten za Celinu!" Ali, o jada! Uhvatim košaricu za ručku, drugu ruku dadem mami, i 
mi odemo. Poslije nekoliko koračaj a pogledam svoju košaricu i vidim da su se gotovo svi 
moji bomboni prosuli po ulici, kao kamenčići maloga Palčića... Pogledam još bolje i vidim da 
je i jedan od dragocjenih prstenova doživio zlu sudbinu bombona... Nisam ništa više imala za 
Celinu!... Tada provali moja bol; zamolih mamu da se vratimo natrag, ali ona, čini se, nije 
obraćala pažnju na mene. To je bilo previše, za mojim suzama provale moji krikovi... Nisam 
mogla razumjeti da mama ne dijeli sa mnom moju muku, i to je još veoma povećavalo moju 
žalost. 

Sada se vraćam na pisma u kojima vam mama govori o Celini i meni. To je najbolje sredstvo 
koje mogu upotrijebiti da jasno upoznate moj značaj. Evo odlomka u kojemu moje pogreške 
odsijevaju živim sjajem: "Eto, Celina se zabavlja s malom igrajući se kockama. One se 
prepiru od vremena do vremena. Celina popušta, da bi imala koji biser u svojoj kruni. Ja sam 
dužna da popravljam svoju jadnu bebu koja se silno žesti; kad stvari ne idu kako ona želi, 
valja se po podu kao očajnica, uvjerena daje sve propalo; ima časova kad je to jače od nje, i 
ona se sva guši. To je vrlo razdražljiva djevojčica, ali je vrlo umiljata i vrlo bistra, sjeća se 
svega." (Pismo Paulini, 5. prosinca 1875) 

Vidite, draga Majko, kako sam bila daleko od toga da budem djevojčica bez pogreške. Nije se 
o meni moglo reći čak ni to da sam dobra kad spavam, jer sam noću bila još nemirnija nego 
danju: zbacila bih sve svoje pokrivače i tada bih se (sve u snu) udarala o ogradu svoga 
krevetića; bol bi me probudila, i ja bih rekla: "Mama, ja sam se udarila!..." Uboga majčica 
morala bi se dići i tada bi ustanovila da sam doista imala otekline na čelu, da sam se udarila. 
Ona bi me dobro pokrila i opet legla. Ali nakon jednog časa ja sam se ponovno počela udarati, 
tako da su me morali vezati u mom krevetu. Svake večeri morala je Celina vezati brojne 
konopce koji će spriječiti malu nestašku da se izudara i da budi svoju mamu. To je pomoglo, i 
otada sam bila dobra u snu... 

Imala sam i drugu pogrešku (u budnom stanju), o kojoj mama ne govori u svojim pismima, a 
to je bilo veliko samoljublje. Dat ću vam samo dva primjera, da moje pričanje ne bude 
predugo. - Jednoga dana reče mi mama: "Terezice, ako poljubiš zemlju, dat ću ti jedan 
novčić." Jedan novčić, to je za mene bilo čitavo bogatstvo. Da ga zaslužim, nisam trebala da 
snizujem svoju veličinu, jer zbog moga malog stasa nije bila velika udaljenost između mene i 
zemlje; ali moja se oholost pobunila na pomisao da "poljubim zemlju"; ja se uspravim i 
reknem mami: "O ne, draga majčice, ja volim biti bez novčića!..." 

Drugom prilikom morali smo ići u Grogny gospođi Monnier. Mama reče Mariji neka mi 
obuće moju lijepu svjetloplavu haljinu s čipkama, ali da mi ne ostavi gole ruke, da mi ne 



pocrne na suncu. Pustila sam ravnodušno da me oblače, kako to moraju dopustiti djeca u 
mojoj dobi, ali u sebi sam mislila da bih bila mnogo ljepša s golim ručicama. 


Da su me s ovakvom ćudi, kao što je moja, odgajali roditelji bez kreposti, ili da me je, kao 
Celinu, razmazila Lujza, bila bih postala vrlo zločesta i možda bih se izgubila... Ali Isus je 
bdio nad svojom malom zaručnicom. On je htio da se sve okrene na njezino dobro, dapače i 
njezini nedostaci, koji su joj, potisnuti zarana, poslužili da uznapreduje u savršenosti.. 

Kako je u mene bilo samoljublja, a i ljubavi prema dobru, čim sam počela ozbiljno razmišljati 
(a to sam činila još vrlo mala), bilo je dovoljno da mi kažu da nešto nije dobro, i ja više nisam 
imala želje da mi to ponove dva puta... 

Celina i Terezija nerazdružive 

S veseljem razabirem iz maminih pisama da sam joj, kako sam rasla, pružala sve više utjehe. 
Imajući oko sebe samo dobre primjere, htjela sam ih, naravno, slijediti. Evo što je mama 
pisala godine 1876: "I Terezija hoće katkada da pravi žrtvice... To je dražesna djevojčica, 
nježna je kao sjena, vrlo je živa, ali srce joj je osjetljivo. Celina i ona jako se vole, dovoljne su 
jedna drugoj da se zabavljaju. Svaki dan, odmah poslije ručka, Celina uhvati svoga pjetlića, i 
u isti čas kokicu Tereziji; meni to ne polazi za rukom, ali ona je tako hitra daje prvim skokom 
već ima. Zatim obadvije sa svojim životinjama sjednu u zapećak i zabavljaju se tako vrlo 
dugo. (Mala Ruža dala mi je na dar kokicu i pjetlića, a ja sam pjetlića dala Celini.) Neki dan 
je Celina spavala kod mene, a Terezija je ležala na drugom katu u Celininu krevetu; bila je 
zamolila Lujzu daje skine dolje daje obuku. Lujza se popne daje potraži, ali nađe krevet 
prazan. Terezija je bila čula Celinu i sišla za njom. Lujza joj reče: 'Ti dakle nećeš doći dolje 
da se obučeš?’ - ’O ne, draga Lujza, mi smo kao dvije male kokice, ne možemo se rastati!’ 
Govoreći to one su se grlile i stiskale jedna uz drugu... Navečer su Lujza, Celina i Leonija 
otišle u Katolički dom ostavivši sirotu Tereziju, koja je dobro razumjela daje premalena da 
ide onamo; govorila je: 'Kad bi me samo htjeli poleći u Celinin krevet!...' Ali ne, nisu je 
htjeli... Nije rekla ništa, ostala je sama sa svojom malom svjetiljkom, a za četvrt sata već je 
spavala dubokim snom... (Pismo Paulini, 8. studenoga 1876) 

Jednoga dana mama je još pisala: "Celina i Terezija su nerazdružive, nemoguće je vidjeti 
dvoje djece koja bi se više voljela. Kad Marija dođe po Celinu daje poučava, sirota je 
Terezija sva u suzama. Jao, što će biti s njom, njezina mala prijateljica odlazi!... Marija joj se 
smiluje, uzima i nju, i ta mala jadnica sjedi na stolici dva ili tri sata. Dadu joj zrnca da ih niže 
na konac, ili krpicu za šivanje. Ona se ne usuđuje micati, a češće duboko uzdahne. Kad joj se 
konac izvuče iz igle, pokušava ga ponovno utaknuti; dražesno ju je vidjeti kako joj to ne 
polazi za rukom i kako se ne usuđuje smetati Mariju; naskoro se vide dvije krupne suze kako 
teku niz obraze... Marija je brzo utješi, utakne joj konac u iglu, i siromašni se anđelak smješka 
kroz suze... (Pismo Paulini, 4. ožujka 1877) 

Sjećam se kako uistinu nisam mogla ostati bez Celine; radije bih otišla od stola ostavivši svoje 
slatkiše nego da ne pođem za njom čim se digla. Vrtjela sam se u svojoj velikoj stolici, moleći 
da me skinu, a onda smo se pošle zajedno igrati. Katkada smo išle s malom "prefektom", što 
mi se vrlo sviđalo zbog parka i svih lijepih igračaka koje nam je pokazivala, ali ja sam išla 
onamo više da ugodim Celini, jer sam radije ostajala u našem vrtiću da "stružem zidove": 
vadile bismo sve sjajne kamenčiće koji su se tamo nalazili, i onda smo ih prodavali tati, koji 
ih je od nas "kupovao" vrlo ozbiljno. 



Kako sam bila premalena da nedjeljom idem k službi Božjoj, ostajala je mama kod kuće da 
me čuva. Bila sam vrlo dobra i hodala sam samo na prstima za vrijeme mise. Ali čim bih 
vidjela da se otvaraju vrata, zaorilo bi se sve od veselja kojemu nema ravna; pojurila bih pred 
svoju lijepu sestricu, koja je tada bila "nakićena kao kapelica"... i rekla joj: "O, draga Celinice, 
daj mi brzo blagoslovljenoga kruha!" Katkada ga nije imala, jer je stigla prekasno... Sto se 
tada moglo učiniti? Nije se smjelo dogoditi da ostanem bez njega to je bila "moja misa"... 
Pomoć se brzo našla. - "Nemaš blagoslovljenoga kruha: dobro, blagoslovi ga ti!" Rečeno - 
učinjeno. Celina uzme stolicu, otvori ormar, dohvati kruh, odreže komadić i vrlo ozbiljno 
izmoli jednu Zdravomariju nad njim, zatim mi ga pruži, a ja se s njim prekrižim i pojedem ga 
s velikom pobožnošću, osjećajući da ima sasvim isti okus kao i blagoslovljeni kruh... 

Često smo međusobno vodile duhovne rasprave. Evo primjera, koji uzimam iz maminih 
pisama: "Naše su dvije drage djevojčice, Celina i Terezija, anđeli blagoslova, male anđeoske 
naravi. Terezija je veselje, sreća i dika Marijina, i nevjerojatno je kako se ona time ponosi. 
Istina, ona ima odgovora rijetkih za njezinu dob, ona pobija Celinu koja je dvostruko starija 
od nje. Neki dan rekla je Celina: 'Kako to da dragi Bog može biti u tako maloj hostiji?’ Mala 
joj odgovori: 'To nije tako čudno, jer je dragi Bog svemoguć.' - Što to znači svemoguć?’ - 'No, 
to znači da može učiniti sve što hoće...’ (Pismo Paulini, 10 svibnja 1877). 

"Biram sve!" 

Jednoga dana Leonija, misleći daje prevelika da se igra s lutkom, dođe k nama dvjema s 
košarom punom haljinica i lijepih komada tkanine za druge haljinice; odozgo je ležala njezina 
lutka. - "Evo, draga sestrice - reče nam ona birajte: dajem vam sve ovo." - Celina pruži ruku i 
uzme omotić vrpca koji joj se sviđao. Poslije jednog časa razmišljanja pružim i ja ruku 
govoreći: "Ja biram sve!" I uzmem košaru bez daljnjih pitanja. Svjedoci toga prizora smatrali 
su postupak sasvim ispravnim. Celina nije ni mislila da se zbog toga požali (uostalom, ona je 
imala dovoljno igračaka: njezin ju je kum obasipao darovima, a Lujzaje nalazila načina da joj 
pribavi sve što je željela). 

Ta zgodica iz moga djetinjstva kratak je sadržaj cijeloga moga života. Kad sam kasnije 
spoznala što je savršenost, shvatila sam da treba mnogo trpjeti da se postane sveticom, tražiti 
uvijek ono što je najsavršenije, i zaboravljati sebe; shvatila sam da ima mnogo stupnjeva u 
savršenosti i daje svaka duša slobodna da odgovara na poticaje našega Gospodina, da čini 
malo ili mnogo za Njega, jednom riječju, može birati među žrtvama koje On traži. Tada sam 
kao u dane svoga ranog djetinjstva kliknula: "Bože moj, ja biram sve! Ne želim biti napola 
svetica; ne bojim se trpjeti za Tebe, bojim se samo jednoga: da bih vršila svoju volju; uzmi je 
od mene, jer ja biram sve što Ti hoćeš..." 

San o vražićima 

Treba da se zaustavim. Još vam ne smijeni govoriti o svojoj mladosti, nego o maloj 
vragoljanki od četiri godine. 

Sjećam se jednoga sna koji sam morala sanjati u toj dobi i koji se duboko usjekao u moje 
pamćenje. Jedne noći sanjala sam da sam izašla da se sama prošećem po vrtu. Stigavši do 
stuba kojima se trebalo uspeti da se dođe u vrt, zaustavila sam se od užasa. Preda mnom, 
pokraj sjenice, nalazila se bačva s vapnom, i na toj su bačvi dva ružna mala vražića plesala 
neobičnom brzinom usprkos teškim okovima što su ih imali na nogama. Najednom baciše na 
mene svoje plamene oči, zatim se u isti čas, očito više prestrašeni nego ja, survaše u bačvu, a 



onda se sakriše u praonicu koja se nalazila nasuprot meni. Videći kako su se prestrašili, htjela 
sam znati što će učiniti, te se približim k prozoru. Ubogi su vražići bili tamo, skakali su po 
stolovima, ne znajući kako da umaknu mome pogledu. Katkada bi se približili k prozoru, 
nemirno gledajući da li sam još tamo, i videći me još uvijek počeli bi iznova trčati kao 
očajnici. 

Bez sumnje, u tom snu nema ništa neobično, ali ja mislim daje dragi Bog dopustio da ga se 
sjetim, kako bi mi dokazao da se duša u stanju milosti ne treba ništa bojati zlih duhova, koji 
su kukavice, spremni na bijeg pred pogledom djeteta... 

Evo još jednoga odlomka iz maminih pisama. Sirota majčica već je osjećala konac svoga 
progonstva". Moje me dvije djevojčice ne uznemiruju, obadvije su tako dobre, to su izabrane 
naravi, sigurno će biti dobre. Marija i ti moći ćete ih savršeno odgojiti. Celina nikada ne učini 
ni najmanju hotimičnu pogrešku. 

Mala će također biti dobra, ona ne bi slagala ni za sve zlato ovoga svijeta. Ona ima duha 
kakvoga nisam vidjela ni u jedne od vas. (Pismo Paulini, 22. ožujka 1877) 

"Neki dan bila je s Celinom i Lujzom u trgovini mješovite robe. Govorila je o svojim 
žrtvicama i živo raspravljala s Celinom. Gospođa je rekla Lujzi: 'to to znači: kad se ova mala 
igra u vrtu, čuje se samo govor o žrtvicama? Gospođa Gaucherin primiče glavu k svome 
prozoru da pokuša razumjeti kako će svršiti rasprava o žrtvicama...’ Ta mala sirotica sačinjava 
našu sreću, ona će biti dobra, već se sada vidi klica. Ona govori samo o dragome Bogu, ni za 
što na svijetu ne bi propustila svoje molitve. Voljela bih daje vidi kako recitira pričice: nikada 
nisam vidjela ništa tako umiljato; sasvim sama pronalazi izraz koji treba dati, i ton, ali osobito 
kad kaže: 'Djetešce s plavom glavicom, gdje misliš daje dragi Bog?' A kad je kod riječi 'On je 
tamo gore u plavom nebu’, ona diže svoj pogled gore s anđeoskim izrazom; možeš neumorno 
tražiti od nje da to ponavlja, tako je to lijepo, ima nešto tako nebesko u njezinu pogledu da 
očarava!..." (Pismo Paulini, 4. ožujka 1877) 

Šetnje po poljima 


O, draga Majko, kako sam bila sretna u toj dobi! Već sam se počela radovati životu. Krepost 
je imala za mene čara, i ja sam bila, čini mi se, u istom raspoloženju kao danas, jer sam već 
imala veliku vlast nad svojim činima. 

Ah! kako su brzo prošle sunčane godine moga ranog djetinjstva, ali kako su sladak trag 
ostavile u mojoj duši! Sjećam se sa srećom onih dana kad nas je tata poveo u "Paviljon", 
najmanje sitnice usjekle su se u moje srce... Sjećam se osobito nedjeljnih šetnja na kojima nas 
je mama uvijek pratila... Još osjećam duboke i pjesničke dojmove koji su se rađali u mojoj 
duši kad sam gledala žitna polja išarana različcima i poljskim cvijećem. Već sam tada voljela 
daljine... Svemir i gorostasne jele kojih su se grane doticale zemlje ostavljali su u mom srcu 
dojam sličan onom koji osjećam još danas gledajući prirodu. 

Često smo na tim dugim šetnjama susretali siromahe, i uvijek je mala Terezija imala dužnost 
da im nosi milostinju, a to ju je činilo vrlo sretnom. Ali često je također tata, jer mu se put 
činio predug za njegovu malu kraljicu, vodio nju kući ranije nego druge (na njezinu veliku 
žalost). Tada bi Celina, daje utješi, napunila tratinčicama svoju lijepu košaricu i dala joj je na 
povratku. Ali jao! Sirota bakica mislila je da ih njezina unučica ima previše, pa bi uzela dobar 



dio za svoju Blaženu Djevicu... To se nije sviđalo maloj Tereziji, ali se dobro čuvala da ne 
kaže ništa, jer je imala lijep običaj da se nikad ne tuži, pa ni onda kad bi joj uzeli nešto 
njezino; isto tako kad bije nepravedno optužili, radije bi šutjela i ne bi se opravdavala; to nije 
bila nikakva njezina zasluga, nego prirođena vrlina... Kolika šteta što je to dobro raspoloženje 
iščezlo!... 

Oh, uistinu, sve mi se smiješilo na zemlji: nalazila sam cvijeće na svakom koraku, i moja 
sretna narav pridonosila je također tome da moj život bude ugodan. Ali imalo se započeti 
novo razdoblje za moju dušu, morala sam proći kroz oganj kušnje i trpjeti od svoga 
djetinjstva, da bih mogla ranije biti prikazana Isusu. Kao što proljetno cvijeće počinje nicati 
pod snijegom i razvija se na prvim zrakama sunca, tako je isto i mali cvijetak čije uspomene 
pišem morao proći kroz zimu kušnje... 


Drugo poglavlje: BUISSONNETS (1877-1881) 

Sve potankosti iz bolesti naše drage majke još su mi u srcu, sjećam se osobito posljednjih 
sedmica koje je provela na zemlji. Celina i ja bile smo kao sirote male prognanice. Svako bi 
jutro došla po nas gospođa Leriche, i mi bismo kod nje provele dan. Jednoga dana nismo 
imale vremena da izmolimo jutarnju molitvu prije odlaska, i putem mi Celina sasvim tiho 
šapne: "Treba li da re kn emo da nismo obavile našu molitvu?..." - "O da!" odgovorim joj ja. 
Tada ona to prilično plašljivo rekne gospođi Leriche, a ona nam odgovori: "Dobro, drage 
djevojčice, možete je odmah izmoliti. I metne nas obje u veliku sobu i ode... Tada me Celina 
pogledala, i mi smo rekle: "Ah, ona nije kao mama... Mama je uvijek s nama molila!..." 

Kad smo se igrale s djecom, uvijek nas je pratila misao na našu dragu majku. Jednom je 
Celina dobila lijepu kajsiju; tada se prignula k meni i rekla mi sasvim tiho: "Nećemo je 
pojesti, dat ću je mami." Jao! naša je sirota majčica bila već previše bolesna da bijela 
zemaljsko voće, ona se još mogla zasititi samo u nebu slavom Božjom i piti s Isusom 
otajstveno vino o kojemu je govorio kod Posljednje večere, govoreći da će ga podijeliti s 
nama u kraljevstvu svoga Oca. (Mt 26, 29) 

Dirljivi obred Posljednjeg pomazanja utisnuo se također u moju dušu. Još vidim mjesto gdje 
sam bila pokraj Celine. Svih pet nas bile smo poredane po dobi, a ubogi tata bio je također 
tamo i jecao... 

Isti dan ili sutradan iza mamine smrti uzeo me tata na ruke i rekao: "Hajde poljubi posljednji 
put svoju sirotu majčicu!" I ja bez ijedne riječi primakoh usne k čelu svoje drage majke... 

Ne sjećam se da sam mnogo plakala. Nisam nikome govorila o dubokim osjećajima koje sam 
gajila... Gledala sam i slušala šuteći... Nitko nije imao vremena da se bavi sa mnom, osim toga 
sam vidjela mnogo stvari koje su mi htjeli sakriti. Jednom sam se našla nasuprot zaklopcu od 
lijesa... Stala sam dulje da ga motrim, nikad ga još nisam bila vidjela, ali sam ipak shvaćala... 
Bila sam tako mala da sam unatoč malog stasa mamina bila prisiljena dići glavu da ga vidim 
ozgor, i činio mi se tako velik... tako tužan... 

Petnaest godina kasnije našla sam se pred drugim lijesom, pred lijesom majke Genoveve. Bio 
je jednake veličine kao i mamin, i ja sam pomislila da sam opet u danima svoga djetinjstva!... 
Sve mi se moje uspomene vratiše u velikoj množini, to je bila ista mala Terezija koja je 



gledala, ali je ponarasla, i lijes joj se činio malen. Nije više morala dići glavu da ga vidi; 
dizala ju je još samo zato da promatra nebo, koje joj se činilo veoma veselo jer su se sve 
njezine kušnje svršile i jer je zima njezine duše prošla zauvijek... 

Onoga dana kad je Crkva blagoslovila smrtne ostatke naše majčice sada u nebu, dragi mije 
Bog htio dati drugu na zemlji i htio je daje slobodno izaberem. Bile smo zajedno svih nas pet 
i gledale se žalosno. Lujza je bila tamo također; videći Celinu i mene reče: "Sirote djevojčice, 
više nemate majke!... " Tada se Celina baci u naručje Mariji govoreći: "E dobro, onda ćeš mi 
ti biti mama." A ja, premda sam bila navikla raditi kao Celina, ipak se okrenuh k vama, draga 
Majko, i kao daje već budućnost razgmula svoj veo, bacih se u naručje vaše kliknuvši: "E 
dobro, meni će Paulina biti mama!"... 

Kako sam već gore rekla, u ovoj svojoj dobi trebalo je da uđem u drugo razdoblje svoga 
života, najbolnije od svih triju, osobito otkad je ušla u Karmel ona koju sam izabrala za svoju 
drugu "mamu". To razdoblje ide od vremena kad su mi bile četiri i po godine pa do moje 
četrnaeste godine. U to vrijeme našla sam ponovno svoju djetinju narav, premda sam ušla u 
ozbiljnost života. 

Treba da vam kažem, draga Majko, da se poslije smrti mamine moja sretna narav potpuno 
promijenila. Ja, tako živa, tako srdačna, postadoh plašljiva i mirna, osjetljiva preko mjere. 
Jedan pogled bio je dovoljan da me ljuto rasplače, nitko se nije smio baviti sa mnom, kako bih 
bila zadovoljna. Nisam mogla podnositi društvo stranih osoba i svoju sam radost ponovno 
nalazila samo u krugu obitelji... Međutim, ja sam i dalje bila okruživana najnježnijom 
pažnjom. Tako nježno srce tatino još se uz ljubav, koju je već imalo, napunilo pravom 
majčinskom ljubavlju!... A niste li vi, draga Majko, i Marija bile za mene najnježnije i 
najnesebičnije majke?... Ali, da nije dragi Bog obasuo svojim blagotvornim zrakama svoj 
mah cvijetak, on se nikad ne bi mogao naviknuti na zemlju. Bio je još preslab da podnese kiše 
i oluje. Njemu je trebalo topline, blage rose i proljetnih lahora. Nikada mu nisu nedostajala 
sva ta dobročinstva, Isus mu ih je pokazao, dapače i pod snijegom kušnje! 

Preseljenje u Lisieux 

Nisam osjetila nikakve tuge ostavljajući Alencon. Djeca vole promjenu, i ja sam s veseljem 
došla u Lisieux. Sjećam se putovanja i kako smo navečer stigli k ujni; još vidim Ivanu i 
Mariju kako nas čekaju na vratima... Bila sam vrlo sretna što imam tako umiljate sestričnice; 
jako sam ih voljela, isto kao i svoju ujnu, a osobito svoga ujaka, samo što sam se njega bojala 
i nisam se tako ugodno osjećala kod njega kao u našoj vili Buissonnets. 

Tu je moj život bio uistinu sretan... Odmah ujutro dolazili ste k meni, pitali me da li sam već 
preporučila svoje srce dragom Bogu; zatim ste me oblačili govoreći o Njemu, i onda sam uz 
vas i / molila svoju molitvu. Zatim ste me učili čitati; prva riječ koju sam znala sama pročitati 
bila je "nebesa". Moja draga kuma prihvatila se da me nauči pisati, a vi, draga Majko, sve 
drugo. Nisam baš osobito lako učila, ali sam imala dobro pamćenje. Katekizam, a nadasve 
biblijsku povijest jako sam voljela, učila sam to s veseljem, ali gramatika mi je često natjerala 
suze na oči... Sjetite se samo muškoga i ženskoga roda! 

Čim bi moje učenje svršilo, popela bih se na vidikovac noseći svoju ružicu i svoju ocjenu tati. 
Kako sam bila sretna kad sam mu mogla kazati: "Imam petice bez izuzetka, Paulina je to rekla 
prva!..." Kad sam vas naime ja morala pitati imam li petice bez izuzetka, a vi ste mi rekli "da", 
to je onda u mojim očima bio jedan stupanj manje. Vi ste mi također davali bodova, kad ih 



nisam nakupila u dovoljnom broju, i ja bih dobila nagradu ijedan dan slobodno. Sjećam se da 
su mi se ti dani činili mnogo dulji nego drugi, a to je vas radovalo jer je to bio dokaz da nisam 
voljela biti bez posla. 

Svako poslijepodne išla sam na kratku šetnju s tatom; zajedno smo išli u pohode Presvetom 
Sakramentu, svaki dan u drugoj crkvi. Tako sam po prvi put ušla u kannelsku kapelu. Tata mi 
je pokazao rešetke u koru i rekao da se iza njih nalaze redovnice. Nisam mogla ni naslutiti da 
ću devet godina kasnije i ja biti među njima!... 

Poslije šetnje (za koje mije tata svaki dan kupio kakav mali dar za jedan ili dva novčića) 
vraćala sam se kući. Tad sam izrađivala svoje zadaće, a zatim sam sve preostalo vrijeme 
skakutala po vrtu oko tate, jer se nisam znala igrati lutkom. Veliko mi je veselje bilo 
pripravljati čajeve od sitnog zrnja i od kore drveća što sam ih nalazila na zemlji. Tada bih čaj 
nosila tati u lijepoj maloj šalici, a dragi je tatica ostavljao posao i smiješeći se radio kao da 
pije. Prije nego bi mi vratio šalicu, pitao bi me (kao potajno) da li treba izliti čaj. Katkada bih 
rekla "da", ali češće bih odnijela svoj dragocjeni čaj, s namjerom da ga više puta ponudim. 

"Kraljica" i njezin tata 

Rado sam njegovala svoje cvjetiće u vrtu koji mi je tata dao. Zabavljala sam se podižući 
oltariće u udubini koja nalazila u sredini u zidu. Kad bih svršila, potrčala bih k tati i vukla ga 
govoreći mu neka dobro zatvori oči i neka ih otvara dok mu ne kažem da to učini. On bi radio 
sve što sam htjela, i dao se dovesti pred moj vrtić; tada bih povikala: "Tata, otvori oči!" On bi 
ih otvorio i pokazivao se ushićen da me razveseli; divio se onome što sam ja smatrala remek- 
djelom!... 

Nikad ne bih završila kad bih htjela da ispripovijedam tisuću takvih zgodica koje se u velikom 
broju natiskuju u mom pamćenju... Ah, kako ću moći ponoviti sve izljeve nježnosti kojima je 
tata obasipao svoju "malu kraljicu"? Ima stvari što ih srce osjeća, ah ih riječi, pa ni misao ne 
mogu izraziti... 

Bili su to za mene lijepi dani, kada bi me moj "dragi kralj" poveo sa sobom na ribolov. Tako 
sam voljela polje, cvijeće i ptice! Katkada sam pokušavala loviti ribu svojom malom udicom, 
ali sam radije sjela sama na cvjetnu travu. Tada su moje misli bile vrlo duboke, i ne znajući 
što znači razmišljati, moja bi duša zaronila u pravu molitvu... Slušala sam daleke žamore... 
Šum vjetra, dapače nejasni zvukovi vojničke glazbe koji su dopirali do mene, napunjali bi 
blagom tugom moje srce... Zemlja bi mi se činila mjestom progonstva, i ja sam snivala o 
Nebu... 

Popodne bi brzo prolazilo, naskoro se valjalo vratiti u Buissonnets, ali prije polaska uzela bih 
užinu koju sam ponijela u svojoj košarici; lijepi komad kruha s marmeladom što ste mi ga 
spremili promijenio je izgled: mjesto njegove žive boje vidjela sam još samo blijedu ružičastu 
boju, svu osušenu i upijenu... Tada mi se zemlja činila još žalosnija, i ja sam shvaćala da će 
samo na nebu biti radost bez oblaka... 

Kad već govorim o oblacima, sjećam se kako se jednoga dana lijepo modro nebo nad cijelim 
krajem prekrilo njima i kako je doskora počela oluja s grmljavinom: munje su sjekle tamne 
oblake, i ja sam vidjela kako je u nekoj udaljenosti udario grom. Ništa se nisam prestrašila, 
nego sam bila očarana, činilo mi se daje dragi Bog tako blizu mene!... Ali tata nije bio sasvim 
tako zadovoljan kao njegova mala kraljica, ne zato što bi ga oluja plašila, nego su se trava i 



velike ivančice (koje su bile više od mene) blistale kao od dragulja, a mi smo morali prijeći 
preko nekoliko livada da dođemo na put. Moj dragi tatica bojao se da dragulji ne poprskaju 
njegovu kćerkicu, te ju je usprkos teretu udica uzeo i iznio na svojim leđima. 

Na šetnjama mije tata rado davao da nosim milostinju siromasima koje smo susretali. 

Jednoga dana vidjeli smo siromaha koji se mučno vukao na štakama. Ja se približim da mu 
dam jedan novčić, ali kako se nije smatrao dovoljno siromašnim da primi milostinju, pogleda 
me smiješeći se žalosno i odbije moj dar. Ne mogu izreći što se događalo u mom srcu; htjela 
sam ga utješiti, olakšati mu nesreću, a mjesto toga možda sam mu zadala bol; siromašnije 
bolesnik bez sumnje pogodio moje misli, jer sam vidjela kako se okrenuo i nasmiješio mi se. 
Uto mije tata kupio kolač; tako sam željela da ga dam tome siromahu, ali se nisam usudila. 
Ipak sam htjela da mu nešto dadem što mi ne bi mogao odbiti, jer sam osjećala vrlo veliku 
samilost prema njemu. Tada sam se sjetila kako sam čula da se na dan prve sv. Pričesti dobiva 
svaka milost koja se moli. Ta me misao utješi, i premda sam imala tek šest godina, rekoh u 
sebi: "Molit ću se za svog siromaha na dan svoje prve sv. Pričesti." Održala sam svoje 
obećanje pet godina poslije toga, i nadam se daje dragi Bog uslišio molbu, koju mije On 
nadahnuo da mu je upravim za jedan od njegovih udova koji trpe... 

Dječji grijesi 

Jako sam ljubila dragoga Boga i vrlo često sam mu darivala svoje srce, služeći se molitvicama 
koje me je naužila mama. Ali jednoga dana, ih točnije jedne večeri, u lijepom mjesecu svibnju 
učinila sam pogrešku koju je vrijedno ispripovijedati. Ona mi je dala jakoga povoda da se 
ponizim, i ja mislim da sam zbog nje imala savršeno pokajanje.. - Kako sam bila premalena 
da idem na svibanjske pobožnosti, ostajala sam kod kuće s Viktorijom i s njom sam obavljala 
svoje pobožnosti pred svojim oltarićem koji sam uređivala po svom ukusu. Sve je bilo tako 
maleno: svijećnjaci i lonci sa cvijećem, a dvije povoštene šibice osvjetljavale su ga potpuno. 
Katkada me je Viktorija iznenadila davši mi dva komadića prave svijeće, ali to je bilo rijetko. 
Jedne večeri bilo je sve spremno da se počnemo moliti, i ja joj rekoh: "Viktorija, hoćete li 
početi 'Spomeni se’, ja ću zapaliti svijeće". Ona se pričini kao da će početi, ali ne reče ništa, 
nego me pogleda smijući se. Kad sam vidjela kako moje dragocjene šibice brzo izgaraju, 
zamolih je da počne molitvu, ali ona je i dalje šutjela. Tada seja dignem i počnem joj vrlo 
glasno govoriti daje zlobna, i izašavši iz svoje uobičajene blagosti, udarih nogom iz sve 
snage... Uboga Viktorija izgubila je volju da se smije, pogleda me začuđeno i pokaže mi 
komadić svijeće koji mije donijela... Kako sam prije plakala od srdžbe, tako sam sada lila 
suze iskrenog pokajanja, čvrsto odlučivši da to nikad više neću učiniti!... 

Drugom prilikom dogodila mi se druga zgoda s Viktorijom, ali zbog nje se nisam nimalo 
pokajala, jer sam potpuno sačuvala svoj mir. - Htjela sam imati tintamicu koja se nalazila na 
kuhinjskom kaminu. Kako sam bila premalena daje dohvatim, zamolila sam vrlo uljudno 
Viktoriju da mije dade, ali ona me odbije rekavši neka se popnem na stolicu. Ja uzmem 
stolicu ne rekavši ni riječi, ali sam mislila u sebi kako ona nije ljubezna. Hoteći joj to 
pokazati, tražila sam u svojoj glavici što me je najviše vrijeđalo; ona me je često, kad bih joj 
dosadila, zvala "malo dijete", a to me je veoma ponizivalo. Ja se, prije nego što sam skočila 
dolje sa svoje stolice, okrenem dostojanstveno i kažem joj: "Viktorija, vi ste dijete!" Onda 
sam pobjegla, pustivši je neka razmišlja o dubokoj riječi koju sam joj rekla... Na učinak nije 
trebalo dugo čekati, jer sam je odmah čula kako viče: "Gospodična Marija... Tereza mije 
kazala da sam dijete!" Marija dođe i naloži mi da molim za oproštenje, ali ja to učinih bez 
kajanja, uvjerena da Viktorija, kad nije htjela pružiti svoju veliku ruku da mi učini malu 
uslugu, zaslužuje naziv dijete. Ipak me je ona veoma voljela, i ja nju također. Jednoga dana 





izvukla me iz velike opasnosti u koju sam upala svojom krivnjom. Viktorija je glačala imajući 
pokraj sebe kablić s vodom. Ja sam je gledala njišući se (kao obično) na stolici. Najednom se 
stolica izmakne, i ja padnem, ali ne na pod, nego na dno kablića! Moje se noge doticale glave, 
i ja sam ispunjala kablić kao što malo pile ispunja svoje jaje!. . Uboga Viktorija gledala me s 
krajnjim zaprepaštenjem, jer nikada nije vidjela ništa slično. Ja sam imala vruću želju da 
izađem što prije iz svoga kablića, ali nije bilo moguće. Moj je zatvor bio tako tijesan da se 
nisam mogla ni maknuti. S malo muke spasi me Viktorija iz moje velike opasnosti, ali ne i 
moju haljinu i sve drugo što mi je morala presvući, jer sam bila mokra kao miš. 

Drugom prilikom pala sam u kamin. Srećom vatra nije gorjela. Viktorija se samo pomučila da 
me digne i strese pepeo kojega sam bila puna. Bila je srijeda, dan kad ste vi bili na pjevanju s 
Marijom, kad su mi se sve ove neprilike događale. Isto je tako bila srijeda kad je došao 
velečasni Ducellier da nas posjeti. Kad mu je Viktorija rekla da nema nikoga kod kuće osim 
male Terezije, on uđe u kuhinju da me vidi i pogleda moje zadaće. Bila sam ponosna što 
primam svoga ispovjednika; ja sam se naime kratko vrijeme prije toga bila ispovjedila po prvi 
put. Kako li slatke uspomene za mene!... 

Prva ispovijed 

Ljubljena moja Majko, s kakvom ste me brigom vi pripremili! Rekli ste mi da neću svoje 
grijehe reći čovjeku, nego dragom Bogu. U to sam uistinu bila čvrsto uvjerena te sam obavila 
svoju ispovijed s velikim duhom vjere; zapitala sam vas dapače ne moram li kazati 
velečasnom Ducellieru da ga ljubim od svega srca, jer sam imala govoriti dragom Bogu u 
njegovoj osobi... 

Dobro poučena o svemu što mi je trebalo govoriti i činiti, ušla sam u ispovjedaonicu i klekla, 
ali otvorivši prozorčić, velečasni Ducellier nije vidio nikoga. Bila sam tako malena da mi se 
glava nalazila pod daščicom na koju se naslanjaju ruke. Tada mi on reče neka ustanem i 
stojim. Poslušah odmah, digoh se i okrenuh se k njemu da ga dobro vidim, te obavih svoju 
ispovijed kao velika djevojka i primih njegov blagoslov s velikom pobožnošću, jer ste mi vi 
rekli da će u tom času suze maloga Isusa očistiti moju dušu. Sjećam se da me je prva pouka 
koju sam dobila potakla osobito na pobožnost prema Blaženoj Djevici, i ja odlučih da 
podvostručim svoju ljubav prema njoj. Izišavši iz ispovjedaonice bila sam tako zadovoljna i 
tako lagana da nikada nisam osjetila toliko radosti u svojoj duši. Otada sam se ispovijedala na 
sve velike blagdane, i bio je pravi blagdan za mene svaki put kad sam išla na ispovijed. 

Blagdani 

Blagdani!... Ah, kakve mi uspomene budi ta riječ! Blagdani, ja sam ih toliko voljela!... Vi ste 
mi znali tako dobro objasniti, ljubljena moja Majko, sve tajne koje se kriju u svakome od njih, 
tako da su to bili za mene uistinu nebeski dani. Osobito sam voljela procesiju s Presvetim 
Sakramentom. Kakve li radosti sipati cvijeće pred noge dragome Bogu!... Ali prije nego sam 
ga pustila da padne, bacila sam ga uvis što sam više mogla, i nikada nisam bila tako sretna 
kao onda kad bih vidjela kako se latice mojih ruža dotiču posvećene pokaznice... 

Blagdani! Ah, ako su veliki bih rijetki, svaka je sedmica donijela po jedan koji je bio vrlo 
drag mome srcu: nedjelju! Kakav je dan bila nedjelja! To je bio blagdan dragoga Boga, 
blagdan počinka. Ponajprije sam ostajala u krevetiću dulje nego druge dane, a onda je mama 
Paulina mazila svoju kćerkicu donoseći joj čokoladu u njezin krevetić; zatim ju je oblačila 
kao malu kraljicu... Kuma bi dolazila češljati kumče, koje nije uvijek bilo prijazno kad su ga 



potezali za kosu, ali poslije je bila vrlo zadovoljna kad je išla da pozdravi svoga "kralja", koji 
bije toga dana zagrlio još nježnije nego obično. Zatim bi cijela obitelj pošla k svetoj Misi. 
Cijelim putem, pa i u crkvi, mala "tatina kraljica" držala gaje za ruku, njezino je mjesto bilo 
kraj njega. Kad smo morali sići za propovijed, trebalo je naći još dvije stolice jednu pokraj 
druge. To nije bilo tako teško: čini se daje svima bilo drago vidjeti tako lijepa starca s tako 
malom djevojčicom, da su se ljudi micali da im dadu mjesta. Moj ujak, koji se nalazio u 
klupama crkvenih tutora, veselio bi se videći nas da dolazimo; govorio bi da sam ja njegova 
mala sunčana zraka... 

Nisam se ništa uznemirivala što me gledaju; slušala sam vrlo pažljivo propovijedi, koje 
međutim nisam baš mnogo razumjela. Prva propovijed koju sam razumjela i koja me duboko 
dirnula bila je propovijed o Muci Isusovoj koju je propovijedao velečasni Ducellier, i otada 
sam razumjela sve druge propovijedi. Kad je propovjednik govorio o svetoj Tereziji, tata se 
nagnuo k meni i rekao mi sasvim tiho: "Slušaj dobro, moja mala kraljice, govori se o tvojoj 
svetoj zaštitnici." Ja sam doista pažljivo slušala, ali sam češće gledala tatu nego 
propovjednika. Njegovo mije lijepo lice govorilo tako mnogo!... Katkada bi se njegove oči 
napunile suzama koje se uzalud trudio da zadrži. Činilo se već kao da ne pripada zemlji, 
toliko je njegova duša voljela uroniti u vječne istine... Njegov je put međutim bio još daleko 
do kraja, duge su godine morale proći prije nego se lijepo nebo otvorilo njegovim očaranim 
očima i prije nego je Gospodin obrisao suze svoga dobroga i vjernoga sluge!... 

Ali da se vratim k svojoj nedjelji. Taj radosni dan, koji je prolazio tako brzo, imao je i svoju 
tužnu stranu. Sjećam se daje moja sreća bila nepomućena do večernje; za vrijeme večernje 
mislila sam kako se dan počinka bliži kraju, kako sutra treba iznova početi život, kako treba 
raditi, učiti zadaće, i moje bi srce osjetilo zemaljsko progonstvo... Čeznula sam za vječnim 
počinkom na nebu, za nedjeljom bez kraja u vječnoj domovini!... 

Tek šetnje prije povratka u Buissonnets uklanjale su iz mog srca osjećaj žalosti... Tada obitelj 
nije više bila potpuna, jer bi tata, da ugodi mome ujaku, puštao svake nedjelje navečer Mariju 
ili Paulinu da idu k njemu. Samo sam onda bila vrlo zadovoljna kad sam i ja mogla ostati. To 
sam više voljela nego da me pozovu sasvim samu, jer su manje gledali na mene. Najveći mi je 
užitak bio slušati sve što bi govorio moj ujak, ah nisam voljela da me ispituje, a jako sam se 
bojala kad bi me stavio na jedno svoje koljeno i strahovitim glasom pjevao Modrobradoga... 
Upravo bih se razveselila kad bih vidjela tatu daje došao po nas. 

Vraćajući se kući gledala bih zvijezde, koje su nježno treperile, i taj bi me pogled očaravao... 
Osobito je bila jedna skupina zlatnih bisera koju sam opazila s veseljem, otkrivši da ima oblik 
slova T (evo otprilike njezina oblika *** ). Pokazivala bih je tati, govoreći mu daje moje ime 
zapisano na nebu. Zatim nisam htjela ništa više vidjeti od ružne zemlje, pa sam ga molila da 
me vodi. Tada sam, ne gledajući kuda koračam, dizala glavicu neumorno motreći zvjezdano 
nebesko modrilo!... 

Sto da kažem o zimskim večerima, osobito nedjeljom? Ah, kako mije bilo ugodno poslije 
partije dame sjesti s Celinom na koljena tati... Svojim lijepim glasom pjevao bi napjeve koji bi 
nam dušu napunjali dubokim mislima... Ili bi nas nježno ljuljuškao i uz to recitirao pjesme 
pune vječnih istina... Tada bismo se popele da zajednički i / molimo večernju molitvu, i mala 
je kraljica bila potpuno sama kraj svojega kralja; pri tom je trebalo samo da ga gleda, pa da 
zna kako se mole sveci... Na kraju smo dolazile sve redom prema godinama da zaželimo tati 
laku noć i da primimo njegov poljubac. Kraljica je naravno dolazila posljednja, a kralj, da bi 
je poljubio, uhvatio bije za lakte, a ona bi kliknula glasno: "Laku noć tata, spavaj dobro!" 



Svake večeri ponavljalo bi se to isto... Tada bi me moja mamica uzela na svoje ruke i odnijela 
u Celinin krevet, a ja bih je pitala: "Paulina, jesam li danas bila jako dobra?... Hoće li 
anđelčići letjeti oko mene?" Odgovor je uvijek bio "da", inače bih cijelu noć proplakala... 
Pošto bi me poljubila, kao i moja draga kuma, Paulina bi sišla dolje, a sirota mala Terezija 
ostala bi potpuno sama u tami. Uzalud se trudila da sebi predstavi anđelčiće kako lete oko nje, 
doskora bije obuzeo strah, mrak bije plašio, jer iz svog kreveta nije vidjela zvijezde koje su 
nježno treperile... 


Paulina, odgojiteljica Terezijina 

Smatram pravom milošću što ste me privikli, ljubljena moja Majko, da nadvladavam svoj 
strah. Katkad ste me poslali samu uvečer da potražim kakvu stvar u kojoj udaljenoj sobi. Da 
nisam bila tako dobro odgajana, bila bih postala vrlo plašljiva, dok me je sada zaista teško 
prestrašiti... Katkada se pitam kako ste me mogli odgojiti s toliko ljubavi i nježnosti a da me 
niste razmazili. Jer istina je da mi niste dopustili nijedne nesavršenosti, nikada me niste korili 
bez razloga, ali nikada se niste vraćali na stvar koju ste jednom bih odredili. Ja sam to znala 
tako dobro da ne bih bila mogla ni htjela učiniti nijednoga koraka ako ste mi ga vi zabranili. I 
tata se morao pokoravati vašoj volji. Bez pristanka Pauline nisam išla na šetnju, i kada bi mi 
tata rekao da idem, odgovorila bih: "Paulina ne da." Tada je on molio dopuštenje za mene, a 
Paulina bi mu katkada, da mu ugodi, rekla "da", ali mala je Terezija dobro vidjela na njezinu 
licu da to nije bilo od srca; zato bi stala plakati ne primajući utjehe dok Paulina ne bi rekla 
"da" i poljubila je od srca! 

Kad je mala Terezija bila bolesna, a to je bilo svake zime, nemoguće je reći s kakvom je 
majčinskom nježnošću bila njegovana. Paulina bije polegla u svoj krevet (nečuvena 
povlastica!), zatim bi joj dala sve što bi željela. Jednoga je dana Paulina izvukla ispod 
uzglavnice svoj lijepi mali nožić i dala ga svojoj maloj kćerkici očaravši je toliko da se ne da 
opisati. - "Ah, Paulina, - kliknula je ona - ti me dakle toliko voliš da se za mene odričeš svoga 
lijepog malog nožića koji ima zvijezdu u sedefu?... Ali, kad me toliko voliš, bi li ti žrtvovala 
svoju uru da me spasiš od smrti?..." - "Ne samo da bih dala uru da te spasim od smrti, nego 
bih je odmah žrtvovala da te samo vidim naskoro zdravu." - Slušajući te riječi Paulinine, moje 
čuđenje i moje priznanje bijahu toliki da ih ne mogu izraziti... Ljeti sam katkada bolovala na 
srcu. Paulina me je opet njegovala s nježnošću. Da me zabavi, a to je bio najbolji lijek, vozila 
me u kolicima okolo po vrtu, a zatim bi me skinula i na moje mjesto stavila lijepi mali stručak 
tratinčica, koji bi vozila vrlo oprezno do moga vrta i koji bi ondje veoma svečano zauzeo 
mjesto... 

Paulini sam se u svemu najiskrenije povjeravala. Ona je rješavala sve moje sumnje... Jednom 
sam se čudila što dragi Bog ne daje jednaku slavu u nebu svim odabranicima, i bojala sam se 
da nisu svi sretni. Tada me Paulina poslala po veliku tatinu čašu i rekla mi daje stavim uz 
svoj sasvim mali naprstak te da oboje napunim vodom. Tada me zapita koje je od njih punije. 
Rekoh joj da je jedno i drugo jednako puno i daje nemoguće uliti u njih više vode nego što 
mogu primiti. Moja mi draga majka tada objasni da će u nebu dragi Bog dati svima 
izabranicima toliko slave koliko je mogu nositi, i da posljednji neće moći ništa zavidjeti 
prvome. Približavajući tako mome shvaćanju najuzvišenije tajne, vi ste, draga majko, znali 
dati mojoj duši hranu koja joj je bila potrebna... 

S kakvom li sam radosti svake godine očekivala dijeljenje nagrada!... Tu se kao uvijek pazilo 
na pravednost, i ja sam uvijek dobivala samo zaslužene nagrade. Stojeći sasvim sama u 
sredini otmjenog skupa, slušala sam svoju presudu koju je čitao "Kralj Francuske i Navare". 




Srce mije snažno udaralo kad sam primala nagrade i vijenac... To je za mene bilo kao slika 
Posljednjega suda!... Odmah poslije podjele mala bi kraljica skinula svoju bijelu haljinu; tada 
bi se žurili daje preobuku kako bi mogla sudjelovati u velikoj predstavi!... 

Ah, kako su bile radosne te obiteljske svečanosti! Videći tada svoga dragoga kralja tako 
vesela, nisam ni slutila kakve su ga kušnje imale pohoditi!. . 



Proročansko viđenje 

Jednoga mije dana međutim dragi Bog pokazao u zaista neobičnom viđenju živu sliku kušnje 
koju nam je po svojoj svetoj volji pripravio u budućnosti. 

Tata je bio na putu nekoliko dana, i trebala su proći još dva dana prije njegova povratka. 
Mogla su biti dva ili tri sata po podne, sunce je sjalo živim sjajem i čitava priroda kao daje 
bila u svečanosti. Bila sam sama na prozoru mansarde koja je gledala u veliki vrt. Gledala 
sam pred sebe baveći se u duhu vedrim mislima, kad vidjeh pred praonicom, koja je bila 
upravo nasuprot mome prozoru, čovjeka obučena sasvim poput tate, jednaka stasa i jednaka 
hoda, samo je bio mnogo pognutiji. Glava mu je bila pokrivena nekom vrstom pregače 
neodređene boje, tako da nisam mogla vidjeti njegova lica. Imao je šešir sličan tatinu. Vidjela 
sam ga kako se približava pravilnim korakom prolazeći pokraj moga vrtića... Najednom obuze 
moju dušu nadnaravni strah, ali začas sam pomislila da se bez sumnje tata vratio i da se skriva 
kako bi me iznenadio. Tada vi kn em vrlo glasno dršćući od uzbuđenja: "Tata, tata!..." Ali 
tajanstvena osoba kao da me nije čula, nastavi svoj neobični hod i ne okrenuvši se. Prateći 
čovjeka očima, vidjela sam daje pošao prema šumici koja je dijelila veliku aleju na dvoje. 
Očekivala sam da će se pojaviti na drugoj strani visokog drveća, ah proročansko viđenje 
bijaše iščezlo. 



Sve je to trajalo samo jedan čas, ali se tako duboko usjeklo u moje srce da mije danas, poslije 
petnaest godina, uspomena na to tako živa kao daje viđenje još uvijek pred mojim očima... 


Marija je bila s vama, draga Majko, u sobi koja je bila povezana s onom u kojoj sam seja 
nalazila. Čuvši da zovem tatu, prestrašila se osjećajući, kako mije kasnije rekla, da se 
dogodilo nešto neobično. Ne pokazujući mi svoga uzbuđenja, ona dotrči k meni pitajući me 
što me obuzelo da zovem tatu koji je u Alenconu. Ja joj ispripovjedih što sam vidjela. Da me 
umiri, Marija mi reče daje to bez sumnje Viktorija htjela da me prestraši, te je sakrila glavu 
pregačom. Ali kad smo Viktoriju pitali, tvrdila je da nije izlazila iz kuhinje. Uostalom, ja sam 
bila potpuno uvjerena da sam vidjela muškarca i daje bio sličan tati. Tada smo sve tri pošle 
iza šumice, ali kad nismo našle nikakva znaka daje itko onuda prošao, rekli ste mi neka više 
na to ne mislim... 

Ne misliti više na to nije bilo u mojoj moći. Vrlo često predstavljala mije moja mašta 
tajanstveni prizor koji sam vidjela... Vrlo često nastojala sam dići zastor koji mi je krio smisao 
toga prizora, jer sam u dnu duše bila duboko uvjerena daje to viđenje imalo svoj smisao koji 
mi se mora jednoga dana otkriti... Taj sam dan morala dugo čekati, ali poslije četrnaest godina 
sam je dragi Bog odgrnuo tajanstveni zastor. 

Kad sam jednog blagdana imala razgovor sa sestrom Marijom od Presvetog Srca, govorile 
smo kao uvijek o stvarima drugog života i o svojim uspomenama iz djetinjstva; tada sam je 
podsjetila na viđenje koje sam imala u dobi od šest do sedam godina. Najednom, 
pripovijedajući potankosti toga neobičnog prizora, shvatile smo obje u isti čas što je on 
značio... Ja sam uistinu vidjela tatu kako se približava pognut od godina... To je uistinu bio 
on, noseći na časnom licu, na sijedoj glavi, znak svoje slavne kušnje... Kao što je božansko 
lice Isusovo bilo pokriveno za vrijeme njegove Muke, tako je i lice njegova vjernoga sluge 
moralo biti zastrto u danima njegovih boli, da bi moglo odsijevati u nebeskoj domovini pred 
svojim Gospodinom, Vječnom Riječju!... Iz krila te neizrecive slave, kad je već kraljevao u 
nebu, naš je dragi otac postigao za nas milost da shvatimo viđenje koje je njegova mala 
kraljica imala u dobi u kojoj se ne treba bojati obmane. Iz krila slave pribavio nam je tu slatku 
utjehu, te smo shvatile da nam je deset godina prije naše velike kušnje dragi Bog dao sliku o 
njoj, kao što otac daje naslutiti svojoj djeci slavnu budućnost koju im pripravlja, i raduje se 
gledajući unaprijed neprocijenjena bogatstva koja će im biti baštinom... 

Ah, zašto je upravo meni dragi Bog dao to rasvjetljenje? Zašto je tako malenom djetetu 
pokazao stvar koju ono nije moglo razumjeti, stvar od koje bi, da ju je razumjelo, umrlo od 
žalosti? Zašto?... To je jedna od onih tajna koje ćemo bez sumnje razumjeti u nebu i koje će 
uzrokovati naše vječno divljenje!. . 

Kako je dragi Bog dobar!... Kako odmjeruje kušnje prema snagama koje nam daje! Nikada ne 
bih, kako sam upravo rekla, mogla podnijeti ni pomisao na gorke muke koje mije budućnost 
namjenjivala... Nisam mogla bez strepnje ni pomisliti da tata može umrijeti... Jednom se 
popeo na vrh ljestava, pa kako sam ja bila upravo pod njima, on mi vikne: "Ma kn i se, mala 
moja sirotice! Ako padnem, smrvit ću te!" Čuvši to, osjetih kako mi se buni cijela nutrina, te 
mjesto da se udaljim, pripijeni se uz ljestve misleći: "Ako tata padne, neću se bar žalostiti što 
ga vidim kako umire, jer ću umrijeti s njim! 

Ne mogu reći kako sam voljela tatu; sve je na njemu izazivalo moje divljenje. Kad mi je 
izlagao svoje misli (kao da sam već velika djevojka), rekla bih mu prostodušno: kad bi on to 
sve rekao velikim ljudima u vladi, sigurno bi ga učinili kraljem, i Francuska bi tada bila sretna 



kao nikada prije... Ali u dnu duše bila sam zadovoljna (i to sam sebi predbacivala kao sebičnu 
misao) što samo ja dobro poznam tatu, jer da je postao Kralj Francuske i Navare, znala sam da 
bi bio nesretan, jer je to sudbina svih vladara, a iznad svega, on ne bi više bio samo moj kralj!. 


Putovanje u Trouville 

Bilo mije šest ili sedam godina kad nas je tata poveo u Trouville. Nikad neću zaboraviti 
dojma što gaje na mene učinilo more. Nisam mogla da ga ne gledam bez prestanka. Njegova 
veličanstvenost, šum njegovih valova, sve je govorilo mojoj duši o veličini i moći dragoga 
Boga. Sjećam se da su me za vrijeme jedne šetnje po žalu promatrali neki gospodin i gospođa 
kako veselo trčim oko tate, te su pristupili k njemu i zapitali ga da li sam njegova, te rekli da 
sam vrlo umiljata djevojčica. Tata im odgovori da sam njegova, ali sam opazila da im je dao 
znak neka me ne hvale... Tada sam prvi put čula da sam umiljata, i to me je vrlo obradovalo, 
jer to nisam vjerovala. Vi ste, ljubljena moja Majko, strogo pazili da se preda mnom ne 
događa ništa što bi moglo povrijediti moju nevinost, a pogotovo da ne čujem nijedne riječi 
koja bi mogla unijeti taštinu u moje srce. Kako sam pazila samo na vaše i Marijine riječi (a vi 
mi niste nikada upravili ni jedne jedine pohvale), nisam pridavala mnogo važnosti riječima i 
pogledima udivljenja spomenute gospođe. 

Uvečer toga dana, u vrijeme kada sunce kao da se kupa u neizmjernim valovima puštajući 
pred sobom sjajnu brazdu, sjela sam sasvim sama s Paulinom na jednu stijenu... Tada sam se 
sjetila dirljive pripovijesti "Zlatna brazda"... Dugo sam promatrala tu sjajnu brazdu, sliku 
milosti koja obasjava put što ga mora prijeći mali brodi s dražesnim bijelim jedrom... Tu kraj 
Pauline stvorila sam odluku da nikada neću udaljiti svoju dušu od pogleda Isusova kako bi u 
miru plovila prema nebeskoj domovini!... 

Moj je život tekao mirno i sretno. Ljubav kojom sam okružena u vili Buissonnets činila je da, 
tako reći, rastem, ali ja sam bez sumnje bila dosta velika da započnem borbu, da započnem 
upoznavati svijet i nevolje kojih je on pun... 


Treće poglavlje: BOLNE GODINE (1881-1883) 


Bilo mije osam i po godina kad je Leonija izašla iz zavoda a ja došla na njezino mjesto u 
opatiji. Često sam čula kako je vrijeme provedeno u zavodu najbolje i najugodnije u životu, 
ali za mene nije bilo tako: pet godina što sam ih ondje provela bile su najtužnije u mom 
životu; da nisam imala kraj sebe svoju dragu Celinu, ne bih bila mogla ostati ondje nijedan 
mjesec da ne obolim... Siromašni mali cvijetak bio je navikao da napaja svoje krhko korijenje 
u izabranoj zemlji, uređenoj upravo za njega. Osim toga bilo mu je prilično teško kad se našao 
usred cvjetova svake vrste; s korijenjem često premalo nježnim, i kad je u običnoj zemlji 
morao naći sok potreban za svoju hranu!.. . 

Vi ste me, ljubljena moja Majko, tako dobro poučavali da sam po dolasku u zavod bila 
najnajprednija među djecom moje dobi. Smjestiše me u razred učenica koje su sve bile starije 
od mene; jedna od njih u dobi od 13 do 14 godina bila je slabo nadarena, ali je znala 
obmanjivati učenice, pa i učiteljice. Videći me tako mladu, kako sam gotovo uvijek prva u 



razredu i da me sve redovnice vole, u njoj se bez sumnje probudila ljubomora, shvatljiva za 
gojenicu zavoda, te mije na tisuću načina zagorčavala moje male uspjehe... 


Kako sam od prirode bila bojažljiva i nježna, nisam se znala braniti, nego sam se 
zadovoljavala time da sam plakala ne govoreći ni riječi i ne tužeći se ni vama na ono što sam 
podnosila. Ipak nisam imala dovoljno kreposti da se izdignem nad te nevolje života, i moje 
jadno malo srce trpjelo je mnogo... 

Srećom sam se svake večeri vraćala u očinski dom. Tada se moje srce razveseljavalo, ja sam 
skakala po koljenima moga "kralja", kazivala mu ocjene koje sam dobila, i kad bi me on 
poljubio, zaboravljala sam sve svoje nevolje... S kakvom sam mu radošću javila uspjeh svoga 
prvoga sastavka (sastavka iz biblijske povijesti); samo jedan bod nedostajao mije do najviše 
ocjene, jer nisam znala kako se zvao Mojsijev otac. Bila sam dakle prva i dobila sam lijepu 
srebrnu medalju. Da me nagradi, tata mije dao lijep komadić od četiri novčića, koji sam 
stavila u kutiju i koji je gotovo svakog četvrtka dobivao novi komad uvijek iste veličine... (Iz 
te kutije namjeravala sam uzimati kad sam na neke velike blagdane htjela dati milostinju od 
svoga novca, bilo za širenje svete vjere ili za druge slične svrhe.) Paulina, očarana uspjehom 
svoje male učenice, dala joj je na dar lijep obruč, daje potakne da i dalje bude dobra učenica. 
Mala sirotica imala je pravu potrebu za tim obiteljskim radostima, bez njih bi joj život u 
zavodu bio pretežak. 


Sestrične Guerin 

Popodne svakog četvrtka bio je praznik, ali ne takav kakve mije davala Paulina: nisam bila na 
vidikovcu s tatom... Morala sam se igrati, ali ne s mojom Celinom, što mi se sviđalo kad sam 
bila potpuno sama s njom, nego s mojim malim sestričnicama i s kćerkicama gospođe 
Maudelonde. To je za mene bila prava muka; kako se nisam znala igrati kao druga djeca, 
nisam bila ugodna drugarica, ali sam, što sam bolje mogla, nastojala oponašati druge, no bez 
uspjeha, i veoma sam se dosađivala, osobito kad je trebalo cijelo popodne plesati četvorku. 
Jedino što mi se sviđalo bila je šetnja u park "Zvijezdu"; tada sam ja bila svagdje prva, berući 
cvijeće do mile volje; a kako sam znala naći najljepše, pobuđivala sam zavist svojih malih 
drugarica... 

Sviđalo mi se također kad bih slučajno bila sama s malom Marijom; kako tada nije bilo Celine 
Maudelonde daje uvuče u obične igre, puštala me je da ja slobodno biram, i ja bih izabrala 
potpuno novu igru. Marija i Terezija postajale bi dva pustinjaka koji su imali samo siromašnu 
kolibu i malo polje za žito i nešto povrća. Život bi im prolazio u neprekidnom razmatranju, to 
jest, jedan bi pustinjak zamjenjivao drugoga u molitvi kad je trebalo obavljati razne poslove. 
Sve bi se to radilo u slozi, u šutnji i na savršeno redovnički način. Kad bi teta došla po nas da 
idemo na šetnju, naša bi se igra nastavljala i na ulici. Dva pustinjaka molila su zajedno 
krunicu služeći se prstima da ne pokažu svoju pobožnost radoznalom svijetu. Ali jednoga se 
dana mlađi pustinjak zaboravio: dobivši kolač za užinu, učini velik znak križa prije nego gaje 
počeo jesti, a to je izazvalo smijeh svih prisutnih svjetovnih ljudi... 

Marija i ja bile smo uvijek istoga mišljenja, imale smo tako jednak ukus da je jednom 
prilikom naše jedinstvo volje prevršilo mjeru. Vraćajući se jedne večeri iz opatije, ja rekoh 
Mariji: "Vodi me, a ja ću zatvoriti oči." - "Ja ću ih također zatvoriti", odgovori ona. Rečeno - 
učinjeno: bez razjašnjavanja svaka učini po svojoj volji... Išle smo pločnikom te nije bilo 
opasnosti od vozila. Poslije ugodne šetnje od nekoliko minuta, pošto su uživale slast da 
hodaju ne gledajući, dvije male nestaške padoše zajedno preko sanduka koji su stajali pred 



vratima nekog dućana, ili točnije, prevmuše ih. Trgovac izleti sav bijesan da digne svoju robu, 
a dva dobrovoljna slijepca već su se digla sasvim sama i otišla žurnim koracima, širom 
otvorenih očiju, slušajući opravdane ukore Ivane, koja je bila isto tako ljuta kao i trgovac!... 

Da bi nas kaznila, odluči da nas razdvoji, i od toga dana išle su Marija i Celina zajedno, dok 
sam ja hodala s Ivanom. To je učinilo kraj našemu prevelikom jedinstvu volje, i to ujedno nije 
bilo zlo za starije sestrične, koje naprotiv nisu nikada bile istoga mišljenja te su se prepirale 
cijelim putem. Tako je bio uspostavljen potpuni mir. 

Terezija i Celina 

Još nisam ništa rekla o svojim srdačnim odnosima prema Celini. Ah, kad bi trebalo da sve 
pripovijedam, ne bih mogla svršiti... 

U Lisieuxu su se uloge izmijenile. Celina je postala nemirni mali nestaško, a Terezija je bila 
još samo vrlo tiha djevojčica, ali pretjerano plačljiva.. . To nije smetalo da se Celina i Terezija 
sve više vole. Katkada je bilo malih nesuglasica, ali to nije bilo ozbiljno, i u dnu duše one su 
uvijek bile istoga mišljenja. Mogu reći da mi moja draga sestrica nikada nije zadala boli, nego 
je bila za mene kao sunčana zraka, razveseljujući me i tješeći me uvijek... Tko bi mogao reći 
kako me je ona neustrašivo branila u opatiji kad bi bila optužena... Toliko se brinula za moje 
zdravlje da mije to katkada bilo dosadno. Nije mi bilo dosadno gledati je kako se zabavlja. 
Svrstala je čitavu vojsku naših lutkica držala im školu kao kakva vješta učiteljica, samo što se 
brinula da njezine djevojčice budu uvijek dobre, dok su moje često bile poslane pred vrata 
zbog lošeg vladanja... Kazivala mije sve novosti koje je upravo naučila u školi, a to me je 
vrlo zabavljalo, i ja sam u nju gledala kao u zdenac znanja Dobila sam nadimak "Celinina 
kćerkica", pa kad bi se ona ljutila na mene, najveći je znak njezina nezadovoljstva bio kad bi 
mi rekla: "Nisi više moja kćerkica, svršeno je, toga ću se uvijek sjećati!..." Tada je trebalo da 
samo zaplačem kao Magdalena, moleći je da me i dalje smatra svojom kćerkicom, i ona bi me 
odmah poljubila obećavajući mi da se ničega više neće sjećati... Da me utješi, uzela bi jednu 
svoju lutku i rekla joj: "Draga, poljubi svoju tetu." Jednom je lutka bila tako hitra da me 
nježno poljubi da se svojim dvjema ručicama zarila u moj nos... Celina, koja to nije načinila 
hotimice, gledala me zaprepašteno, dok mije lutka visjela na nosu. Teta je brzo odbila 
prenježne zagrljaje svoje nećakinje i stala se smijati od svega srca zbog tako neobičnog 
doživljaja. 

Najzabavnije nas je bilo gledati kako kupujemo novogodišnje darove jedna za drugu, zajedno 
u istoj trgovini, brižno se sakrivajući jedna od druge. Imale smo na raspolaganju deset 
novčića, a trebalo nam je bar pet ili šest različitih predmeta; radilo se o tom koja će kupiti 
ljepše stvari. Zadovoljne s kupljenim darovima, nestrpljivo smo čekale Novu godinu da 
možemo dati jedna drugoj svoje krasne darove. Ona koja se prva probudila požurila se da 
drugoj poželi sretnu Novu godinu, tada smo izmijenile darove, i svaka je bila oduševljena 
blagom za koje je dala deset novčića!... 

Ti mah darovi pružali su nam gotovo isto toliko užitka kao i lijepi darovi moga ujaka; 
uostalom, to je bio samo početak veselja. Toga dana bile smo brzo obučene, i svaka je vrebala 
da skoči za vrat tati; čim bi izašao iz svoje sobe, odjekivali bi poklici radosti po cijeloj kući, a 
dragi je tatica izgledao sretan što nas vidi tako zadovoljne... Darovi koje su Marija i Paulina 
davale svojim kćerkicama nisu imali velike vrijednosti, ali su im također uzrokovali veliku 
radost... Ah, to je bilo zato što u ono doba nismo još bile otupjele, naša se duša rascvjetavala u 
svoj svojoj svježini kao cvijet, sretan što prima jutarnju rosu... Isti dašak njihao je naše cvjetne 
vjenčiće, i što je radovalo ili žalostilo jednu, radovalo je u isto vrijeme ili žalostilo i drugu. 



Da, naše radosti bile su zajedničke; to sam snažno osjetila na lijepi dan prve sv. Pričesti moje 
drage Celine (13. svibnja 1880). Još nisam išla u opatiju, jer sam imala tek sedam godina, ali 
sačuvala sam u svom srcu slatku uspomenu na to kako ste vi, ljubljena moja Majko, 
pripravljali Celinu na taj čin. Svake večeri uzeli ste je na koljena i govorili joj o velikom djelu 
koje će izvršiti. Ja sam opet slušala, željna da se i ja pripravim, ali vi ste mi vrlo često govorili 
neka odem, jer sam bila premalena. Tada je moje srce bilo vrlo žalosno, i ja sam mislila da 
nisu previše četiri godine za pripravu na primanje dragoga Boga... 

Jedne večeri čula sam vas kako ste rekli da poslije prve Pričesti treba početi nov život. Odmah 
sam odlučila da ne čekam toga dana, nego da počnem nov život u isto vrijeme s Celinom... 
Nikada nisam toliko osjetila daje volim kao što sam to osjetila za vrijeme njezinih trodnevnih 
duhovnih vježbi. Prvi put u životu bila sam daleko od nje, nisam spavala u njezinu krevetu... 
Prvi dan, zaboravivši da se neće vratiti, spremila sam da pojedem s njom kiticu trešanja što mi 
ih je tata kupio, a kad sam vidjela da ne dolazi, bila sam vrlo žalosna. Tata me tješio govoreći 
mi da će me sutradan povesti u opatiju da vidim svoju Celinu, i da ću joj tada dati drugu kiticu 
trešanja... Dan Celinine prve Pričesti ostavio je na mene dojam kao i dan moje prve Pričesti. 
Probudivši se ujutro potpuno sama u velikom krevetu, osjetila sam se kao poplavljena 
radošću. "To je danas!... Došao je veliki dan..., ponavljala sam neumorno te riječi. Činilo mi 
se kao da ja idem na prvu Pričest. Uvjerena sam da sam toga dana primila velikih milosti, i 
smatram ga jednim od najljepših dana moga života... 

Paulina ulazi u Karmel 

Vratila sam se malo unatrag da spomenem ovu krasnu i slatku uspomenu, a sada treba da 
govorim o bolnoj kušnji koja je slomila srce male Terezije kad joj je Isus oteo njezinu drugu 
mamu, njezinu Paulinu koju je tako nježno ljubila! 

Jednoga dana bila sam rekla Paulini da bih htjela biti pustinjak, otići s njom u daleku pustinju, 
a ona mije odgovorila daje moja želja ujedno i njezina i da će ona čekati dok ja budem dosta 
velika za polazak. Ona to bez sumnje nije bila rekla ozbiljno, ali mala Terezija bila je to 
shvatila ozbiljno. A kolika je bila njezina žalost kad je jednoga dana čula kako njezina draga 
Paulina razgovara s Marijom o svom skorom ulasku u Kannel... Nisam znala što je Kannel, 
ali sam shvaćala da će me Paulina ostaviti i poći u samostan, shvaćala sam da me neće čekati i 
da ću izgubiti svoju drugu majku! 

Ah, kako bih mogla iskazati tjeskobu svoga srca... U jedan čas shvatila sam što je život; 
dotada ga nisam vidjela tako žalosna, ali sad mi se ukazao u svoj svojoj zbilji; vidjela sam da 
je život samo trpljenje i neprekidno rastajanje. Lila sam gorke suze, jer još nisam shvaćala 
radosti žrtve; bila sam slaba, tako slaba da smatram velikom milošću što sam mogla podnijeti 
kušnju koja se činila daje daleko iznad mojih sila!... Da sam malo po malo saznala za odlazak 
moje drage Pauline, možda ne bih bila toliko trpjela, ali kako sam to saznala iznenada, bilo mi 
je kao da se oštar mač zario u moje srce... 

Uvijek ću se sjećati, ljubljena moja Majko, kako ste me nježno tješili... Zatim ste mi objasnili 
život u Karmelu, koji mi se učinio vrlo lijep! Ponavljajući u duši sve što ste mi rekli, osjetih 
daje Karmel ona pustinja gdje dragi Bog hoće da se i ja sakrijem... Osjetila sam to tako 
snažno da nije bilo ni najmanje sumnje u mom srcu: to nije bio san djeteta koje se daje 
zanositi, nego sigurnost daje to božanski poziv, htjela sam ići u Karmel ne radi Pauline, nego 
radi Isusa samoga... Mislila sam na mnoge stvari koje se ne mogu izraziti riječima, ali koje su 
ostavile dubok mir u mojoj duši. 



Sutradan sam povjerila svoju tajnu Paulini; ona je u mojim željama vidjela volju Božju te mi 
reče da ću naskoro poći s njom da posjetim majku prioricu u Karmelu pa neka joj kažem 
kakve mi je osjećaje dragi Bog usadio u dušu. .. 

Jedna nedjelja bi odabrana za taj svečani posjet. Veoma sam se zbunila kad sam čula da će 
Marija Guerin ići sa mnom, a bila je još prilično malena da vidi karmelićanke. Trebalo je 
međutim da nađem načina kako ću ostati sama s poglavaricom. I evo kakva mi je misao došla: 
rekoh Mariji, kad smo dobile povlasticu da vidimo majku prioricu, treba da budemo vrlo 
dobre i vrlo uljudne; zato joj moramo povjeriti svoje tajne te moramo jedna za drugom izići 
na jedan čas i pustiti drugu sasvim samu. Marija mi povjerova na riječ, i premda se opirala da 
povjerava tajne, kojih nije ni imala, ostale smo same, jedna za drugom, kod naše majke 
priorice. 

Čuvši moju "veliku tajnu", majka Marija od Gonzage povjerova u moje zvanje, ali mi reče da 
se ne primaju postulantice od devet godina i da treba čekati dok mi bude šesnaest godina.. 
Morala sam se odreći usprkos živoj želji da uđem što prije i da primim prvu sv. Pričest na dan 
Paulinina oblačenja... Toga dana primila sam laskave pohvale po drugi put. Sestra Terezija od 
sv. Augustina došla je da me vidi, i neumorno je ponavljala da sam umiljata... Nisam 
namjeravala doći u Karmel da primam pohvale, zato sam poslije razgovora neprestano 
ponavljala dragome Bogu da samo radi Njega želim biti karmelićanka. 

Nastojala sam da se dobro naužijem svoje drage Pauline nekoliko tjedana što je još ostala u 
svijetu. Svaki dan smo joj Celina i ja kupovale kolač i bombona, znajući da ih naskoro više 
neće jesti. Uvijek smo bile uz nju ne dajući joj ni časka odmora. Napokon dođe 2. listopada 
(1882) dan suza i blagoslova, kadje Isus ubrao prvi od svojih cvjetova, koji je imao da bude 
majkom onih koji su mu se priključili malo godina poslije toga. 

Vidim još mjesto gdje sam primila posljednji poljubac od Pauline. Nato nas je ujna sve odvela 
na sv. Misu, dok je tata otišao na goru Karmel da prinese svoju prvu žrtvu... Sva je obitelj bila 
u suzama, tako da su nas ljudi koji su nas vidjeli kako ulazimo u crkvu gledali začuđeno. Ali 
to mije bilo sasvim svejedno i nije me priječilo da plačem. Da se sve srušilo oko mene, 
mislim da ne bih na to obraćala nikakve pažnje. Gledala sam lijepo plavo nebo i čudila se 
kako sunce može sjati tolikim sjajem, kadje moja duša prepravljena žalošću! 

Možda će vam se, ljubljena moja Majko, činiti da pretjerujem bol koju sam osjećala?... Meni 
je sasvim jasno da moja bol nije smjela biti tako velika, jer sam imala nadu da ću vas ponovno 
naći u Kannelu; ali moja duša nije bila ni izdaleka zrela, morala sam proći kroz mnogo kušnja 
prije nego sam postigla toliko željeni cilj... 

2. listopada bio je dan određen za povratak u opatiju. Trebalo je dakle da se vratim onamo 
usprkos svojoj žalosti... Popodne je ujna došla po nas da idemo u Karmel, i ja vidjeh svoju 
dragu Paulinu iza rešetaka... Ah, što sam pretrpjela u toj karmelskoj govornici! Kako pišem 
povijest svoje duše, moram reći sve dragoj Majci. Priznajem da moje boli prije njezina ulaska 
u Karmel nisu bile ništa prema onima koje su došle poslije... Svakog četvrtka išli smo svi kao 
obitelj u Karmel, i ja, koja sam bila navikla srdačno se razgovarati s Paulinom, dobila sam 
jedva dvije ili tri minute na kraju razgovora; provela sam ih dakako plačući i odlazila razdrta 
srca.. Nisam mogla shvatiti da ste iz pažnje prema ujni poklanjali osobito riječ Ivani i Mariji 
mjesto da govorite sa svojim kćerkicama... Nisam to shvaćala i govorila sam u dnu srca: 
"Paulina je izgubljena za mene!" Upravo je čudno koliko se moj duh razvio u krilu patnje; 
razvio se do te mjere da sam doskora oboljela. 



Terezijina bolest 


Bolest koja me je zahvatila dolazila je jamačno od đavla, koji je bio bijesan zbog vašega 
ulaska u Karmel te se htio na meni osvetiti za štetu koju mu je naša obitelj imala nanijeti u 
budućnosti, ali nije znao da slatka Nebeska Kraljica bdije nad svojim krhkim cvijetkom, da 
mu se smješka iz visine sa svoga prijestolja i da se sprema da zaustavi oluju u času kad bi se 
njezin cvijetak morao nepovratno slomiti... Pod konac godine zahvatila me stalna glavobolja, 
ali nije bila tako jaka, pa sam mogla nastaviti svoje nauke, i nitko se nije uznemirivao zbog 
mene. To je potrajalo do Uskrsa godine 1883. Kako je tata otišao u Pariz s Marijom i 
Leonijom, uzela me je ujna k sebi s Celinom. 

Jedne večeri poveo me ujak sa sobom; tom mi je prilikom govorio o mami i o prošlim 
uspomenama, s dobrotom koja me je duboko dirnula i natjerala u plač. Tada mije rekao da 
sam preosjetljiva i da bi trebalo da se mnogo rastreseni. Zato odluči s ujnom da nam pribavi 
zabave za vrijeme uskrsnih praznika. Te iste večeri trebali smo poći u Katolički dom, ali moja 
ujna, videći da sam preumorna, polegla me u krevet. Kad sam se svlačila, spopala me 
neobična drhtavica; misleći da mije hladno, moja me ujna obloži pokrivačima i toplim 
bocama, ali ništa nije moglo ublažiti moju tresavicu koja je potrajala gotovo cijelu noć. Kad 
se ujak s mojim sestričnama i Celinom vratio iz Katoličkog doma, veoma se iznenadio kad me 
je našao u takvu stanju, koje je on shvatio kao vrlo ozbiljno, ali to nije htio reći, da ne 
prestraši ujnu. Sutradan je potražio doktora Nottu, koji se složio s ujakom da sam oboljela od 
vrlo teške bolesti od koje nikada nijedno dijete tako mlado nije bilo pogođeno. Svi su bili 
zaprepašteni, ujna me morala zadržati kod sebe te me je njegovala zaista majčinskom brigom. 

Kad se tata vratio iz Pariza s mojim starijim sestrama, Amata ih je dočekala s tako žalosnim 
licem daje Marija pomislila da sam umrla... Ali ta bolest nije došla zato da umrem, nego, kao 
u slučaju Lazarovu, više zato da se proslavi Bog... (Usp. Iv 11, 4) I doista je tako bilo; po 
divnoj predanosti moga jadnoga tatice, koji je pomislio da će "njegova kćerkica poludjeti ili 
umrijeti". Bilo je tako i po predanosti Marijinoj!... Ah, što je ona pretrpjela radi mene... Kako 
sam joj zahvalna za svu brigu kojom me je tako nesebično obasipala... Njezino joj je srce 
kazivalo što je meni potrebno. I zaista, majčino je srce mnogo pronicljivije nego liječnikovo, 
ono zna pogoditi što je dobro u bolesti njezina djeteta... 

Sirota Marija morala se nastaniti kod ujaka, jer je bilo nemoguće da me u to vrijeme prenesu u 
Buissonnets. Međutim se približavao dan Paulinina oblačenja (6. travnja 1883). Preda mnom 
se izbjegavao razgovor o njemu, jer su znali koliku bol osjećam što neću moći ići onamo; ali 
ja sam često govorila o tom, tvrdeći da će mi biti dosta dobro te ću moći vidjeti svoju dragu 
Paulinu. -1 zaista, dragi Bog nije htio da mi odbije tu utjehu, ili bolje, On je htio utješiti svoju 
dragu zaručnicu koja je toliko pretrpjela zbog bolesti svoje kćerkice... Primijetila sam da Isus 
ne želi iskušavati svojih kćeri na dan njihovih zaruka, ta svečanost mora biti bez oblaka, 
predosjećaj nebeskih radosti: nije li to pokazao već pet puta? Mogla sam dakle zagrliti svoju 
dragu majku, sjesti na njezina koljena i obasuti je milovanjima... Mogla sam je promatrati 
tako divnu u bijelom zaručničkom uresu... Ah, bio je to lijep dan, usred moje mračne kušnje, 
ali taj je dan brzo prošao... Naskoro sam se morala popeti na kola koja su me odnijela vrlo 
daleko od Pauline... vrlo daleko od moga dragoga Karmela. 

Stigavši u Buissonnets, polegoše me u krevet, protiv moje volje, jer sam ja tvrdila da sam 
potpuno ozdravila i da ne trebam više njege. Ali jao! bila sam tek na početku svoje kušnje!... 
Sutradan me zahvatila bolest kao i prije i toliko se pogoršala da po ljudskim računima nisam 
imala ozdraviti. . 



Ne znam kako da opišem tu čudnovatu bolest; sada sam uvjerena daje to bilo djelo đavla, ali 
još dugo vremena poslije svoga ozdravljenja mislila sam da sam hotimice oboljela, i to je bilo 
pravo mučeništvo za moju dušu... 

Rekla sam to Mariji, a ona me umirila, kako je najbolje znala, svojom uobičajenom dobrotom; 
rekla sam to i u ispovijedi, i tu me je još moj ispovjednik nastojao smiriti, govoreći da nije 
moguće da bih se pretvarala bolesnom u tolikoj mjeri kako sam to bila. Dragi Bog, koji je bez 
sumnje htio da me očisti i nadasve da me ponizi, dopustio je to unutarnje mučeništvo sve do 
moga ulaska u Kannel, gdje je otac naših duša uklonio sve moje sumnje kao rukom, i otada 
sam savršeno mirna. 

Nije čudo što se bojim da sam se činila bolesnom a da to uistinu nisam bila, jer sam govorila i 
radila stvari na koje nisam mislila; gotovo uvijek činilo se da sam u bunilu, jer sam govorila 
riječi koje nisu imale smisla, a ipak sam sigurna da nisam ni za jedan čas bila lišena upotrebe 
razuma... Često se činilo da sam u nesvjestici, nisam se ni najmanje micala; tada bih bila 
dopustila da rade od mene što god bi htjeli, dapače da me i ubiju, ali ipak sam čula sve što se 
oko mene govorilo, i sjećam se još svega... 

Jednom mi se dogodilo da dulje vremena nisam mogla otvoriti oči i da sam ih otvorila jedan 
čas dok sam se nalazila sama... Mislim daje to đavao dobio izvanjsku vlast nada mnom, ah se 
nije mogao približiti mojoj duši ni mom duhu, osim toliko da mi ulije užasan strah od nekih 
stvari, na primjer od vrlo jednostavnih lijekova koje su mi uzalud pokušavali dati. Ali ako je 
dragi Bog dopustio zlome duhu da mi se približi, slao mije i vidljive anđele... Marija je uvijek 
bila kraj moga kreveta njegujući me i tješeći s majčinskom nježnošću; nikada nije pokazivala 
ni najmanje zlovolje, a ipak sam joj ja zadavala mnogo muke, kad nisam mogla podnijeti da 
se udalji od mene. Međutim trebalo je da pođe i na ručak s tatom, ali ja tada nisam prestala 
zvati je cijelo vrijeme otkad bi otišla; Viktorija, koja me čuvala, bila je katkada prisiljena da 
ide po moju dragu "mamu", kako sam je zvala... Kad je Marija htjela izaći, a trebala je poći na 
sv. Misu ili u pohode Paulini, tada ne bih rekla ništa... Ujak i ujna bili su mi također jako 
dobri. Moja draga ujnica dolazila je svaki dan da me vidi noseći mi tisuću poslastica. I drugi 
su me prijatelji naše obitelji posjećivali, ali ja sam molila Mariju neka im kaže da ne želim 
primati posjeta. Nije mi se mililo "vidjeti oko svoje postelje osobe kako sjede poredane jedna 
do druge i gledaju u me kao u neobičnu životinju". Jedini posjet koji sam voljela bio je posjet 
moga ujaka i moje ujne. 

Ne bih znala reći koliko se poslije ove bolesti moja ljubav prema njima povećala. Shvatila 
sam jasnije nego ikada da nam oni nisu obični rođaci. Ah, ubogi tatica imao je i te kako pravo 
kad nam je često ponavljao riječi koje sam upravo napisala. Kasnije je iskusio da se nije 
prevario, i sada mora zagovarati i blagoslivljati one koji su ga obasipali tako požrtvovnim 
brigama... A ja sam još u progonstvu, i ne znajući pokazivati svoje zahvalnosti, imam samo 
jedno sredstvo da olakšam svoje srce: moliti se za rođake koje ljubim i koji su mi bili i još 
uvijek jesu tako dobri! 

Leonija mije bila također vrlo dobra, nastojala me zabavljati koliko je znala, a ja sam joj 
katkada zadavala muke jer je dobro vidjela da Mariju nitko ne može zamijeniti kraj mene... 

A moja draga Celina, što li ona nije učinila za svoju Tereziju!... Mjesto da nedjeljom ide na 
šetnju, zatvorila se po čitave sate s ubogom djevojčicom koja je bila nalik na slaboumnicu. 
Zaista je trebalo ljubavi da se ne bježi od mene... Ah, drage moje sestrice, koliko sam vam 
zadala patnje!.. . Nitko vam nije zadao toliko muke kao ja, i nitko nije primio toliko ljubavi 



koliko ste mije vi obilno dale... Na sreću, imat ću Nebo da se odužim, moj Zaručnik je vrlo 
bogat, i ja ću crpsti iz njegove riznice ljubavi da vam stostruko vratim za sve što ste pretrpjele 
radi mene... 

Moja najveća utjeha za vrijeme moje bolesti bilo je pismo od Pauline... Čitala sam ga i 
ponovno čitala dok ga nisam znala napamet... Jednom ste mi, ljubljena moja Majko, poslali 
pješčanik i jednu od mojih lutaka obučenu kao karmelićanka; moju radost nemoguće je 
izreći... Moj ujak nije bio zadovoljan; govorio je: mjesto da me podsjećaju na Kannel, trebalo 
bi ga udaljiti iz moga duha. Alija sam naprotiv osjećala da me nada da ću jednom biti 
karmelićanka drži na životu... Užitak mije bio raditi za Paulinu; izrađivala sam joj male 
predmete od bijelog debelog papira, a najmiliji mi je posao bio plesti vijence od krasuljaka i 
potočnica za Blaženu Djevicu. Bili smo u lijepom mjesecu svibnju, sva se priroda kitila 
cvijećem i odisala veseljem, samo je mali cvijetak ginuo, i činilo se da je zauvijek uvenuo... 
Međutim on je imao uza se Sunce, a to Sunce bijaše čudotvorni kip Blažene Djevice koji je 
dva puta govorio mami, i često je, vrlo često, mali cvijetak okretao svoj cvjetni vjenčić prema 
toj blagoslovljenoj Zvijezdi... 


"Smiješak" Blažene Djevice 

Jednoga dana vidjeh tatu kako je ušao u Marijinu sobu gdje sam ja ležala. Dao joj je nekoliko 
zlatnika s izrazom velike žalosti na licu i rekao joj neka piše u Pariz i dade čitati mise u crkvi 
Naše Gospe od Pobjede da ona ozdravi njegovu jadnu kćerkicu. Ah, kako sam bila ganuta 
videći vjeru i ljubav moga dragoga kralja! Bila bih voljela da sam mu mogla kazati da sam 
ozdravila, ali ja sam mu već bila prouzročila dosta la ž nih radosti. Moje želje nisu mogle 
učiniti čudo, a čudo je bilo potrebno da me ozdravi... Bilo je potrebno čudo, i Naša gaje 
Gospa od Pobjede učinila. 

Jedne nedjelje (za vrijeme devetnice svetih misa) izađe Marija u vrt ostavivši me s Leonijom 
koja je čitala kraj prozora. Za nekoliko minuta stanem zvati gotovo sasvim tiho: "Mama... 
mama!" Leonija, koja se već bila navikla na takvo moje dozivanje, nije obraćala pažnje na 
mene. To potraja dugo, tada zazvah glasnije, i napokon se vrati Marija. Vidjela sam je jasno 
kako je ušla, ali nisam mogla reći da sam je prepoznala, i ja sam nastavila zvati sve glasnije: 
"Mama..." 

Trpjela sam mnogo od te neprirodne i neobjašnjive borbe, i Marija je od nje trpjela možda još 
više nego ja. Poslije uzaludnih pokušaja da mi pokaže da je kraj mene, Marija klekne kraj 
moga kreveta s Leonijom i Celinom, zatim se okrene prema Blaženoj Djevici i pomoli joj se 
žarko kao majka koja moli, koja zahtijeva život svoga djeteta. I Marija postiže što je željela... 

Ne nalazeći nikakve pomoći na zemlji, uboga mala Terezija također se okrenula prema 
Nebeskoj Majci i molila je od svega srca da joj se napokon smiluje... Najednom mi se Blažena 
Djevica ukaza lijepa, tako lijepa da nikada prije nisam vidjela ništa tako lijepo. Njezino je lice 
odisalo neizrecivom dobrotom i nježnošću, ali do dna duše dirnuo me je "divni osmijeh 
Blažene Djevice". Tada nestade svih mojih muka, dvije krupne suze provriješe ispod mojih 
kapaka i potekoše tiho niz moje obraze, ali to bijahu suze nepomućene radosti... Ah, pomislih, 
Blažena mi se Djevica nasmiješila, kako sam sretna!... Ali to nikada nikome neću reći, jer bi 
onda nestalo moje sreće. Bez ikakva napora spustih oči i vidjeh Mariju koja me gledala s 
ljubavlju. Izgledala je ganuta i činilo se da naslućuje milost koju mije udijelila Blažena 
Djevica... 



Ah, svakako sam njoj i njezinim usrdnim molitvama dugovala milost što mi se nasmiješila 
Nebeska Kraljica. Videći moj pogled uprt u Blaženu Djevicu, rekla je u sebi: "Terezija je 
ozdravila!" Da, mali će se cvijetak preporoditi na život, sjajna zraka koja gaje ogrijala nije 
smjela obustaviti svojih dobročinstava; ona nije djelovala najednom, nego postepeno i blago; 
ona je podigla svoj cvijetak i ojačala ga toliko da se poslije pet godina rascvjetavao na plodnoj 
gori karmelskoj. 

Kako sam rekla, Marija je pogodila da mije Blažena Djevica udijelila neku skrivenu milost, 
pa kad sam ostala sama s njom, pitala me što sam vidjela, i ja se nisam mogla oprijeti 
njezinim tako nježnim i tako upornim pitanjima. Sva u čudu što sam vidjela svoju tajnu 
otkrivenu a daje sama nisam odala, povjerim je potpuno svojoj dragoj Mariji... Jao! Upravo 
kako sam osjećala, tako je moja sreća iščezla i okrenula se u gorčinu. Kroz četiri godine bila 
je uspomena na neiskazanu milost koju sam primila prava duševna muka za mene. Svoju 
sreću imala sam ponovno naći tek pred nogama Naše Gospe od Pobjede, ali tada mi se vratila 
u svoj svojoj punini... O toj drugoj milosti Blažene Djevice govorit ću kasnije ponovno. Sada 
treba da vam kažem, ljubljena moja Majko, kako se moja radost prometnula u žalost. 



U govornici Karmela 

Kad je Marija čula moju bezazlenu i iskrenu pripovijest o "mojoj milosti", zamolila me je da 
joj dopustim da to kaže u Karme lu; nisam joj to mogla uskratiti... Kod moga prvog posjeta 
dragom Karmelu ispunila me radost kad sam vidjela svoju Paulinu u odjeći Blažene Djevice; 
to je bio vrlo slatki čas za nas obje... Bilo je toliko toga da kažemo jedna drugoj da nisam 
mogla reći ništa od svega; moje je srce bilo prepuno... 

Dobra majka Marija od Gonzage bila je također ondje i obasipala me sa tisuću znakova 
ljubavi. Vidjela sam i druge redovnice; i pred njima je započelo ispitivanje o milosti koju sam 


primila; pitale su me da lije Blažena Djevica držala maloga Isusa, ili također da lije bilo 
mnogo svjetla, itd. Sva su me ta pitanja uznemirila i zadala mi muke, mogla sam odgovoriti 
samo jedno: "Blažena Djevica činila mi se vrlo lijepa... i vidjela sam je kako mi se smiješi." 
Mene je samo njezino lice zapanjilo, pa videći sada da su karmelićanke zamišljale sasvim 
nešto drugo (a moje duševne muke počele su već u povodu moje bolesti), pomislila sam da 
sam lagala... Da sam sačuvala svoju tajnu, bila bih bez sumnje sačuvala i svoju sreću, ali 
Blažena Djevica dopustila je tu muku za dobro moje duše. Možda bi me inače obuzela kakva 
tašta misao, a ovako, kad me je snašlo poniženje, nisam se mogla pogledati bez osjećaja 
duboke groze... Ah, što sam pretrpjela! Mogla bih to reći samo Bogu!... 


Četvrto poglavlje: PRVA PRIČEST U INTERNATU (1883-1886) 



Govoreći o posjetu karmelićankama, sjećam se prvoga posjeta, kratko vrijeme poslije 
Paulinina ulaska u samostan. Zaboravila sam o njemu pripovijedati gore, ali to je pojedinost 
koju ne smijem mimoići. Ujutro onoga dana kad sam trebala ići u govornicu razmišljala sam 
sasvim sama u svom krevetu (tu sam naime obavljala svoje najdublje molitve i tu sam, 
protivno od zaručnice u Pjesmi nad pjesmama, uvijek nalazila svoga Ljubljenoga), pitala sam 
se koje ću ime dobiti u Karmelu. Znala sam da ima jedna sestra Terezija od Isusa, a ipak mi se 
moje lijepo ime Terezija nije smjelo oduzeti. Najednom pomislih na Maloga Isusa kojega sam 
toliko ljubila, i rekoh sebi: "Oh, kako bih bila sretna da se zovem Terezija od Djeteta Isusa!" 

U govornici nisam ništa rekla o snu koji sam usnila potpuno budna, ali dobra majka Marija od 
Gonzage, pitajući sestre koje bi mi ime trebalo dati, dođe na misao da me nazove imenom o 
kojem sam sanjala... Moje je veselje bilo veliko, i to sretno podudaranje misli učinilo mi se 
kao posebna nježnost moga ljubljenoga Maloga Isusa. 



Zaboravila sam još nekoliko sitnih pojedinosti iz svoga djetinjstva prije vašega ulaska u 
Karmel. Nisam vam pripovijedala kako sam voljela slike i štivo... Pa ipak, ljubljena moja 
Majko, lijepim slikama koje ste mi pokazivali kao za nagradu dugujem jednu od najslađih 
radosti i jedan od najsnažnijih dojmova koji su me potakli na krepostan život... Zaboravljala 
sam vrijeme gledajući slike. Tako mije, na primjer, slika "Mali cvijetak Božanskog Uznika" 
govorila toliko stvari da sam u njih potpuno uronila. Videći daje Paulinino ime zapisano 
ispod malog cvijetka, bila bih voljela da je i Terezijino ondje, i ja sam se prikazala Isusu da 
budem njegov mali cvijetak.. 


Terezijino štivo 

Kako se nisam znala igrati, mnogo sam voljela čitanje i u njemu bih bila provela svoj život; 
na sreću, imala sam za vodiče zemaljske anđele, koji su mi birali knjige koje su sve na 
zabavan način hranile moje srce i moj duh, a zatim, smjela sam provesti samo određeno 
vrijeme u čitanju, što mi je bilo predmetom velikih žrtava, jer sam često morala prekidati 
čitanje usred najzanimljivijeg mjesta... 

Ta sklonost za čitanjem trajala je do moga ulaska u Karmel. Navesti broj knjiga koje su prošle 
kroz moje ruke ne bi mi bilo moguće, ali nikada nije dragi Bog dopustio da pročitam jednu 
jedinu knjigu koja bi mi mogla naškoditi. Istina je da čitajući neke viteške pripovijesti nisam 
uvijek u prvi čas opazila životnu istinu; ali doskora mije dragi Bog jasno pokazao daje prava 
slava samo ona koja će trajati vječno, i da za njezino postizavanje nije potrebno stvarati 
sjajnih djela, nego skrovito i kreposno živjeti do te mjere da ne zna ljevica što radi desnica... 
(Usp. Mt 6, 3) Isto sam tako, čitajući pripovijesti o rodoljubnim djelima francuskih junakinja, 
osobito časne Ivane Arške, dobila veliku želju da ih nasljedujem; činilo mi se da u sebi 
osjećam isti žar kojim su se one oduševljavale, isti nebeski zanos. Tada sam primila milost 
koju sam uvijek smatrala jednom od najvećih u mom životu, jer u toj dobi nisam primala 
rasvjetljenja odozgo kao sada kad sam njima preplavljena. Mislila sam da sam rođena za 
slavu, i dok sam tražila sredstvo da to postignem, dragi mije Bog ulio osjećaje koje sam 
upravo opisala. On mi je također dao da shvatim da se moja slava neće pokazati očima 
smrtnika, nego će se sastojati u tom da ću postati velikom sveticom!... 

Ta bi se želja mogla činiti drskom ako se promisli kako sam bila slaba i nesavršena i kako 
sam to još sada, poslije sedam godina redovničkog života. Međutim, uvijek osjećam isto 
smiono pouzdanje da ću postati velikom sveticom, jer ne računam na svoje zasluge, kojih 
uopće nemam, nego se uzdam u Onoga koji je sama Krepost i Svetost. On će se jedini 
zadovoljiti mojim slabim naporima i podići me k sebi, pokriti me svojim beskrajnim 
zaslugama i tako me učiniti sveticom. Nisam tada mislila da treba mnogo trpjeti da se dođe do 
svetosti, ali mije dragi Bog doskora to pokazao šaljući mi kušnje o kojima sam gore 
pripovijedala... 


Sada moram nastaviti svoje pripovijedanje gdje sam ga prekinula. 



Putovanje u Alencon 


Tri mjeseca poslije moga ozdravljenja poslao nas je tata na putovanje u Alencon (u kolovozu 
1883). To je bilo prvi put da sam se vratila onamo, i moje je veselje bilo vrlo veliko kad sam 
ponovno ugledala mjesta gdje je proteklo moje djetinjstvo, a osobito što sam se mogla 
pomoliti na maminu grobu i moliti je neka me uvijek štiti... 

Dragi mije Bog udijelio milost da sam upoznala svijet upravo samo toliko da ga mogu 
prezirati i od njega se udaljiti. Mogla bih reći da sam za vrijeme svoga boravka u Alenconu 
prvi put ušla u svijet. Oko mene bila je sama radost i sreća, slavili su me, brižno su me pazili i 
divili mi se; jednom riječju, život mi je kroz petnaest dana bio posut samim cvijećem... 
Priznajem daje taj život imao cara za mene. Mudrost potpuno pravo kaže da čar taštine 
zavodi i duh koji je daleko od zla. (Mudr. 4, 12) U dobi od deset godina dade se srce lako 
zaslijepiti, i ja smatram velikom milošću što nisam ostala u Alenconu. Prijatelji koje smo 
ondje imali bili su previše svjetski; oni su vrlo dobro znali spojiti zemaljske radosti sa 
službom dragom Bogu. Nisu dosta mislili na smrt, a ipak je smrt pohodila velik broj osoba 
koje sam poznavala, mlade, bogate i sretne! Rado se vraćam mišlju na čarobna mjesta gdje su 
one živjele, te se pitam gdje su sada i što imaju od dvoraca i vrtova gdje sam ih vidjela kako 
uživaju udobnosti života?... I vidim daje sve pod suncem taština i duhovna bijeda... (usp. 
Prop. 2, 11) i da je jedino dobro ljubiti Boga svim srcem svojim i biti ovdje dolje siromah 
duhom... 


Priprema na prvu pričest 

Možda mije Isus htio pokazati svijet prije svoga prvoga pohoda meni, kako bih slobodnije 
izabrala put kojim sam mu imala obećati da ću ga slijediti. Vrijeme moje prve Pričesti ostalo 
mi je duboko urezano u srcu, kao uspomena bez oblaka. Čini mi se da nisam mogla biti 
pripravljena bolje nego što sam bila, i tada su me moje duševne muke ostavile gotovo godinu 
dana. Isus je htio da okusim radost tako savršenu koliko je to moguće u ovoj dolini suza... 

Sjećate li se, ljubljena moja Majko, prekrasne knjižice koju ste mi napisali tri mjeseca prije 
moje prve Pričesti... Ona mi je pomogla da na suvisao i brz način pripravim svoje srce. 

Premda sam ga već dulje vremena na to pripravljala, ipak mu je trebalo dati novoga poleta, 
ispuniti ga novim cvijećem, da se Isus može u njemu ugodno odmarati... Svaki dan sam 
načinila velik broj žrtvica koje su se pretvarale u isto toliko cvjetova; izgovorila sam također 
još veći broj uzdaha koje ste mi za svaki dan napisali na moju knjižicu, i ti čini ljubavi 
sačinjavali su pupoljke cvijeća... 

Svakoga tjedna napisali ste mi lijepo pisamce, koje je dušu ispunjavalo dubokim mislima i 
pomagalo me u kreposnom životu. To je bila utjeha za vašu sirotu kćerkicu koja je činila 
veliku žrtvu pomirujući se s time da neće svake večeri biti pripravljana na vašim koljenima 
kao nekoć njezina draga Celina... 

Marija je zamjenjivala Paulinu kod mene. Ja bih sjela na njezina koljena i tu bih pohlepno 
slušala ono što bi mi govorila. Činilo mi se da cijelo njezino srce, tako veliko, tako plemenito, 
prelazi u mene. - Kao što glasoviti ratnici uče svoje sinove ratničkom zanatu, tako je ona meni 
govorila o životnim bojevima, o palmi koja se daje pobjednicima... Marija mi je još govorila o 
besmrtnim bogatstvima koja se mogu lako sabirati svaki dan, i o nesreći ako kraj njih 
prolazimo bez volje da se potrudimo i pružimo ruku za njima. Zatim mije kazivala o sredstvu 





kako se vjernošću u najmanjim stvarima postaje svetom. Dala mije listić "O odricanju", koji 
sam proučavala s užitkom... 

Ah, kako je bila rječita moja draga kuma! Bila bih voljela da nisam bila jedina koja je slušala 
njezine duboke pouke. Osjećala sam se tako dirnuta da sam u svojoj bezazlenosti mislila da bi 
najveći grešnici bili dirnuti kao ja i da bi, puštajući svoja prolazna bogatstva, htjeli samo još 
stjecati nebeska... 

U toj dobi nije me još nitko bio naučio kako se obavlja razmatranje; ja sam to, međutim, 
toliko željela, ali Marija, kako me je smatrala dosta pobožnom, dopuštala mije samo usmene 
molitve. Jednoga dana upitala me jedna od mojih učiteljica u opatiji što radim u slobodne 
dane kad sam sama. Ja joj odgovorih da se zavučem u jedan prazni prostor iza svoga kreveta, 
koji lako mogu zatvoriti zastorom, i ondje razmišljam. - Ali o čemu razmišljaš? upita me ona. 
Razmišljam o dragom Bogu, o životu... o vječnosti, ukratko razmišljam!... Dobra redovnica 
smijala mi se srdačno, a kasnije me je rado podsjećala na vrijeme kad sam "razmišljala", 
pitajući me da li još "razmišljam"... Sada razumijem da sam tada i ne znajući obavljala 
razmatranja i da me je već dragi Bog potajno poučavao. 

Tri mjeseca priprave prođoše brzo, zatim sam morala obaviti duhovne vježbe i u tu svrhu 
postati velika gojenica zavoda i spavati u opatiji. Ne mogu iskazati slatku uspomenu koju su 
mi ostavile te duhovne vježbe; zaista, ako sam mnogo pretrpjela u zavodu, bila sam zato 
obilno nagrađena neizrecivom srećom tih nekoliko dana provedenih u očekivanju Isusa... Ne 
vjerujem da se ta sreća može kušati igdje drugdje osim u redovničkim zajednicama. Budući da 
je broj djevojčica malen, lako je baviti se svakom napose. I doista, naše učiteljice obasipale su 
nas u tom času majčinskim brigama... Nada mnom su bdjele jo više nego nad drugima. 

Svake bi večeri dolazila prva učiteljica sa svojom malom svjetiljkom da me poljubi u mom 
krevetu, pokazujući mi veliku ljubav. Jedne večeri, dirnuta njezinom dobrotom, rekoh joj da 
ću joj povjeriti veliku tajnu; onda tajanstveno izvučem svoju dragocjenu knjižicu ispod 
uzglavlja i pokažem joj je s očima sjajnim od radosti... 

Ujutro mi se činilo vrlo lijepim kad sam vidjela da se sve učenice dižu odmah na znak 
buđenja i da rade kao redovnice, ali ja nisam bila navikla da se potpuno sama uredim. Nije 
bilo Marije da mi uredi kosu, te sam bila prisiljena da plačljivo pružim češalj nadstojnici 
umivaonice. Ona se smijala videći veliku djevojčicu od jedanaest godina kako se ne zna 
počešljati. Ipak bi me počešljala, ali ne tako nježno kao Marija, no ja se ipak nisam usuđivala 
plakati, kao što sam to radila svaki dan pod nježnom rukom moje kume... 

Uvjerila sam se za vrijeme duhovnih vježbi da sam razmažena djevojčica i njegovana kako ih 
ima malo na svijetu, osobito medu djevojčicama koje su ostale bez majke... Svaki dan bi mi 
Marija i Leonija došle u posjete s tatom, koji me obasipao milovanjima; tako nisam trpjela 
zbog rastanka od obitelji, i ništa nije zamračilo lijepo nebo mojih duhovnih vježbi. 

Vrlo sam pažljivo slušala pouke koje nam je davao časni Domin; ja sam ih pače ukratko 
bilježila; od svojih misli nisam htjela upisati nijedne, misleći da ću ih se dobro sjećati, a tako 
je i bilo... 

Za mene je bila velika sreća što sam išla na sve molitve s redovnicama; među svojim 
drugaricama isticala sam se velikim križem koji mije dala Leonija i koji sam nosila za 
pojasom poput misionara; taj je križ izazivao ljubomoru u redovnicama, koje su mislile da ga 



nosim zato da nasljedujem svoju sestru karmelićanku... Ah, zaista su k njoj letjele moje misli! 
Znala sam daje moja Paulina u duhovnim vježbama kao i ja, ali ne zato da se Isus dade njoj, 
nego da se ona dade Isusu. Ta samoća, provedena u očekivanju, bila mije dakle dvostruko 
draga... 

Sjećam se da su me jednoga jutra poslali u zavodsku bolnicu jer sam mnogo kašljala. (Poslije 
moje bolesti moje su učiteljice mnogo pazile na mene; zbog lake glavobolje ili pače ako su 
vidjele da sam bljeđa nego inače, slale su me na zrak ili u zavodsku bolnicu da se odmorim.) 
Vidjela sam kako je ušla moja ljubljena Celina; dobila je dopuštenje da me posjeti premda su 
bile duhovne vježbe, i da mi donese sliku koja me je vrlo obradovala, a to je bio "Mali 
cvijetak Božanskoga Uznika". O, kako mi je bilo ugodno primiti tu uspomenu iz Celinine 
ruke!... Koliko sam mislila na ljubav zbog nje!... 

"Veliki dan" 

Uoči velikoga dana primila sam odrješenje po drugi put, moja opća ispovijed ostavila je velik 
mir u mojoj duši, i dragi Bog nije dopustio da ga i najmanji oblak pomuti. Po podne sam 
zamolila oproštenje od cijele obitelji koja me posjetila, ali sam mogla govoriti samo kroz 
suze, jer sam bila previše uzbuđena... Pauline nije bilo, ali ja sam osjećala daje ona srcem 
kraj mene; poslala mije lijepu sliku po Mariji, ja sam joj se neumorno divila i pokazivala je 
svima da joj se dive!... Bila sam napisala pismo dobrom ocu Pichonu da se preporučim 
njegovim molitvama, a rekla sam mu također da ću naskoro biti karmelićanka te da će onda 
on biti moj duhovni vođa. (To se zaista i dogodilo četiri godine kasnije, jer sam mu u Kannelu 
otvorila svoju dušu...) Marija mije dala jedno pismo od njega, zaista sam bila presretna!... 

Sve su me sreće stizale zajedno. Ali najviše me u njegovu pismu obradovala ova rečenica: 
"Sutra ću uzaći na sveti žrtvenik za tebe i tvoju Paulinu!" Paulina i Terezija postale su 8. 
svibnja još više ujedinjene, jer se činilo da ih Isus povezuje preplavljujući ih svojim 
milostima... 

Napokon je svanuo "najljepši dan među mojim danima". Kakve li su neiskazane uspomene 
ostavile u mojoj duši najmanje pojedinosti toga nebeskoga dana!... Najprije radosni uranak u 
zoru, smjerni i nježni poljupci učiteljica i velikih drugarica... Velika soba ispunjena snježnim 
pahuljicama, te se svakoj djevojčici činilo da se njima odijeva jedna za drugom... Nadasve 
ulazak u kapelu i jutarnje pjevanje lijepe pjesme: "O oltaru sveti među anđelima!" 

Ali neću da ulazim u pojedinosti. Ima stvari koje gube svoj miris čim se izlože zraku; ima 
skrovitih misli koje se ne mogu prenijeti u zemaljski jezik a da ne izgube svoj unutarnji i 
nebeski smisao; one su kao onaj "kamen bijeli koji će se dati pobjedniku i na kojem je 
napisano ime kojega nitko ne pozna osim onoga koji ga prima". (Otk 2, 17) 

Ah, kako je bio sladak prvi cjelov Isusov mojoj duši!... To je bio cjelov ljubavi; osjećala sam 
da sam ljubljena, pa sam govorila: "Ja te ljubim, dajem ti sebe zauvijek." Nije bilo zahtjeva, ni 
bojeva, ni žrtava. Već su se dugo vremena Isus i sirota mala Terezija gledali i razumjeli... 

Toga dana to više nije bio pogled, nego sjedinjenje, oni nisu više bili dvoje, Terezija bijaše 
iščezla, kao kaplja vode koja se gubi u pučini oceana. Ostao je samo Isus, On je bio Učitelj, 
Kralj. Zar ga nije Terezija molila da joj uzme slobodu, jer joj je njezina sloboda zadavala 
strah? Ona se osjećala tako slaba, tako kr hk a da se zauvijek htjela sjediniti s božanskom 
jakošću!... Njezina je radost bila prevelika, preduboka a da bije mogla izdržati. Naskoro je 
obliše divne suze na veliko čudo njezinih drugarica, koje su kasnije govorile jedna drugoj: "A 
zašto je plakala? Je liju što tištalo?... - Ne, to je prije bilo zato što ne vidi svoju majku kraj 




sebe, ili svoju sestru karmelićanku koju toliko voli." One nisu mogle shvatiti da ovo prognano 
srce, kad sva nebeska radost uđe u njega, ne može daje podnese ne lijući suza... 


Odsutnost moje majke nije mi zadavala boli na dan moje prve Pričesti: ta zar nije nebo bilo u 
mojoj duši, a zar se nije moja mama već prije dugog vremena ondje nastanila? Tako sam, 
primajući posjet Isusov, primala i posjet svoje ljubljene majke koja me je blagoslivljala 
uživajući u mojoj sreći... Nisam plakala ni zbog toga što nije bilo Pauline. Ja bih dakako bila 
sretna da sam je vidjela kraj sebe, ali već dugo vremena bila je moja žrtva primljena. Toga je 
dana samo radost ispunjala moje srce, ja sam se sjedinjivala s njom koja se neopozivo davala 
Onome koji se s tolikom ljubavlju davao meni! 

Popodne sam ja izgovarala čin posvete Blaženoj Djevici. Bilo je sasvim pravo da ja govorim 
u ime svojih drugarica svojoj Nebeskoj Majci, ja koja sam tako mlada ostala bez svoje 
zemaljske majke... Cijelim sam joj srcem govorila i cijelim se srcem posvetila njoj, kao dijete 
koje se baca u naručje majci i moli je neka bdije nad njim. Čini mi se daje Blažena Djevica 
morala pogledati svoj mali cvijetak i nasmiješiti mu se: nije li ga ona već jednom ozdravila 
vidljivim smiješkom?... Nije li ona u čašku svoga maloga cvijetka položila svoga Isusa, Cvijet 
s poljana, Ljiljan iz doline?... (Pjesma nad pjesmama 2, 1) 

Uveče toga lijepoga dana našla sam opet svoju zemaljsku obitelj. Već ujutro poslije Mise 
zagrlila sam tatu i sve svoje drage rođake, ali sada je bilo pravo sjedinjenje. Tata je uzeo za 
ruku svoju malu kraljicu i uputio se prema Kannelu... Tada sam vidjela svoju Paulinu kao 
zaručnicu Isusovu, vidjela sam je s bijelom koprenom poput moje i s vijencem od ruža... Ah, 
moja radost bila je bez gorčine; nadala sam se da ću doskora biti s njom i zajedno s njom 
očekivati nebo! 

Nisam bila bezosjećajna na obiteljskoj svečanosti uvečer na dan moje prve Pričesti. Lijepi sat 
koji mije darovao moj kralj vrlo me je razveselio, ali moja je radost bila tiha, i ništa nije 
pomutilo moga unutarnjeg mira. Marija me uzela k sebi u noći iza toga lijepoga dana, jer i iza 
najsjajnijih dana dolazi tmina, samo će dan prve, jedine i vječne Pričesti u nebu biti bez 
zalaska sunčanoga!... 

Sutradan iza moje prve Pričesti bio je također lijep dan, ali je bio protkan sjetom. Lijepa 
haljina koju mi je kupila Marija, svi darovi što sam ih dobila nisu mi ispunjah srca. Samo Isus 
mogao me je zadovoljiti, ja sam uzdisala za onim časom kad ću ga moći primiti po drugi put. 
Otprilike mjesec dana poslije svoje prve Pričesti pošla sam na ispovijed za Spasovo i usudila 
se tražiti dopuštenje da se pričestim. Protiv svakog očekivanja, velečasni mije to dopustio te 
sam imala sreću da kleknem k svetom stolu među tatom i Marijom. Kakvu sam slatku 
uspomenu sačuvala na taj drugi posjet Isusov! Moje suze potekoše još jednom s neiskazanom 
milinom, i neprestano sam u sebi ponavljala ove riječi svetoga Pavla: "Ne živim više ja, nego 
živi Isus u meni!..." (Gal 2, 20) Poslije te pričesti postala je moja želja da primam dragoga 
Boga sve veća, i dobila sam dopuštenje da se pričešćujem na sve glavne blagdane. 

Uoči tih sretnih dana uzela bi me Marija uvečer na koljena i pripravljala me kao što je to 
činila i za moju prvu Pričest. Sjećam se da mi je jednom govorila o trpljenju, pa je rekla da 
vjerojatno neću stupati tim putem, nego da će me dragi Bog uvijek nositi kao malo dijete... 

Sutradan iza moje Pričesti dođoše mi Marijine riječi ponovno u pamet. Osjetila sam da se u 
mom srcu rađa velika želja za trpljenjem i u isto vrijeme duboko uvjerenje da mi je Isus 
namijenio velik broj križeva. Osjetila sam se preplavljena tako velikim utjehama da ih gledam 



kao jednu od najvećih milosti u mom životu. Trpljenje mi postade sklonošću, u njemu je bilo 
milina koje su me očaravale premda ih nisam dobro poznavala. 

Sve dotada bijah trpjela a da nisam voljela trpljenja, a od toga dana osjetila sam prema njemu 
istinsku ljubav. Osjećala sam također želju da ljubim samo dragoga Boga i da samo u Njemu 
nalazim radosti. Često sam kod svojih Pričesti ponavljala ove riječi iz knjige "Nasljeduj 
Krista": "O Isuse, slatkoćo neiskazana, prometni mi u gorčinu sve utjehe zemaljske!..." 
(Nasljeduj Krista III, 26, 3) Taje molitva izlazila preko mojih usana neusiljeno, sama od sebe; 
činilo mi se daje ponavljam ne svojom voljom, nego kao dijete koje ponavlja riječi što mu ih 
druga prijateljska osoba nadahnjuje... Kasnije ću vam reći, ljubljena moja Majko, kako se 
Isusu svidjelo da ispuni moju želju, kako je samo On bio uvijek moja neiskazana slatkoća. 

Kad bih vam o tome odmah pripovijedala, morala bih govoriti unaprijed o vremenu svoga 
djevojačkog života, a još mi preostaje da vam priopćim mnogo pojedinosti o svom djetinjstvu. 

Sveta potvrda 

Kratko vrijeme iza moje prve Pričesti ušla sam ponovno u duhovne vježbe za svetu Potvrdu. 
Veoma sam se brižno pripravljala da primim pohod Duha Svetoga. Nisam shvaćala zašto se 
ne poklanja velika pažnja primanju toga sakramenta Ljubavi. Obično su se obavljale samo 
jednodnevne duhovne vježbe za svetu Potvrdu, ali kako biskup nije mogao doći u određeni 
dan, utješila sam se time što sam imala dva dana samoće. Da nas razonodi, povela nas je naša 
učiteljica na Mont Cassin; ondje sam nabrala pune ruke velikih krasuljaka za Tijelovo. Ah, 
kako je moja duša bila radosna! Poput apostola očekivala sam sva sretna pohod Duha 
Svetoga... Uživala sam pri pomisli da ću naskoro biti potpuna kršćanka, a osobito što ću 
zauvijek nositi na čelu tajanstveni križ što ga biskup označuje stavljajući sakramenat... 

Napokon je došao sretni trenutak. Nisam osjetila silnog vjetra u času silaska Duha Svetoga, 
nego prije onaj blagi lahor kojega je šum čuo prorok Ilija na brdu Horebu... (Usp. 1 Kr 19, 12- 
13) Toga dana primila sam jakost da trpim, jer naskoro iza toga imalo je da započne 
mučeništvo moje duše... Moja draga Leonijica bila mije kuma. Ona je bila tako uzbuđena da 
nije mogla suspreći suze da joj ne teku za cijelo vrijeme obreda. Sa mnom je primila svetu 
pričest, jer sam ja još jednom imala sreću da se sjedinim s Isusom na taj lijepi dan. 

Život u opatiji 

Poslije tih divnih i nezaboravnih blagdana moj se život vratio u svoj uobičajeni tok, to jest, 
morala sam nastaviti život u zavodu koji mije bio tako težak. U času moje prve Pričesti 
voljela sam taj život s djevojčicama moje dobi, koje su sve bile pune dobre volje, stvorivši 
poput mene odluku da će ozbiljno provoditi krepostan život. Ali meni se trebalo vratiti u 
doticaj sa sasvim drugačijim učenicama rastresenima, koje se nisu htjele držati reda, i to me je 
činilo veoma nesretnom. 

Bila sam vesele ćudi, ali se nisam znala uživjeti u igre moje dobi. Često bih se za vrijeme 
odmora naslonila na jedno drvo i netremice promatrala drugarice, zadubljujući se u ozbiljne 
misli! Izmislila sam igru koja mi se sviđala, a to je bilo ukapanje jadnih ptičica koje bismo 
našle uginule pod drvećem. Mnoge su mi učenice pomagale, tako daje naše groblje bilo vrlo 
lijepo, zasađeno drvećem i cvijećem razmjerno s veličinom naših pernatih prijateljica. Rado 
sam još pripovijedala pripovijesti koje sam izmišljala kako su mi dolazile na pamet. Moje su 
me drugarice tada gorljivo okruživale, a katkada bi se i velike učenice umiješale u skupinu 
slušateljica. Ista pripovijest nastavljala bi se kroz nekoliko dana, jer mi se sviđalo daje učinim 



što zanimljivijom kako sam vidjela dojmove što bi ih proizvela i koji bi se očitovali na licima 
mojih drugarica. No brzo bi mi učiteljica zabranila da nastavljam svoj govornički posao, jer 
nas je htjela vidjeti da se igramo i trčimo, a ne da raspravljamo... 

Lako sam pamtila smisao stvari koje sam učila; ali sam teško učila od riječi do riječi. Tako 
sam za katekizam gotovo svaki dan, u godini prije moje prve Pričesti, tražila dopuštenje da ga 
učim za vrijeme odmora. Moji napori bili su okrunjeni uspjehom, i ja sam uvijek bila prva. 
Ako sam slučajno za jednu zaboravljenu riječ izgubila svoje mjesto, moja se žalost očitovala u 
gorkim suzama, koje velečasni Domin nije znao kako da stiša... On je bio vrlo zadovoljan sa 
mnom (ne zato što sam plakala) i zvao me svojim malim doktorom, zbog moga imena 
Terezija. Jednom se dogodilo da učenica koja je bila po redu za mnom nije znala postaviti 
svojoj drugarici pitanje iz katekizma. Pošto je velečasni prošao uzalud redom sve učenice, 
vratio se do mene i rekao da će sada vidjeti da li zaslužujem svoje prvo mjesto. U svojoj 
dubokoj poniznosti očekivala sam samo to. Ustavši sa sigurnošću, rekoh ono što me je pitao, 
bez ijedne pogreške, na veliko čudo sviju... Poslije moje prve Pričesti moja se gorljivost za 
katekizam nastavila sve do moga izlaska iz zavoda. Napredovala sam vrlo dobro u svojim 
naukama, gotovo uvijek bila sam prva, a najbolje sam uspjehe imala u povijesti i stilu. Sve su 
me moje učiteljice smatrale vrlo bistrom učenicom, ali nije bilo tako kod moga ujaka, kod 
kojega sam vrijedila kao mala neznalica, dobra i umiljata, koja ima ispravan sud, ali je 
nesposobna i nespretna... 

Nisam iznenađena tim mišljenjem koje su imali moj ujak i ujna o meni i imaju ga bez sumnje 
još i sada; nisam gotovo ništa govorila jer sam bila previše plačljiva, a kad sam pisala, moj 
mačji rukopis i moj pravopis, koji je samo prirodan, nisu bili takvi da predobivaju... U svojim 
malim radovima šivanja, vezenja i drugima dobro sam napredovala, istina, po mišljenju mojih 
učiteljica, ali kriv i nespretan način kako sam držala svoj posao opravdavao je ne baš osobito 
povoljno mišljenje o meni. Smatram to kao milost što je dragi Bog, hoteći moje srce samo za 
sebe, uslišavao već tada moju molitvu "pretvarajući mi u gorčinu utjehe zemaljske" (Nasljeduj 
Krista III, 26, 3). Ja sam to više osjećala potrebu za tim što sam bila neosjetljiva za pohvale. 
Često su preda mnom hvalili sposobnost drugih učenica, ali moju nikada; iz toga sam 
zaključila daje nemam, i pomirila sam se s tim da vidim daje nemam... 

Samoća srca 

Moje osjetljivo i nježno srce lako bi se kome priklonilo daje našlo srce koje bi bilo sposobno 
da ga razumije... Pokušavala sam da se povežem s djevojčicama svoje dobi, osobito s dvjema 
od njih. Voljela sam ih, a one su opet voljele mene koliko su bile sposobne za to. Ali jao, kako 
je uskogrudno i prevrtljivo srce stvorova!... Brzo sam uvidjela daje moja ljubav bila 
neshvaćena: jedna od mojih prijateljica morala je otići kući i vratila se poslije nekoliko 
mjeseci. Za njezine odsutnosti mislila sam na nju, čuvajući kao dragocjenost mali prsten što 
mi gaje dala. Kad sam je ponovno vidjela, moje je veselje bila veliko. Ali jao, za uzvrat sam 
dobila samo ravnodušan pogled... Moja ljubav nije bila shvaćena; ja sam to osjetila i nisam 
prosjačila ljubav koju su mi uskraćivah. Ali dragi mije Bog dao srce tako vjerno, kad je 
jednom ljubilo, da ljubi zauvijek. Tako sam i dalje molila za svoju prijateljicu i još je uvijek 
volim... 

Videći da Celina voli jednu našu učiteljicu, htjela sam se povesti za njom, ali kako nisam 
znala steći naklonost stvorova, nisam mogla u tom uspjeti. O sretne li nesposobnosti! Od 
kolikih me je velikih zala očuvala!... Kako sam zahvalna Isusu što mije dao da nađem samo 
"gorčinu u zemaljskim prijateljstvima"! Sa srcem kao što je moje bila bih se pustila da me 



uhvate i podrežu mi krila, a kako bih onda mogla letjeti i otpočinuti (Usp. Ps 54, 6) Kako se 
srce koje se predalo ljubavi stvorova može iskreno sjediniti s Bogom?... Osjećam da to nije 
moguće. Premda nisam pila iz čaše otrovane prežarkom ljubavi stvorova, osjećam da se ne 
mogu varati. Vidjela sam toliko duša što ih je zavelo to varavo svjetlo, kako lete poput 
bijednih leptira i spaljuju svoja krila, a onda se vraćaju k pravom, blagom svjetlu ljubavi, koja 
im daje nova krila, sjajnija i lakša, da mogu letjeti k Isusu, tom ognju nebeskom koji gori, a ne 
spaljuje (usp. Izl 3,2). 

Ah, osjećam daje Isus znao da sam preslaba da me izvrgne napasti: možda bih bila dopustila 
da čitava izgorim na varavom svjetlu, da se njegov sjaj pokazao mojim očima... Ali nije bilo 
tako: susretala sam samo gorčinu ondje gdje jače duše susreću radost i u svojoj se vjernosti od 
nje otkidaju. Ja dakle nemam nikakve zasluge što nisam prionula uz ljubav stvorova, jer me je 
od toga sačuvalo samo veliko milosrđe dragoga Boga!... Priznajem da sam bez Njega mogla 
pasti tako nisko kao sveta Magdalena, i duboka riječ našega Gospodina Šimunu odjekuje 
veoma blago u mojoj duši... Znam da "onaj kome se manje oprašta manje ljubi" (Lk 7, 47), ali 
znam također daje meni Isus oprostio više nego svetoj Magdaleni, jer mije oprostio 
unaprijed, ne dopustivši da padnem. Ah, kako bih rado da mogu objasniti što osjećam!... Evo 
jednog primjera koji će malo osvijetliti moju misao. 

Uzmimo da se sin vrsna liječnika na svom putu spotakne o kamen i padne te pri tom padu 
slomi koji ud; odmah dolazi k njemu njegov otac, podiže ga s ljubavlju, njeguje mu rane, 
upotrebljavajući sva sredstva svoga umijeća; doskora sin potpuno ozdravi i iskaže ocu svoju 
zahvalnost. Taj sin ima bez sumnje mnogo razloga da ljubi svoga oca! Ali evo odmah još 
jednog primjera. 

Otac je saznao da se na putu njegova sina nalazi kamen, požurio se da pretekne sina i ukloni 
kamen, a da ga nitko nije vidio. Zacijelo taj sin, predmet dalekovidne ljubavi očeve, budući da 
ne zna od kakve gaje nesreće očuvao otac, neće ocu iskazati svoje zahvalnosti i ljubit će ga 
manje nego da gaje izliječio... Ali ako dozna kakvoj je opasnosti upravo izbjegao, neće li ga 
još više voljeti? Eto, ja sam to dijete, predmet dalekovidne ljubavi jednoga Oca koji nije 
poslao svoju Riječ da otkupi pravedne, nego grešnike (usp. Mt 9, 13). On hoće da ga ljubim 
jer mije oprostio ne mnogo, nego sve. On nije čekao da ga ljubim mnogo kao sveta 
Magdalena, nego je htio da znam kako me je ljubio ljubavlju neiskazane brige da bih ga sada 
ljubila kao izvan sebe!... 

Čula sam u propovijedi da se još nije našla čista duša koja bi ljubila više od duše pokajnice. 
Ah, kako bih rado da mogu opovrći tu riječ!... 

Bolest skrupula 

Primjećujem da sam se jako udaljila od svoga predmeta; zato se žurim da se vratim k njemu... 
Godina iza moje prve Pričesti prošla je gotovo čitava bez unutrašnjih kušnja za moju dušu. 

Ali kod duhovnih vježbi za moju drugu Pričest vidjela sam da me je snašla strašna bolest - 
skrupuloznost... Treba proći kroz to mučeništvo da bi se moglo dobro shvatiti. Što sam 
podnijela kroz godinu i pol, ne bih mogla iskazati... 

Sve moje misli i najjednostavnija djela postajala su za mene predmet nemira. Smirila bih se 
tek onda kad bih sve povjerila Mariji, a to me je stajalo mnogo truda, jer sam smatrala da joj 
moram kazati i najneobičnije misli koje sam imala o njoj samoj. Čim bih se riješila svoga 
tereta, uživala bih jedan časak mir, ali taj bi mir prolazio kao munja, i doskora bi se moje 



mučeništvo započinjalo iznova. Kolike lije strpljivosti trebalo mojoj dragoj Mariji da me 
sluša ne pokazujući nikada zlovolje!... Jedva bih se vratila iz opatije, već bi mi ona stala 
kovrcati kosu za sutradan. (Mala je kraljica naime, da bi razveselila tatu, svaki dan imala 
kovrčavu kosu, a tome su se veoma čudile njezine drugarice, a osobito učiteljice, koje nisu 
vidjele djevojčica tako maženih od svojih roditelja.) Dok sam sjedila na stolici, neprestano 
sam plakala pripovijedajući joj sve svoje skrupule. Na koncu godine vratila se Celina kući, jer 
je svršila svoje nauke, a sirota Terezija, prisiljena da se vrati u zavod, brzo je oboljela; jedini 
čar koji ju je držao u zavodu bio je život s njezinom nerazdvojivom Celinom, bez nje nije 
"njezina kćerkica" nikako mogla ondje ostati... 

Izlazak iz opatije. Privatna pouka 

Izišla sam dakle iz opatije u dobi od trinaest godina i nastavila svoje obrazovanje uzimajući 
po nekoliko satova na tjedan kod Gospođe Papinau. To je bila jako dobra osoba, vrlo 
obrazovana, ali se malo ponašala kao stara djevojka. Živjela je sa svojom majkom, i dražesno 
je bilo vidjeti malo kućanstvo koje su one vodile utroje. (I mačka je naime pripadala u obitelj, 
te sam morala trpjeti da mi prede na mojim bilježnicama, i još se diviti njezinu lijepu krznu.) 
Imala sam prednost da živim u prisnu prijateljstvu s tom obitelji: budući daje Buissonnets bio 
predaleko za postarije noge moje učiteljice, ona je zahtijevala da ja dolazim na satove k njoj. 
Kad bih došla, obično bih našla samo staru gospođu Cochain, koja me je gledala "svojim 
velikim sjajnim očima", a onda bi zvala mirnim i svečanim glasom: "Gospođo Papinau... 
Go...spođica Te... režija je tu!..." Njezina bi joj kći spremno odgovorila djetinjim glasom: 

"Evo me, mama." I naskoro bi sat započinjao. Ti su satovi imali za mene i tu korist (osim 
pouke koju nisam ondje dobivala) da sam po njima upoznala svijet... Tko bi to bio mogao 
vjerovati!... U toj sobi sa starinskim pokućstvom, punoj knjiga i bilježnica, često sam 
prisustvovala posjetima svake vrste: dolazili su svećenici, gospođe, djevojke itd. Gospođa 
Cochain zabavljala je društvo sama koliko je mogla, da bi njezina kćerka mogla držati sat sa 
mnom, ah te dane ne bih naučila mnogo. Gledajući u knjigu čula bih sve što se govorilo, pa i 
ono što bi bilo bolje za mene da uopće nisam čula: taština se tako lako ušulja u srce!... Jedna 
je gospođa rekla da imam lijepu kosu... Druga je, odlazeći, pitala, misleći daje ne čujem, tko 
je ta tako lijepa mlada djevojka. I te riječi, to laskavije što nisu bile rečene preda mnom; 
ostavljale su u mojoj duši radostan utisak, koji mi je jasno kazivao koliko sam bila puna 
samoljublja. 

Oh, kako žalim duše koje propadaju!... Tako je lako zalutati na cvjetnim stazama svijeta... Bez 
sumnje je za malo plemenitiju dušu slatkoća koju svijet nudi pomiješana s gorčinom, i golemi 
se bezdan želja ne može ispuniti časovitim hvalama... Ali da moje srce nije bilo uzdignuto 
prema Bogu od prvog časa svoga buđenja, da mi se svijet smiješio od moga prvoga koraka u 
životu, što bi bilo od mene?... 

O, ljubljena moja Majko, s kakvom zahvalnošću pjevam milosrđe Gospodnje!... Nije li me 
Gospodin, po ovim riječima Mudrosti, "izvukao iz svijeta prije nego je moj duh izopačila 
njegova zloba i njegov varavi lik zaveo moju dušu"?... (Mudr 4,11) Blažena Djevica također 
je bdjela nad svojim malim cvijetkom, nije nipošto htjela da on potamni u dodiru sa 
zemaljskim stvarima te gaje povukla k sebi na svoju goru prije nego se rascvjetao... Čekajući 
taj sretni trenutak, mala Terezija rasla je u ljubavi prema svojoj Nebeskoj Majci; da joj dokaže 
tu ljubav, učinila je djelo koje ju je mnogo stajalo i koje ću odmah ispripovjediti u nekoliko 
riječi usprkos njegovoj duljini... 



Terezija, "dijete Marijino" 


Gotovo odmah poslije svoga dolaska u opatiju bila sam primljena u Društvo svetih anđela. 
Jako sam voljela djela pobožnosti koje mije to društvo nalagalo, jer sam imala sasvim 
posebnu sklonost da se molim blaženim nebeskim duhovima, a osobito onome kojega mije 
dragi Bog dao za pratioca u mom progonstvu. Neko vrijeme poslije moje prve Pričesti vrpca 
aspirantice za Djecu Marijinu zamijeni vrpcu Svetih anđela, ali ja sam otišla iz opatije a da 
nisam bila primljena u Društvo Blažene Djevice. Kako sam izašla prije nego sam završila 
svoje nauke, nisam imala dopuštenje da uđem kao stara učenica; priznajem da ta povlastica 
nije bila jedna od mojih želja, ali kad sam mislila na to kako su sve moje sestre bile "djeca 
Marijina", bojala sam se da sam manje od njih dijete svoje Nebeske Majke, i ja sam pošla vrlo 
ponizno (usprkos tome koliko me je to stajalo) tražiti dopuštenje da budem primljena u 
Društvo Blažene Djevice u opatiji. Prva učiteljica nije me htjela odbiti, ali mije postavila kao 
uvjet da dva dana u tjednu dolazim po podne u opatiju, da pokažem jesam li dostojna da 
budem primljena. Mjesto da me obraduje, to me je dopuštenje stajalo vrlo velike muke. Ja 
nisam poput drugih starih učenica imala učiteljicu prijateljicu s kojom bih mogla provesti po 
više sati. Tako sam se zadovoljila da pozdravim učiteljicu, zatim sam radila u tišini sve do 
kraja sata ručnoga rada. Nitko nije obraćao pažnje na mene. Tada bih se uspela na galeriju 
kapelice i ostala pred Presvetim Sakramentom dok nije tata došao po mene. 

To je bila moja jedina utjeha; nije li Isus bio moj jedini prijatelj?... Znala sam razgovarati 
samo s Njim; razgovori sa stvorovima, pa i pobožni razgovori, umarali su mi dušu... Osjećala 
sam da više vrijedi razgovarati s Bogom nego razgovarati o Bogu, jer se toliko samoljublja 
uvlači u duhovne razgovore!... Ah, ja sam zaista samo radi Blažene Djevice dolazila u 
opatiju... Katkada sam se osjećala sama, vrlo sama. Kao u dane svoga zavodskog života, kad 
sam se tužna i žalosna šetala po velikom dvorištu, ponavljala sam ove riječi, koje su uvijek 
vraćale mir i jakost u moje srce: "Život ti je lađa, a ne stanak tvoj!..." (Lamartine) 

Kad sam bila sasvim mala, te su mi riječi davale hrabrost. I sada još, usprkos godinama, koje 
brišu tolike dojmove djetinje pobožnosti, očarava moju dušu slika lađe i pomaže joj podnositi 
progonstvo... Ne kaže li i Mudrost: "Život je kao lađa koja siječe uzburkane valove i ne 
ostavlja za sobom nikakva traga svoga hitrog prolaska?... (Mudr 5,10) Kad mislim na sve to, 
duša mi roni u neizmjernost, i čini mi se kao da se već dodirujem vječne obale... Čini mi se da 
me Isus grli... I kao da vidim Nebesku Majku gdje mi dolazi u susret s tatom... mamom... i sa 
četiri anđelka... Mislim da napokon uživam zauvijek pravi, vječni život u obitelji... 

Pred Marijin ulazak u Karmel 

Ali prije nego to ću vidjeti obitelj okupljenu oko očinskog ognjišta u nebesima, morala sam 
proći kroz mnogo rastanaka. Iste godine kad sam primljena kao dijete Blažene Djevice uzela 
mi je ona moju dragu Mariju, jedinu potporu moje duše... Marija me je vodila, tješila i 
pomagala u kreposnu životu; ona je bila moje jedino proročište. Bez sumnje je Paulina ostala 
duboko u mom srcu, ali Paulina je bila daleko, jako daleko od mene!... Pretrpjela sam 
mučeništvo, da se naviknem živjeti bez nje, da vidim između nje i sebe neprohodne zidove; 
ali napokon sam spoznala žalosnu stvarnost: Paulina je bila izgubljena za mene, gotovo isto 
tako kao daje umrla. Ona me je uvijek voljela, molila se za mene, ali u mojim očima moja je 
ljubljena Paulina postala sveticom, koja više nije smjela shvaćati zemaljske stvari; i daje ona 
poznavala nevolje svoje jadne Terezije, one bije morale zaprepastiti i spriječiti je daje toliko 
ne ljubi... Inače, sve da sam joj htjela povjeriti svoje misli kao u Buissonnetsu, ne bih to bila 




mogla, jer je razgovor bio uvijek samo za Mariju. Celina i ja smjele smo doći samo na kraj 
razgovora, upravo toliko da smo se mogle zagrliti... 

Tako sam ja uistinu imala samo Mariju, ona mije bila tako reći nenadoknadiva, samo sam joj 
kazivala svoje skrupule i bila sam joj tako poslušna da nikada moj ispovjednik nije upoznao 
moju ružnu bolest; ja bih mu rekla samo broj grijeha koje mi je Marija dopustila da mu 
kažem, i nijedan više; tako sam mogla biti smatrana kao najmanje skrupulozna duša na 
svijetu, premda sam to bila u najvišem stupnju... Marija je dakle znala sve što se dogodilo u 
mojoj duši, znala je i moje želje za Karmelom; ja sam je toliko voljela da nisam mogla živjeti 
bez nje. 


Boravak u Trouvilleu 

Naša nas je ujna svake godine pozivala redom k sebi u Trouville; ja bih vrlo rado išla onamo, 
ali s Marijom! Kad je nisam imala, jako sam se dosađivala. Jednom sam se međutim 
nauživala u Trouvilleu; to je bilo one godine kad je tata putovao u Carigrad. Da nas malo 
razonodi (jer smo bile vrlo žalosne što je tata tako daleko), Marija nas je poslala, Celinu i 
mene, petnaest dana na more. Ja sam se ondje mnogo zabavljala jer sam imala svoju Celinu. 
Ujna nam se pobrinula za sve moguće zabave, šetnje na magarcu, ribolov na jegulje, itd. Ja 
sam bila još pravo dijete unatoč svojih 12 i pol godina. Sjećam se kako sam se radovala 
stavljajući u kosu lijepe svijetloplave vrpce što mi ih je dala ujna; sjećam se također da sam se 
još u Trouvilleu ispovijedala za ovo djetinje veselje koje se meni činilo grijehom... 

Jedne večeri iskusila sam nešto što me je veoma razočaralo. Marija (Guerin), koja je gotovo 
uvijek bila bolesna, često je cmizdrila. Tada bije moja ujna mazila, obasipala najnježnijim 
imenima, i moja draga sestričnica jednako je i dalje plakala govoreći daje boli glava. Mene je 
također gotovo svakog dana boljela glava, ali se nisam na to tužila. Jedne večeri odlučih 
oponašati Mariju; latim se dakle plakati sjedeći u jednom naslonjaču u kutu salona. Odmah se 
Ivana i ujna užurbaše oko mene, pitajući me što mi je. Odgovorih kao Marija: "Boli me 
glava." Čini se da mi nije polazilo za rukom jadikovanje, nikako ih nisam mogla uvjeriti da bi 
me glavobolja natjerala u plač. Mjesto da me maze, govorili su mi kao odrasloj osobi, a Ivana 
me blago ukori što nemam povjerenja u ujnu: Ivana je naime mislila da imam neki nemir 
savjesti... 

Napokon je to prošlo samo na moj račun, i ja tvrdo odlučih da neću više oponašati drugih. 
Tada sam shvatila i basnu "o magarcu i psiću" (La Fontaine). Ja sam bila onaj magarac koji je 
vidio kako ljudi maze psića te i on digao svoje teško kopito na stol da i njega pomiluju. Ali 
jao! Ako i nisam dobila batine kao jadna životinja, dobila sam zaista svoj dio, i to me je za sav 
život izliječilo od želje da svraćam na se pažnju. Jedini pokušaj da to postignem stajao me 
preskupo!... 

Slijedeće godine, u kojoj je otišla od nas moja draga kuma, pozvala me ujna još jednom k sebi 
(u srpnju 1886), ali ovaj put samu, i ja sam se osjećala tako tuđa da sam poslije dva ili tri dana 
oboljela te me je trebalo odvesti natrag u Lisieux. Moja bolest, za koju su se uplašili daje 
teška, bila je samo čežnja za Buissonnetsom. Čim sam prekoračila kućni prag, zdravlje mi se 
vratilo... I toj je djevojčici dragi Bog imao oduzeti oslonac koji ju je vezao sa životom!... 


Čim sam doznala za Marijinu odluku, odlučila sam da neću više tražiti nikakva veselja na 
zemlji... 



Terezijina soba 


Poslije svoga izlaska iz zavoda nastanila sam se u staroj slikarskoj sobi Paulininoj, koju sam 
uredila po svom ukusu. To je bio pravi bazar, zbirka pobožnosti i raznih rijetkosti, vrt i 
ptičnjak... Tako je u dnu na zidu visio velik križ od crnog drveta bez Krista, i nekoliko crteža 
koji su mi se sviđali. Na drugom zidu bila je košarica podstavljena muselinom i ukrašena 
ružičastim vrpcama, u kojoj je bilo ukrasnog bilja i cvijeća. Napokon, na zadnjem zidu, 
smjestio se samo portret Pauline u dobi od deset godina. Ispod toga portreta imala sam stol, na 
kojem je bio smješten velik kavez s velikim brojem ptica, kojih je skladno cvrkutanje 
razbijalo glavu posjetiocima, ali ne i njihovoj maloj gospodarici, koja ih je jako milovala... 

Bio je ondje još bijeli ormarić, pun mojih školskih knjiga, bilježnica itd. Na ormariću bio je 
postavljen kip Blažene Djevice s vazama u kojima je uvijek bilo prirodnog cvijeća, i sa 
svijećnjacima; svuda unaokolo bilo je mnoštvo malih kipova svetaca i svetica, malih košarica 
od školjki, kutija od bijelog debelog papira itd. Napokon, pod prozorom mije visio moj vrt, 
gdje sam njegovala cvijeće u loncima (najrjeđe što sam ga mogla naći). Imala sam još jedan 
stolić za cvijeće u svom "muzeju", gdje sam stavljala povlašteno bilje... Pred prozorom bio je 
smješten moj stol, sa zelenim pokrivačem: nasred toga pokrivača stavila sam pješčanik, mali 
kip svetoga Josipa, jastučić za sat, košarice cvijeća, tintamicu itd. Nekoliko šepavih stolica i 
krasna postelja Paulinine lutke završavahu sav moj uređaj. Zaista, ta siromašna mansarda 
bijaše poseban moj svijet, i ja bih, kao gospodin de Maistre, mogla sastaviti knjigu s 
naslovom "Šetnja po mojoj sobi". U toj sobi rado sam ostajala čitave sate da učim i 
razmišljam uz lijepi pogled koji se pružao pred mojim očima... 

Kad sam saznala da će Marija otići, moja je soba izgubila za mene svaki žar; nisam htjela ni 
jedan jedini čas ostaviti dragu sestru koja je imala doskora odletjeti... Koliko sam joj prilika 
pružila za djela strpljivosti! Svaki put kad sam prolazila ispred vrata njezine sobe kucala sam 
dok mi nije otvorila, i grlila sam je od svega srca: htjela sam si stvoriti zalihu poljubaca za sve 
vrijeme koje sam imala biti bez njih. 

Drugo putovanje u Alencon 

Mjesec dana prije Marijina ulaska u Kannel poveo nas je tata u Alencon, ali to putovanje nije 
bilo nimalo nalik na prvo, sve je tu bilo za mene žalost i gorčina. Ne bih mogla izreći suze 
koje sam prolila na maminu grobu jer sam zaboravila ponijeti kitu različaka koje sam za nju 
nabrala. Ja sam zaista od svega sebi stvarala muku! To je sasvim protivno nego danas, jer mi 
dragi Bog daje milost da me nikakva kratkotrajna stvar ne može utući. Kad se sjećam 
proteklog vremena, moja duša je prepuna zahvalnosti videći dobročinstva koja sam primila s 
neba; zbila se tolika promjena u meni da se ne mogu prepoznati... Istina je da sam željela 
milost da nad svojim činima imam neograničenu vlast, da budem njihov gospodar, a ne sluga. 
Te riječi iz knjige "Nasljeduj Krista" (III, 38, 1) duboko su me dirale, ali ja sam morala, da 
tako kažem, svojim željama plaćati tu neprocjenjivu milost. Bila sam još samo dijete koje kao 
da nije imalo druge volje nego samo volju drugih, i zbog toga su ljudi u Alenconu govorili da 
sam slaboga značaja... 

Dok sam ja bila na tom putovanju, Leonija je pokušala ući u klarise; ja sam se rastužila zbog 
njezina izvanrednog ulaska, jer sam je jako voljela i jer je nisam mogla zagrliti prije njezina 
odlaska. 

Nikada neću zaboraviti dobrote i zbunjenosti našega jadnoga tatice kad je došao s viješću da 
je Leonija već obukla odjeću klarise... Poput nas, i on je to smatrao vrlo čudnim, ali nije htio 



ništa reći videći koliko je Marija nezadovoljna. Poveo nas je u samostan, i ondje sam osjetila 
stiskanje srca kao što ga još nikada prije nisam osjetila videći samostan; to je u meni stvaralo 
sasvim suprotan dojam nego Karmel, gdje mije sve širilo srce... Pogled na redovnice nije me 
više očaravao, i nisam više imala napast da ostanem među njima. Ta sirota Leonija bila je 
međutim vrlo umiljata u svojoj odjeći; rekla nam je neka dobro pogledamo njezine oči jer ih 
nećemo više vidjeti (klarise se naime pokazuju samo sa spuštenim očima), ali dragi se Bog 
zadovoljio sa dva mjeseca žrtve, i Leonija se vratila da nam pokaže svoje plave oči, vrlo često 
orošene suzama... 

Kad sam odlazila iz Alencona, mislila sam da će Leonija ostati kod klarisa; zato sam se vrlo 
tužna lica udaljila od žalosne ulice "polumjeseca". Bile smo još samo tri, a doskora nas je i 
naša draga Marija imala napustiti... 

Marija ulazi u Karmel 

15. listopada bio je dan rastanka! Od radosne i brojne obitelji u Buissonnetsu ostale su još 
samo dvije posljednje djevojčice... Golubice su pobjegle iz očinskog gnijezda, a one koje su 
ostale htjele su također odletjeti za njima, ali njihova krila bijahu još preslaba da bi mogle 
poletjeti... 

Dragi Bog, koji je htio dozvati k sebi najmanju i najslabiju od svih, požurio se da ojača 
njezina krila. On, kojemu se mili pokazivati svoju dobrotu i svoju moć služeći se 
najneuglednijim sredstvima, zaista je odlučio pozvati mene prije Celine, koja je bez sumnje 
više zasluživala tu milost. Ali Isus je znao kako sam slaba, i zato mije sakrio prvu predstavu 
u šupljinu stijene. (Usp. Pjesma nad pjesmama II, 14) 

Kad je Marija ušla u Karmel, bila sam još jako skrupulozna. Kad se više nisam mogla 
povjeravati njoj, okrenula sam se k nebu. Obratila sam se onoj četvorici anđelaka koji su prije 
mene otišli onamo gore, jer sam mislila da te nevine duše koje nisu nikada znale za nemir i 
strah moraju požaliti svoju sirotu sestricu koja trpi na zemlji. Govorila sam im djetinje 
prostodušno, ističući im da sam kao posljednje dijete u obitelji uvijek bila najviše ljubljena, 
najviše obasipana nježnošću svojih sestara, te da bi mi i oni, da su ostali na zemlji, bez sumnje 
dali dokaza o svojoj ljubavi... Njihov odlazak u nebo nije po mom mišljenju smio biti 
razlogom da me zaborave. Naprotiv, budući da se nalaze u mogućnosti da crpu iz božanske 
riznice, treba da odande uzmu za mene mir i da mi tako pokažu da se i u nebu znade ljubiti... 

Na odgovor nisam dugo čekala: brzo je mir preplavio moju dušu svojim slatkim valovima, i ja 
shvatih, ako sam ljubljena na zemlji, da sam ljubljena i u nebu... Od toga časa porasla je moja 
odanost prema mojoj braći i sestrama, i ja često volim razgovarati s njima, govoriti im o 
tugama progonstva... o svojoj želji da im se naskoro pridružim u nebeskoj domovini... 



Peto poglavlje: POSLIJE BOŽIČNE MILOSTI (1886-1887) 



Ako me je nebo obasipalo milostima, nije to bilo zato što bih ih zasluživala: bila sam još vrlo 
nesavršena. Ja sam, istina, imala veliku želju da živim kreposnim životom, ah sam to radila na 
vrlo čudan način. Evo jednog primjera. 

Terezijina pretjerana osjetljivost 

Kako sam bila posljednje dijete, nisam bila navikla da se sama poslužujem. Celina bi uredila 
sobu gdje smo zajedno spavale, a ja nisam radila nikakav kućanski pasao. Kad je Marija 
stupila u Karmel, ja sam katkada, da razveselim dragoga Boga, pokušala namjestiti krevet ili 
sam uvečer, ako Celine nije bilo kod kuće, unijela njezine lonce sa cvijećem. Kako sam rekla, 
činila sam to radi dragoga Boga, i zato nisam trebala očekivati hvalu stvorova. Ali jao, bilo je 
to sasvim drugačije. Ako se kojom nesrećom na Celini nije vidjelo daje sretna i iznenađena 
mojim malim uslugama, nisam bila zadovoljna i dokazivala sam joj to svojim suzama... 

Bila sam uistinu nepodnošljiva zbog svoje prevelike osjetljivosti. Tako na primjer, ako se 
dogodilo da sam nehotice samo malo ražalostila nekoga koga sam voljela, onda sam, mjesto 
da se svladam i da ne plačem, a to je još povećavalo moju pogrešku mjesto daje umanjuje, 
plakala kao Magdalena, a kad sam se počela tješiti zbog same pogreške, onda sam plakala što 
sam prije plakala... Sva su uvjeravanja bila beskorisna, i ja nisam mogla postići da se 
popravim od te tužne pogreške. 


"Obraćenje" u božičnoj noći 1886. 

Ne znam kako sam se uljuljavala u slatku nadu da ću ući u Kannel, a bila sam još u povojima 
djetinjstva!... Trebalo je da dragi Bog učini malo čudo da bih ja postala velika ujedan čas, i to 
je čudo učinio na nezaboravni dan Božića. Te je sjajne noći, koja obasjava slatkoću Presvetog 
Trojstva, Isus, slatko Djetešce od jednog sata, pretvorio noć moje duše u bujicu svjetla... Te 
noći, kad je htio da postane slab i da trpi za moju ljubav, On me je učinio jakom i hrabrom, 
naoružao me svojim oružjem, i poslije te blagoslovljene noći nisam nijednom bila poražena u 
boju, nego sam naprotiv išla od pobjede do pobjede i počela, da tako kažem, "stupati putem 
diva"!... (Ps 18, 5) Izvor mojih suza je presahnuo i otada se samo rijetko i teško otvarao; tako 
se obistinila ona riječ koja mije bila rečena: "Ti toliko plačeš u djetinjstvu da poslije više 
nećeš imati suza da ih liješ!..." 

Bilo je to 25. prosinca 1886. kad sam primila milost da izađem iz djetinjstva, jednom riječju, 
milost potpunog obraćenja. 

Vratili smo se s ponoćke gdje sam imala sreću da primim Boga jakoga i moćnoga. Stigavši u 
Buissonnets, veselila sam se što ću naći svoje cipele u kaminu. Taj nam je stari običaj donosio 
toliko veselja u doba našega djetinjstva daje Celina htjela da i dalje postupa sa mnom kao s 
malim djetetom jer sam bila najmanja u obitelji... Tata je rado gledao moju sreću, slušao moje 
uzvike radosti kad bih izvukla koje iznenađenje iz začaranih cipela, i radost moga ljubljenoga 
kralja još bi mnogo povećavala moju sreću. Ali Isus, hoteći mi pokazati da se moram 
osloboditi svojih djetinjih pogrešaka, oduzeo mije i te nedužne radosti. Dopustio je da se tata, 
umoran od ponoćke, ozlovolji videći moje cipele u kaminu i da rekne ove riječi, koje su mi se 
zasjekle u srce: "Napokon, sreća daje to posljednja godina!..." Ja se tada uspnem stubama da 
odložim šešir, a Celina, poznavajući moju osjetljivost i videći sjajne suze u mojim očima, 
htjede također zaplakati, jer me je veoma voljela i razumjela moju tugu. Ona mi reče: 
"Terezijo, nemoj silaziti dolje, bit će ti vrlo teško, ako odmah pogledaš u svoje cipele." Ali 
Terezija nije više bila ista, Isus je promijenio njezino srce! Zadržavajući suze, siđem brzo 
dolje, i susprežući kucaje srca, uzmem svoje cipele, stavim ih pred tatu i veselo izvadim sve 
darove pokazujući se sretna kao kakva kraljica. Tata se smijao, postao je ponovno radostan, a 
Celini je bilo kao da sanja!... Na sreću, to je bila slatka stvarnost, mala Terezija našla je 
ponovno duševnu jakost koju je izgubila u dobi od četiri i pol godine, i imala ju je sačuvati 
zauvijek! 

U toj svijetloj noći započe treće razdoblje moga života, najljepše od svih, najpunije nebeskih 
milosti... U jednom je času Isus izvršio djelo koje ja nisam mogla izvršiti u deset godina; Isus 
gaje izvršio zadovoljavajući se mojom dobrom voljom koje mi nikada nije nedostajalo. 

Mogla sam mu reći poput njegovih apostola: "Gospodine, svu sam noć lovila, a nisam ništa 
uhvatila." (Lk 5, 5) Još milosrdniji prema meni nego prema svojim učenicima, Isus sam uze 
mrežu, baci je i izvuče je punu riba... On učini mene ribarom duša, osjetih veliku želju da 
radim na obraćenju grešnika, želju koju nikada prije nisam osjetila tako živo... Osjetih, 
jednom riječju, kako ljubav ulazi u moje srce, osjetih potrebu da za- boravim sebe kako bih 
sijala veselje, i otada sam bila sretna! 



Terezijina revnost za duše 


Gledajući jedne nedjelje sliku našega Gospodina na križu, dirnula me krv koja je kapala iz 
jedne od njegovih božanskih ruku. Osjetih veliku žalost misleći na to kako je ta krv kapala na 
zemlju a da se nitko nije požurio daje pokupi, i ja odlučih da ću u duhu stalno biti podno 
križa da hvatam božansku rosu koja je tekla s njega, shvaćajući da ću je tada morati rasipati 
na duše... Neprestano je također u mom srcu odzvanjao uzvik Isusov na križu: "Žedan sam" 

(Iv 19, 28) Te su riječi raspirivale u meni nepoznat i veoma živ žar ... Htjela sam napojiti 
svoga Ljubljenoga, a sama sam se osjećala kako me pali žeđa za dušama... Ali tada me još 
nisu privlačile duše svećenika, nego duše velikih grešnika; gorjela sam od želje da ih otmem 
vječnome ognju. 

Da potakne moju revnost, dragi mije Bog pokazao da su mu moje želje ugodne. 

Terezijin "prvi grešnik" 

Čula sam govoriti o velikom zločincu koji je upravo bio osuđen na smrt zbog užasnih zločina, 
a po svemu se činilo da će umrijeti bez pokajanja. Ja sam htjela pod svaku cijenu spriječiti da 
ne dođe u pakao, i da to postignem, upotrijebila sam sva sredstva koja se mogu zamisliti. 
Osjećajući da sama od sebe ne mogu ništa, prikazala sam dragom Bogu sve neizmjerne 
zasluge našega Gospodina i blago svete Crkve. Napokon sam zamolila Celinu da dade čitati 
misu na moje nakane. Nisam se usudila da sama zamolim misu bojeći se da ne bih bila 
prisiljena priznati daje to za velikog zločinca Pranzinija. Nisam to htjela reći ni Celini, ali ona 
me svojim tako nježnim i tako upornim pitanjima natjerala da joj odam svoju tajnu. Ona ne 
samo da mi se nije rugala, nego me još zamolila da mi smije pomoći da obratim svoga 
grešnika. Ja prihvatih njezinu pomoć sa zahvalnošću, jer bih bila voljela da se svi stvorovi 
ujedine sa mnom da izmolimo milost za krivca. 

Osjećala sam u dnu srca sigurnost da će naše želje biti ispunjene, ah da se ohrabrim i 
uzmognem dalje moliti za grešnike, rekoh dragom Bogu da sam potpuno uvjerena da će 
oprostiti jadnom nesretniku Pranziniju, a da ću to vjerovati i onda ako se ne ispovjedi i ne 
pokaže nikakva znaka kajanja; toliko pouzdanja imam u neizmjerno milosrđe Isusovo ali ga 
ipak molim samo jedan znake kajanja za moju jednostavnu utjehu... 

Moja molitva bila je doslovce uslišana! Usprkos tatinoj zabrani da ne smijemo čitati nikakvih 
novina, nisam smatrala da sam neposlušna ako pročitam mjesta koja su govorila o Pranziniju. 
Sutradan iza njegova smaknuća dođe mi pod ruku dnevnik La Croix. Otvorih ga žurno, i što 
vidjeh?. . Ah, suze odadoše moje uzbuđenje, te sam se morala sakriti... Pranzini se nije 
ispovjedio, popeo se na stratište i spremao se da turi glavu u kobni otvor, kad se najednom, 
obuzet nenadanim nadahnućem, okrenuo, pograbio raspelo koje mu je pružao svećenik, i 
poljubio tri puta njegove presvete rane!... Zatim je njegova duša otišla da primi milosrdnu 
osudu Onoga koji izjavljuje da će na nebu biti veća radost nad jednim grešnikom koji se 
pokajo nego nad devedeset i devet pravednika kojima ne treba pokajanja... (Lk 15,7) 

Dobila sam znaka koji sam molila, i taj je znak bio vjerna slika milosti koje mi je Isus udijelio 
da me privuče da molim za grešnike. Nije li pred ranama Isusovim, kad sam vidjela kako teče 
njegova božanska krv, ušla u moje srce žeđa za dušama? Htjela sam ih napojiti ovom 
neokaljanom krvi koja ih je imala očistiti od njihovih mrlja; i usne moga "prvoga djeteta" 
pripiše se na presvete rane!. . Kako li neizrecivo slatka odgovora!. . Ah, poslije ove 
jedinstvene milosti moja je želja za spašavanjem duša rasla svakoga dana bilo mije kao da 



čujem Isusa kako mi govori kao Samaritanki: "Daj mi piti!" (Iv 4, 7) To je bila prava 
uzajamna ljubav: dušama sam davala krv Isusovu, Isusu sam prikazivala te iste duše, 
osvježene božanskom rosom. Tako mi se činilo da mu gasim žeđu, i što sam mu više davala 
piti, to se više povećavala žeđa moje uboge male duše, i tu mi je žarku žeđu davao On kao 
najslađi napitak svoje ljubavi... 


Duhovni napredak Terezijin 

U zaista kratko vrijeme znao me je dragi Bog izvesti iz uskoga kruga u kojem sam se vrtjela 
ne znajući kako da iz njega izađem. Kad vidim put koji sam prevalila s njegovom pomoću, 
moja je zahvalnost velika, ali moram dakako priznati: ako je i bio učinjen najveći korak, 
preostajalo mi je još mnogo stvari da ih se odreknem. 

Oslobodivši se skrupula i pretjerane osjetljivosti, moj se duh brzo razvio. Uvijek sam ljubila 
veliko, lijepo, ali u to vrijeme obuzela me silna želja za znanjem. Ne zadovoljavajući se 
satovima i zadaćama koje mi je davala moja učiteljica, ja sam počela posebno proučavati 
povijest i prirodne nauke. Ostale nauke ostavljale su me ravnodušnom, ali ove dvije grane 
privlačile su svu moju pažnju. Tako sam za nekoliko mjeseci stekla više znanja nego za 
vrijeme svoga školovanja. Ah, to je možda bila samo taština i žalost duha... (usp. Prop. 2, 11 ) 

Često mije dolazilo na pamet poglavlje iz knjige "Nasljeduj Krista" (III, 43) gdje se govori o 
naukama, ali ja sam nalazila načina da to ipak nastavim, govoreći sama sebi da, u dobi za 
učenje, nije zlo ako to činim. Ne vjerujem da sam uvrijedila dragoga Boga (premda uviđam da 
sam u tom provela beskorisno vrijeme), jer sam za to učenje upotrebljavala samo određen broj 
sati koje nisam htjela premašiti, da tako umrtvim svoju odviše živu želju za znanjem... 

Bila sam u najpogibeljnijoj dobi za mlade djevojke, ali dragi je Bog učinio za mene ono što 
pripovijeda prorok Ezekijel u svojim proroštvima (16, 8-13): "Prolazeći kraj mene Isus je 
vidio daje došlo vrijeme za mene da budem ljubljena. On je učinio savez sa mnom, i ja sam 
postala njegova... On je nada mnom raširio svoju kabanicu, oprao me u dragocjenim mirisima, 
odjenuo me u vezene haljine, dajući mi ogrlica i uresa neprocijenjenih... Nahranio me 
najfinijim brašnom, medom i uljem u izobilju... Tada sam postala lijepom u njegovim očima, i 
On me je učinio moćnom kraljicom!... " 

Da, Isus je sve to učinio za mene. Mogla bih uzeti svaku riječ koju sam upravo napisala i 
pokazati kako se ostvarila na moje dobro, ali već su milosti koje sam gore iznijela dovoljan 
dokaz za to. Govorit ću stoga samo o hrani koju mije Gospodin podijelio u izobilju. 

Duhovno štivo 

Već sam se dugo hranila čistim brašnom što se nalazi u knjizi "Nasljeduj Krista". To je bila 
jedina knjiga koja mi je koristila, jer još nisam bila pronašla blaga sakrivena u Evanđelju. 
Znala sam napamet gotovo sva poglavlja ove drage knjižice, koja me nikada nije ostavljala. 
Ljeti sam je nosila u džepu, zimi u svom mufu; bila je kao srasla sa mnom. Kod ujne su se 
rado zabavljali njom, otvarali je nasumce i davali mi da čitam poglavlje koje im je upravo 
palo u oči. Kad mije bilo četrnaest godina, dragi je Bog vidio daje kod moje tolike želje za 
znanjem potrebno da mi "čistom brašnu" doda "meda i ulja u izobilju". Taj med i to ulje našla 
sam u predavanjima velečasnog Arminjona "o svršetku vidljivog svijeta i o tajnama budućeg 
života". Tu je knjigu posudio tata od mojih dragih karmelićanki, a ja sam protiv svoga običaja 
(jer nisam čitala tatinih knjiga) zamolila daje smijem čitati. 



To štivo bilo je još jedna od najvećih milosti u mom životu. Čitala sam tu knjigu kod prozora 
svoje sobe za učenje, i dojam koji sam osjetila od toga štiva tako je dubok i sladak da ga ne 
mogu iskazati. 

Sve velike istine vjere, tajne vječnosti, uranjahu moju dušu u sreću koja nije bila od ovoga 
svijeta... Osjećala sam već unaprijed ono što je Bog pripravio onima koji ga ljube (1 Kor 2, 9) 
- ne okom ljudskim, nego okom srca - i videći da vječne nagrade nisu ni u kakvu omjeru 
prema lakim žrtvama ovoga života (Rim 8, 18), htjela sam ljubiti, ljubiti Isusa žarko, dati mu 
tisuću znakova ljubavi dok mije to još moguće... Prepisala sam više odlomaka o savršenoj 
ljubavi i o dočeku što će ga dragi Bog prirediti svojim odabranicima u času kad On sam 
postane njihova velika i vječna nagrada. Ponavljala sam bez prestanka riječi ljubavi koje su 
zapalile moje srce. 


Duhovno prijateljstvo među sestrama 

Celina je postala moja pouzdanica, njoj sam povjeravala svoje skrovite misli. Od Božića 
mogle smo se razumjeti, razlika u dobi nije više postojala, jer sam ja postala velika stasom, a 
osobito velika u milosti... Prije toga vremena često sam se tužila da uopće ne znam tajne 
Celinine. Ona mije govorila da sam premalena i da moram rasti "do visine stolića" da bi ona 
mogla imati povjerenja u mene... Ja sam se znala popeti na taj dragocjeni stolić kad bih bila 
kraj nje, govoreći joj neka mi govori povjerljivo, ali moja je lukavost bila beskorisna, jer nas 
je još dijelila neka udaljenost!... 

Isus, koji je htio da zajedno napredujemo, stvorio je u našim srcima veze jače od krvnih. On 
nas je učinio sestrama po duši, na nama se ostvariše ove riječi iz Duhovne pjesme svetoga 
Ivana od Križa (zaručnica kliče govoreći Zaručniku): 

"Iduć tvojim stopama, 

Djevice po putu lako polijeću. 

Sveti dodir tvoje iskre, 

Vino mirisno, 

U srcu im bude težnje slatke, božanstvene." 

Da, vrlo smo lako slijedile stope Isusove. Iskre ljubavi koje je punim rukama sijao u naše 
duše, vino slatko i jako kojim nas je pojio, uklanjahu ispred naših očiju prolazne stvari, a s 
naših su usana izlazili uzdasi ljubavi kojima nas je On nadahnjivao. 

Razgovori na "vidikovcu" 

Kako su bili slatki razgovori koje smo vodile svake večeri na vidikovcu! Pogled bi nam 
zaronio u daljinu, mi bismo gledale bijeli mjesec kako se polako uspinje iza velikoga drveća... 
srebrnaste odsjeve koje je širio preko usnule prirode... sjajne zvijezde koje su treperile u 
dubini nebeskoga modrila.. . laki šapat večernjeg povjetarca koji je lagano gonio nebom bijele 
oblake: sve je dizalo naše duše k nebu, k lijepom nebu od kojeg smo vidjele tek bistro 
naličje... 



Ne znam da li se varam, ali čini mi se daje izljev naših duša bio sličan kao u svete Monike i 
njezina sina kad su u ostijskoj luci ostali kao izgubljeni u zanosu gledajući divote 
Stvoriteljeve!... Čini mi se da smo primale milosti tako uzvišena reda kao što su ih dobivali 
veliki sveci. Kako stoji u knjizi "Nasljeduj Krista" (III, 43, 4), dragi se Bog objavljuje katkada 
usred živog sjaja, a katkada "lako zastrt, pod sjenama i slikama". Upravo tako udostojao se 
pokazivati se našim dušama, ali kako je bila prožima i laka koprena koja je Isusa otimala 
našim pogledima!... Sumnje nije moglo biti, više nije bila potrebna vjera ni ufanje, ljubav nas 
je osposobila da nađemo na zemlji Onoga koga smo tražile. 

"Nađosmo ga sama, i On nam dade svoj cjelov, da nas ubuduće nitko ne može prezirati." 
(Pjesma nad pjesmama 8, 1) 

Tako velike milosti nisu mogle ostati bez plodova, bili su to obilni plodovi, a krepostan život 
postao nam je sladak i prirodan. U početku je moje lice često odavalo borbu, ali malo po malo 
iščezao je taj dojam, a odricanje mije postalo lako, dapače i u prvi čas. Isus je rekao: "Onome 
koji ima dat će se još, i on će biti u obilju." (Mt 13, 12) Za jednu vjerno primljenu milost 
davao mi je mnoštvo drugih... On se sam davao meni u svetoj Pričesti češće nego bih se bila 
usudila nadati. Uzela sam kao pravilo vladanja da bez izuzetka primam sve pričesti koje bi mi 
moj ispovjednik davao, ali sam puštala da on određuje broj, i nikada ga nisam molila za više. 
U to vrijeme nisam imala hrabrosti koju imam danas; inače bih radila drugačije, jer sam 
čvrsto uvjerena da duša mora reći svome ispovjedniku želju koju osjeća za primanjem Boga. 
On ne silazi svaki dan s neba zato da ostane u zlatnom ciboriju, nego da nađe drugo nebo koje 
mu je neizmjerno milije nego prvo: nebo naše duše načinjeno po njegovoj slici, živi hram 
Presvetoga Trojstva!... 


Isus, jedini vođa Terezijin 

Isus, koji je vidio moju želju i čestitost moga srca, dopustio je da mi u mjesecu svibnju moj 
ispovjednik kaže da se pričestim četiri puta na tjedan, a kad je taj lijepi mjesec prošao, dodao 
je i petu pričest svaki put kad bi se desio koji blagdan. Obilje slatkih suza poteče iz mojih 
očiju kad sam izlazila iz ispovjedaonice: činilo mi se da sam Isus želi da mi se daje, jer sam 
bila samo kratko vrijeme na ispovijedi. Nikada nisam ni riječi govorila o svojim unutarnjim 
osjećajima, staza kojom sam stupala bila je tako ravna, tako svijetla da mi nije trebalo 
drugoga vođe do Isusa... Uspoređivala sam duhovne vođe s vjernim zrcalima koja odrazuju 
Isusa u dušama, govoreći da se kod mene dragi Bog ne služi posrednikom, nego da djeluje 
izravno!... 

Kad vrtlar brižno nastoji oko ploda za koji hoće da mu dozori prije vremena, ne čini to nikad 
zato da ga ostavi na stablu, nego da ga ponudi na sjajno prostrtu stolu. Sa sličnom je 
namjerom Isus rasipao svoje milosti na svoj mali cvijetak... Onaj koji je u dane svoga 
zemaljskog života klicao: "Oče, blagoslivljam te što si ove stvari sakrio od učenih i mudrih i 
otkrio ih najmanjima" (Mt 11,25), htio je da u me- ni sine njegovo milosrđe. Budući da sam 
bila malena i slaba, spuštao se k meni i potajno me upućivao u stvari svoje ljubavi. Ah, da su 
me mudraci koji su proveli svoj život u učenju došli pitati, zacijelo bi se začudili videći 
djevojčicu od četrnaest godina kako razumije tajne savršenosti, tajne koje im sve njihovo 
znanje ne može otkriti, jer za njihovo posjedovanje treba biti siromašan duhom!... 




Snažan božanski poziv 


Kako kaže sveti Ivan od Križa u svojoj pjesmi, "ja nisam imala ni vođe, ni svjetla, osim onoga 
koje je sjalo u mom srcu; to me je svjetlo vodilo sigurnije nego podnevno svjetlo, k mjestu 
gdje me je čekao Onaj koji me savršeno poznaje". To mjesto bijaše Kannel. Ali prije nego ću 
počinuti u sjeni Onoga koga sam željela (Pjesma nad pjesmama 2, 3), morala sam proći kroz 
mnoge kušnje. No, božanski poziv bio je tako silan da bih prošla i kroz oganj, daje to bilo 
potrebno, samo da bih bila vjerna Isusu... 

Imala sam samo jednu dušu da me hrabri u mom zvanju, dušu moje ljubljene Majke... Moje 
srce našlo je u njezinu srcu vjeran odjek, i bez nje zacijelo ne bih stigla na blagoslovljenu 
obalu koja je nju prije pet godina primila na svoje tlo natopljeno rosom nebeskom... 

Da, pet godina bila sam odijeljena od vas, ljubljena moja Majko, mislila sam da sam vas 
izgubila, ali u času kušnje vaša mi je ruka pokazala put kojim sam imala ići... Trebala mi je ta 
pomoć, jer sa mi moji pohodi Kannelu postajali sve bolniji; nisam mogla govoriti o svojoj 
želji da uđem u Kannel a da se ne bih osjećala odbijena. Marija je mislila da sam premlada, te 
je činila sve što je mogla da spriječi moj ulazak. I vi sami, draga Majko, želeći me iskušati, 
pokušavali ste katkada stišati moj žar. Napokon, da nisam imala zvanja, bila bih se zaustavila 
na početku, jer sam nailazila na zapreke čim sam počela odgovarati na Isusov poziv. 

Nisam htjela reći Celini svoju želju da tako mlada uđem u Kannel, i to mi je zadavalo još više 
muke, jer mije bilo vrlo teško da od nje nešto skrivam... Ta patnja nije potrajala dugo, 
doskora je moja ljubljena sestrica doznala za moju odluku. I ne samo da me nije od toga 
pokušala odvratiti, nego je s divnom hrabrošću primila žrtvu koju je dragi Bog od nje tražio. 
Da bi se moglo shvatiti kako je bila velika ta žrtva, trebalo bi znati kako smo tijesno bile 
povezane... Ista nam je duša, da tako kažem, davala život, već nekoliko mjeseci uživale smo 
zajedno najslađi život o kojem bi mlade djevojke mogle sanjati; sve je oko nas odgovaralo 
našim ukusima, imale smo najveću slobodu, mislila sam, ukratko, daje naš život ideal sreće 
na zemlji... Ali tek što smo počele kušati taj ideal sreće, trebalo se slobodno njega odreći, i 
moja se ljubljena Celina nije bunila nijedan čas. Isus nije međutim zvao nju prvu, i ona se 
mogla na to tužiti... Kako je imala isto zvanje kao ja, trebala je ona ići prva!. . Ali kao što su u 
doba mučenika oni što su ostajali u tamnici veselo davali cjelov mira svojoj braći koja su prva 
odlazila da se bore u areni, tješeći se mišlju da su možda sačuvani za još veće bojeve, tako je i 
Celina pustila svoju Tereziju da se udalji i ostala sama za slavnu i krvavu borbu za koju ju je 
Isus odredio kao odabranicu svoje ljubavi!... 

Celina je dakle znala za moje borbe i za moje patnje, ona je u njima sudjelovala kao da se 
radilo o njezinu zvanju. Od nje se nisam imala bojati da će se protiviti, ali nisam znala kako 
da tati objavim svoju namjeru... to da mu kažem da bi pustio svoju kraljicu, on koji je već 
žrtvovao svoje tri starije kćeri?... Ah, koliko li sam unutarnjih borba podnijela prije nego što 
sam osjetila snagu da govorim... Međutim, trebalo je da se odlučim; bilo mije blizu četrnaest 
i po godina, još nas je samo šest mjeseci dijelilo od lijepe božične noći kad sam odlučila ući u 
Kannel, u isti sat kad sam prošle godine primila "moju milost". 


Terezija otkriva svoje zvanje ocu 


Da otkrijem svoju veliku tajnu, odabrala sam blagdan Duhova (29. svibnja 1887). Cijeli sam 
dan molila svete apostole da se mole za mene i da mi nadahnu riječi koje sam imala reći... 



Nisu li upravo oni trebali da pomognu plašljivom djetetu kojemu je Bog odredio da postane 
apostolom apostola molitvom i žrtvom? Istom po podne po povratku s večernje našla sam 
zgodu da govorim sa svojim ljubljenim taticom. On je pošao i sjeo na rub cisterne i ondje je 
sklopljenih ruku promatrao divote prirode, sunce kojega su zrake izgubile svoju snagu zlatilo 
je vrškove visokoga drveća, gdje su ptičice veselo cvrkutale svoju večernju molitvu. Lijepo 
lice tatino imalo je nebeski izražaj, osjećala sam da mir preplavljuje njegovo srce. Bez ijedne 
riječi došla sam i sjela kraj njega, a oči su mi već bile orošene suzama. On me pogleda nježno, 
uzme moju glavu i privine je na svoje srce govoreći mi: "Sto ti je, moja mala kraljice?... Kaži 
mi sve..." Zatim ustane kao da bi htio sakriti vlastito uzbuđenje, pođe polagano držeći 
neprestano moju glavu na svom srcu. Kroz suze sam mu povjerila svoju želju da uđem u 
Karmel. Tada se njegove suze pomiješaše s mojima, ali on ne reče ni riječi da me odvrati od 
moga zvanja, zadavoljavajući se jednostavno napomenom da sam još premlada za tako 
ozbiljnu odluku. Alija sam tako dobro branila svoju stvar daje tata sa svojom iskrenom i 
plemenitom naravi brzo došao do uvjerenja daje moja želja - želja samoga Boga, i zato je u 
svojoj dubokoj vjeri kliknuo da mu dragi Bog iskazuje veliku čast što od njega tako traži 
njegovu djecu. 

Mi smo još dugo nastavili svoju šetnju, a mojem je srcu odlanulo zbog dobrote kojom je moj 
neusporedivi otac primio moju tajnu, te se blago izlijevalo u njegovo srce. Činilo se da tata 
uživa u toj tihoj radosti koju daje prinesena žrtva. Govorio mi je kao svetac i rado bih se 
sjetila njegovih riječi da ih ovdje zapišem, ali sam od njih sačuvala samo tako miomirisno 
sjećanje da se ne može riječima opisati. Čega se savršeno sjećam, bio je simbolički čin koji je 
moj ljubljeni kralj nesvjesno izvršio. Približivši se jednom malo nižem zidu, pokaže mi skup 
malih bijelih cvjetova, nalik na sićušne ljiljane, uzme jedan od tih cvjetova i dade mi ga, 
razlažući mi kako se dragi Bog brinuo da izraste i kako gaje brižno sačuvao do toga dana. 

Slušajući njegove riječi, bilo mije kao da čujem svoju povijest. Tolika je bila sličnost između 
onoga što je Isus učinio za mali cvijet i za malu Tereziju... Ja sam primila taj cvjetić kao 
relikviju; opazila sam daje tata, kad gaje htio ubrati, izvukao i sve njegovo korijenje, a da ga 
nije polomio. Činilo se da mu je bilo određeno da živi još u drugoj zemlji, plodnijoj od nježne 
mahovine u kojoj su protekla njegova prva jutra... Taj isti čin učinio je tata i sa mnom 
nekoliko časaka ranije, dopuštajući mi da se uspnem na goru Karmel i da ostavim prijatnu 
dolinu, svjedoka mojih prvih koraka u životu. 

Stavila sam bijeli cvijetak u svoju knjigu "Nasljeduj Krista", kod poglavlja s naslovom "da 
treba ljubiti Isusa iznad svih stvari" (II, 7). Tu je još i sada, samo mu se stabljika slomila tik 
do korijena, kao da mi dragi Bog time hoće reći da će doskora raskinuti veze svoga malog 
cvijetka i da neće dopustiti da uvene na zemlji! 

Ujak Guerin se protivi 

Kad sam dobila pristanak tatin, mislila sam da ću bez straha moći odletjeti u Karmel, ali još su 
veoma bolne kušnje imale iskušati moje zvanje. Dršćući sam povjerila svome ujaku odluku 
koju sam stvorila (8. listopada 1887). On me obasuo svim mogućim znakovima nježnosti, ali 
mi nije dao dopuštenje za ulazak u Kannel, naprotiv, zabranio mije da mu govorim o svom 
zvanju prije dobi od sedamnaest godina. To se protivi ljudskom razboru, govoraše on, poslati 
djevojčicu od petnaest godina u Karmel; budući daje život karmelićanke u očima svijeta život 
fdozofa, značilo bi učiniti veliku krivicu redu ako bi tko pustio neiskusnu djevojčicu da ga 
prigrli... Svi bi o tome govorili, itd., itd. Na kraju reče da bi se moralo dogoditi čudo da bi on 
pristao na moj ulazak u Karmel. 



Vidjela sam dobro da bi sva uvjeravanja bila beskorisna, zato sam se povukla, dok mi je srce 
tonulo u najdublju gorčinu. Jedina moja utjeha bila je molitva, molila sam Isusa da načini 
traženo čudo jer ću se samo uz tu cijenu moći odazvati njegovu pozivu. 

Prošlo je prilično dugo vremena dok sam se ponovno usudila govoriti s ujakom. Stajalo me 
mnogo muke da pođem k njemu; on sa svoje strane kao da više nije mislio na moje zvanje, ali 
kasnije sam saznala da gaje moja žalost mnogo promijenila u moju korist. 

Prije nego je dragi Bog rasvijetlio moju dušu zrakom nade, htio mi je poslati veoma bolno 
mučeništvo, koje potraja tri dana. Oh, nikad nisam tako dobro razumjela, kao za vrijeme te 
kušnje, boli Blažene Djevice i svetoga Josipa, kad su tražili božansko Dijete Isusa... Bila sam 
u žalosnoj pustoši ili bolje, moja je duša bila nalik na krhku barčicu, prepuštenu bez kormilara 
na milost i nemilost burnim valovima. . Znam daje Isus bio ondje i spavao u mom čamcu, ali 
noć je bila tako crna da mije bilo nemoguće da ga vidim; ništa me nije obasjavalo, dapače ni 
munja nije proparala tamnih oblaka... Bez sumnje, svjetlost munje vrlo je žalosna svjetlost, ali 
ipak, daje oluja provalila otvoreno, ja bih bar na jedan trenutak mogla vidjeti Isusa... To je 
bila noć, duboka noć duše... Poput Isusa u vrtu njegove smrtne borbe osjećala sam se i ja 
sama, ne nalazeći utjehe ni na zemlji ni sa nebesa, dragi Bog kao da me je napustio!... Priroda 
kao daje učestvovala u mojoj gorkoj žalosti: kroz ta tri dana nije sunce pokazalo ni jedne 
jedine svoje zrake, a kiša je padala kao iz kabla. (Opazila sam daje u svim ozbiljnim 
prilikama moga života priroda bila slika moje duše: u dane suza nebo je plakalo sa mnom, u 
dane radosti sunce je slalo napretek svoje radosne zrake, a nebesko modrilo nije bilo 
zamračeno nijednim oblakom...) 

Četvrti dan napokon, bila je upravo subota, dan posvećen slatkoj Kraljici nebesa, pošla sam u 
posjet ujaku. Kako sam se iznenadila kad sam vidjela kako me gleda i zove u svoju radnu 
sobu premda mu nisam pokazala želju za tim!... On me poče blago koriti što je vidio da ga se 
bojim, a onda mi reče da nije potrebno tražiti čudo: on je samo molio dragoga Boga da mu 
dade "iskrenu naklonost srca", i Bog gaje uslišao... Ah, nisam više bila u napasti da molim 
čudo, jer se za mene čudo već dogodilo: ujak nije više bio isti. Bez ikakvih aluzija na ljudski 
razbor reče mi da sam ja cvijetak što gaje dragi Bog htio ubrati, i on se više neće tome 
opirati!... 

Taj konačni odgovor bio je zaista dostojan njega. Po treći put je taj kršćanin drugih vremena 
dopuštao da se jedna od pokćerki njegova srca zakopa daleko od svijeta. Moja je ujna također 
bila divna nježnošću i razboritošću. Ne sjećam se daje za vrijeme moje kušnje rekla ijednu 
riječ koja bi mi kušnju mogla povećati; vidjela sam da ima mnogo samilosti prema svojoj 
jadnoj maloj Tereziji, i tako, kad sam dobila pristanak svoga dragog ujaka, dala mije i ona 
svoj, ali mije na tisuću načina htjela pokazati da će joj moj odlazak zadati tugu... Jao, naši 
dragi rođaci nisu tada ni izdaleka slutili da će im biti potrebno još dva puta ponoviti istu 
žrtvu... Ali kad je dragi Bog pružao ruku da traži, nikada je nije pružao praznu, i njegovi 
najmiliji prijatelji mogli su iz nje obilno crpsti jakost i hrabrost koje su im bile tako potrebne... 
Ali moje me srce zanosi jako daleko od moga predmeta, jer mu se vraćam gotovo nerado. 

Poslije odgovora moga ujaka, vi shvaćate, draga Majko, s kakvim sam veseljem krenula 
natrag u Buissonnets pod "lijepim nebom na kojemu su se oblaci potpuno raspršili"!... I u 
mojoj je duši prestala noć. Isus se probudio i vratio mi moju radost, buka valova stišala se; 
mjesto vjetra kušnje laganije povjetarac nadimao moje jedro, te sam mislila da ću brzo stići 
na blagoslovljenu obalu koju sam vidjela sasvim pred sobom. Ona je zaista bila vrlo blizu 



mojega čamca, ali više nego jedna oluja imala se još podići i, otimajući mu iz vidika njegov 
sjajni svjetionik, zadavati mu strah da se udaljio u nepovrat od tako žarko žuđene obale.. . 

Poglavar Karmela se protivi 

Nekoliko dana poslije ujakova pristanka došla sam vas posjetiti, ljubljena moja Majko, i rekoh 
vam svoju radost što su sve moje kušnje prošle. Ali kakvo je bilo moje iznenađenje i moja 
žalost kad ste mi rekli da velečasni superior ne pristaje na moj ulazak prije dvadeset i prve 
godine... Nitko nije mislio na tu zapreku, najveću od svih. Međutim, ne gubeći srčanost, 
pođoh sama s tatom i Celinom k našem Ocu da ga pokušam ganuti dokazujući mu da doista 
imam zvanje za Karmel. On nas primi veoma hladno. Moj divni tatica uzalud se priključio 
mojim molbama, ništa nije moglo promijeniti njegove odluke. On mi reče da nema opasnosti 
u odlaganju, da mogu provoditi život kannelićanke kod kuće, da nije sve izgubljeno ako ne 
primim disciplinu, itd., itd. Napokon je na kraju dodao daje on samo zastupnik preuzvišenog 
biskupa, i ako mi biskup dopusti ući u Kannel, on više neće imati ništa da kaže... Izašla sam 
sva u suzama iz župnog dvora; na sreću sam bila sakrivena svojim kišobranom, jer je padala 
kiša kao iz kabla. Tata nije znao kako da me utješi... Obeća mi da će me povesti u Bayeux čim 
to zaželim, jer ja sam odlučila da postignem svoje ciljeve; rekoh da ću poći sve do Svetoga 
Oca, ako mi preuzvišeni ne dopusti da uđem u Kannel sa petnaest godina... Mnogo se 
događaja zbilo prije moga puta u Bayeux. Izvana je moj život bio naoko isti: učila sam, 
uzimala satove crtanja sa Celinom, i moja je spretna učiteljica nalazila u meni mnogo 
sklonosti prema njezinoj umjetnosti. Nadasve sam rasla u ljubavi prema dragom Bogu, 
osjećala sam u svom srcu dotada nepoznate polete, a katkada sam imala prave zanose ljubavi. 

Jedne večeri, ne znajući kako da kažem Isusu da ga ljubim i koliko želim da ga posvuda ljube 
i slave, mislila sam sa žalošću kako On nikada neće primiti ni jedan jedini čin ljubavi iz pakla. 
Tada rekoh dragom Bogu da bih ja, da ugodim njemu, rado pristala da budem bačena onamo 
kako bi on bio vječno ljubljen i na tom mjestu hule... Znala sam da to njega ne može slaviti, 
jer on želi samo našu sreću, ali kad tko ljubi, osjeća potrebu da kaže tisuću ludosti. Ako sam i 
govorila tako, nije to bilo zato što ne bih čeznula za nebom, nego je tada moje nebo bilo samo 
ljubav, i ja sam osjećala kao sveti Pavao da me ništa ne bi moglo otrgnuti od božanskog 
predmeta koji me je očarao! (Rim 8, 39) 

Iskustvo s dječjim dušama 

Prije nego ću ostaviti svijet, dragi mije Bog dao utjehu da izbliza promatram djetinje duše. 
Kako sam bila najmlađe dijete u obitelji, nisam nikada imala tu sreću. Evo žalosnih prilika 
koje su mije priskrbile. Jedna siromašna žena, majka naše služavke, umrije u cvijetu mladosti 
ostavivši troje sasvim malene djece. Za vrijeme njezine bolesti primili smo u kuću njezine 
dvije djevojčice, od kojih starija još nije imala šest godina. Ja sam se njima bavila po cijele 
dane, i bio je velik užitak za mene kad sam vidjela s kakvom nevinošću vjeruju sve što im 
govorim. Sveto krštenje zacijelo ostavlja u dušama vrlo duboku klicu bogoslovnih kreposti, 
jer se očituju već od djetinjstva i jer nam je nada u buduća dobra dovoljna za prihvaćanje 
žrtava. Kad sam htjela da moje dvije djevojčice budu lijepo popustljive jedna prema drugoj, 
nisam obećavala igračaka ili bombona onoj koja bi popustila svojoj sestri, nego sam im 
govorila o vječnim nagradama što će ih mali Isus dati u nebu dobroj dječici. Starija, kojoj se 
razum počeo razvijati, gledala me očima sjajnim od radosti, stavljala mi tisuću dražesnih 
pitanja o malom Isusu i o njegovu lijepom nebu, i oduševljeno mi obećavala da će uvijek 
popuštati svojoj sestri. Govorila je da nikada u životu neće zaboraviti ono što joj je rekla 
"velika gospođica", jer tako me je zvala... 




Gledajući izbliza te nevine duše, shvatila sam kakva je nesreća ako se ne oblikuju dobro čim 
se razbude, dok su još nalik na mekan vosak u koji se može utisnuti biljeg kreposti, ali i zla... 
Shvatila sam riječ Isusovu u Evanđelju daje bolje potonuti u more nego sablazniti i samo 
jedno od male dječice. (Mt 18, 6) Ah, koliko bi duša postiglo svetost da su bile dobro 
upravljane!... 

Znam da dragi Bog ne treba nikoga da izvrši svoje djelo, ali kao što On dopušta spretnu 
vrtlaru da uzgaja rijetke i nježne biljke i daje mu za to potrebno znanje, a sebi pridržava brigu 
za plodnost, isto tako Isus želi da bude pomagan u svom božanskom uzgajanju duša. 

Sto bi se dogodilo kad nespretan vrtlar ne bi znao cijepiti svoje drveće i kad ne bi umio 
raspoznavati prirodu svakoga stabla te htio uzgojiti ruže na breskvi?. . Upropastio bi stablo 
koje je međutim bilo dobro i sposobno da donosi plodove. 

Isto tako treba znati raspoznavati od djetinjstva što dragi Bog traži od duša, i pomagati 
djelovanje njegove milosti, ali nikada je ne pretjecati niti usporavati. 

Kao što mlade ptičice uče pjevati slušajući svoje roditelje, isto tako uče i djeca poznavanje 
kreposti, uzvišenu pjesmu božanske ljubavi, kraj duša koje su dužne da ih oblikuju za život. 

Sjećam se da sam među svojim pticama imala čiška koji je divno pjevao. Imala sam i malu 
konopljarku koju sam obasipala svojim majčinskim brigama, jer sam je primila prije nego je 
mogla uživati sreću svoje slobode. Ta uboga mala zarobljenica nije imala roditelja daje uče 
pjevati, nego je, slušajući od jutra do večera svoga druga čiška kako veselo ćurliće, htjela da 
ga oponaša... Taj pothvat bijaše za konopljarku težak, njezin se nježni glas teškom mukom 
usklađivao s drhtavim glasom njezina učitelja pjevanja. Bilo je dražesno vidjeti napore 
siromašne ptičice, ali su joj oni napokon bili okrunjeni uspjehom, jer je njezino pjevanje, 
premda je sačuvalo mnogo veću nježnost, postalo sasvim isto kao i čiškovo. 

Ljubljena moja Majko! Vi ste mene naučili pjevati... Vaš me je glas očaravao od djetinjstva, i 
sad imam utjehu da češće čujem da sam vam slična! Znam koliko sam još daleko od toga, ali 
ja se unatoč svojoj slabosti nadam da ću vječno ponavljati istu pjesmu kao vi!... 

Neuspjeh kod biskupa u Bayeuxu 

Prije svoga ulaska u Karmel stekla sam još mnogo iskustva o životu i bijedama svijeta, ali te 
bi me pojedinosti odvele predaleko, zato ću odmah nastaviti pripovijedanje o svom zvanju. 

31. listopada bio je dan određen za moj put u Bayeux. Krenula sam sama s tatom, sa srcem 
punim nade, ali također vrlo uzbuđena mišlju da ću pohoditi biskupski dvor. Prvi put u svom 
životu morala sam poći u pohode bez pratnje svojih sestara, i to još u pohode biskupu! Ja, 
koja nikada nisam imala potrebu govoriti osim kad sam odgovarala na pitanja koja su mi 
postavljali, morala sam sada sama objasniti svrhu svoga pohoda, izložiti razloge koji me 
potiču da tražim dopuštenje za ulazak u Karmel; jednom riječju, morala sam pokazati 
ozbiljnost svoga zvanja. Ah, koliko me je muke stajalo to putovanje! Trebalo je da mi dragi 
Bog udijeli sasvim posebnu milost da bih mogla nadvladati svoju veliku plašljivost... Isto je 
tako veoma točno da ljubav nikada ne nalazi nemogućnosti, jer smatra daje sve moguće i sve 
dopušteno (Nasljeduj Krista III, 5, 4). Zaista mi je jedino ljubav Isusova mogla pomoći da 
svladam te teškoće kao i one koje su došle kasnije, jer mu se svidjelo da svoje zvanje kupim 
vrlo velikim kušnjama... 



Danas, kad uživam samoću Karmela - odmarajući se u sjeni Onoga kojega sam tako žarko 
željela (Pjesma nad pjesmama 2, 3) - vidim da sam svoju sreću kupila za vrlo malu cijenu, i ja 
bih bila spremna da podnesem mnogo veće muke daje postignem, kad je ne bih još imala! 

Kiša se izlijevala kad smo stigli u Bayeux. Tata nije htio da njegova mala kraljica uđe u 
biskupski dvor u svojoj lijepoj haljini potpuno mokroj, zato ju je uspeo na omnibus i doveo do 
katedrale. Tu počeše moje nevolje. Preuzvišeni i sav njegov kler prisustvovali su velikom 
pogrebu. Crkva je bila puna gospođa u crnini, i svi su gledali u mene u mojoj svijetloj haljini i 
bijelom šeširu. Ja bih rado bila izašla iz crkve, ali na to se nije moglo ni misliti zbog kiše. Da 
me još više ponizi, dragi Bog dopusti da me tata u svojoj patrijarhalnoj prostodušnosti povede 
sasvim naprijed u katedrali. Ne želeći da mu zadajem boli, ja sam se dobrovoljno žrtvovala i 
dobrim stanovnicima Bayeuxa pružila zabavu koju bih željela da nisam nikada doživjela... 
Napokon sam mogla odahnuti po volji u jednoj kapeli koja se nalazila iza glavnog oltara; 
ondje sam ostala dulje vremena i žarko se molila čekajući da prestane kiša i da možemo izaći. 
Kad smo izlazili, pokazivao mije tata divnu ljepotu građevine, koja se činila mnogo veća jer 
je bila prazna. Ali mene je zaokupljala samo jedna misao, te nisam mogla uživati ni u čemu. 

Pošli smo ravno do prečasnog Reveronyja, koji je bio obaviješten o našem dolasku jer je sam 
odredio dan putovanja. Bio je odsutan, te smo morali lutati ulicama, koje su mi se činile 
veoma tužne. Napokon smo se vratili u blizinu biskupskog dvora, i tata me uvede u lijep 
hotel, gdje nisam iskazala čast sposobnom kuharu. Ubogi moj tatica bio je gotovo 
nevjerojatno nježan prema meni. Govorio mije neka se ne žalostim jer će mi sasvim sigurno 
preuzvišeni odobriti moju molbu. Pošto smo se odmorili, vratili smo se k prečasnom 
Reveronyju. Neki gospodin stigao je u isto vrijeme, ali gaje generalni vikar uljudno zamolio 
neka pričeka, i pustio nas prve u svoju sobu. (Siromašni gospodin imao je vremena da se 
dosađuje, jer je naš posjet dugo trajao.) 

Prečasni Reverony pokazao se vrlo ljubezan, ali mislim da gaje motiv našega puta jako 
iznenadio. Pošto me pogledao smiješeći se i postavio nekoliko pitanja, reče nam: "Ja ću vas 
povesti do preuzvišenoga, budite tako dobri i pođite sa mnom." 

Videći suze kako su zablistale u mojim očima, doda: "Ah, vidim dragulje... Ne treba ih 
pokazati preuzvišenome!" 

Poveo nas je kroz nekoliko prostranih odaja s biskupskim portretima. Našavši se u tim 
velikim dvoranama, činila sam se sama sebi kao jadni mravić i pitala se što ću se usuditi reći 
preuzvišenom. On se šetao sa dva svećenika jednim hodnikom. Vidjela sam kako mu prečasni 
Reverony govori nekoliko riječi i kako se vraća s njim, a mi smo ga čekali u njegovoj sobi. 
Ondje su bila tri golema naslonjača smještena pred kaminom, u kojem je živo pucketala vatra. 

Kad je tata vidio da ulazi njegova Preuzvišenost, klekne kraj mene da primi njegov blagoslov. 
Tada preuzvišeni reče tati neka se smjesti ujedan naslonjač, a sam sjedne nasuprot njemu. 
Prečasni Reverony htjede da ja sjednem u srednji naslonjač. Ja uljudno otklonim, ali on je bio 
uporan, govoreći mi neka pokažem jesam li sposobna slušati. Smjesta sjednem bez 
razmišljanja, ali se zbunim videći daje on sjeo na stolicu dok sam ja utonula u naslonjač gdje 
se četvero kao ja moglo udobno smjestiti (udobnije nego ja, jer meni nije ni izdaleka bilo 
udobno!...) Nadala sam se da će tata govoriti, ali on mi reče neka sama razložim 
preuzvišenome svrhu našega posjeta. Ja to učinim što sam rječitije mogla. Njegova 
Preuzvišenost, navikla na rječitost, kao da nije bila veoma dirnuta mojim razlozima. Mjesto 



njih više bi mi bila koristila jedna riječ prečasnog poglavara, ali na nesreću nisam je imala, i 
njegovo protivljenje nije nimalo govorilo meni u prilog. 


Preuzvišeni me upitao da li već dugo želim ući u Karmel. 

"O da, preuzvišeni, vrlo dugo..." 

"Da vidimo", prihvati smijući se prečasni Reverony, vi ne možete nikako reći da već petnaest 
godina imate tu želju. 

"Istina je", odvratim ja smiješeći se također, "ali ne treba ni oduzeti mnogo godina, jer sam ja 
željela postati redovnicom otkad se probudio moj razum, a poželjela sam Karmel čim sam ga 
dobro upoznala, jer sam uviđala da će sve težnje moje duše biti ispunjene u tom redu." Ne 
znam, draga Majko, da li su to upravo moje riječi: mislim daje to bilo još neuspjelije, ali 
napokon to je smisao. 

Preuzvišeni, misleći da će ugoditi tati, pokuša me nagovoriti neka još nekoliko godina 
ostanem kod njega; i zato je bio nemalo iznenađen i zadivljen kad je vidio da tata pristaje uz 
mene i moli da dobijem dopuštenje da odletim sa petnaest godina. Međutim sve je bilo 
beskorisno. On reče da prije nego donese odluku mora bezuvjetno razgovarati s poglavarom 
Karme la. 

Nisam mogla očekivati ništa što bi me jače rastužilo, jer sam poznavala odlučno protivljenje 
našega Oca. Zato sam, ne obazirući se na preporuku prečasnog Reveronyja, ne samo pokazala 
dragulje preuzvišenome, nego sam ih i prosula pred njega!... Vidjela sam dobro daje bio 
dirnut. Uzevši me za vrat prisloni moju glavu na svoje rame te me milovao, kao što, čini se, 
nitko nikada nije bio milovan od njega. On mi reče da nije sve izgubljeno, daje vrlo 
zadovoljan što ću putovati u Rim da potvrdim svoje zvanje, i mjesto da plačem, treba da se 
veselim. Na kraju doda da će slijedeći tjedan, kad ionako ide u Lisieux, razgovarati o meni s 
prečasnim župnikom svetog Jakova i da ću zacijelo dobiti njegov odgovor u Italiji. Shvatila 
sam daje beskorisno da iznova molim, uostalom nisam imala više ništa da kažem jer sam 
iscrpla sva vrela svoje rječitosti. 


Jedan sveti otac 

Preuzvišeni nas je ispratio do vrta. Tata gaje vrlo raspoložio kad mu je rekao da sam dala 
podići kosu kako bih se činila starijom. (To se nije zaboravilo, jer preuzvišeni nikada ne 
govori o svojoj kćerkici a da ne pripovijeda slučaj s kosom...) Prečasni Reverony nas je 
ljubezno otpratio do izlaza iz biskupskog vrta. Rekao je tati da se nikada nije vidjelo ništa 
slično: "Jedan otac tako revan da dade svoje dijete dragom Bogu kao i ovo dijete spremno da 
se samo žrtvuje!" 

Tata gaje zapitao nekoliko razjašnjenja o hodočašću, između ostaloga, kako treba da se obuče 
kad bude išao pred Svetoga Oca. Vidim ga još sada kako se okrenuo k prečasnom Reveronyju 
pitajući ga: "Jesam li dosta dobro ovako?" On je također bio rekao preuzvišenome, ako mi on 
ne dopusti ući u Karmel, da ću ja tu milost moliti od samoga pape. Bio je vrlo jednostavan u 
svojim riječima i u svojem ponašanju moj ljubljeni kralj, ali je bio i tako lijep... Imao je 
sasvim prirodnu otmjenost, koja se morala jako svidjeti preuzvišenome, koji je bio navikao 
vidjeti oko sebe osobe koje poznaju sva pravila salonske etikete, ali ne poznaju "kralja 
Francuske i Navare" osobno s njegovom malom kraljicom... 



Kad sam se našla na ulici, suze mi ponovno počeše teći, ne toliko zbog moje žalosti, koliko 
zato što je moj ljubljeni tatica poduzeo beskoristan put... On, koji se unaprijed veselio da će 
poslati brzojav u Karmel javljajući povoljan odgovor preuzvišenoga, bio je prisiljen da se 
vraća bez ikakva odgovora... Ah, kako mije bilo teško!... Činilo mi se daje moja budućnost 
zauvijek slomljena. Sto sam se više približavala kraju, vidjela sam kako se moje prilike sve 
više zamršuju. Duša mi je utonula u gorčinu, ali i u mir, jer sam tražila samo volju dragoga 
Boga. 

Čim sam stigla u Lisieux, odmah sam potražila utjehu u Karmelu i našla sam je kod vas, 
ljubljena moja Majko. Oh ne, nikada neću zaboraviti sve ono što ste vi pretrpjeli zbog mene. 
Kad se ne bih bojala da ću ih profanirati služeći se njima, mogla bih reći riječi koje je Isus 
upravio apostolima u noći svoje Muke: "Vi ste uvijek bili sa mnom u svim mojim 
kušnjama"... (Lk 22, 28) Moje predrage sestre također su mi pružile mnogo slatkih utjeha... 


Šesto poglavlje: PUT U RIM (1887) 

Tri dana poslije puta u Bayeux imala sam poći na mnogo dulji put: u Vječni grad. Ah, kakav 
je to bio put! On sam poučio me je više nego duge godine učenja, on mi je pokazao taštinu 
svega prolaznoga i daje "sve tuga srca pod suncem" ... (Prop 2, 11) Ipak sam vidjela mnogo 
lijepih stvari, razgledala sam sve divote umjetnosti i vjere, a nadasve, stupala sam po istoj 
zemlji kao i sveti apostoli, po zemlji natopljenoj krvlju mučenika, i moja je duša porasla u 
dodiru sa svetim stvarima... 

Veoma sam sretna što sam bila u Rimu, ali razumijem i ljude svijeta koji su mislili da me je 
tata poveo na taj veliki put ne bi li promijenio moje mišljenje o redovničkom životu. I doista 
bi se imalo i čime pokolebati zvanje koje ne bi bilo dovoljno učvršćeno. 

Vrijedna iskustva 

Celina i ja, koje još nikada nismo živjele među velikim svijetom, nađosmo se usred plemstva 
od kojega se gotovo isključivo sastojalo hodočašće. Ah, daleko od toga da nas zabliješte, svi 
su nam se ti naslovi i ti "plemeniti" činili kao dim... Iz daljine mije to katkada bilo bacilo 
malo praha u oči, ali izbliza, vidjela sam da "nije sve zlato što sja" i razumjela sam riječi iz 
knjige "Nasljeduj Krista" (III, 24, 2): "Ne idite za sjenom koja se zove slavno ime, nemojte 
željeti ni mnoga poznanstva ni posebno prijateljstvo ikojega čovjeka". 

Shvatila sam da se prava veličina nalazi u duši, a ne u imenu, jer će, kao što kaže prorok 
Izaija, "Gospodin dati drugo ime svojim izabranicima" (Iz 65, 15). I sveti Ivan također kaže 
da će "pobjednik dobiti kamen bijeli na kojem je napisano novo ime kojega nitko ne pozna 
osim onoga koji ga prima" (Otk 2, 17). U nebu ćemo dakle znati koji su naši plemićki naslovi. 
"Tada će svaki primiti od Boga hvalu koju zaslužuje" (1 Kor 4, 5), i onaj koji na zemlji bude 
htio biti najsiromašniji i najnepoznatiji iz ljubavi prema Isusu bit će prvi, najodličniji i 
najbogatiji... 

Drugo iskustvo koje sam stekla tiče se svećenika. Kako nisam nikada živjela u bližem 
poznanstvu s njima, nisam mogla shvatiti glavni cilj karmelske obnove. Moliti za grešnike - to 
me je zanosilo, ali moliti za svećeničke duše, za koje sam mislila da su čistije od kristala, to 
mi se činilo čudnovato!... 



Ah, svoje zvanje shvatila sam u Italiji, i nije bio predalek put ići po tako korisnu spoznaju... 


Kroz mjesec dana upoznala sam mnogo svetih svećenika i vidjela da su oni, ako ih njihovo 
uzvišeno dostojanstvo i izdiže nad anđele, ipak samo slabi i krhki ljudi... Ako sveti svećenici, 
koje Isus u svom Evanđelju zove "sol zemlje", u svom vladanju pokazuju da su im i te kako 
potrebne molitve, što da kažemo o onima koji su mlaki? Nije li Isus kazao i ovo: "Ako sol 
obljutavi, čime će se soliti?" (Mt 5, 13) 

O draga Majko, kako je lijepo zvanje kojemu je cilj čuvati sol određenu za duše! To je zvanje 
- zvanje karmelsko, jer je jedini cilj naših molitava i naših žrtava da budemo apostoli apostola, 
moleći se za njih dok oni dušama propovijedaju evanđelje svojim riječima i nadasve svojim 
primjerima... Treba da se zaustavim, jer kad bih nastavila govoriti o tom predmetu, ne bih 
nikada svršila!... 

Sad ću vam, ljubljena moja Majko, pripovijedati o svom putovanju s nekim pojedinostima. 
Oprostite mi ako vam budem pripovijedala previše. Ja ne razmišljam prije pisanja, a pišem u 
tako različitim časovima, zbog premalo slobodna vremena, da će vam se moje pripovijedanje 
možda činiti dosadnim... Tješi me misao da ću vam u nebu ponovno pripovijedati o milostima 
koje sam primila, i da ću to tada moći pripovijedati ugodnim i ljupkim izrazima... Više ništa 
neće prekinuti naše iskreno otkrivanje tajna, i vi ćete jednim jedinim pogledom sve shvatiti... 
Jao, budući da još moram upotrebljavati jezik žalosne zemlje, pokušat ću to izreći s 
jednostavnošću malenog djeteta koje poznaje ljubav svoje majke! 

7. studenoga krenulo je hodočašće iz Pariza, ali tata nas je doveo u taj grad nekoliko dana 
prije da nam ga pokaže. 


U Parizu 

Jednoga jutra u tri sata prošla sam kroz Lisieux koji je još spavao (4. studenoga 1887). Mnogo 
je dojmova prostrujalo mojom dušom u taj čas. Osjećala sam da idem u nepoznato i da me 
ondje čekaju velike stvari... Tata je bio veseo. Kad je vlak krenuo, on je zapjevao staru 
pjesmu: "Vozi, vozi, diližanso, evo nas na dugu putu." 

Stigavši u Pariz ujutro, odmah smo ga počeli razgledati. Naš jadni tatica jako se trudio da nas 
zabavi. Tako smo doskora vidjeli sve divote glavnoga grada. Ja sam našla samo jednu koja me 
očarala, a ta je divota bila "Naša Gospa od Pobjede". Ah, što sam osjetila do Gospinih nogu, 
ne bih mogla iskazati... Milosti koje mije udijelila tako su me duboko uzbudile da su samo 
suze iskazale moju sreću, kao na dan moje prve Pričesti... Blažena Djevica dala, mije da 
osjetim da mi se zaista ona nasmiješila i ozdravila me. Shvatila sam da ona bdije nada mnom, 
da sam njezino dijete, i tako sam je mogla zvati još samo imenom "Mama" jer mi se ono 
činilo još nježnije nego ime "Majka"...S kakvim sam je žarom molila da me uvijek čuva i da 
naskoro ostvari moj san krijući me u sjenu svoga djevičanskog plašta!... Ah, to je bila jedna 
od mojih prvih djetinjih želja... Rastući shvatila sam da će mi u Karmelu biti moguće naći 
uistinu plašt Blažene Djevice, i prema toj plodnoj gori bile su upravljene sve moje želje... 

Još sam molila Našu Gospu od Pobjede da udalji od mene sve što bi moglo okaljati moju 
čistoću. Znala sam dobro da će se na putu kao što je put u Italiju dogoditi mnoge stvari koje bi 
me mogle smesti, nadasve zato što sam se, ne poznavajući zla, bojala da ću ga otkriti. Nisam 
bila iskusila daje "čistima sve čisto" (Tit 1, 15) i da duša bezazlena i iskrena ne vidi zla ni u 
čemu jer zaista zlo postoji samo u nečistim srcima, a ne u neosjetnim predmetima... Molila 



sam i svetog Josipa da bdije nada mnom; od svog sam djetinjstva gajila posebnu pobožnost 
koja se sjedinjivala s mojom ljubavi prema Blaženoj Djevici. Svaki dan sam molila molitvu: 
"Sveti Josipe, oče i čuvaru djevica." Tako sam bez straha pošla na svoje dugo putovanje; bila 
sam tako dobro zaštićena da mi se činilo nemogućim bojati se. 

Posvetivši se Presvetom Srcu u bazilici na Montmartreu, krenuli smo iz Pariza u ponedjeljak 
7. studenoga ujutro. Brzo smo se upoznali s osobama hodočašća. Ja, tako plašljiva da sam se 
obično jedva usudila govoriti, najednom sam se potpuno riješila te neugodne pogreške. Na 
svoje veliko iznenađenje govorila sam slobodno sa svim uglednim gospođama, sa 
svećenicima i dapače s preuzv. biskupom iz Coutancesa. Činilo mi se kao da sam uvijek 
živjela u tom svijetu. Mislim da su nas svi jako voljeli, i tata je izgledao ponosan na svoje 
dvije kćeri. Ali ako se on ponosio nama, mi smo se jednako ponosile njime, jer u cijelom 
hodočašću nije bilo ljepšeg ni otmjenijeg gospodina od moga ljubljenoga kralja. On je rado 
vidio kraj sebe Celinu i mene; često kad nismo bile u kolima i kad bih se udaljila od njega, 
zvao me je da mu dam ruku kao u Lisieuxu... 

Prečasni Reverony brižno je proučavao svaki moj čin, često sam ga vidjela izdaleka kako nas 
gleda. Kad za stolom nisam sjedila nasuprot njemu, on je već našao zgodu da se nagne da me 
vidi i čuje što govorim. Nema sumnje, on me je htio upoznati da vidi jesam li uistinu 
sposobna da budem karmelićanka. Mislim daje morao biti zadovoljan svojim proučavanjem, 
jer se na kraju putovanja pokazao vrlo raspoložen prema meni. Ali u Rimu je još bio daleko 
od toga da mi bude sklon, kako ću reći malo kasnije. 

Kroz Švicarsku 

Prije dolaska u taj "Vječni grad", cilj našega hodočašća, imali smo priliku da promatramo 
mnogo divota. Najprije je to bila Švicarska sa svojim planinama kojih se vrhunci gube u 
oblacima, sa svojim krasnim vodopadima koji se ruše na tisuću različitih načina, sa svojim 
dubokim dolinama punim gorostasnih paprati i ružičastih vrijesaka. 

Ah, ljubljena moja Majko, kako su te prirodne ljepote, raskošno prosute, godile mojoj duši! 
Kako su je podigle prema Onome koji se udostojao da prospe takva remek-djela na zemlju 
progonstva koje ima da traje samo jedan dan... Nisam se mogla nagledati. Stojeći na vratima 
gotovo sam ostajala bez daha. Bila bih voljela da sam na obje strane vagona, jer kad bih se 
okrenula, vidjela bih krajolike čarobna izgleda i sasvim različite od onih koji su se pružali 
preda mnom. 

Katkada smo se nalazili na vrhu planine, a pod našim su nogama bili ponori kojima pogled 
nije mogao doprijeti u dubinu i koji kao da su bili spremni da nas progutaju... Ili bolje, ondje 
je bilo umiljato seoce sa svojim ljupkim kućicama i zvonikom, a iznad njega su se lagano 
vukli rijetki oblaci sjajni od bjeline... Malo dalje bilo je golemo jezero koje su zlatile 
posljednje zrake sunca; mirni i čisti valovi koji su upijali nebesko modrilo što se miješalo sa 
zapadnim rumenilom predstavljahu našim zadivljenim očima najpjesničkiji i najčarobniji 
prizor koji se može vidjeti..." Daleko na obzorju vidjele su se planine kojih bi nejasni obrisi 
izmakli našim očima da njihovi snježni vrhunci, blistavi od sunca, nisu dodavali još jedan čar 
lijepom jezeru koje nas je očaravalo... 

Gledajući sve te ljepote, rađale su se u mojoj duši vrlo duboke misli. Činilo mi se da već 
razumijem veličinu Božju i divote nebeske... Samostanski život pokazivao mi se takav kakav 
jest, sa svojim odricanjima, sa svojim žrtvicama koje se vrše u zatišju. Shvaćala sam kako je 



lako povući se u se i misliti samo na sebe, a zaboraviti uzvišeni cilj svoga zvanja. Zato rekoh 
u sebi: kasnije, u času kušnje, kada kao zarobljenica u Karmelu budem mogla vidjeti samo 
kutić zvjezdanog neba, sjećat ću se onoga što vidim danas; ta će mi misao dati hrabrosti, 
zaboravit ću lako svoje jadne male interese videći veličinu i moć Boga, kojega jedino želim 
ljubiti. Neću doživjeti nesreću da se privežem za slamu, sada kad je "moje srce naslutilo ono 
što je Isus pripremio onima koji ga ljube"... (1 Kor 2, 9) 

Milano 

Pošto sam se nadivila moći dragoga Boga, pružila mi se prilika da se divim još i moći koju je 
On dao svojim stvorovima. Prvi grad Italije u koji smo došli bio je Milano. Njegovu 
katedralu, svu u bijelom mramoru, s njezinim kipovima, tako brojnim da bi mogli sačinjavati 
gotovo nebrojen narod, pregledali smo do najsitnijih pojedinosti. 

Celina i ja bile smo neustrašive, uvijek prve i neposredno iza monsinjora, da vidimo sve što se 
tiče relikvija svetaca, i da dobro čujemo objašnjenja. Tako, dok je on prinosio svetu žrtvu na 
grobu svetoga Karla, mi smo s tatom bile iza oltara, naslonivši glavu na moćnik koji obuhvaća 
svečevo tijelo, obučeno u biskupsko odijelo. Tako je bilo svuda... (Osim kad se radilo o tome 
da se popnemo onamo kamo njemu biskupsko dostojanstvo nije dopuštalo, jer tada smo lijepo 
znale ostaviti njegovu Preuzvišenost...) Pustivši plašljive gospođe da skrivaju lice rukama 
pošto su se popele do prvih tornjića koji rese katedralu, pošle smo za najsmionijim 
hodočasnicima i stigle do vrha posljednjeg mramornog tornja, odakle smo imale užitak da 
vidimo pod našim nogama grad Milano, kojega su brojni stanovnici bili nalik na mali 
mravinjak... Sišavši s našeg postolja, počele smo šetnje kolima, koje su imale trajati mjesec 
dana i koje su mi zauvijek zasitile želju za vožnjom bez umora! 

Groblje "Campo santo" još nas je više očaralo nego katedrala. Svi njegovi kipovi od bijelog 
mramora, koje kanda je dlijeto genija zadahnulo životom, rasijani su po golemoj poljani 
mrtvih s nekim nemarom, a to za mene još povećava njihov čar... Gotovo bi čovjek došao u 
napast da tješi te idealne likove koji ga okružuju... Njihov izražaj tako je vjeran, njihova bol 
tako mirna i strpljiva da ne možeš a da ne vidiš u njima misli o besmrtnosti koje mora da 
nadahnjuju srce umjetnika kad izrađuju ta remek-djela. Tu je jedna djevojčica koja sipa 
cvijeće na grob svojih roditelja, mramor kao daje izgubio svoju težinu, a nježne latice kao da 
se skližu kroz prste djetetu; vjetar kao da ih već raspršuje, a isto se tako čini kao da vjetar 
pokreće laki veo udovica, i vrpce kojima su ukrašene kose mladih djevojaka. 

Tata je bio isto tako očaran kao i mi. U Švicarskoj je bio umoran, ali tada je, pošto mu se 
njegovo veselje vratilo, uživao u lijepom prizoru koji smo promatrali. Njegova umjetnička 
duša otkrivala se u izrazima vjere i udivljenja koji su se odražavali na njegovu lijepu licu. 

Neki stari gospodin (Francuz), koji bez sumnje nije imao tako pjesničku dušu, gledao nas je 
ispod oka i govorio zlovoljno, kao da žali što se ne može s nama diviti: "Ah, kakvi su ti 
Francuzi zanesenjaci!" Mislim da bi taj ubogi gospodin bio bolje učinio daje ostao kod kuće, 
jer mi se činilo da nije zadovoljan "svojim" putovanjem; bio je često blizu nas i uvijek su iz 
njegovih usta izlazile jadikovke. Bio je nezadovoljan s kolima, s hotelima, s ljudima, s 
gradom, ukratko, sa svime... Tata sa svojom uobičajenom velikodušnošću pokušavao gaje 
tješiti, nudio mu svoje mjesto, itd. Ukratko, on se uvijek svagdje dobro osjećao, jer je bio 
upravo protivnoga značaja nego njegov neprijazni susjed... Ah, kakve smo različite ljude 
vidjeli, kako je zanimljivo proučavati svijet kad se spremaš da ga ostaviš! 


Venecija 



U Veneciji se slika potpuno izmijenila. Mjesto velegradske buke čuju se usred šutnje samo 
glasovi gondolijera i žubor vode koju burljaju vesla. Venecija nije bez cara, ali ja nalazim da 
je taj grad žalostan. Duždeva palača je sjajna, ali je žalosna i ona sa svojim golemim odajama 
u kojima se pokazuje zlato, drvo, najskupocjeniji mramor i slike najvećih majstora. Već 
davno su njezinim akustičnim svodovima prestali odjekivati glasovi guvernera koji su izricali 
presude o životu i smrti u dvoranama kroz koje smo prošli... Prestali su trpjeti nesretni uznici 
što su ih duždevi pozatvarali u mračne podzemne tamnice... 

Gledajući te strašne zatvore, bilo mije kao da se nalazim u doba mučenika i bila bih voljela 
da mogu ostati ondje da ih nasljedujem!...Ali trebalo je smjesta odande izaći i mi prijeđosmo 
preko Mosta uzdisaja, koji je dobio to ime po uzdisajima olakšanja što se oteo osuđenicima 
kad su vidjeli da su oslobođeni užasa podzemnih tamnica, od kojih im je i smrt bila milija... 


Padova, Bolonja, Loreto 

Poslije Venecije došli smo u Padovu, gdje smo se poklonili jeziku sv. Antuna, zatim u 
Bolonju, gdje smo vidjeli sv. Katarinu kojoj se na licu vidi trag od poljupca Djeteta Isusa. Ima 
mnogo zanimljivih pojedinosti koje bih mogla iznijeti o svakom gradu i o tisuću posebnih 
zgodica s našega puta, ali ne bih nikada svršila. Zato ću pisati samo glavne pojedinosti. 

S veseljem sam napustila Bolonju. Taj mi je grad postao nepodnošljiv zbog studenata kojih je 
pun i koji su pravili špalir kad smo imali nesreću da izađemo pješke, a nadasve zbog male 
neprilike koja mi se dogodila s jednim od njih. Bila sam sretna što smo krenuli prema Loretu. 
Nisam iznenađena što je Blažena Djevica izabrala to mjesto za svoju blagoslovljenu kućicu. 
Mir, veselje i siromaštvo vladaju tu neograničeno; sve je jednostavno i priprosto, žene su 
sačuvale svoju krasnu talijansku nošnju, a nisu poput žena drugih gradova prihvatile parišku 
modu. Ukratko, Loreto me je očarao! 

Što da kažem o svetoj kućici?... Ah, moje je uzbuđenje bilo duboko kad sam se našla pod 
istim krovom kao nekoć Sveta Obitelj, kad sam gledala zidove u koje je Isus upirao svoje 
božanske oči, kad sam stupala po zemlji koju je sveti Josip orosio svojim znojem i gdje je 
Marija nosila Isusa na rukama pošto gaje bila nosila u svom djevičanskom krilu... Vidjela 
sam sobicu gdje je anđeo sišao k Blaženoj Djevici... Položila sam svoju krunicu u zdjelicu iz 
koje je jeo mali Isus ... Kako su divne te uspomene!... 

Ali naša najveća utjeha bila je što smo primili samoga Isusa u njegovoj kući i što smo bili 
njegov živi hram na samom onom mjestu koje je On počastio svojom nazočnošću. Po jednom 
običaju u Italiji čuva se Presv. Sakramenat u svakoj crkvi samo najednom oltaru, i samo na 
njemu može se primiti sveta Pričest. Taj oltar bio je u samoj bazilici gdje se nalazi sveta 
kućica, zatvorena kao dragocjeni dijamant u škrinji od bijela mramora. Ali to nas nije 
usrećilo! Mi smo se htjele pričestiti u samom dijamantu, a ne u škrinji!... Tata sa svojom 
uobičajenom blagošću učini kao svi drugi, ali Celina i ja potražile smo svećenika koji nas je 
svuda pratio i koji se upravo spremao da služi sv. Misu u Svetoj kućici, imajući za to posebnu 
povlasticu. On zatraži dvije male hostije koje stavi na svoju patenu sa svojom velikom 
hostijom. Vi shvaćate, ljubljena moja Majko, kakvo je bilo naše ushićenje što smo se obadvije 
pričestile u toj blagoslovljenoj kućici!... To je bila prava nebeska sreća koju riječi nisu 
sposobne izraziti. Kako će tek biti kad budemo primali Pričest u vječnom stanu Nebeskoga 
Kralja?... Tada nećemo vidjeti kraja svojoj radosti, neće više biti žalosti rastanka i neće više 



biti potrebno da za uspomenu, koju bismo ponijeli, kriomice ogrebemo zidove posvećene 
nazočnošću božanskom, jer Božja kuća bit će i naša za svu vječnost... Bog neće da nam dade 
svoju zemaljsku kuću, zadovoljava se da nam je samo pokaže, kako bismo uzljubili 
siromaštvo i skroviti život. Dom što nam gaje pripravio njegova je palača slave gdje ga 
nećemo više vidjeti sakrivena pod likom djeteta ili bijele hostije, nego takva kakav jest, u 
sjaju njegova beskrajnog veličanstva!... 

Preostaje mi sada da govorim o Rimu, cilju našega puta, gdje sam mislila da ću naći utjehu, 
ali gdje sam našla križ!... Kad smo stigli, bila je noć, i kako smo spavali, probudili su nas 
kolodvorski namještenici koji su vikali: "Roma, Roma!" Nije to bio san, ja sam uistinu bila u 
Rimu! (13. studenoga) 


Rim 

Prvi nam je dan prošao izvan grada, i to je bio možda najkrasniji dan, jer su tu svi spomenici 
sačuvali svoj pečat starine, dok bi u centru Rima čovjek mogao pomisliti da se nalazi u 
Parizu, videći veličanstvene hotele i trgovine. Ova šetnja po rimskim poljanama ostavila je u 
meni vrlo slatku uspomenu. Neću govoriti o mjestima koja smo posjetili, jer ima dosta knjiga 
koje ih veoma opširno opisuju, nego samo o glavnim dojmovima koje sam osjetila. 

Kolosej 

Jedan od najslađih dojmova bio je onaj kad sam uzdrhtala ugledavši Kolosej. Vidjela sam 
napokon onu arenu u kojoj su toliki mučenici prolili svoju krv za Isusa. Već sam se spremala 
da poljubim zemlju koju su oni posvetili, ah kakva li razočaranja! Centar je samo gomila 
ruševina, i hodočasnici se moraju zadovoljiti time da ih samo gledaju, jer ograda priječi ulaz 
unutra; uostalom, nitko i ne dolazi u napast da pokuša ući među te ruševine... Zar je trebalo 
doći u Rim a ne sići u Kolosej?... To mi se činilo nemogućim, nisam više slušala tumačenja 
našega vodiča, jedna me jedina misao obuzimala: sići u arenu... 

Videći jednoga radnika koji je prolazio s ljestvama, htjela sam ga upravo zamoliti da mi ih 
dade, ali na sreću nisam ostvarila svoju misao, jer bi me on smatrao ludom... Evanđelje 
pripovijeda daje Magdalena ostala neprestano kraj groba i naginjala se više puta da bi vidjela 
u unutrašnjost, te je napokon ugledala dva anđela. (Usp. Iv 20, 11-12) I ja sam se poput nje, 
premda sam shvatila daje nemoguće da ostvarim svoje želje, nastavila naginjati prema 
ruševinama kamo sam htjela sići. Napokon, nisam vidjela anđele, ali sam vidjela što sam 
tražila. Kriknula sam od radosti i rekla Celini: "Dođi brzo, moći ćemo proći!..." Odmah smo 
prekoračile ogradu koju su ruševine dosezale na tom mjestu, i začas smo se verale ruševinama 
koje su se rušile pod našim koracima. 

Tata nas je gledao sav preneražen zbog naše smionosti. Odmah nam je rekao da se vratimo, 
ali dvije bjegunice nisu više ništa čule. Kao što ratnici osjećaju kako im se hrabrost povećava 
usred opasnosti, tako je naša radost rasla razmjerno s mukom koju smo podnosile da 
dosegnemo predmet naših želja. Celina, koja je pažljivije od mene slušala vodiča, sjetila se 
sada daje on označio neki mali kamen s križem kao mjesto gdje su se borili mučenici, te ga 
počne tražiti. Brzo gaje našla, i mi smo klekle na tu svetu zemlju, a naše se duše stopiše u 
jednu molitvu... Moje je srce snažno kucalo kad su se moje usne primakle prahu koji je bio 



zarumenjen krvlju prvih kršćana. Molila sam milost da i ja postanem mučenica za Isusa, i 
osjetila sam u dnu duše daje moja molitva uslišana!... 


Sve se to dogodilo u vrlo kratko vrijeme. Uzevši nekoliko kamenčića, vratismo se prema 
ruševnim zidovima da ponovno prevalimo opasan put. Kad nas je tata vidio tako sretne, nije 
nas mogao koriti, i ja vidjeh dobro daje ponosan zbog naše smionosti... Dragi nas je Bog 
vidljivo zaštitio, jer hodočasnici nisu primijetili naše odsutnosti, kad su bili dalje od nas i 
zabavljeni gledanjem bez sumnje veličanstvenih arkada, gdje im je vodič skretao pažnju na 
"male vijence i Kupide nad njima". Tako ni on ni "velečasna gospoda" nisu saznali za radost 
koja je ispunjala naša srca.. 


Katakombe 

Katakombe su također učinile vrlo ugodan dojam na mene; one su u upravo takve kako sam ih 
zamišljala čitajući njihov opis u životu mučenika. Pošto sam ondje proboravila dobar dio 
popodneva, činilo mi se da sam ondje tek nekoliko časaka, tako da mi se atmosfera koja se 
ondje udiše činila mirisava... Trebalo je svakako ponijeti koju uspomenu iz katakomba. 
Pustivši i ovdje povorku da se malo udalji, Celina i Terezija prodriješe zajedno do dna stare 
grobnice svete Cecilije i uzeše malo zemlje posvećene njezinom nazočnošću. 

Prije svoga puta u Rim nisam gajila nikakve posebne pobožnosti prema toj svetici, ali pošto 
sam pohodila njezinu kuću pretvorenu u crkvu, mjesto njezina mučeništva, pošto sam čula da 
je ona bila proglašena kraljicom harmonije ne zbog svoga lijepoga glasa ni zbog svoga dara za 
glazbu, nego na uspomenu "djevičanske pjesme" koju je pjevala svome nebeskom Zaručniku 
skrivenom u dnu njezina srca, osjetila sam prema njoj više nego pobožnost: pravu nježnost 
prijateljice... Ona je postala moja najmilija svetica, moja pouzdana prijateljica... Sve me je na 
njoj očaralo, osobito njezino odricanje, njezino neograničeno pouzdanje što ju je osposobilo 
da ulije ljubav prema djevičanstvu i u one duše koje nikada nisu željele drugih radosti osim 
radosti ovoga života... 

Sveta Cecilija slična je zaručnici iz "Pjesme nad pjesmama": u njoj vidimo "zbor u vojničkom 
taboru"... (Pjesma nad pjesmama 7, 1) Njezin život nije bio ništa drugo nego skladna pjesma, 
pa i usred najvećih kušnja, i to mi nije čudno, jer je "sveto Evanđelje počivalo na njezinu 
srcu" i jer je u njezinu srcu počivao Zaručnik djevica!... 

Sveta Agneza 


Pohod crkvi sv. Agneze bio mi je također ugodan. Posjetila sam prijateljicu iz djetinjstva u 
njezinoj kući, dugo sam joj govorila o onoj koja tako dobro nosi njezino ime, i svim sam 
silama nastojala da dobijem jednu relikviju anđeoske zaštitnice moje ljubljene Majke, da joj je 
ponesem, ali nismo mogle dobiti nijedne druge osim jednoga crvenog kamenčića što se 
otkinuo od bogata mozaika, koji potječe još iz doba sv. Agneze i koji je ona morala često 
gledati. Nije li to bilo krasno da nam je mala svetica sama dala što smo tražile i što nam je 
bilo zabranjeno uzeti?... Uvijek sam to smatrala kao nježnost i dokaz ljubavi kojom ljupka 
sveta Agneza gleda i štiti moju ljubljenu Majku!... 



Šest smo dana proveli u razgledanju glavnih znamenitosti Rima, a sedmi sam dan vidjela 
najveću od svih: Leona XIII. Taj sam dan toliko željela, ali sam ga se ujedno i bojala: o njemu 
je ovisilo moje zvanje, jer odgovor koji sam imala dobiti od biskupa nije bio stigao, a iz 
jednoga pisma od Vas, draga Majko, bila sam doznala nije više osobito raspoložen prema 
meni; tako je moja jedina daska spasa bila dozvola Svetog Oca... Ali daje dobijem, trebalo ju 
je tražiti, trebalo je da se pred svima usudim govoriti Papi; kod te sam pomisli drhtala. Što 
sam pretrpjela prije audijencije, zna samo dragi Bog, i moja draga Celina. Nikad neću 
zaboraviti koliko je ona učestvovala u svim mojim kušnjama; činilo se kao daje moje zvanje 
njezino. 

(Našu uzajamnu ljubav opazili su svećenici iz hodočašća. Jedne večeri, kad smo bile u tako 
velikom društvu daje ponestalo stolica, Celina me je uzela na koljena te smo se gledale tako 
umiljato je jedan svećenik uskliknuo: "Kako se vole! Ah, nikada se te dvije sestre neće moći 
rastati!" Da, mi smo se voljele, ali naša je ljubav bila tako čista i tako snažna da nas misao na 
rastanak nije zbunjivala, jer smo osjećale da nas ništa, pa ni ocean, neće moći udaljiti jednu od 
druge... Celina je mirno gledala kako moj čamčić pristaje uz obalu Karmela, pomirila se s 
time da ostane koliko dragi Bog bude htio na olujnom moru svijeta, uvjerena da će i ona u 
svoje vrijeme pristati uz obalu, predmet naših čežnja...) 

Terezija kod Svetog Oca 

U nedjelju 20. studenoga, pošto smo se obukle po vatikanskom ceremonijalu (to jest u cmo, 
sa svilenim čipkastim rupcem na glavi) i pošto smo se uresile velikom medaljom Leona XIII 
na plavoj i bijeloj vrpci, ušle smo u Vatikan u kapelu Svetoga Oca. U osam sati bilo je naše 
uzbuđenje veliko kad smo vidjeli Svetoga Oca kako ulazi da služi svetu Misu... Pošto je 
blagoslovio brojne hodočasnike ujedinjene oko sebe, uspne se stepenicama svetoga oltara i 
svojom nam pobožnošću, dostojnom Namjesnika Isusova, pokaže daje on uistinu "Sveti 
Otac". 

Moje je srce vrlo snažno udaralo, a moje su molitve bile vrlo žarke dok je Isus silazio na ruke 
svoga Namjesnika. 

Međutim, ja sam bila puna pouzdanja. U evanđelju toga dana čitale su se i ove divne riječi: 
"Ne boj se, malo stado, jer se svidjelo mome Ocu da ti dade svoje kraljevstvo." (Lk 12, 32) 

Ne, ja se nisam bojala, ja sam se nadala da će mi doskora pripadati kraljevstvo Karmela. 
Nisam tada mislila na ove druge riječi Isusove: "Pripravljam vam svoje kraljevstvo, kako ga 
je moj Otac meni pripravio." (Lk 22, 29) To znači, pripravio sam vam križeve i kušnje, jer 
ćete samo tako biti dostojni da posjedujete to kraljevstvo za kojim uzdišete; bilo je potrebno 
da Krist trpi i da tako uđe u svoju slavu. (Lk 24,26) Ako želite imati mjesto kraj njega, pijte iz 
čaše koju je on pio!... (Usp. Mt 20, 21-23) Tu mije čašu pokazao Sveti Otac, i moje se suze 
pomiješaše s gorkim pićem koje mi je bilo ponuđeno. 

Poslije mise zahvalnice, koja se služila poslije mise Njegove Svetosti, počela je audijencija. 
Leon XIII sjedio je na visokom prijestolju, bio je obučen jednostavno u bijeli talar i kaputić 
iste boje, a na glavi je imao samo malu kapicu. Okruživali su ga kardinali, nadbiskupi i 
biskupi, ali ja sam ih vidjela samo općenito, jer sam bila zaokupljena Svetim Ocem. Prolazili 
smo pred njim u povorci, svaki je hodočasnik kleknuo kad je došao na red, poljubio nogu i 
ruku Leona XIII, primio njegov blagoslov, a dva su ga počasna stražara po obredu dotakla u 
znak da se digne (naime hodočasnik, jer se izražavam tako loše da bi netko mogao pomisliti 
na Papu). 



Prije nego sam ušla u papinsku odaju, bila sam čvrsto odlučila da govorim, ali sada sam 
osjetila da me ostavlja hrabrost jer sam s desne strane Svetoga Oca vidjela prečasnog 
ReveronyjaL. Gotovo u isti čas on nam poruči da zabranjuje da išta govorimo Leonu XIII, da 
se audijencija previše ne odulji... Okrenuh se prema svojoj ljubljenoj Celini da čujem njezino 
mišljenje. 

"Samo govori", reče mi ona. 

Čas iza toga bila sam do nogu Svetoga Oca. Pošto sam poljubila njegovu papuču, on mi pruži 
ruku, ali mjesto daje poljubim, ja sklopih svoje ruke i digavši prema njegovu licu svoje oči 
natopljene suzama, kriknuh: 

"Presveti Oče, ja vas molim veliku milost!..." 

Tada Sveta Otac sagne glavu prema meni, tako da se moje lice gotovo doticalo njegova, i ja 
vidjeh kako su se njegove crne i duboke oči uprle u mene i kao da prodiru do dna moje duše. 

"Presveti Oče", rekoh mu, "u čast vašeg jubileja dopustite mi da uđem u Karmel s petnaest 
godina!" 

Od uzbuđenja je bez sumnje moj glas drhtao. Sveti Otac se okrene prema prečasnom 
Reveronyju, koji me je gledao zapanjeno i nezadovoljno, te reče: 

"Ne razumijem sasvim dobro." 

Daje dragi Bog dopustio, prečasni Reverony bio bi mi lako postigao što sam željela; ali On 
mi je htio dati križ, a ne utjehu. 

"Presveti Oče", odgovori generalni vikar, "to je djevojčica koja želi ući u Karmel s petnaest 
godina, ali poglavari raspravljaju to pitanje u ovaj čas." 

"Dobro, drago dijete", odgovori Sveti Otac gledajući me s dobrotom, "učini kako odluče 
poglavari!" 

Položivši svoje ruke na njegova koljena, pokušah zadnji napor i rekoh molećim glasom: 

"Oh, Presveti Oče, kad biste vi rekli ’da', svi bi na to pristali... " 

On me pogleda ravno u oči i izgovori ove riječi naglašujući svaki slog: "Hajde... hajde... Ući 
ćeš ako dragi Bog to hoće!..." (Njegov naglasak imao je nešto tako prodorno i tako uvjerljivo 
da mi se čini kao da ga još sada čujem.) 

Kako me je dobrota Svetoga Oca ohrabrila, htjela sam još govoriti, ali me dva počasna 
stražara uljudno dotakoše da ustanem. Videći da to nije dovoljno, uzeše me za ruke, a 
prečasni im Reverony pomogne da me dignu, jer sam još ostala sa sklopljenim rukama, 
naslonjena na koljena Leona XIII, i oni me silom odvojiše od njegovih nogu... U času kad su 
me tako uklanjali Sveti Otac stavi svoju ruku na moje usne, a onda je digne da me blagoslovi. 
Tada se moje oči napuniše suzama, a prečasni Reverony mogao je vidjeti bar toliko 
dijamanata koliko ih je vidio u Bayeuxu... Dva su me počasna stražara tako reći odnijela do 
vrata, i ondje mi je treći dao jednu medalju Leona XIII. 



Celina, koja je bila za mnom, bila je svjedokom prizora koji se upravo odigrao. Premda je bila 
gotovo isto tako uzbuđena kao ja, ipak se usudila da moli od Svetoga Oca blagoslov za 
Karmel. Prečasni Reverony odgovori zlovoljnim glasom: "Već je blagoslovljen Karmel." 
Dobri Sveti Otac odgovori blago: "O da, već je blagoslovljen." 

Prije nas bio je tata pred nogama Leona XIII (s gospodom). Preč. Reverony bio je prijazan 
prema njemu i predstavio ga kao oca dviju karmelićanki. Papa u znak osobite naklonosti 
položi svoju ruku na časnu glavu moga ljubljenoga kralja, kao da ga na taj način obilježuje 
tajanstvenim pečatom u ime Onoga čiji je on pravi zastupnik... 

Ah, sada kad je on u nebu, taj otac četiriju karmelićanki, na njegovu čelu ne počiva više ruka 
pape, da mu proriče mučeništvo... Ruka Zaručnika djevica, Kralja slave, daje glavi svoga 
vjernog sluge blistav sjaj, i više nikada neće ta presveta ruka prestati da počiva na čelu koje je 
proslavila!... 


Isusova "loptica" 



Moj ljubljeni tata bio je vrlo žalostan kad me je vidio svu u suzama na izlasku iz audijencije. 
Učinio je sve što je mogao da me utješi, ali uzalud... 

U dnu srca osjećala sam velik mir, jer sam učinila apsolutno sve što je bilo u mojoj moči da se 
odazovem pozivu dragoga Boga. Ali taj mir bio je u dubini, a gorčina je napunjala moju dušu, 
jer je Isus šutio. Činilo mi se da je odsutan. Ništa mi nije otkrivalo njegovu prisutnost... Toga 
dana se ni sunce nije usudilo sjati, i lijepo plavo nebo Italije, prekriveno tamnim oblacima, 
nije prestalo plakati sa mnom... Ah, bilo je svršeno, moj put nije više imao nikakva čara u 
mojim očima jer mu je bio promašen cilj. Međutim, posljednje riječi Svetoga Oca morale su 
me utješiti: nisu li one uistinu bile pravo proročanstvo? Usprkos svim zaprekama ispunilo se 
ono što je dragi Bog htio. On nije dopustio stvorovima da čine što hoće, nego upravo njegovu 
volju... 



Od nekoga sam se vremena bila prikazala Djetetu Isusu da budem njegova igračkica. Rekla 
sam mu neka me ne drži kao vrijednu igračku koju djeca smiju samo gledati a ne usuđuju se 
dirati je, nego kao lopticu bez vrijednosti, koju može bacati na zemlju, gurati je nogom, 
probosti, ostaviti u kutu ili čak pritisnuti na svoje srce, ako ga to veseli jednom riječju, htjela 
sam Isusa zabavljati, pružati mu veselje, htjela sam se predati njegovim djetinjim hirovima... 
On je uslišio moju molitvu... 

U Rimuje Isus probo svoju igračkicu. Htio je vidjeti što ima u njoj, a onda kad je vidio i bio 
zadovoljan svojim otkrićem, bacio je svoju lopticu i zaspao... A stoje učinio za vrijeme svoga 
slatkog sna i stoje postalo od ostavljene loptice?... Isus je sanjao da se još uvijek zabavlja 
svojom igračkom, pušta je i uzima naizmjence, a zatim, pošto ju je koturao vrlo daleko, 
pritište je na svoje srce, ne dopuštajući više da se ikada udalji iz njegove ručice... 

Vi razumijete, ljubljena moja Majko, koliko je loptica bila žalosna kad je ležala na zemlji... 
Alija se nisam prestajala nadati protiv svake nade. (Usp. Rim 4, 18) 

Nekoliko dana poslije audijencije kod Svetoga Oca tata je posjetio časnog brata Simeona i 
kod njega našao preč. Reveronyja, koji je bio vrlo ljubezan. Tata mu predbaci kao u šali što 
me nije podupro u mom teškom pothvatu. Onda ispripovjedi povijest svoje kraljice bratu 
Simeonu. Časni starac sasluša njegovu pripovijest s velikim zanimanjem, dapače učini neke 
bilješke i reče ganuto: "Takvo se što ne vidi u Italiji!" Mislim daje taj razgovor učinio vrlo 
dobar dojam na preč. Reveronyja, jer mije otada neprestano pokazivao daje napokon uvjeren 
u moje zvanje. 


Pompeji i Napulj 

Sutradan iza toga znamenitog dana trebalo je da odmah ujutro otputujemo u Napulj i 
Pompeje. Nama u čast grmio je Vezuv cijeli dan, bacajući sa svojim gruvanjem gusti stup 
dima uvis. Užasni su njegovi tragovi što ih je ostavio na ruševinama Pompeja; oni pokazuju 
moć Boga "koji gleda zemlju i čini da se trese, koji se dotiče bregova i pretvara ih u pepeo..." 
(Ps 103, 32) 

Voljela bih da sam mogla sama prošetati posred ruševina, razmišljati o prolaznosti ljudskih 
stvari, ali velik broj putnika oduzimao je razorenom gradu velik dio njegova sjetnog čara... 

U Napulju je sve bilo obrnuto. Velik broj kočija sa dva konja učinio je veličanstvenom našu 
šetnju u samostan San Martino na visokom brdu odakle se pružao pogled na cijeli grad. Na 
nesreću su nam se konji svaki čas prestrašili, i više nego jedanput mislila sam da mi je kucnuo 
zadnji čas. Kočijaš je stalno uzalud ponavljao čarobnu riječ talijanskih vozača: "Apipo, 
apipo..." Jadni konji htjeli su prevrnuti kola, ali napokon smo, zahvaljujući pomoći naših 
anđela čuvara, stigli u naš veličanstveni hotel. Za cijelo vrijeme našega putovanja stanovali 
smo u kneževskim hotelima, nikada još nisam bila okružena tolikom raskoši. Tu se uistinu 
može kazati da bogatstvo ne usrećuje, jer bih ja bila sretnija pod slamnatim krovom s nadom u 
Karmel nego među pozlaćenim zidovima, bijelim mramornim stepenicama i svilenim 
sagovima, a s gorčinom u srcu... 

Ah, dobro sam osjetila da se radost ne nalazi u predmetima koji nas okružuju, nego u 
najdubljoj nutrini duše; radost se može posjedovati isto tako u tamnici kao i u palači, a dokaz 
je tome i to što sam sretnija u Karmelu, pa i usred unutarnjih i vanjskih kušnja, nego u svijetu, 
okružena udobnostima života i nadasve slatkoćom očinskoga ognjišta!... 



Duša mije bila duboko uronila u žalost, ali izvana bila sam ista kao prije, jer sam mislila da 
nitko ne zna što sam molila Svetoga Oca. No doskora sam se mogla uvjeriti u protivno. 
Ostavši sama u vagonu s Celinom (ostali hodočasnici bijahu izašli da se okrijepe dok je vlak 
stajao nekoliko minuta), vidjela sampreč. Legouxa, generalnog vikara iz Coutancesa, kako je 
otvorio vrata našeg odjeljenja te mi, gledajući me smiješeći se, rekao: "No, kako naša mala 
karmelićanka?..." Ja sam tada shvatila da čitavo hodočašće zna moju tajnu. Na sreću, nitko mi 
nije o tom govorio, ali sam iz prijaznih pogleda vidjela da moja molba nije učinila loš dojam, 
naprotiv... 


Asiz 


U gradiću As izu (24. studenoga) imala sam prilike da se vozim u kočiji preč. Reveronyja, 
koju milost nije dobila nijedna gospođa za cijeloga putovanja. Evo kako sam dobila tu 
povlasticu. 

Pošto smo posjetili mjesta koja odišu mirisom kreposti sv. Franje i sv. Klare, svršili smo sa 
samostanom sv. Agneze, sestre sv. Klare. Bila sam se do mile volje nagledala glave svetičine, 
kadno odlazeći među posljednjima opazih da sam izgubila svoj pojas. Potražila sam ga usred 
mnoštva; jedan mi se svećenik smilovao i pomogao mi, ali kad mi gaje našao, vidjela sam ga 
kako se udaljio, a ja sam ostala sama da tražim, jer sam doduše imala pojas, ali ga nisam 
mogla opasati, jer nije bilo kopče... Napokon je vidjeh kako se sjaji u jednom kutu. Uzeti je i 
pričvrstiti na vrpcu nije trajalo dugo, ali sam prije toga izgubila više vremena. Tako sam se 
veoma zaprepastila kad sam se našla sama kraj crkve. Od brojnih kočija bijahu iščezle sve 
osim kočije preč. Reveronyja. Sto da radim? Da trčim za kočijama koje više nisam vidjela, da 
se izložim opasnosti da zakasnim na vlak i da stavim svoga ljubljenoga tatu u brigu, ili da 
molim mjesto u kočiji preč. Reveronyja? Odlučih se na ovo drugo. Najumiljatije i najmanje 
zbunjeno što sam mogla, usprkos svojoj krajnjoj zbunjenosti, izložih mu svoj kritični položaj i 
stavih njega samoga u nepriliku, jer je njegova kočija bila puna najodličnije gospode iz 
hodočašća, tako da nije bilo moguće naći slobodno mjesto. No jedan vrlo susretljiv gospodin 
brzo siđe, posadi mene na svoje mjesto, a sam sjedne skromno do kočijaša. Bila sam nalik na 
vjevericu uhvaćenu u zamku, i nimalo se nisam osjećala ugodno, okružena svim tim velikim 
ličnostima, a nadasve što sam sjedila nasuprot onome kojega sam se najviše bojala... Ali on je 
bio vrlo ljubezan prema meni, prekidao bi s vremena na vrijeme razgovor s gospodom da 
govori sa mnom o Karmelu. Prije nego smo stigli na kolodvor, sva velika gospoda izvadiše 
svoje velike novčarke da dadu novaca kočijašu (već plaćenom). Ja učinih kao i oni i uzeh 
svoju sasvim malu novčarku, ali preč. Reverony nije dopustio da izvadim svoje lijepe male 
komade, nego je radije dao jedan veliki za nas dvoje. 

Drugom prilikom našla sam se kraj njega u omnibusu. Bio je još ljubezniji i obećao mi da će 
učiniti sve što može da ja uđem u Karmel... Premda su mi ti mali susreti bili kao melem na 
moje rane, ipak nisu mogli spriječiti da mi povratak bude mnogo manje ugodan nego odlazak, 
jer sada više nisam imala nade "u Svetoga Oca". Nisam nalazila nikakve pomoći na zemlji, 
koja mi se činila kao suha i bezvodna pustinja. (Usp. Ps 62, 2) Sva moja nada bila je samo u 
dragoga Boga... 


Upravo sam bila iskusila da više vrijedi obraćati se Njemu nego njegovim svecima... 



Firenze 


Žalost moje duše nije me smetala da s velikim zanimanjem razgledam sveta mjesta koja smo 
posjećivali. U Firenci sam bila sretna što sam mogla gledati sv. Magdalenu de Pazzi u koru 
karmelićanki, koje su nam otvorile veliku rešetku. Kako nismo znali da ćemo imati tu 
povlasticu i kako je mnogo osoba željelo da se svojom krunicom dotakne svetičine grobnice, 
mogla sam samo ja provući ruku kroz rešetku koja nas je od nje dijelila. Zato su mi svi 
donosili krunice, i ja sam se vrlo ponosila svojom dužnošću... 

Uvijek je trebalo da ja nađem načina da se dotaknem svega. Tako smo u crkvi sv. Križa 
Jeruzalemskoga (u Rimu) imali priliku da se poklonimo komadima pravoga Kristova križa, 
dvama trnovima i posvećenom čavlu, zatvorenom u veličanstveni zlatni iskićeni moćnik, ali 
bez stakla. Tako sam ja, dok sam se klanjala dragocjenoj relikviji, našla načina da proturim 
svoj mali prst kroz jedan otvor moćnika i da se dotaknem čavla koji je bio oškropljen krvlju 
Isusovom... Bila sam uistinu preko mjere smiona!... Na sreću dragi Bog, koji vidi u dno 
srdaca, zna daje moja nakana bila čista i da ni za što na svijetu ne bih htjela njega uvrijediti. 

Ja sam se ponašala prema njemu kao dijete koje misli da sve smije, i koje gleda blago svoga 
Oca kao svoje. 

Još ni danas ne mogu razumjeti zašto se žene tako lako izopćuju u Italiji; svaki čas su nam 
govorili: "Ne ulazite ovamo... Ne ulazite onamo, bit ćete izopćene!..." Ah, jadne žene, kako su 
one prezrene!... Međutim one ljube dragoga Boga u mnogo većem broju nego muškarci, i kod 
Muke Našega Gospodina žene su imale više hrabrosti nego apostoli jer se one nisu bojale 
napadaja vojnika i usudile su se obrisati časno lice Isusovo... Zbog toga bez sumnje dopušta 
Isus da one prolaze kroz prezir na zemlji, jer ga je on izabrao za sebe... Na nebu će On znati 
pokazati kako njegove misli nisu kao misli ljudi (usp. Iz 55, 8-9), jer tada će posljednji biti 
prvi... (Usp. Mt 20, 16) 

Više nego jedanput za vrijeme putovanja bila sam nestrpljiva da čekam nebo da bih bila 
prva... Jednoga dana, kad smo posjetili samostan karmelićana, nisam se zadovoljila da 
slijedim hodočasnike po vanjskim galerijama, nego sam se primakla pod unutarnje 
trijemove... Najednom vidjeh jednog dobrog starog karmelićanina koji mije izdaleka davao 
znak da se udaljim, ali mjesto da odem ja mu se približih i, pokazujući na slike u trijemu, 
dadoh mu znak da su lijepe. On je bez sumnje po mojoj kosi na ramenu i mom mladom 
izgledu razabrao da sam dijete, pa mi se nasmiješio s dobrotom i udaljio se videći da nema 
pred sobom neprijatelja. Da sam znala govoriti s njim talijanski, bila bih mu rekla da ću 
jednom biti karmelićanka, ali krivnjom graditelja babilonske kule bilo mije to nemoguće. 

Povratak u Francusku 

Pošto smo još posjetili Pišu i Genovu (26. i 27. studenoga), vratili smo se u Francusku. Putem 
smo imali veličanstven pogled. Čas smo se vozili uz more, i željeznica mu je bila tako blizu 
da mi se činilo da će valovi doseći do nas. (Taj je prizor bio uzrokovan olujom, a bila je večer, 
što je sliku činilo još impozantni]'om.) Čas smo prolazili ravnicama zasađenim narančama sa 
zrelim plodovima, zelenim maslinama s rijetkim lišćem, vitkim palmama... Uvečer smo 
vidjeli brojne male luke na moru, rasvijetljene mnoštvom svjetiljaka, dok su na nebu 
svjetlucale prve zvijezde... 

Ah, kakva je poezija ispunjala moju dušu pri pogledu na sve te stvari koje sam gledala prvi i 
posljednji put u svom životu!... Nisam žalila što sam ih vidjela kako iščezavaju. Moje je srce 



čeznulo za drugim divotama, dostaje gledalo zemaljske ljepote, a nebeske su bile predmet 
njegovih želja. Da bih mogla davati ih dušama, htjela sam postati zarobljenica!... 


Terezija piše biskupu 

Ali prije nego ću vidjeti da se preda mnom otvaraju vrata moje blagoslovljene tamnice za 
kojom sam uzdisala, trebalo je da se još borim i podnosim. To sam osjećala vraćajući se u 
Francusku, ali moje je pouzdanje bilo tako veliko da se nisam prestala nadati da će mi biti 
dopušteno da uđem u Kannel 25. prosinca... 

Čim smo stigli u Lisieux, naš je prvi posjet bio Karmelu. Kakav je to bio sastanak!... Imale 
smo toliko toga da kažemo jedna drugoj, poslije mjesec dana rastanka, a taj mi se mjesec 
činio dulji i kroz to sam vrijeme naučila više nego u nekoliko godina... 

O ljubljena moja Majko! Kako mije bilo ugodno što vas ponovno vidim, što vam mogu 
otvoriti svoju izranjenu jadnu malu dušu! Vama koji ste me tako dobro znali razumjeti, kojoj 
je jedna riječ, jedan pogled bio dovoljan da sve pogodite! Ja sam se potpuno predala, učinila 
sam sve što je bilo do mene, sve, čak sam razgovarala sa Svetim Ocem. Zato nisam znala što 
da još učinim. Vi ste mi rekli da pišem monsinjoru i da ga podsjetim na njegovo obećanje. 
Učinila sam to odmah, kako sam najbolje znala, ali riječima koje je moj ujak smatrao malo 
previše jednostavnima, pa je popravio to pismo. U času kad sam ga htjela poslati primila sam 
pismo od vas u kojem ste mi javili neka ne pišem, neka pričekam nekoliko dana. Odmah sam 
poslušala, jer sam bila uvjerena daje to najbolji način da se ne prevarim. Napokon, deset dana 
prije Božića, moje je pismo otišlo! Čvrsto uvjerena da neću dugo čekati na odgovor, išla sam 
svako jutro poslije mise s tatom na poštu, nadajući se da ću ondje naći dopuštenje za odlazak, 
ali svako bi mi jutro donijelo novo razočaranje, koje međutim nije slabilo moju vjeru... Molila 
sam Isusa da raskine moje veze, i On ih je raskinuo, ali sasvim drugačije nego sam očekivala. 


Došao je lijepi dan Božića, a Isus se nije probudio... Ostavio je na zemlji svoju lopticu, ne 
bacivši nijednoga pogleda na nju... 

Božić 1887. u suzama 

Moje je srce bilo slomljeno kad sam išla na ponoćku: tako sam sigurno računala da ću joj 
prisustvovati iza karmelskih rešetaka!... Taje kušnja bila prevelika za moju vjeru, ali Onaj 
čije srce bdije dok on spava (usp. Pjesma nad pjesmama 5, 2) dao mije razumjeti da za one 
kojima je vjera jednaka zrnu gorušičnu On čini čudesa i premješta brda, da bi učvrstio tu tako 
malu vjeru. (Usp. Mt 17, 19) Ali za svoje drage prijatelje, za svoju Majku, on ne čini čudesa 
dok nije iskušao njihovu vjeru. Nije li dopustio da umre Lazar, premda su mu Marta i Marija 
poručile daje bolestan?... (Usp. Iv 11, 3) Na svadbi u Kani, kad je Blažena Djevica zamolila 
Isusa da pomogne domaćinu, nije li joj Isus odgovorio da još nije došao njegov čas?... (Usp. 
Iv 2, 4) Ali poslije kušnje, kakve li nagrade! Voda se pretvorila u vino... Lazar je uskrsnuo! 
Tako Isus postupa sa svojom malom Terezijom: pošto ju je dugo iskušavao, ispunio je sve 
želje njezina srca... 

Poslije podne toga divnoga blagdana, koji je za mene prošao u suzama, posjetila sam 
karmelićanke. Veoma sam se iznenadila kad su otvorile rešetku i ja spazih krasnog Isusića 
koji je u ruci držao loptu na kojoj je bilo napisano moje ime. Mjesto Isusa, koji je bio 
premalen da govori, pjevale su mi karmelićanke pjesmu koju je sastavila moja ljubljena 




Majka. Svaka je riječ razlijevala po mom srcu preslatku utjehu; nikada neću zaboraviti te 
nježnosti majčinskoga srca koje me je uvijek obasipalo najbiranijim nježnostima... Pošto sam 
se zahvalila lijući nježne suze, ispripovijedala sam kakvo mije iznenađenje priredila moja 
ljubljena Celina kad se vratila s ponoćke. Našla sam u svojoj sobi u krasnoj zdjeli lađicu s 
malim Isusom koji je spavao s lopticom kraj sebe, a na bijelom jedru napisala je Celina ove 
riječi: "Ja spavam, ali moje srce bdije." (Pjesma nad pjesmama 5, 2) Na lađici je bila samo 
ova riječ: "Odricanje!" Ah, ako Isus još i nije govorio svojoj maloj zaručnici, ako su i bile 
njegove božanske oči uvijek zatvorene, on joj se bar otkrivao preko duša koje razumiju sve 
nježnosti i ljubav njezina srca... 


Tri mjeseca čekanja 

Na Novu godinu 1888. Isus mi je još jednom darovao svoj križ, ali ovaj put sam gaja sama 
imala nositi, jer je bio toliko bolniji koliko je bio neshvaćen... 

Majka Marija od Gonzage javila mije pismom daje odgovor od monsinjora stigao 28. 
prosinca, na blagdan Nevine dječice, ali mi ga nije priopćila, jer je odlučila da će moj ulazak u 
red biti tek poslije korizme. Nisam mogla suspreći suze pri pomisli na tako dugu odgodu. Ta 
je kušnja imala za mene sasvim posebno značenje: vidjela sam da su moje veze sa svijetom 
raskinute, samo je ovaj put još sveta arka priječila ulazak siromašnoj maloj golubici... 

Spremna sam vjerovati da sam morala izgledati luda kad nisam radosno primila svoja tri 
mjeseca progonstva, ali također vjerujem daje ta kušnja, ako se to i nije vidjelo, bila vrlo 
velika i da sam po njoj jako porasla u odricanju i ostalim krepostima... 

Kako su prošla ta tri mjeseca tako bogata milostima za moju dušu?... Najprije mi je došla 
misao da se ne silim provoditi život tako strogo pravilan kako sam imala običaj, ali brzo sam 
shvatila vrijednost vremena koje sam dobila, i odlučih da se dadem više nego ikada na 
ozbiljan i strog život. 

Kad kažem na strog život, ne želim kazati da sam obavljala pokore. Nažalost, nisam nikada 
načinila nijedne, nisam ni izdaleka bila slična lijepim dušama koje su od svoga djetinjstva 
vršile svaku vrstu trapljenja, nisam osjećala nikakve sklonosti prema njima. To je bez sumnje 
dolazilo od moje mlitavosti, jer sam mogla, poput Celine, naći tisuću malih pronalazaka da se 
trapim. Mjesto toga ja sam se uvijek pustila maziti i šopati kao ptičica koja ne treba činiti 
pokoru... Moja trapljenja sastojala su se u svladavanju moje volje, koja je uvijek bila spremna 
da se nametne, u ustezanju od prigovaranja, u iskazivanju malih usluga ne tražeći koristi od 
njih, u tome da se ne naslanjam na leđa kad stojim, itd., itd. Vršenjem tih sitnica pripravljala 
sam se da postanem zaručnicom Isusovom, i ne mogu reći koliko mije to čekanje ostavilo 
slatkih uspomena... 

Tri mjeseca prođoše vrlo brzo, i napokon je stigao toliko žuđeni čas. 

Sedmo poglavlje: PRVE GODINE UKARMELU (1888-1890) 


Ponedjeljak 9. travnja, kad je Karmel slavio svetkovinu Blagovijesti, koja je bila prenesena 
zbog korizme, bio je izabran za moj ulazak u samostan. Uoči toga dana čitava je obitelj bila 
okupljena oko stola za koji sam imala sjesti posljednji put. Ah, kako su takvi intimni sastanci 
bolni! Onda kad bih najradije bila zaboravljena, obasipaju me milovanjima i najnježnijim 




riječima, kao da hoće da osjetim žrtvu rastanka... Tata nije govorio gotovo ništa, ali njegov je 
pogled počivao na meni s ljubavlju... Ujna je plakala od vremena na vrijeme, a ujak mi je 
tisuću puta srdačno čestitao. Ivana i Marija bile su također pune nježnosti prema meni, 
osobito Marija, koja me povela u stranu i molila oproštenje za boli koje je mislila da mije 
zadala. Napokon me je i moja draga Leonijica, koja se bila vratila iz Zavoda od Pohođenja 
prije nekoliko mjeseci, obasipala još više poljupcima i milovanjima. Samo o Celini nisam 
govorila, ali vi pogađate, ljubljena moja Majko, kako je prošla posljednja noć kad smo 
zajedno spavale. 


Ulazak u Karmel 



Ujutro velikoga dana, pošto sam posljednji put bacila pogled na Buissonnets, to lijepo 
gnijezdo moga djetinjstva koje više nisam imala ponovno vidjeti, krenula sam držeći za ruku 
svoga ljubljenoga kralja, da se uspnem na goru Karmel... Kao i dan prije, cijela se obitelj 
našla na okupu da prisustvuje sv. Misi i da se pričesti. Čim je Isus sišao u srce mojih 
ljubljenih rođaka, čula sam oko sebe samo jecaje, jedino ja nisam prolila ni suze, ali sam 
osjetila kako mi srce udara tako snažno da mi se činilo nemoguće da se približim 
samostanskim vratima, kad su nam dali znak da im priđemo. Ja sam se, međutim, približila 
sve se pitajući neću li umrijeti od snažnih udaraca srca... Ah, kakav je to bio trenutak! To 
treba proživjeti da se može znati što to znači... 

Moje se uzbuđenje nije vidjelo izvana; pošto sam izgrlila sve članove svoje ljubljene obitelji, 
klekla sam pred svoga divnoga oca, moleći od njega blagoslov. Da mi ga dade, spustio se i on 
na koljena i blagoslovio me plačući... To je bio prizor kojemu su se morali radovati anđeli, 
videći toga starca kako prikazuje Gospodinu svoje dijete još u proljeće njegova života!... 
Nekoliko časaka poslije toga zatvorila su se iza mene vrata svete arke, i ondje me zagrliše 
ljubljene sestre koje su mi bile kao majke i koje sam odlučila da odsada uzimam kao uzore u 
svojim djelima... 


Napokon su se moje želje ispunile, moja je duša osjećala tako sladak i tako dubok mir da bi 
mi ga bilo nemoguće izraziti, i već sedam i po godina taj je intiman mir ostao moj udio, nije 
me ostavio ni usred najtežih kušnja. 

Kao sve postulantice, poveli su i mene u kor odmah nakon moga ulaska. Bio je zamračen 
zbog toga što je bio izložen Presv. Sakramenat, a što je najprije zaokupilo moje poglede, bile 
su oči naše svete majke Genoveve, koje su se uprle u mene. Ostala sam jedan čas na 
koljenima pred njezinim nogama zahvaljujući dragom Bogu na milosti koju mi je udijelio da 
upoznam sveticu, a onda sam pošla za majkom od Gonzage po različitim mjestima samostana. 
Sve mi se ondje činilo divno, bilo mije kao da sam prenesena u pustinju, a osobito me 
očaravala naša mala ćelija, ali veselje koje sam osjećala bilo je mirno, ni najmanji vjetrić nije 
pokretao mirnih voda na kojima je plovila moja lađica, nijedan oblak nije prekrivao moga 
plavoga neba... Ah, potpuno sam bila nagrađena za sve svoje kušnje... S kakvom sam 
dubokom radošću ponavljala ove riječi: "Sada sam zauvijek, zauvijek ovdje!" 

Ta sreća nije bila kratkotrajna, nije imala iščeznuti s "obmanama prvih dana". Što se tiče 
obmana, dragi mije Bog udijelio milost da nisam imala nijedne kad sam stupala u Karmel. 
Našla sam daje samostanski život upravo onakav kako sam ga zamišljala. Nijedna me žrtva 
nije iznenadila, ali ipak, vi to znate, ljubljena moja Majko, prvi moji koraci naišli su na više 
tmja nego ruža! 

Da, patnja mije pružala ruke, i ja sam joj se s ljubavlju bacila u zagrljaj... Što ću raditi u 
Karmelu, izjavila sam svečano pred nogama Isusa u hostiji, na ispitu prije polaganja zavjeta: 
"Došla sam da spašavam duše, a osobito da molim za svećenike." Kad se hoće postići kakav 
cilj, treba prihvatiti sredstva koja vode do njega. Isus mi je dao da shvatim da mi samo preko 
križa hoće dati duše, i moja je sklonost prema trpljenju rasla koliko se povećavalo moje 
trpljenje. Pet sam godina išla tim putem. Ali izvana nije ništa odavalo mojega trpljenja, koje 
je bilo to bolnije što sam ja jedina znala za njega. Ah, kako ćemo se iznenaditi na kraju svijeta 
kad budemo čitali povijest duša!... Koliko će biti ljudi koji će se čuditi videći put kojim je 
moja duša hodila!... 


Nezaboravna ispovijed 

To je tako istinito daje dva mjeseca poslije moga ulaska otac Pichon, koji je došao na 
polaganje zavjeta sestre Marije od Presvetog Srca (22. svibnja 1888) bio iznenađen videći što 
dragi Bog čini u mojoj duši, te mi rekao daje dan prije, videći me kod molitve u koru, mislio 
da je u mene samo djetinji žar i da je moj put vrlo ugodan. Moj razgovor s tim dobrim ocem 
bio je za mene vrlo velika utjeha, ali zastrta suzama zbog teškoće koju sam osjećala da mu 
otkrijem svoju dušu. Ipak sam obavila veliku ispovijed, kakvu još nikada nisam bila obavila. 
Na koncu mi otac reče ove riječi, najutješnije koje su ikada odjeknule u uhu moje duše: "U 
nazočnosti dragoga Boga, Presvete Djevice i svih svetaca izjavljujem da nikada niste učinili 
ni jednoga jedinog smrtnoga grijeha." Zatim doda: "Zahvalite dragom Bogu za ono što čini za 
vas, jer kad bi vas On napustio, vi biste mjesto anđelčića postali vražić." 

Ah, nije mi to bilo teško vjerovati. Osjećala sam kako sam slaba i nesavršena, ali zahvalnost 
je ispunjala moju dušu. Strašno sam se bojala da sam okaljala svoju krsnu haljinu, te mi se 
svjedočanstvo iz usta takva duhovnog vođe kakve je željela naša sveta Terezija, to jest koji u 
sebi ujedinjuju znanje i krepost, činilo kao da izlazi iz usta samoga Isusa... Dobri mije otac 
rekao još i ove riječi koje su se ugodno usjekle u moje srce: "Drago dijete, bio Naš Gospodin 
uvijek vašim Poglavarom i vašim Učiteljem!" 



Terezija i njezine poglavarice 


On je to i bio, i još uz to "moj duhovni vođa." Ne želim time reći daje moja duša bila 
zatvorena za moje glavarice. Naprotiv, uvijek sam nastojala da im ona bude otvorena knjiga. 
Ali naša majka, često bolesna, imala je premalo vremena da se bavi sa mnom. Znam da me je 
jako voljela i govorila o meni što je najbolje mogla, ali dragi je Bog dopuštao daje bez svoga 
znanja bila veoma stroga. Nisam je mogla sresti a da nisam poljubila zemlju, a isto je tako 
bilo i u rijetkim duhovnim razgovorima koje sam imala s njom... Kakve li neprocjenjive 
milosti!... Kako je dragi Bog vidljivo djelovao u onoj koja gaje zastupala!... Što bi bilo od 
mene da sam, kako su to mislili ljudi od svijeta, bila "igračka" redovničke zajednice?... Možda 
bih, mjesto da u svojim poglavaricama vidim Našega Gospodina, gledala u njima samo 
stvorenja, a moje bi se srce, tako pomno čuvano u svijetu, možda u samostanu povezalo s 
ljudima... Srećom sam bila očuvana od te nesreće. Bez sumnje sam jako voljela našu majku, 
ali čistom ljubavi koja me je dizala k Zaručniku moje duše... 

Naša učiteljica bila je prava svetica, savršena slika prvih karmelićanki. Cijeli dan sam bila s 
njom, jer me je ona učila raditi. Njezina je dobrota prema meni bila bez granica, a ipak joj se 
moja duša nije mogla otkrivati... Samo s naprezanjem bilo mije moguće obavljati duhovni 
razgovor. Kako nisam bila navikla govoriti o svojoj duši, nisam znala kako da izrazim ono što 
se u njoj zbivalo. 

Jedna dobra stara majka shvatila je jednoga dana ono što sam ja osjećala. Ona mi za odmora 
reče smijući se: 

"Draga kćerkice, meni se čini da vi i nemate mnogo da kažete svojim poglavaricama." 

"Zašto to kažete, majko?" 

"Jer je vaša duša do skrajnosti jednostavna, ali kad budete savršeni, bit ćete još jednostavniji: 
što se čovjek više približuje Bogu, to biva jednostavniji." 

Dobra je majka imala pravo. Ali teškoća koju sam imala u otkrivanju svoje duše, premda je 
dolazila od moje jednostavnosti, bila je prava kušnja. To spoznajem sada: nisam doduše 
prestala biti jednostavna, ali iskazujem svoje misli s vrlo velikom lakoćom. 

Rekla sam daje Isus bio "moj duhovni vođa"... Ušavši u Karmel, upoznala sam se s onim koji 
mije to imao biti, ali tek što me je uzeo među svoju duhovnu djecu, otišao je u progonstvo. 
Tako sam ga upoznala samo zato da odmah ostanem bez njega... Kako sam od njega primala 
po jedno pismo na godinu kao odgovor na mojih dvanaest koje sam mu pisala, moje se srce 
vrlo brzo obratilo Vođi vođa, i on me je poučio u onoj znanosti koja je sakrivena učenima i 
mudrima, a koju se On udostojava otkrivati najmanjima... (Usp. Mt 11, 25) 

Pobožnost prema Svetom Licu 

Mali cvijetak, presađen na goru Karmel, imao se rascvasti u sjeni Križa. Suze i krv Isusova 
postadoše njegovom rosom, a njegovim suncem posta Božansko Lice pod koprenom suza... 
Dotada nisam bila prodrla do dubine blaga što se krije u Svetom Licu; upoznala sam ga preko 
vas, ljubljena moja Majko. Kao što ste nekoć prvi od nas svih pošli u Karmel, tako ste isto 
prvi prodrli u tajne ljubavi što se kriju u Licu našega Zaručnika. Tada ste me pozvali i ja sam 
shvatila... Shvatila sam što je prava slava. Onaj čije kraljevstvo nije od ovoga svijeta (usp. Iv 



18, 36) pokazao mije da se prava mudrost sastoji u tome da "hoćeš biti nepoznata i smatrana 
ništicom" (Nasljeduj Krista I, 2, 3) i u tome da "traži" radost u preziranju same sebe"... 
(Nasljeduj Krista III, 49, 7) Ah, željela sam da poput Isusova lica i "moje bude uistinu 
skriveno, da me nitko na zemlji ne pozna"... (Iz 53, 3) Žeđala sam za tim da trpim i da budem 
zaboravljena... 

Kako je pun milosrđa put kojim me je dragi Bog uvijek vodio. Nikada nije dao da poželim 
nešto a da mi to nije ispunio; tako mi se njegova gorka čaša pokazala puna slasti... 

Poslije krasnih blagdana mjeseca svibnja, poslije polaganja zavjeta i oblačenja naše ljubljene 
Marije, najstarije sestre, kojoj je najmlađa imala sreću da stavi vijenac na glavu na dan njezina 
vjenčanja, trebalo je da nas pohodi kušnja... 

Prethodne godine u mjesecu svibnju (1. svibnja 1887) imao je tata napadaj paralize u nogama. 
Tada smo se vrlo uznemirile, ali jaki temperamenat moga dragoga kralja brzo je to nadvladao, 
i naša su strahovanja iščezla. Međutim smo više nego jedanput za vrijeme puta u Rim 
primijetili da se lako umara, da nije više tako veseo kao obično... Osobito sam opazila njegov 
veliki napredak u savršenosti; po primjeru sv. Franje Saleškog uspio je postati gospodar svoje 
prirođene naglosti do te mjere da se činilo da ima najblažu ćud na svijetu... Zemaljske stvari 
kao da su ga jedva dirale; lako je svladavao suprotnosti ovoga života; napokon, dragi gaje 
Bog preplavljivao utjehama; za vrijeme svakidašnjih pohoda Presv. Sakramentu njegove bi se 
oči često punile suzama, a njegovo lice odisalo nebeskim blaženstvom... Kad je Leonija izašla 
iz Zavoda od Pohođenja, on se nije žalostio, nije nimalo prigovarao dragom Bogu što nije 
uslišio njegove molitve koje mu je upravio da izmoli zvanje svoje drage kćerke; dapače, s 
nekom je radošću pošao po nju... 

Evo, s kakvom je vjerom tata primio rastanak sa svojom malom kraljicom: javio gaje svojim 
prijateljima u Alenconu ovim riječima: "Predragi prijatelji, jučer je Terezija, moja mala 
kraljica, ušla u Karmel!... Samo Bog može tražiti tako veliku žrtvu... Nemojte me žaliti, jer je 
moje srce preplavljeno radošću." 

Bilo je vrijeme da tako vjeran sluga primi nagradu za svoja djela, bilo je pravo da njegova 
plača bude nalik na plaču koju je Bog dao Nebeskom Kralju, svome Sinu jedincu... Tata je 
upravo prikazao Bogu jedan oltar, a sam je bio žrtva, izabrana da bude žrtvovana s Janjetom 
bez ljage. Vi znate, ljubljena moja Majko, naše gorčine mjeseca lipnja, a osobito 24. lipnja 
1888. godine. Te su se uspomene tako duboko usjekle u naša srca da ih nije potrebno 
zapisivati... O draga Majko, koliko smo trpjele!... A to je tek bio samo početak naše kušnje... 

Redovničko oblačenje 10. siječnja 1889. 

Međutim je stiglo vrijeme moga redovničkog oblačenja. Bila sam primljena od kapitula, ali 
kako se moglo misliti na priređivanje svečanosti? Već se govorilo o tome da mi se dade 
redovnička haljina bez vanjske svečanosti, kadno bude odlučeno da se čeka. Protiv svake nade 
naš se ljubljeni otac oporavio od drugog napadaja, i monsinjor je odredio svečanost za 10. 
siječnja. Čekanje je bilo dugo, ali također, kakva li lijepa blagdana!... Ništa nije nedostajalo, 
ništa, dapače ni snijega... Ne znam jesam li vam već govorila o svojoj ljubavi prema 
snijegu?... Još dok sam bila sasvim mala, njegova me je bjelina očaravala; jedan od najvećih 
užitaka bila mi je šetnja pod snježnim pahuljicama. Odakle mi je dolazila ta sklonost prema 
snijegu?... Možda odatle što sam bila mali zimski cvijetak, te je prvi ukras kojim su moje 
djetinje oči vidjele poljepšanu prirodu morao biti njezin bijeli ogrtač... Napokon, uvijek sam 



željela da na dan moga redovničkog oblačenja priroda bude kao i ja ukrašena bjelinom. Uoči 
toga lijepoga dana žalosno sam gledala sivo nebo s kojega se od vremena do vremena otkidala 
sitna kiša, a temperatura je bila blaga da se više nisam nadala snijegu. Slijedeće jutro nije se 
nebo bilo izmijenilo. Međutim, blagdan je bio divan, a najljepši, najdivniji cvijet bio je moj 
ljubljeni kralj; nikada nije bio ljepši, dostojanstveniji... Svi su mu se divili. Taj je dan bio 
njegov trijumf, njegov posljednji blagdan ovdje dolje. Dao je svu svoju djecu dragome Bogu, 
jer kad mu je Celina povjerila svoje zvanje, plakao je od radosti i pošao s njom u crkvu da 
zahvali Onome koji "mu je iskazao čast uzimajući svu njegovu djecu". 

Na kraju svečanosti monsinjor zapjeva Te Deum. Jedan gaje svećenik pokušao upozoriti da 
se taj hvalospjev pjeva samo kod polaganja zavjeta, ali zanos je bio dan te se himna 
zahvalnica otpjevala do kraja. Nije li trebalo da svečanost bude potpuna, jer su se u njoj 
sjedinjivale sve druge?... Pošto sam posljednji put zagrlila svoga ljubljenoga kralja, vratila 
sam se u klauzuru. Prvo što sam opazila pod trijemom bio je "moj ružičasti Isusić", koji mi se 
smiješio usred cvijeća i svijeća, a zatim je odmah moj pogled pao na snježne pahuljice... 
Dvorište je bilo bijelo kao ja. Kolike li nježnosti Isusove! Ispunjujući želje svoje male 
zaručnice, darovao joj je snijega... Snijega! Ima li kojega smrtnika, ma koliko bio moćan, koji 
bi mogao učiniti da s neba padne snijeg da razveseli svoju ljubljenu zaručnicu?... Možda su se 
osobe od svijeta tako pitale, a sigurno je da im se snijeg kod moga oblačenja učinio kao malo 
čudo i da se cijeli grad tome začudio. Zaključilo se da imam čudan ukus kad volim snijeg... 

To bolje! To je još više istaklo neshvatljivu pažnju Zaručnika djevica... Onoga koji miluje 
ljiljane bijele kao snijeg!... 

Biskup je poslije svečanosti ušao u klauzuru. Pokazao je prema meni pravu očinsku dobrotu. 
Uvjerena sam daje bio ponosan što sam uspjela. Pred svima je govorio da sam "njegova 
kćerkica". Kad god bi se poslije te lijepe svečanosti vratio, preuzvišeni je uvijek bio vrlo 
dobar prema meni. Sjećam se osobito njegova posjeta prigodom stogodišnjice našega oca sv. 
Ivana od Križa. Uzeo je moju glavu u svoje ruke, milovao me neobično nježno; nikada prije 
nisam bila tako počašćena! U isto vrijeme dao mije dragi Bog te sam mislila na milovanja 
kojima će me On svakako obasuti pred anđelima i svecima i o kojima mi je već na ovom 
svijetu davao slabu sliku; tako je bila velika utjeha koju sam osjetila... 

Kako sam malo prije rekla, dan 10. siječnja bio je trijumf moga kralja; uspoređujem ga s 
Isusovim ulaskom u Jeruzalem na Cvjetnu nedjelju. Kao što je bilo kod našega božanskoga 
Učitelja, tako je i iza tatine slave od jednoga dana došla bolna muka, i ta muka nije bila samo 
za njega; kao što su boli Isusove probole jednim mačem i srce njegove božanske Majke, isto 
su tako naša srca osjetila patnje onoga kojega smo najnježnije ljubile na zemlji... 

Sjećam se da sam u mjesecu lipnju 1888. godine u času naših prvih kušnja, rekla: "Trpim 
mnogo, ali osjećam da mogu podnositi još veće kušnje." Tada nisam mislila na kušnje koje su 
mi bile pripravljene... Nisam znala da će 12. veljače, mjesec dana poslije moga redovničkog 
oblačenja, naš ljubljeni tata piti iz najgorče od svih čaša, iz čaše najtežeg poniženja. 

Čaša kušnje 

Ah, toga dana nisam rekla da mogu trpjeti još više!... Riječi ne mogu iskazati naših tjeskoba, 
zato neću ni pokušati da ih opišem. Jednoga ćemo dana u nebu rado pripovijedati o našim 
slavnim kušnjama, a zar nismo već sada sretni što smo ih podnijele?... Da, tri godine tatina 
mučeništva čine mi se najmilijima, najplodnijima u cijelom našem životu; ne bih ih dala za 



sve ekstaze i sva otkrivenja svetaca. Moje je srce puno zahvalnosti kad mislim na 
neprocjenjivo blago koje mora izazivati svetu zavist u anđelima nebeskoga dvora. . 


Moja želja za patnjama bila je ispunjena, ali moja težnja za njima se smanjivala. Tako je moja 
duša doskora dijelila patnje moga srca. Duhovna suhoća bijaše kruh moj svagdanji, i premda 
sam bila lišena sve utjehe, ipak sam bila najsretnije stvorenje na svijetu, jer su sve moje želje 
bile zadovoljene... 

O ljubljena moja Majko! Kako je bila slatka naša velika kušnja, jer su se iz svih naših srdaca 
dizali samo uzdisaju ljubavi i zahvalnosti... Nismo više hodale po stazama savršenosti, mi 
smo letjele, svih pet nas. 

Dvije su sirote male prognanice u Caenu bile doduše još u svijetu, ali više nisu pripadale 
svijetu... Ah, kakva je čudesa stvorila kušnja u duši moje ljubljene CelineL.Sva pisma koja je 
pisala u to vrijeme odisala su odricanjem i ljubavlju... A tko bi mogao opisati razgovore koje 
smo zajedno vodile?... Ah, karmelske rešetke nisu nas nipošto razdvajale, nego su još jače 
spajale naše duše: imale smo iste misli, iste želje, istu ljubav prema Isusu i prema dušama... 
Kad su se Celina i Terezija razgovarale, nikad se nijedna riječ o zemaljskim stvarima nije 
primiješala u njihove razgovore, koji su već svi bili u nebu. Kao nekoć na vidikovcu, one su 
sanjale o stvarima vječnosti, a da bi doskora uživale tu beskrajnu sreću, birale su ovdje dolje 
samo "patnju i prezir". 

Tako je proteklo vrijeme mojih zaruka... To je vrijeme bilo vrlo dugo za jadnu malu Tereziju! 
Na koncu moje godine novaštva rekla mije naša majka neka još ne mislim na polaganje 
zavjeta, jer će sigurno prečasni superior odbiti moju molbu. I tako sam morala čekati još osam 
mjeseci... 

U prvi mah bilo mije vrlo teško da prihvatim tu veliku žrtvu, ali doskora je sinulo svjetlo u 
mojoj duši. Tada sam razmatrala knjigu "Temelji duhovnoga života" od oca Surina. Jednoga 
sam dana kod molitve shvatila daje moja tako živa želja da položim zavjete prožeta velikim 
samoljubljem. Budući da sam se dala Isusu da ga razveselim, da ga tješim, nisam smjela 
tražiti od njega da čini moju volju mjesto svoje. Shvatila sam također da zaručnica mora biti 
nakićena za dan svoga vjenčanja, a ja još nisam bila učinila ništa u tu svrhu... Tada sam rekla 
Isusu: "O moj Bože, ne molim te da smijem položiti redovničke zavjete; čekat ću koliko ti 
budeš htio. Jedino ne želim da mojom krivnjom bude odgođeno moje sjedinjenje s tobom. 
Zato ću sada sva svoja nastojanja usmjeriti na to da sebi načinim lijepu haljinu ukrašenu 
draguljima; kad budeš vidio daje dosta bogato ukrašena, uvjerena sam da te sva stvorenja 
neće spriječiti da siđeš k meni da me zauvijek povežeš sa sobom, o Predragi moj!... 

Vježbe siromaštva 

Poslije svoga redovničkog oblačenja već sam bila primila obilnih rasvjetljenja o redovničkoj 
savršenosti, a osobito o zavjetu siromaštva. Kao postulantica bila sam zadovoljna što imam 
lijepih stvarčica za svoju upotrebu i što imam pri ruci sve što mije potrebno. "Moj Duhovni 
vođa" podnosio je to strpljivo, jer on ne pokazuje dušama sve u isto vrijeme. On redovito daje 
svoja rasvjetljenja malo po malo. 

(U početku svoga duhovnog života, kad mije bilo otprilike trinaest ili četrnaest godina, pitala 
sam se što ću kasnije još moći postići, jer sam mislila da mije nemoguće još bolje razumjeti 
savršenost; vrlo brzo sam shvatila da, što više napreduješ na tom putu, to dalje misliš da si od 



cilja; tako se sada pomirujem s mišlju da sam uvijek nesavršena, i u tome nalazim svoje 
veselje...) 


Ali da se vratim k poukama koje mi je dao "moj Duhovni vođa". Jedne večeri poslije 
Povečerja uzalud sam tražila našu malu svjetiljku na polici gdje joj je bilo mjesto. Bilo je 
vrijeme velike šutnje, te mije bilo nemoguće da pitam za nju... Shvatila sam da je jedna sestra 
uzela našu svjetiljku misleći daje njezina, a ja sam je jako trebala. Ali mjesto da sam osjećala 
žalost što sam ostala bez nje, bila sam vrlo sretna osjećajući da se siromaštvo ne sastoji samo 
u tome da si bez ugodnih stvari, nego još i bez neophodno potrebnih stvari; i tako sam pored 
vanjske tmine bila puna unutarnjeg svjetla... 

U to vrijeme obuzela me prava ljubav prema predmetima koji su bili najružniji i 
najnepriličniji. Tako sam se obradovala kad sam vidjela da su mi uzeli lijepi vrčić za vodu iz 
naše ćelije i mjesto njega dali velik vrč sav okrnjen... Mnogo sam se također trudila da se ne 
ispričavam, a to mi se činilo veoma teško, osobito s našom učiteljicom, kojoj ne bih bila htjela 
ništa zatajiti. 

Evo moje prve pobjede; nije velika, ali me je stajala mnogo. Mali lončić za cvijeće što je 
stajao iza jednog prozora našao se razbijen. Naša učiteljica, misleći da sam gaja srušila, 
pokaže mi ga govoreći neka drugi put bolje pazim. Bez riječi poljubila sam zemlju, zatim sam 
obećala da ću ubuduće bolje paziti na red... Kako sam bila slaba u kreposti, te sa me male 
žrtvice mnogo stajale, i ja sam imala potrebu da mislim kako će se na Sudnji dan sve to 
otkriti, jer sam primjećivala ovo: kad čovjek čini svoju dužnost ne ispričavajući se nikada, 
nitko to ne zna, ali nesavršenosti se odmah ukazuju. 

Male kreposti 

Osobito sam se trudila da se vježbam u malim krepostima, jer mi nije bilo lako činiti velike. 
Tako sam, na primjer, rado slagala ogrtače što bi ih sestre zaboravile, i činila im male usluge 
koje sam mogla. Ljubav prema trpljenju bila mije također dana, a narasla je toliko veća da mi 
nije bilo dopušteno ništa daje zadovoljim... Jedino malo trapljenje koje sam činila na svijetu, 
a koje se sastojalo u tome da se ne naslanjam na leđa kad sjedim, bilo mije zabranjeno zbog 
moje sklonosti da se grbim. Jao, moj žar ne bi bez sumnje bio dugo potrajao da su mi 
dopustili mnoge pokore... Pokore koje su mi dopuštali bez moje molbe sastojale su se u 
mrtvenju moga samoljublja, a to mije mnogo više koristilo nego tjelesne pokore... 

Blagovaonica, u kojoj sam imala službu odmah poslije svoga oblačenja, pružila mi je 
dovoljno prilike da svoje samoljublje stavim na pravo mjesto, to jest pod noge... Istina, bila 
mi je velika utjeha što sam imala istu dužnost kao i vi, ljubljena moja Majko, i što sam mogla 
izbliza promatrati vaše kreposti, ali ta blizina bila je i predmet patnje; nisam se osjećala kao 
nekada, slobodna da vam sve kažem; trebalo je da se držim pravila, nisam vam mogla otkriti 
svoju dušu; napokon, bila sam u Karmelu, a ne više u Buissonnetsu pod očinskim krovom. 

Međutim, Presveta Djevica pomagala mije da pripravim haljinu svoje duše; čim je bila 
dovršena, zapreke su same od sebe nastale. Biskup mije poslao dopuštenje koje sam zatražila, 
zajednica je zaključila da me primi, i moje polaganje zavjeta bilo je određeno za 8. rujna. 

Sve što sam upravo napisala u nekoliko riječi iziskivalo bi mnogo stranica pojedinosti, ali te 
se stranice neće nikada čitati na zemlji; naskoro ću vam, ljubljena moja Majko, pripovijedati o 




svim tim stvarima u našoj očinskoj kući u lijepome nebu, prema kojemu se uspinju uzdasi 
naših srdaca! 


Moja vjenčana haljina bila je gotova, iskićena starim draguljima koje mije dao moj Zaručnik. 
Ali to nije bilo dosta njegovoj darežljivosti. Htio mije dati nov dragi kamen s bezbrojnim 
odsjevima. Tatina kušnja sa svim njezinim bolnim okolnostima - to su bili stari dragulji, a 
novi dragulj bila je vrlo mala kušnja na pogled, ali mije zadala mnogo patnje. 

Od nekog vremena, kako se naš tatica osjećao malo bolje, izvozili su ga u kolicima, dapače se 
postavljalo pitanje da ga povedu na putovanje željeznicom da nas posjeti. Naravno, Celina je 
odmah pomislila da za to treba izabrati dan moga primanja koprene. "Da ga ne umaram, 
govoraše ona, neću da prisustvuje cijelom obredu, nego će samo na kraju poći po njega i 
sasvim ga polako dovesti do rešetaka da Terezija primi njegov blagoslov." Ah, prepoznajem u 
tome srce moje ljubljene Celine... Zaista je istina da "ljubav nikada ne uzima za izgovor 
nemogućnosti, jer sve smatra mogućim i sve dopuštenim" (Nasljeduj Krista III, 5, 4). Ljudska 
razboritost naprotiv dršće na svakom koraku i ne usuđuje se, tako reći, zakoračiti; zato se 
dragi Bog, koji me je htio iskušati, poslužio njome kao poučnim sredstvom, i ja sam na dan 
svojih zaruka zaista bila siroče, nemajući više oca na zemlji, ali sam mogla s pouzdanjem 
gledati u nebo i reći potpuno istinito: "Oče naš koji jesi na nebesima." 


Osmo poglavlje: OD ZA VJETA DO ŽRTVE LJUBA VI (1890-1895) 


Prije nego vam počnem govoriti o toj kušnji, morala bih vam, ljubljena moja Majko, govoriti 
o duhovnim vježbama prije moga zavjeta; nisu mi ni izdaleka donijele utjehe, a najpotpunija 
suhoća i gotovo zapuštenost bile su mi svagdanja hrana, Isus je kao uvijek spavao u mojoj 
lađici. Ah, vidim jasno da mu duše rijetko daju da mirno spava u njima. Isus je tako umoran 
od neprestanog trošenja i davanja da smjesta iskorišćuje odmor koji mu nudim. On se zacijelo 
neće probuditi prije mojih velikih duhovnih vježbi u vječnosti, ali mjesto da se žalostim, to mi 
pruža neizrecivu radost... 

Zaista sam daleko od svetosti, i ovo je jedan dokaz za to: mjesto da se veselim svojoj suhoći, 
morala bih je pripisivati svojoj nedovoljnoj revnosti i vjernosti, morala bih se žalostiti što (već 
sedam godina) spavam za vrijeme svojih razmatranja i svojih zahvala. Alija se ne žalostim... 
Ja mislim da se mala djeca sviđaju svojim roditeljima isto tako kad spavaju kao i kad su 
budna; mislim kako liječnici uspavljuju svoje bolesnike da mogu izvršiti operacije; napokon 
mislim da "Gospodin vidi našu krhkost i sjeća se da smo samo prah" (Ps 102, 14). 



Duhovne vježbe prije zavjeta 



Moje duhovne vježbe prije zavjeta bile su dakle, kao i sve one poslije njih, duhovne vježbe 
velike suhoće. Međutim, dragi mije Bog jasno pokazivao, a da nisam ni opazila, sredstvo 
kako ću mu se svidjeti i vršiti najuzvišenije kreposti. Opazila sam mnogo puta da mi Isus neće 
da dade zaliha, On me hrani svakoga časa sasvim novom hranom; nalazim je u sebi ne znajući 
kako je došla do mene... Ja sasvim priprosto vjerujem da mi Isus sam, skriven u dnu moga 
siromašnog srdašca, udjeljuje milost da djeluje u meni i ulijeva u moju dušu sve ono što želi 
da ja činim u određenom času. 

Nekoliko dana prije svoga zavjeta imala sam sreću te sam primila blagoslov Svetoga Oca: 
molila sam ga preko dobrog brata Simeona za tatu i za sebe, i velika mije bila utjeha što sam 
svome ljubljenom tatici mogla vratiti milost koju je on meni pribavio kad me je poveo u Rim. 

Napokon je došao lijepi dan moga vjenčanja (8. rujna 1890). Bio je bez oblaka, ali uoči toga 
dana digla se u mojoj duši oluja kakve nikada nisam vidjela. Nikada mi još ni jedna jedina 
sumnja u moje zvanje nije bila došla na pamet; trebalo je da upoznam i tu kušnju. Uvečer, kad 
sam poslije Jutarnje molila Kri ž ni put, pričinilo mi se moje zvanje kao san, kao tlapnja... 
Vidjela sam daje život u Karmelu vrlo lijep, ali mije đavao ulijevao uvjerenje da taj život 
nije za mene, da ću prevariti poglavare ako pođem stazom na koju nisam pozvana... Moje 
tmine bijahu tako velike da sam vidjela i shvaćala samo jedno: Nemam zvanja!... Ah, kako da 
ocrtam tjeskobu svoje duše?... Činilo mi se (a ta neobična stvar dokazuje daje ta kušnja bila 
od đavla), ako kažem svoje bojazni svojoj učiteljici, da će me ona spriječiti da ne pristupim 
polaganju svetih zavjeta. Alija sam htjela činiti volju Božju i vratiti se u svijet radije nego 
ostati u Karmelu i činiti svoju volju. Pozovem dakle svoju učiteljicu iz kora i sva joj zbunjena 
otkrijem stanje svoje duše... Na sreću, ona je vidjela jasnije nego ja i umirila me potpuno. 
Uostalom, čin poniženja koji sam učinila upravo je u bijeg natjerao đavla, koji je možda 
mislio da se neću usuditi priznati svoju kušnju. Čim sam izrekla svoje riječi, moje su sumnje 


iščezle. Međutim, da bih svoj čin poniženja učinila potpunijim, htjela sam još povjeriti svoju 
neobičnu napast našoj Majci, koja se zadovoljila time da mi se nasmijala. 

Dan zavjeta 

Ujutro 8. rujna osjetila sam se preplavljena bujicom mira, i u tom miru koji "nadilazi svaku 
misao" (Fil 4, 7) izrekla sam svoje svete zavjete... Moje sjedinjenje s Isusom nije se dogodilo 
usred gromova i munja, to jest usred izvanrednih milosti, nego u krilu lakoga povjetarca poput 
onoga što gaje čuo na gori naš otac sv. Ilija... (usp. 1 Kr 19, 12-13). 

Kakvih sve milosti nisam molila toga dana!... Osjećala sam se zaista "kraljicom", i tako sam 
se okoristila tim naslovom da oslobodim zarobljenike, da dobijem Kraljeve milosti za njegove 
nezahvalne podanike, napokon sam htjela osloboditi sve duše iz čistilišta i obratiti sve 
grešnike... Mnogo sam molila za svoju majku, za svoje drage sestre... za cijelu obitelj, ali 
najviše za svoga taticu, tako iskušavanoga i tako svetoga... Prikazala sam se Isusu da bi On 
savršeno ispunio u meni svoju volju, a da to stvorovi nikada ne bi spriječili... 

Taj lijepi dan prošao je kao i najžalosniji dani, jer i najradosniji dani imaju sutrašnjicu, ah ja 
sam bez žalosti položila svoj vijenac k nogama Blažene Djevice; osjećala sam da vrijeme 
neće odnijeti moje sreće... Kako li lijepog blagdana, rođenja Marijina, da na taj dan postaneš 
zaručnicom Isusovom! Mala Blažena Djevica od jednoga dana prikazivala je svoj mali 
cvijetak malome Isusu... Toga je dana sve bilo maleno, osim milosti i mira koje sam primila, 
osim tihe radosti koju sam osjećala uvečer gledajući kako trepere zvijezde na svodu 
nebeskom, razmišljajući kako će se doskora lijepo nebo otvoriti mojim očaranim očima i kako 
ću se moći sjediniti sa svojim Zaručnikom usred vječne radosti... 

Primanje koprene 

24. rujna bila je svečanost moga primanja koprene, i taj je dan bio potpuno obliven suzama... 
Nije bilo tate da blagoslovi svoju kraljicu... Otac Pichon bio je u Kanadi... Monsinjor, koji je 
imao doći na večeru k mome ujaku, bio je bolestan i također nije došao; ukratko, sve je bila 
sama žalost i gorčina... Ipak se mir, uvijek mir, nalazio na dnu kaleža ... Toga dana dopustio je 
Isus te nisam mogla zadržati suze, a moje suze nisu bile shvaćene... Doista, bila sam podnijela 
bez plača mnogo veće kušnje, ali tada mije pomagala jaka milost, dok me je toga dana Isus 
prepustio mojim vlastitim snagama i ja sam pokazala kako su one malene. 

Vjenčanje Ivane Guerin 

Osam dana poslije moga primanja koprene bilo je vjenčanje sestrične Ivane (1. listopada 
1890). Bilo bi mi nemoguće da vam, ljubljena moja Majko, iskažem koliko me je njezin 
primjer poučio o nježnostima kojima zaručnica mora obasuti svoga zaručnika. Pohlepno sam 
slušala sve što sam mogla iz toga naučiti, jer nisam htjela da činim manje za svoga ljubljenoga 
Isusa nego Ivana za svoga muža Francisa, koji je bez sumnje bio vrlo savršen čovjek, ali ipak 
samo čovjek!... 

Zabavljala sam se dapače sastavljanjem pozivnice daje usporedim s njezinom. Evo kako je 
moja pozivnica bila zamišljena: 


Pozivnica na svadbu sestre Terezije od Djeteta Isusa 



i od Svetoga Lica. 


Svemogući Bog, Stvoritelj 
neba i zemlje, neograničeni 
Gospodar svijeta, i preslavna 
Djevica Marija, Kraljica 
nebeskoga dvora, obavješćuju 
vas o vjenčanju svoga uzvišenoga 
Sina, Isusa, Kralja kraljeva 
i Gospodara nad gospodarima, 
s gospođicom Terezijom Martin, 
sada Gospođom i Kneginjom 
kraljevstava dobivenih u miraz 
od božanskoga Zaručnika, to jest 
Djetinjstva Isusova i njegove 
Muke; a odatle joj plemički 
naslovi: od Djeteta Isusa i od 
Svetoga Lica. 

Gospodin Louis Martin, 

Vlasnik i Gospodar Gospoštije 
patnje i poniženja, i Gospođa 
Martin, Kneginja i Počasna 
gospođa nebeskoga dvora, 
obavješćuju vas o vjenčanju 
svoje kćeri Terezije s 


Isusom, Riječju Božjom, 



drugom Osobom Presvetoga 


Trojstva, koji je djelovanjem 
Duha Svetoga postao čovjekom 
i sinom Marije, Kraljice nebeske. 

Kako vas nismo mogli pozvati na vjenčanje koje je obavljeno na gori Karmelu 8. rujna 1890. 
(jer je samo nebeski dvor imao pristupa onamo), to vas ipak molimo da dođete na Obnovu 
svadbe koja će se obaviti Sutra, u Dan vječnosti, kada Isus, Sin Božji, dođe na oblacima 
nebeskim, u sjaju svoga veličanstva, da sudi žive i mrtve. 

Budući da sat još nije poznat, pozivate se da budete spremni i da bdijete. 

Majka Genoveva od sv. Terezije 

Sada, ljubljena moja Majko, što mi preostaje da vam kažem? Ah, mislila sam da sam svršila, 
ali vam još ništa nisam rekla o svojoj sreći što sam upoznala našu svetu majku Genovevu... To 
je neprocjenjiva milost! Dakle, dragi Bog, koji mije udijelio tolikih milosti, htio je da živim s 
jednom sveticom koju nipošto nije nemoguće nasljedovati, ali sveticom koju su posvetile 
skrivene i sasvim obične kreposti... Više nego jedanput primila sam od nje velikih utjeha, 
osobito jedne nedjelje. 

Došavši kao obično daje malo posjetim, nađoh ondje dvije sestre kraj majke Genoveve; 
pogledah je smiješeći se i htjedoh izići, jer ne smiju biti tri sestre kod jedne bolesnice, ali mi 
ona reče, gledajući me s izrazom nadahnuća: "Čekajte, draga kćerko, reći ću vam jednu 
riječcu. Svaki put kad dođete molite me da vam dadem kiticu duhovnog cvijeća. Dakle, danas 
ću vam dati ovu: Služite Bogu u miru i radosti; sjetite se, drago dijete, daje naš Bog - Bog 
mira." (Usp. 1 Kor 14, 33) Pošto sam joj prostodušno zahvalila, izašla sam ganuta do suza i 
uvjerena da joj je dragi Bog otkrio stanje moje duše. Toga sam dana bila do krajnosti kušana, 
gotovo žalosna, u takvoj noći da više nisam znala da li me dragi Bog ljubi, ali vi pogađate, 
ljubljena moja Majko, radost i utjehu koju sam osjetila!... 

Slijedeće nedjelje htjela sam znati kakvu je objavu imala majka Genoveva; ona me je 
uvjeravala da nije primila nijedne. Tada je moje divljenje postalo još veće, videći u kolikom 
stupnju živi Isus u njoj i daje joj da djeluje i govori. Ah, takva mi se svetost čini najistinitija, 
najsvetija, i nju želim, jer se u njoj ne susreće nikakva obmana... 

Na dan moga zavjeta bila sam također veoma utješena što sam čula iz usta majke Genoveve 
da je i ona prošla kroz istu kušnju kao i ja prije polaganja zavjeta... U času naših velikih 
muka, sjećate li se, ljubljena moja Majko, kakve smo utjehe našle kod nje? Napokon, 
uspomena koju je majka Genoveva ostavila u mom srcu, miomirisna je uspomena... Na dan 
njezina odlaska u nebo (5. prosinca 1891) osjećala sam se osobito dirnuta; tada sam prvi put 
prisustvovala umiranju; zaista je taj prizor bio divan... Bila sam smještena upravo do nogu 
kreveta svete umiruće, vidjela sam savršeno i najlakše njezine pokrete. Kroz dva sata što sam 
tako provela činilo mi se da bi se moja duša trebala da osjeća ispunjena žarom, ali mene je 
obuzela neka vrsta bešćutnosti; no upravo u času kad se naša sveta majka Genoveva rodila za 
nebo moje se unutarnje raspoloženje promijenilo; u tren oka osjetila sam se puna neizrecive 




radosti, kao da mi je majka Genoveva dala dio sreće koju je ona uživala, jer sam čvrsto 
uvjerena daje ona otišla ravno u nebo... 


Za njezina života rekla sam joj jednoga dana: "Draga majko, vi nećete u čistilište..." - "Nadam 
se", odgovorila mije blago... Ah, sigurno dragi Bog nije mogao razočarati tako ponizna 
ufanja; to dokazuju sva dobročinstva koja smo primile... 

Svaka se sestra požurila da zaište kakvu relikviju. Vi znate, ljubljena moja Majko, kakva je 
relikvija koju ja imam sreću posjedovati... 

Za vrijeme smrtne borbe majke Genoveve opazila sam suzu kako se blista u njezinu oku 
poput dijamanta. Ta suza, posljednja od onih koje je prolila, nije pala dolje, vidjela sam je 
kako je sjala još u koru, a da nitko nije mislio daje pokupi. Tada sam uzela malo finog platna 
i usudila se uvečer, neopazice, približiti i uzeti kao relikviju posljednju suzu jedne svetice... 
Otada sam je uvijek nosila uza se u maloj kesici u kojoj su pohranjeni moji zavjeti. 

Ne pridajem važnosti svojim snima: uostalom, rijetko ih imam sa značenjem, te se pače pitam 
kako to da cijeli dan mislim na dragoga Boga, a ne bavim se više njime u snu... Obično 
sanjam o šumama, cvijeću, potocima i moru, i gotovo uvijek vidim lijepu dječicu, hvatam 
leptire i ptice kakvih nikad nisam vidjela. Vidite, draga Majko, ako su moji sni možda naoko 
pjesnički, ipak nisu ni izdaleka mistični... 

Jedne noći poslije smrti majke Genoveve imala sam jedan utješljiviji san. Sanjala sam da ona 
sastavlja svoju oporuku i da svakoj sestri daje po koju od svojih stvari; kad je došao red na 
mene, mislila sam da neću ništa dobiti, jer joj nije ostalo ništa više; ali ona se digla i rekla mi 
tri puta s prodornim naglaskom: "Vama ostavljam svoje srce." 

Influenca u Karmelu 

Mjesec dana poslije smrti naše svete Majke pojavila se u našoj zajednici influenca. Ja sam 
jedina bila na nogama sa dvije druge sestre. Nikad ne bih mogla izreći sve što sam vidjela, 
kakav mi se učinio život i sve što prolazi... 

Moj devetnaesti rođendan protekao je u znaku smrti jedne sestre, iza koje su doskora slijedile 
još dvije. U to vrijeme bila sam sama u sakristiji, i kako je moja prva pomoćnica bila teško 
bolesna, morala sam ja spremati pogrebe, otvarati rešetke u koru za misu itd. Dragi Bog dao 
mi je obilje milosti i snage u tom času; danas se pitam kako sam mogla bez straha činiti sve 
ono što sam činila. Smrt je vladala svuda, najteže su bolesnice bile njegovane od onih sestara 
koje su se jedva vukle; čim bi koja sestra izdahnula, trebalo ju je ostaviti samu. 

Jednoga jutra, kad sam ustala, naslutila sam daje sestra Magdalena mrtva. Hodnik je bio u 
tami, nitko nije izlazio iz ćelija. Napokon odlučih ući u ćeliju drage sestre Magdalene, koje su 
vrata bila otvorena. I doista, nađoh je obučenu i ukočenu na slamnjači. Nisam se nimalo 
prepala. Videći da uz nju nema svijeće, pođoh po jednu za nju, a isto tako i po vijenac od 
ruža. 

Uvečer onoga dana kad je umrla majka potpriorica (4. siječnja 1892) bila sam sama s 
bolničarkom. Nemoguće je predočiti sebi žalosno stanje zajednice u tom času; samo one koje 
su bile na nogama mogu si stvoriti sliku o tome; ali usred te zapuštenosti osjećala sam da 
dragi Bog bdije nad nama. Bez muke su sestre umirući prelazile u bolji život, odmah se 



poslije smrti na njihovim licima razlijevao izraz radosti i mira; rekao bi tko da spavaju slatkim 
snom. Uistinu je to i bio san, jer čim prođe lik ovog svijeta, one će se probuditi da vječno 
uživaju slasti koje su pripravljene izabranima... 

Pričesti s. Terezije 

Sve vrijeme stoje zajednica bila tako iskušavana mogla sam imati neizrecivu utjehu da svaki 
dan primam svetu Pričest... 

Ah, kako je to bilo slatko!... Isus me je dugo mazio, dulje nego svoje vjerne zaručnice, jer je 
dopustio da ga primam, dok druge nisu imale te sreće. Bila sam također vrlo sretna što sam se 
smjela doticati posvećenih posuda, što sam pripravljala male povoje na koje se imao položiti 
Isus. Osjećala sam da bih trebala biti vrlo revna, i često bih se sjetila riječi upravljene svetom 
đakonu: "Budite sveti, vi koji se dotičete posuda Gospodnjih." (Izaija 52, 11) 

Ne mogu reći da sam često primila utjeha za vrijeme svojih zahvala; to je možda čas kad ih 
najmanje imam... Smatram to sasvim naravnim, jer sam se prikazala Isusu ne kao osoba koja 
želi primati njegov posjet za svoju vlastitu utjehu, nego naprotiv za zadovoljstvo Onoga koji 
mi se daje. 

Svoju dušu zamišljam kao slobodno zemljište i molim Blaženu Djevicu da s njega ukloni 
ruševine koje bi mogle smetati da ne bude slobodno; zatim je molim neka sama rasprostre 
velik šator dostojan neba i neka ga uresi svojim vlastitim nakitom. Onda pozivam sve svece i 
anđele neka dođu i prirede veličanstven koncert. Čini mi se, kada Isus silazi u moje srce, daje 
zadovoljan što ga tako lijepo primam, te sam zadovoljna i ja... Sve to ne priječi da me 
pohađaju rastresenosti i spavanje, ali kad na kraju zahvale primijetim da sam je tako nevaljalo 
obavila, tada odlučim da sav preostali dio dana provedem u zahvali... Vidite, ljubljena moja 
Majko, kako sam daleko od toga da se dadem voditi putem straha; uvijek znam naći sredstvo 
da budem sretna i da se okoristim svojom bijedom... Bez sumnje, to ne vrijeđa Isusa, jer mi se 
čini da me On hrabri na tom putu. 

Jednoga sam dana, protivno svome običaju, bila malo uznemirena idući na sv. Pričest; činilo 
mi se da dragi Bog nije zadovoljan sa mnom, te mišljah: "Ah, ako danas dobijem samo 
polovicu hostije, bit će mi to velika žalost: mislit ću da Isus nerado dolazi u moje srce." 
Približim se... Oh, sreće! Prvi put u svom životu vidjela sam svećenika kako uzima dvije jasno 
odijeljene hostije i daje mi ih!... Shvaćate moju radost i slatke suze koje sam prolila videći 
tako veliko milosrđe... 

"Razapetim jedrima na valovima pouzdanja u Boga" 

U godini poslije moga zavjeta, to jest dva mjeseca prije smrti majke Genoveve, primila sam 
veliku milost u duhovnim vježbama. Obično su mi duhovne vježbe s propovijedima još 
žalosnije od onih koje obavljam potpuno sama, ali te godine bilo je drugačije. Obavila sam s 
velikom revnošću pripremnu devetnicu usprkos unutarnjem osjećaju koji sam imala; činilo mi 
se, naime, da me propovjednik neće moći razumjeti jer je u prvom redu bio pozvan da 
duhovno pomaže velikim grešnicima, a ne redovničkim dušama. Dragi mi je Bog htio 
pokazati daje samo On vođa moje duše, te se zato poslužio upravo tim propovjednikom 
kojega sam samo ja cijenila... " Imala sam tada velikih unutarnjih kušnja svake vrste (tolikih 
da sam se katkada pitala postoji li nebo). Osjećala sam se raspoložena da ništa ne govorim o 
svojim unutarnjim raspoloženjima, jer nisam znala kako da ih izreknem. Ali tek što sam ušla u 



ispovjedaonicu, osjetila sam da mi se duša širi. Pošto sam izrekla samo nekoliko riječi, pater 
me je izvanredno dobro razumio, dapače je i sam pogađao... Moja je duša bila kao knjiga u 
kojoj je pater čitao bolje nego ja... On me je s punim jedrima pustio na valove pouzdanja i 
ljubavi koji su me tako snažno privlačili, ali na kojima se nisam usudila ići naprijed... Rekao 
mi je da moje pogreške ne žaloste dragoga Boga i da mi on kao njegov zastupnik sa svoje 
strane kaže daje dragi Bog vrlo zadovoljan sa mnom... 

Oh, kako sam bila sretna slušajući te utješne riječi!... Nikada prije nisam čula da ima 
pogrešaka koje ne žaloste dragoga Boga; to uvjerenje napunilo me radošću, dalo mije snage 
da strpljivo podnosim progonstvo života... Osjećala sam dobro u dnu svoga srca daje to 
istina, jer je dragi Bog nježniji od ikoje majke; a vi, ljubljena moja Majko, niste li uvijek 
spremni da mi oprostite male neuljudnosti koje vam činim nehotice?... Koliko sam puta to 
ugodno iskusila!... Nijedna me opomena ne bi tako dirnula kao jedno jedino vaše milovanje. 
Ja sam takve naravi da me strah potiskuje natrag, a uz ljubav ne samo da napredujem nego 
upravo letim... 


S. Agneza od Isusa izabrana za prioricu 

O draga Majko! Osobito poslije blagoslovljenoga dana kad ste bili izabrani za prioricu, ja sam 
letjela putovima ljubavi... Onoga dana postala je Paulina mojim živim Isusom... Već dugo 
vremena imam sreću da razmatram čudesa što ih Isus izvodi posredstvom moje ljubljene 
Majke... Vidim da jedino patnja može oploditi duše, i više nego ikada otkrivaju mi ove 
uzvišene riječi Isusove svoj duboki smisao: 

"Zaista vam kažem, ako pšenično zmo ne padne u zemlju i ne umre, ostaje samo; a ako umre, 
donosi obilan rod." (Iv 12, 24-25) A koliku ste vi obilnu žetvu poželi!... Sijali ste u suzama, 
ali uskoro ćete vidjeti plod svojih napora, vratit ćete se puni radosti noseći snopove u svojim 
rukama... (Usp. Ps 125, 5-6) O draga Majko, među tim cvjetnim snopovima sakrio se mali 
bijeli cvijetak, ali u nebu će dobiti glas da može pjevati vašu blagost i kreposti za koje vidi da 
ih vršite svaki dan u sjeni i tišini prognaničkog života... 

Da, već su dvije godine kako sam shvatila mnoge tajne koje su dotada bile za mene sakrivene. 
Dragi mije Bog pokazao isto milosrđe kao nekoć kralju Salomonu. Nije htio da imam ijednu 
jedinu želju koja mi se ne bi ispunila, i to ne samo želje za savršenstvom nego još i one 
kojima sam shvaćala ispraznost a da je nisam iskusila. 

Ostvarene želje 

Kako sam vas, ljubljena moja Majko, uvijek gledala kao uzor, željela sam u svemu biti slična 
vama. Kad sam vidjela da slikate lijepe slike i slažete divne pjesme, mislila sam: "Ah, kako 
bih bila sretna da mogu slikati, da mogu svoje misli izricati u stihovima čineći na taj način 
dobro dušama..." Nisam htjela moliti tih prirodnih darova, i moje su želje ostale sakrivene u 
dnu moga srca. Isus, koji je također bio sakriven u tom siromašnom srdašcu, udostojao se da 
mu pokaže daje "sve taština i žalost duha pod suncem..." (Prop. 2, 11) Na veliko čudo sestara 
dali su mi da slikam, i dragi Bog je dopustio te sam se znala okoristiti poukama koje mi je 
dala moja ljubljena Majka... Htio je također da mogu po njezinu primjeru slagati pjesme, 
pisati sastavke koji su bili ocijenjeni kao lijepi... Kao što je Salomon, okrenuvši se djelima 
ruku svojih u koja je uložio tako beskoristan trud, vidio daje sve taština i žalost duha, isto 
sam tako i ja iskustvom spoznala da se sreća sastoji samo u tome da živiš skrovito i da ništa 




ne znaš o stvorenim stvarima. Shvatila sam da su bez ljubavi sva djela samo ništa, pa i 
najsjajnija, kao na primjer uskrisivanje mrtvih ili obraćanje naroda... 


I mjesto da mi naškode, mjesto da me ponesu k taštini, darovi me, kojima me je dragi Bog 
obasuo (a da ih nisam molila od njega), dižu k njemu: vidim da je jedini On nepromjenljiv, da 
jedini On može ispuniti moje neizmjerne želje... 

Ima još drugih želja druge vrste koje mi se Isus udostojao obilno ispuniti, djetinjih želja poput 
želje za snijegom na dan moga redovničkog oblačenja. 

Vi znate, ljubljena moja Majko, koliko volim cvijeće. Kad sam sa petnaest godina postala 
dobrovoljnom zatočenicom, zauvijek sam se odrekla sreće da trčim po poljima išaranim 
proljetnim krasotama. Pa ipak nikada nisam posjedovala više cvijeća nego poslije svoga 
ulaska u Kannel... Običaj je da zaručnici često darivaju svojim zaručnicama kite cvijeća; Isus 
to nije zaboravio, poslao mi je u izobilju kita različaka, ivančica, makova itd. - sve cvijeće 
koje me najviše očarava. Bio je dapače i mali cvjetić koji se zove žitni kukolj, kojega nisam 
našla otkad smo se doselili u Lisieux; jako sam ga željela opet vidjeti, taj cvijet moga 
djetinjstva koji sam brala po poljima Alencona; i došao mi je u Karmel da mi se nasmiješi i da 
mi pokaže kako u najmanjim stvarima kao i u velikima "dragi Bog već na ovom svijetu daje 
stostruko dušama koje su njemu za ljubav sve ostavile (usp. Mt 19, 29). 

Smrt Terezijina oca. Celina ulazi u Karmel 

Ali najskrovitija moja želja, najveća od svih, za koju sam mislila da se nikada neće ostvariti, 
bila je želja da moja ljubljena Celina uđe u isti Karmel kao mi... Taj mi se san učinio 
nevjerojatan: živjeti pod istim krovom s drugaricom iz djetinjstva i dijeliti njezine radosti i 
žalosti; zato sam potpuno izvršila svoju žrtvu, prepustila sam Isusu budućnost svoje ljubljene 
sestre pomirivši se s time daje vidim kako ide i na kraj svijeta ako bi to bilo potrebno. Jedino 
što nisam mogla prihvatiti bilo je to da ona ne bude zaručnica Isusova, jer sam je voljela kao 
samu sebe te je nisam mogla vidjeti da bi svoje srce poklonila kojem smrtniku. Već sam bila 
mnogo pretrpjela znajući da je u svijetu izložena pogiblima koje su mi bile nepoznate. Mogu 
reći daje moja ljubav prema Celini poslije moga ulaska u Karmel bila jednako majčinska 
ljubav kao i sestrinska... Jedne večeri, kad je trebalo poći na zabavu, toliko me je, to žalostilo 
da sam molila dragoga Boga da joj zapriječi plesati, i dapače sam - protiv svoga običaja - 
prolila bujicu suza... Isus se udostojao da me usliši. Nije dopustio da njegova zaručnica pleše 
te večeri (iako je to uvijek znala lijepo činiti kad je bilo potrebno). Premda je bila pozvana 
tako da nije mogla odbiti, njezin je plesač najednom postao nesposoban da pleše te ju je - na 
svoju veliku zabunu - morao jednostavno hodajući odvesti natrag na njezino mjesto; zatim se 
povukao i nije se više vraćao u društvo te večeri. Ta zgoda, jedina svoje vrste, učvrstila me u 
pouzdanju i u ljubavi prema Onome koji je, stavljajući svoj znak na moje čelo, u isti ga čas 
utisnuo i na želo moje ljubljene Celine. 

29. srpnja prošle godine (1894) dragi je Bog raskinuo zemaljske okove svoga divnoga sluge 
pozvavši ga da primi vječnu nagradu; u isto vrijeme raskinuo je i okove koji su zadržavali u 
svijetu njegovu ljubljenu zaručnicu. Ona je ispunila svoju prvu dužnost: preuzevši zadatak da 
nas sve zastupa kod našega oca, kojega smo tako nježno ljubile, izvršila gaje kao anđeo... Ali 
anđeli ne ostaju na zemlji: kad izvrše volju Božju, odmah se vraćaju k Njemu, jer zato imaju 
krila... I naš anđeo strese svoja bijela krila, spreman da leti vrlo daleko da nađe Isusa, ali Isus 
je dao da poleti sasvim blizu... Zadovoljio se primivši veliku žrtvu koja je bila vrlo bolna za 
malu Tereziju... Dvije godine skrivala joj je njezina Celina jednu tajnu. Ah, koliko je i ona 



sama trpjela!... Napokon se moj ljubljeni kralj, koji na zemlji nije volio sporosti, požurio da s 
neba uredi tako zamršene stvari svoje Celine, i 14. rujna ona se sjedinila s nama!... 

Jednoga dana, kad su se teškoće činile nepremostive, rekoh Isusu kod svoje zahvale: "Ti znaš, 
dragi Bože, koliko želim znati da lije tata otišao ravno u nebo. Ne molim te da mi to kažeš, 
ali daj mi jedan znak. Ako sestra Ama ta od Isusa pristane na ulazak Celinin ili se tome ne 
bude protivila, to će mi biti tvoj odgovor daje tata otišao ravno k tebi." Taje sestra, kako 
znate, ljubljena moja Majko, smatrala da nas je već sada previše ovdje kad smo tri i prema 
tome nije htjela dopustiti da uđe još jedna; ali dragi Bog, koji u svojoj ruci drži srce stvorova i 
priklanja ga kako hoće, promijenio je raspoloženje ove sestre. Prva osoba koju sam srela 
poslije zahvale bila je ona; pozvala me ljubezno, rekla mi da se uspnem k vama i govorila mi 
o Celini sa suzama u očima... 

Ah, koliko stvari imam da zahvalim Isusu koji je znao obilno ispuniti sve moje želje! 

Sada nemam više nikakve želje osim ljubiti Isusa preko svake mjere... Moje su djetinje želje 
odletjele; ja bez sumnje još uvijek rado kitim cvijećem oltar Maloga Isusa, ah otkad mi je On 
dao cvijet koji sam željela, moju ljubljenu Celinu, ne želim više nijednoga, nju ja prinosim 
Njemu kao svoju najdivniju kiticu... 


Utjecaj sv. Ivana od Križa 

Ne želim više ni patnju, ni smrt, a ipak ih obje volim; jedino me privlači ljubav... Dugo sam ih 
željela; posjedovala sam patnju i mislila da sam se prikučila nebeskoj obali, mislila sam da će 
mah cvijetak biti ubran u svome proljeću... Sada me vodi jedino predanost, nemam nikakva 
drugoga kompasa!... Ne mogu ništa više moliti sa žarom, osim da se savršeno ispuni volja 
dragoga Boga na mojoj duši a da to ne mogu spriječiti stvorenja. Mogu reći ove riječi iz 
"Duhovne pjesme" našega oca sv. Ivana od Križa (strofa 26. i 28.): 

U klijeti svoje Ljubavi, 

Unutar tamo pih... i kad izađoh van, 

U ravnici ovoj 

Ne poznah ništa već, 

I izgubili stado za kojim hodah otprije. 

Moja se duša upregla 

Sa svim svojim moćima u Njegovu službu: 

Ja ne čuvani više stada, 

Ja nemam više druge dužnosti, 


Jer je sada sav moj posao: ljubiti. 



Ili također: 


Otkad u tom ja iskustvo imam, 

Ljubav je tako jaka u djelima 
Da se svačim okoristit znade, 

Dobrom i zlom što nalazi u meni, 

I zna dušu moju u sebe pretvarač 
(Sv. Ivan od Križa: Glosa o božanskom) 

O ljubljena moja Majko! Kako je sladak put ljubavi! Bez sumnje, čovjek može pasti, može 
biti nevjeran, ali ljubav se umije okoristiti svime te brzo uništiti sve što može biti nemilo 
Isusu, ostavljajući u dnu srca samo skroman i dubok mir. 

Ah, kolika sam rasvjetljenja crpla iz djela našega oca sv. Ivana od Križa! U dobi od 
sedamnaest i osamnaest godina nisam imala druge duhovne hrane, ah poslije su me sve knjige 
ostavljale u suhoći, i još sam u tom stanju. Ako otvorim knjigu kojega duhovnog pisca (pa i 
najljepšu, najdirljiviju), odmah osjećam da mi se srce zatvara, te čitam, da tako kažem, bez 
razumijevanja, ili ako i razumijem, duh mi se ukoči i ne može razmatrati... 

Čitanje Evanđelja 

U toj nemoći dolazi mi u pomoć Sveto Pismo i Nasljeduj Krista; u njima nalazim hranu 
krepku i sasvim čistu. Ali nadasve me kod mojih razmatranja zaokuplja Evanđelje; u njemu 
nalazim sve što je potrebno mojoj siromašnoj duši. U njemu otkrivam uvijek nova 
rasvjetljenja, skrivene i tajanstvene misli... Razumijem i znam iz iskustva daje kraljevstvo 
Božje u nama. (Lk 17, 21) Isus ne treba knjiga ni učitelja da poučava duše. On, Učitelj 
učitelja, poučava bez bučnih riječi... (usp. Nasljeduj Krista II, 43, 3) Nikada ga nisam čula 
govoriti, ali osjećam daje On u meni, u svakom me času On vodi i nadahnjuje što treba da 
govorim ili činim. Upravo u času kad ih trebam, otkrivam rasvjetljenja kojih prije još nisam 
vidjela; obično ona nisu najobilnija za vrijeme mojih razmatranja, nego više usred mojih 
dnevnih poslova... 

O, ljubljena moja Majko! Poslije tolikih milosti moram pjevati sa Psalmistom: "Gospodin je 
dobar, njegovo je milosrđe vječno." (Ps 117, 1) Čini mi se, kad bi svi stvorovi imali iste 
milosti kao ja, da se nitko ne bi bojao dragoga Boga, nego bi ga svi ljubili preko svake mjere, 
i da iz ljubavi, a ne od straha, nikada nijedna duša ne bi pristala da ga ražalosti... 

Shvaćam, međutim, da sve duše ne mogu biti jednake; treba da ih ima svakojakih, da posebice 
proslave svaku savršenost Božju. Menije dao svoje neizmjerno milosrđe, i kroza nj ja 
promatram i klanjam se ostalim savršenstvima Božjim!... Tada mi se čini da sva ona 
odsijevaju ljubavlju, pa i sama pravednost (i to možda još više nego svako drugo savršenstvo) 
čini mi se obavita ljubavlju... 

Kako je slatka radost misliti da je dragi Bog pravedan, to jest da uzima u obzir naše slabosti, 
da savršeno poznaje krhkost naše naravi. Čega bih se dakle bojala? Ah, Bog, koji je beskrajno 



pravedan, koji se udostojao tako dobrostivo oprostiti sve pogreške rasipnoga sina, ne mora li 
on biti pravedan i prema meni koja "sam uvijek s njim"?...(Usp. Lk 15,31) 


Prikazanje "Milosrdnoj Ljubavi" 

Te godine, 9. lipnja, na blagdan Presvetog Trojstva, primila sam milost te sam shvatila više 
nego ikada koliko Isus želi biti ljubljen. 

Mislila sam na duše koje sebe prinose kao žrtve Božjoj pravednosti da odvrate i na sebe uzmu 
kazne određene za grešnike, i ta mi se žrtva učinila velika i plemenita, ali ni izdaleka nisam 
osjećala da me nešto vuče daje učinim. 

"O Bože moj! - zavapih u dnu srca - zar će samo tvoja pravednost primati duše koje se prinose 
kao žrtve?... Zar ih ne treba i Tvoja milosrdna ljubav?... Ona je svuda nepriznata, odbačena; 
srca na koja je želiš izliti okreću se k stvorovima tražeći kod njih sreću i njihovu bijednu 
ljubav, umjesto da se bace u Tvoj naručaj i da prihvate Tvoju neizmjernu ljubav... O moj 
Bože! Zar će Tvoja prezrena ljubav ostati u Tvom Srcu? Čini mi se, kad bi Ti našao duše koje 
bi se prikazale kao žrtve paljenice Tvojoj ljubavi, da bi ih Ti ubrzo spalio; čini mi se da bi Ti 
bio sretan da ne moraš obuzdavati plimu svoje neizmjerne ljubavi koja je u Tebi... Ako se 
Tvoja pravednost rado rasterećuje, pravednost koja se proteže samo po zemlji, koliko više 
Tvoja milosrdna ljubav želi da zagrli duše, jer se Tvoje milosrđe diže do nebesa... (usp. Ps 35, 
5) O moj Isuse! Daj da to budem ja, ta sretna žrtva! Spali svoju žrtvu paljenicu vatrom svoje 
božanske ljubavi!" 

Ljubljena moja Majko! Vi, koji ste mi dopustili da se tako prikažem dragom Bogu, vi znate 
one rijeke, ili bolje, one oceane milosti koji su preplavili moju dušu... Ah, od onoga sretnoga 
dana čini mi se da me ljubav svu prožima i okružuje, čini mi se da me svakoga časa ta 
milosrdna ljubav obnavlja, čisti moju dušu ne ostavljajući u njoj ni traga grijeha; tako seja ne 
mogu bojati čistilišta... Ja znam da sama po sebi ne bih ni zaslužila da uđem u to mjesto 
pokore, jer samo svete duše mogu onamo doći, ali ja također znam da Isus ne može željeti da 
nas zapadnu nekorisne patnje, i da mi ne bi ulio želje koje osjećam, kad ih ne bi htio ispuniti... 

Oh, kako je sladak put ljubavi!... Kako želim prionuti tome da uvijek s najvećim predanjem 
činim volju Božju!... 

Eto, ljubljena moja Majko, sve što vam mogu reći o životu vaše male Terezije. Vi sami znate 
mnogo bolje što je ona i što je Isus za nju učinio; zato ćete mi oprostiti što sam mnogo skratila 
povijest njezina redovničkog života... 

Kako će se svršiti ta "povijest maloga bijelog cvijetka"? - Možda će mali cvijetak biti ubran u 
svojoj svježini ili će možda biti presađen na druge obale... Ne znam, ali što sigurno znam, to 
je da će ga milosrđe dragoga Boga uvijek pratiti i da nikada neće prestati da blagoslivlja 
ljubljenu Majku koja gaje dala Isusu; vječno će se radovati što će biti jedan od cvjetova u 
njezinoj kruni... Vječno će s tom ljubljenom Majkom pjevati vazda novu pjesmu ljubavi... 



Deveto poglavlje: MOJE ZVANJE LJUBA V (1896) 

Isus + 

Ljubljena moja sestro! Molite me da vam dadem kakvu uspomenu na moje duhovne vježbe, 
na duhovne vježbe koje će možda biti posljednje. Budući da to naša Majka dopušta, radujem 
se što ću se porazgovarati s vama koja ste mi dva puta sestrom, s vama koji ste mi posudili 
svoje riječi obećavajući u moje ime da hoću služiti samo Isusu, tada kad još nisam mogla 
govoriti... 

Draga kumice, večeras vam govori dijete koje ste vi prikazali Gospodinu, dijete koje vas ljubi 
kao što može dijete ljubiti svoju majku... Tek u nebu upoznat ćete svu zahvalnost koja se 
razlijeva iz moga srca... 

Ljubljena moja sestro! Vi biste htjeli čuti tajne što ih Isus povjerava vašoj kćeri; te tajne 
povjerava, On i vama, ja to znam, jer ste me upravo vi naučili razumijevati božanske pouke. 
Ipak ću pokušati da protepam nekoliko riječi, iako osjećam daje ljudskom govoru nemoguće 
izreći stvari koje ljudsko srce jedva može naslućivati... 


"Znanost ljubavi" 

Nemojte misliti da seja rastapam u utjehama. O ne, moja je utjeha u tom da ih nemam na 
zemlji. Isus me upućuje u tajnu, a ne pokazuje se i glas se njegov ne čuje; ne poučava me 
pomoću knjiga, jer ne razumijem što čitam, ali katkada me utješi jedna riječ, kao ova koju 
sam izvukla na kraju razmatranja (pošto sam ostala u tišini i suhoći): "Evo učitelja kojeg ti 
dajem, on će te naučiti sve što treba da činiš. Hoću da te naučim čitati iz knjige života u kojoj 
je sadržana znanost ljubavi." Znanost ljubavi! Ah da, ta riječ slatko odjekuje u uhu moje duše, 
ja želim samo tu znanost. Premda sam za nju dala sva svoja bogatstva, smatram, kao 
zaručnica u Pjesmi nad pjesmama (8, 7), da nisam dala ništa... Shvaćam vrlo dobro da nas 
samo ljubav može učiniti milima dragom Bogu, i ta je ljubav jedino dobro za kojim težim. 

Isus se udostojao da mi pokaže jedini put koji vodi k tom božanskom ognju. Taj put je 
predanje maloga djeteta koje bez straha zaspi u naručju svoga oca... "Ako je tko sasvim 
malen, neka dođe k meni", rekao je Duh Sveti na usta Salomonova (Izr 9, 4). I taj isti Duh 
Ljubavi rekao je također je "milosrđe dano malenima" (Mudr 6, 7). U njegovo ime otkriva 
nam prorok Izaija da će na Sudnji dan "Gospodin povesti svoje stado na pašnjake, da će 
skupiti male jaganjce i privinuti ih na svoje grudi" (Izaija 40, 11). I kao da sva obećanja nisu 
dovoljna, isti prorok, čiji je nadahnuti pogled već ponirao u vječne dubine, uzvikuje u ime 
Gospođino: "Kao što majka miluje svoje dijete, tako ću ja tješiti vas, nosit ću vas u svom 
naručju i njihati vas na svojim koljenima. (Izaija 66, 12-13). 




O draga kumo, poslije takvih riječi možemo još samo šutjeti i plakati od zahvalnosti i 
ljubavi... Ah, kad bi sve slabe i nesavršene duše osjećale ono što osjeća najmanja od svih 
duša, duša vaše male Terezije, ni jedna jedina ne bi gubila nadu da će stići na vrh gore ljubavi, 
jer Isus ne traži velikih djela, nego samo predanost i zahvalnost, jer je rekao u Psalmu 49 (9- 
13): "Ja ne trebam jaraca iz tvojih stada, jer su moje sve zvijeri šumske, tisuće životinja što 
pasu po bregovima; poznam sve ptice nebeske... Ako ogladnim, neću reći tebi, jer zemlja i sve 
na njoj pripada meni. Zar da jedem bikova i pijem krv jaraca? Žrtvuj Bogu žrtve hvale i 
zahvale." 


Predanje malog djeteta 

To je dakle sve što Isus traži od nas. On ne treba naših djela, nego samo našu ljubav, jer se taj 
isti Bog koji izjavljuje da mu nije potrebno da nam kaže ako je gladan, ne ustručava prositi 
malo vode od Samaritanke. Bio je žedan... Ali govoreći: "Daj mi piti" (Iv 4, 7), tražio je 
Stvoritelj svijeta ljubav svoga bijednoga stvora. Bio je žedan ljubavi... 

Ah, osjećam više nego ikada, Isus je žedan, a susreće samo nezahvalnike i nehajnike među 
učenicima svijeta, a i među svojim vlastitim učenicima nalazi, jao, premalo srdaca koja mu se 
potpuno predaju, koja shvaćaju svu nježnost njegove beskrajne ljubavi. 

Ljubljena sestro, kako smo sretne što shvaćamo najskrovitije tajne našega Zaručnika. Ah, kad 
biste htjeli napisati sve što o tom znate, imale bismo lijepih strana za čitanje, ali ja znam, vi 
radije čuvate u dnu svoga srca "tajne Kraljeve", a meni kažete daje "časno objavljivati djela 
Svevišnjega" (Tob 12, 7). Ja vidim da imate pravo kad šutite, i samo zato da vam učinim 
veselje, pišem ove retke, jer osjećam svoju nemoć da zemaljskim riječima iskažem nebeske 
tajne, a zatim, pošto bih ispisala strane i strane, vidjela bih da nisam još ni počela... Ima toliko 
različitih obzorja, toliko raznolikosti koje se izmjenjuju u beskraj, da će mi jedino paleta 
nebeskoga Slikara, poslije noći ovoga života, moći dati boje kojima se mogu naslikati divote 
što ih on otkriva oku moje duše. 

Ljubljena moja sestro, tražili ste od mene da vam pišem o svom snu i o "mojoj maloj nauci", 
kako je vi zovete... Ja sam to učinila na slijedećim stranama, ali tako loše da mi se čini 
nemoguće da to razumijete. Možda ćete moje izraze smatrati pretjeranima... Ah, oprostite mi, 
to dolazi od moga premalo ugodnoga stila; uvjeravam vas da nema nikakva pretjerivanja u 
mojoj maloj duši, daje sve u njoj mimo i spokojno... 


(Kad pišem, onda govorim Isusu, i tako lakše izražavam svoje misli... Ali to, na žalost, ne 
priječi da ne budu loše izražene!) 



I. M. J. T. 


8. rujna 1896. 


(Mojoj dragoj sestri Mariji od Presvetog Srca) 

O Isuse, moj Predragi! Tko će moći da izrekne s kakvom nježnošću, s kakvom blagošću vodiš 
ti moju malu dušu! Kako si se udostojao da zapališ zraku svoje milosti i usred najmračnije 
oluje!... Isuse, oluja je bijesno tutnjila u mojoj duši sve od lijepoga blagdana tvoga slavlja, od 
svijetloga blagdana Uskrsa, kad sam jedne subote u mjesecu svibnju, razmišljajući o 
tajanstvenim snima koji se katkada daju odabranim dušama, mislila u sebi da to mora biti vrlo 
slatka utjeha, ali ja je nisam tražila. Uvečer, promatrajući oblake koji su pokrivali njezino 
nebo, moja je mala duša mislila i na to kako lijepi sni nisu za nju, i u toj je oluji zaspala... 

Sutradan bijaše 10. svibnja, druga nedjelja Marijina mjeseca, možda godišnjica onoga dana 
kada se Blažena Djevica udostojala nasmiješiti svome malom cvijetku. 

Utješan san 

U prvi osvit zore nađoh se (u snu) u nekoj vrsti galerije; bilo je ondje više drugih osoba, ali u 
daljini. Naša Majka bila je sama kraj mene. Najednom, a da nisam vidjela kako su ušle, 
opazih tri karmelićanke obučene u svoje plašteve i velike koprene. Učinilo mi se da dolaze 
radi naše Majke, ali jasno sam shvatila da dolaze s neba. U dnu svoga srca kliknula sam: "Ah, 
kako bih bila sretna da vidim lice jednoj od tih kannelićanki!" Tada, kao daje čula moju 
molbu, najviša se od svetica približi k meni; odmah padoh na koljena. O sreće! Kannelićanka 
podiže svoju koprenu, ili bolje, podiže je i pokri me njome... U isti trenutak prepoznah časnu 
majku Anu od Isusa, utemeljiteljicu Kannela u Francuskoj. Njezino lice bijaše lijepo, 
nadnaravne ljepote, nikakva zraka nije iz njega izlazila, a ipak sam, usprkos kopreni koja nas 
je obje ovijala, vidjela to nebesko lice obasjano neizrecivo blagim svjetlom, svjetlom koje lice 
nije primalo, nego gaje samo iz sebe proizvodilo... 

Ne bih znala iskazati veselja svoje duše. Te se stvari osjećaju, a ne mogu se izraziti... Više je 
mjeseci prošlo od toga slatkog sna, ali uspomena koju je ostavio u mojoj duši nije ništa 
izgubila od svoje svježine, od svojih nebeskih čara... Još vidim pun ljubavi pogled i smiješak 
časne majke. Kao da još osjećam milovanja kojima me je obasula... 

Videći da me tako nježno ljubi, usudih se izgovoriti ove riječi: "Draga majko, zaklinjem vas, 
recite mi hoće li me dragi Bog ostaviti dugo na zemlji... Hoće li skoro doći po mene?... " 
Smiješeći se nježno, svetica prošapće: "Da, skoro, skoro... Ja ti obećajem." - "Draga majko", 
dodadoh, "recite mi još ovo: ne traži li dragi Bog od mene još štogod osim mojih ubogih djela 
i mojih želja? Je li zadovoljan sa mnom?" 

Svetičino lice poprimi neusporedivo nježniji izraz nego kad mi je prvi put govorila. Njezin 
pogled i njezina milovanja bijahu mi najslađi odgovor. Ipak mi još reče: "Dragi Bog ne traži 
ništa drugo od tebe. Zadovoljan je, vrlo zadovoljan!" ... Pošto me je još pomilovala s više 
ljubavi nego što je to ikada učinila najnježnija majka za svoje dijete, vidjeh je kako se 
udaljuje... Moje srce bilo je radosno, ali tada se sjetih svojih sestara, te htjedoh zamoliti koju 
milost za njih, ali jao! ... probudih se!. 



O Isuse! Oluja nije više bjesnila, nebo je bilo mirno i vedro... Vjerovala sam, osjećala sam da 
ima nebo i daje to nebo napučeno dušama koje me ljube, koje me gledaju kao svoje dijete... 
Taj dojam ostaje u mom srcu, to više što sam prema časnoj majci Ani od Isusa dotada bila 
potpuno ravnodušna, nikada je nisam zazivala i nikada nisam na nju pomislila, osim kad bih 
čula o njoj govoriti, a to je bilo rijetko. Tako, kad sam shvatila koliko me ona ljubi i kako ja 
njoj nisam ravnodušna, moje se srce stalo rastapati od ljubavi i zahvalnosti ne samo prema 
svetici koja me je pohodila, nego i prema blaženim stanovnicima neba. 

Beskrajne želje 

O Ljubimče moj! Taje milost bila samo uvod u još veće milosti kojima si me htio obasuti. 
Dopusti mi, jedina moja Ljubavi, da te danas sjetim na njih... danas, na šestu godišnjicu 
našega sjedinjenja. Ah, oprosti mi, Isuse, ako bulaznim hoteći ponoviti svoje želje, svoje 
nade, koje se dotiču neizmjemosti. Oprosti mi i izliječi moju dušu dajući joj ono čemu se 
nada! 

Biti tvoja zaručnica, Isuse, biti karmelićanka, biti po svom sjedinjenju s tobom majka duša, to 
bi mi moralo biti dovoljno... Ali nije tako... Bez sumnje, te su tri povlastice svakako moj 
poziv: kannelićanka, zaručnica, majka. Ah ja osjećam u sebi i druge pozive, osjećam poziv 
borca, svećenika, apostola, učitelja, mučenika; napokon, osjećam potrebu, želju da ispunim za 
tebe, Isuse, sva najherojskija djela... Osjećam u svojoj duši odvažnost križara, papinskoga 
zvanja, htjela bih umrijeti na bojištu za obranu Crkve... 

Osjećam u sebi svećenički poziv. S kakvom bih te ljubavi, Isuse, nosila u svojim rukama kad 
bi ti na moju riječ sišao s neba... S kakvom bih te ljubavi davala dušama... Ah jao! Premda 
želim biti svećenikom, divim se i zavidim ponizosti sv. Franje Asiškoga i osjećam se 
pozvanom da ga nasljedujem odbijajući uzvišeno dostojanstvo svećeničko. 

O Isuse, ljubavi moja, živote moj... Kako da uskladim te suprotnosti? Kako da ostvarim želje 
svoje sirote male duše?... Ah, uza svu svoju neznatnost htjela bih prosvjetljivati duše poput 
proroka, učitelja, imam zvanje da budem apostol... Htjela bih protrčati zemljom, propovijedati 
tvoje ime i na nevjerničkom tlu zasaditi tvoj slavni križ! Ali, Ljubimče moj, samo jedno 
misijsko područje ne bi mi bilo dovoljno, htjela bih u isto vrijeme navješćivati evanđelje na 
svih pet kontinenata i sve do najudaljenijih otoka... Htjela bih biti misionarka ne samo 
nekoliko godina, nego bih htjela da sam to bila od stvorenja svijeta i da to budem da svršetka 
vjekova... Ali iznad svega bih htjela, ljubljeni moj Spasitelju, da prolijevam svoju krv za tebe 
do posljednje kapi... 

Mučeništvo, to je san moje mladosti. Taj je san rastao sa mnom pod trijemovima Karmela... 
Ali i tu još osjećam daje moj san ludost, jer se ne bih znala ograničiti da želim samo jednu 
vrstu mučeništva... Da bih bila zadovoljna, trebale bi mi sve... Htjela bih poput tebe, božanski 
moj Zaručniče, biti bičevana i raspeta... Htjela bih umrijeti kao sveti Bartolomej... Htjela bih 
poput svetog Ivana biti bačena u vrelo ulje, htjela bih podnijeti sve muke koje su pretrpjeli 
mučenici... Htjela bih sa svetom Agnezom i sa svetom Cecilijom pružiti svoj vrat pod 
krvnički mač i poput Ivane Arške, moje ljubljene sestre, na zapaljenoj lomači zazivati tvoje 
ime, Isuse... Misleći na muke koje će podnositi kršćani u vrijeme Antikristovo, osjećam da mi 
srce dršće, i htjela bih da te muke budu sačuvane za mene... Isuse, Isuse! Kad bih htjela 
napisati sve svoje želje, morala bih posuditi tvoju knjigu života; u njoj su zapisana sva djela 
svih svetaca, i ja bih voljela da sam ta djela izvršila za tebe... 



O moj Isuse, što ćeš odgovoriti na sve moje ludosti?... Ima li gdje duša koja bi bila manja, 
koja bi bila slabija od moje!... Ali upravo zbog moje slabosti ti si se, Gospodine, udostojao 
ispuniti moje djetinje željice, i ti hoćeš danas da ispuniš i druge moje želje veće od svemira... 

Terezijino zvanje 



Kad su mi kod razmatranja moje želje zadavale pravo mučeništvo, otvorih poslanice sv. Pavla 
da potražim kakav odgovor. Padoše mi u oči 12. i 13. glava Prve poslanice Korinćanima... 
Ondje pročitah, u 12. glavi, da ne mogu svi biti apostoli, proroci, učitelji itd., daje Crkva 
sastavljena od različitih udova i da oko ne može u isti čas biti ruka... (usp. 1 Kor 12, 12-30) 
Odgovor je bio jasan, ali nije zadovoljio mojih želja, nije mi donio mira ... Kao što je 
Magdalena, naginjući se neprestano nad prazan grob, napokon našla što je tražila, tako sam se 
i ja, ponizujući se sve do dubine svoga ništavila, napokon digla tako visoko da sam mogla 
doseći svoj cilj... (Sv. Ivan od Križa, Pjesme) Ne gubeći srčanosti nastavih čitanje, i ova me 
rečenica utješi: "Brinite se za savršenije darove, a ja ću vam pokazati još izvrsniji put." (1 Kor 
12, 31)1 Apostol tumači kako svi najsavršeniji darovi nisu ništa bez ljubavi... i daje ljubav 
izvrstan put koji sigurno vodi k Bogu. 

Napokon sam našla odmor. Promatrajući mistično tijelo Crkve nisam prepoznala sebe ni u 
jednom od udova koje opisuje sv. Pavao, ili bolje, htjela sam prepoznati sebe u svima... 
Ljubav mije dala ključ moga zvanja. Shvatila sam, ako Crkva ima tijelo sastavljeno od 
različitih udova, da joj onda ne nedostaje najpotrebniji i najplemenitiji od svih udova: shvatila 
sam da Crkva ima Srce i da to Srce gori od ljubavi. Shvatila sam da jedino ljubav oživljuje 
udove Crkve, te kad bi se ljubav ugasila, ne bi više apostoli navješćivali Evanđelja, mučenici 
ne bi više htjeli prolijevati svoju krv... Shvatila sam da ljubav obuhvaća sva zvanja, daje 
ljubav sve, da ona obuhvaća sva vremena i sva mjesta... jednom riječju, daje ona vječna!... 

Tada sam u zanosu svoje mahnite radosti uzviknula: O Isuse, Ljubavi moja... napokon sam 
našla svoje zvanje moje zvanje je ljubav! 


Da, našla sam svoje mjesto u Crkvi, i to si mi mjesto dao ti, o moj Bože!... U srcu Crkve, 
svoje majke, bit ću ljubav... Tako ću ja biti sve... Tako će se ostvariti moj san! 

Zašto da govorim o mahnitoj radosti? Ne, taj izraz nije ispravan. To je više tihi i vedri mir 
mornara koji je ugledao svjetionik koji treba da ga dovede u luku... O sjajni svjetioniče 
ljubavi, ja znam kako ću doći k tebi, našla sam tajnu kako ću se razgorjeti tvojim plamenom. 

Ja sam samo djevojčica, nemoćna i slaba, ali upravo moja slabost daje mi smionosti da se 
prikazem kao žrtva tvojoj ljubavi, Isuse! Nekada su samo čiste i neporočne žrtve bile drage 
jakom i moćnom Bogu. Da se zadovoLji Božjoj pravdi, trebalo je savršenih žrtava. Ali poslije 
zakona straha došao je zakon ljubavi, i Ljubav me je izabrala za žrtvu paljenicu, mene, slabo i 
nesavršeno stvorenje... Nije li taj izbor vrijedan ljubavi?... Jest, da bi ljubav bila potpuno 
zadovoljena, treba da se ponizi, da se snizi do ništice i da tu ništicu pretvori u oganj... 

O Isuse, znam da se ljubav plača samo ljubavlju (Sv. Ivan od Križa, Duhovna pjesma). Zato 
sam tražila i našla sredstvo da olakšam svoje srce vraćajući ti ljubav ljubavlju. 

"Načinite sebi prijatelje nepravednim bogatstvom da vas prime u vječne stanove." (Lk 16, 9). 
To je, Gospodine, savjet što ga daješ svojim učenicima pošto si im rekao da su "sinovi tame 
spretniji u svojim poslovima nego sinovi svjetlosti." (Lk 16, 8) Kao dijete svjetlosti shvatila 
sam da su moje želje da budem sve, da obuhvatim sva zvanja, bogatstvo koje bi me lako 
moglo učiniti nepravednom; zato sam se poslužila njima da sebi pribavim prijatelje... Sjetivši 
se Elizejeve molitve ocu Iliji, kad se usudio moliti od njega njegov dvostruki duh (usp. 2 Kr 2, 
9), pomolila sam se pred anđelima i svecima i rekla im: "Ja sam najmanje stvorenje, poznajem 
svoju bijedu i slabost, ali znam i to koliko plemenita i velikodušna srca rado čine dobro; 
zaklinjem vas dakle, blaženi stanovnici nebeski, zaklinjem vas, da me uzmete kao svoje 
dijete; jedino će vama pripasti slava koju steknem s vašom pomoći; ali udostojte se uslišiti 
moju molitvu; znam daje presmiona, ali usuđujem se moliti vas da dobijem vašu dvostruku 
ljubav!" 

Isuse, ja ne mogu produbiti svoju molbu, bojala bih se da će me satrti težina mojih smionih 
želja... Moja je isprika to da sam dijete; a djeca ne misle na zamašaj svojih riječi. Ali njihovi 
roditelji, ako dođu na prijestolje, ako dođu u posjed silnih bogatstava, bez oklijevanja 
ispunjuju želje malih bića koja ljube kao same sebe; da ih razvesele, čine ludosti i pokazuju 
svoju slabost... A eto, ja sam dijete Crkve, a Crkva je kraljica, jer je tvoja zaručnica, o 
božanski Kralju nad kraljevima!... Srce malog djeteta ne traži bogatstva ni slave - pa ni slavu 
nebesku... Ono shvaća da slava s pravom pripada njegovoj braći, anđelima i svecima... 
Njegova će slava biti odsjev slave koja će izbijati iz čela njegove Majke. Ono traži samo 
ljubav... Ono zna još samo jedno: ljubiti tebe, Isuse... Sjajna djela njemu su uskraćena, ono ne 
može propovijedati evanđelje, prolijevati svoju krv... Ali to nije važno... njegova braća rade 
mjesto njega... a ono, malo dijete, stoji uz prijestolje Kralja i Kraljice, ono ljubi za svoju braću 
koja se bore... 



Sipati cvijeće 


Ali kako će ono zasvjedočiti svoju ljubav, kad se ljubav dokazuje djelima? Eto, malo će dijete 
bacati cvijeće, napunit će njegovim mirisima kraljevsko prijestolje, pjevat će svojim 
srebrnastim glasom pjesmu ljubavi... 

Da, Ljubimce moj, evo, tako će se istrošiti moj život... Ja nemam drugoga sredstva da ti 
dokažem svoju ljubav, nego da bacam cvijeće, to jest, da ne propustim nijednu malu žrtvu, 
nijedan pogled, nijednu riječ, da iskoristim sva najmanja djela i da ih činim iz ljubavi... Hoću 
da trpim iz ljubavi i dapače da se radujem u ljubavi; zato ću bacati cvijeće pred tvojim 
prijestoljem, neću proći ni kraj jednoga cvijeta a da mu ne skinem latice za tebe... Zatim ću, 
bacajući cvijeće, pjevati (a može li se plakati vršeći tako radosno djelo?), pjevat ću, pa i onda 
kad budem morala brati cvijeće usred tmja, i moja će pjesma biti toliko skladnija koliko trnje 
bude veće i oštrije. 

Isuse, što će ti moje cvijeće i moje pjesme?... Ah, znam to dobro: ta mirisava kiša, te krhke i 
bezvrijedne latice, te pjesme ljubavi najmanjega od svih srdaca veselit će te, da, te sitnice 
pružat će ti veselje, izmamit će smiješak slavnoj Crkvi; ona će pokupiti moje latice što sam ih 
iz ljubavi pootkidala, stavit će ih na tvoje božanske ruke, o Isuse, i tako će ta Crkva nebeska, 
hoteći se igrati sa svojim malim djetetom, također bacati to cvijeće pošto ono od tvoga 
božanskoga dodira primi neizmjernu vrijednost, bacat će ga na trpeću Crkvu da u njoj ugasi 
plamen, bacat će ih na vojujuću Crkvu da joj donese pobjedu!. . 

O moj Isuse! Ja te ljubim, ljubim svoju majku Crkvu, sjećam se da "njoj najmanji pokret čiste 
ljubavi više koristi nego sva druga djela zajedno" (Sv. Ivan od Križa, Duhovna pjesma). Alije 
li zaista u mom srcu čista ljubav?... Nisu li moje neizmjerne želje samo san i ludost?... Ah, 
ako je tako, Isuse, rasvijetli me: ti znaš da ja tražim istinu... Ako su moje želje nepromišljene, 
rasprši ih, jer su te želje za mene najveće mučeništvo... Međutim, ja osjećam, Isuse, pošto sam 
težila prema najuzvišenijim predjelima ljubavi, ako bude trebalo da ih jednoga dana ne 
postignem, ja sam onda ipak osjetila više slatkoće u svom mučeništvu, u svojoj ludosti, nego 
što ću ih kušati usred radosti u vječnoj domovini, osim ako mi kojim čudom ti oduzmeš 
sjećanje na moje zemaljske nade. Dopusti mi zato da srčem slatke gorčine svoga mučeništva... 

Isuse, Isuse! Ako je želja da te ljubim tako slatka, kakva je tek slatkoća posjedovati, uživati 
ljubav?... 


Slaba ptičica 

Kako može duša, tako nesavršena kao moja, težiti za posjedovanjem punine ljubavi?... O 
Isuse, moj prvi, moj jedini Prijatelju, ti kojega jedino ljubim, kaži mi kakva je to tajna?... 
Zašto ne zadržavaš te beskrajne težnje za velike duše, za orlove koji lebde u visinama?. . Ja 
pak sebe smatram slabom ptičicom koja je pokrivena samo lakim pahuljicama; ja nisam orao, 
ja imam samo njegove oči i srce, jer se usprkos svojoj skrajnjoj sićušnosti usuđujem gledati u 
božansko Sunce, sunce ljubavi, i moje srce osjeća u sebi sve težnje orla... Ptičica bi htjela 
letjeti prema tome sjajnom Suncu koje joj očarava oči, htjela bi oponašati svoju braću orlove 
koji se uzdižu do božanskoga ognjišta Presvetoga Trojstva... Jao! Sve što može učiniti, to je 
da zamahne svojim malim krilima, ali poletjeti - to nije u njezinoj ograničenoj moći! 

Što će biti od nje! Zar će umrijeti od žalosti videći daje tako nemoćna?... O ne, mala ptičica 
neće se ni rastužiti. Sa smionom predanošću ona hoće da ostane i da gleda u svoje božansko 



Sunce. Ništa je ne može preplašiti, ni vjetar ni kiša. Pa ako tamni oblaci sakriju Zvijezdu 
ljubavi, mala ptičica ne napušta svoga mjesta; ona zna da s onu stranu oblaka njezino Sunce 
sja uvijek, da njegov sjaj ne može potamnjeti ni jedan jedini čas. Katkada, istina, srce male 
ptičice napada oluja, čini joj se da ne postoji ništa drugo osim oblaka koji je okružuju; to je 
čas savršene radosti za siroto slabo malo biće. Koje li sreće za njega - ostati ipak ondje, 
gledati nevidljivu svjetlost koja se izmiče njegovoj vjeri! 

Isuse, dovde shvaćam tvoju ljubav prema maloj ptičici, jer se ona ne udaljuje od tebe... Ali, ja 
to znam, a i ti to znaš, često se nesavršeno malo stvorenje, iako ostaje na svom mjestu (to jest 
pod zrakama Sunca), daje malo odvući od svoga jedinog zanimanja, uzima zrnce zdesna i 
slijeva, trči za crvićem... nailazeći na lokvicu vode okvasi jedva razvita krila, ugleda cvijet 
koji joj se sviđa, i tada se njezin mali duh bavi tim cvijetom... Napokon, ne mogući letjeti 
poput orlova, siromašna se ptičica bavi još zemaljskim tricama. Međutim, poslije svih svojih 
nedjela, mjesto da se sakrije u kakav kut i da oplakuje svoju bijedu i da umire od kajanja, 
ptičica se okreće prema svome ljubljenome Suncu, izlaže njegovim blagotvornim zrakama 
svoja okvašena krilca, cvili kao lastavica i u svojoj mu slatkoj pjesmi povjerava, pripovijeda u 
tančine svoje nevjernosti, misleći da će u svojoj smionoj predanosti na taj način steći više 
vlasti, potpunije privući ljubav Onoga koji nije došao da zove pravedne, nego grešnike... (Mt 
9, 13) Ako božanska Zvijezda ostaje gluha na tužne cvrkute svoga malog stvorenja, ako ostaje 
zastrta... eto, malo stvorenje ostaje mokro, pristaje da se smrzava od studeni i još se raduje toj 
patnji koju je, međutim, zaslužilo... 

O Isuse, kako je tvoja ptičica sretna što je slaba i malena: a što bi bilo od nje daje velika?... 
Nikada ne bi imala smionosti da se pojavi u tvojoj nazočnosti, da drijema pred tobom... Da, to 
je još jedna slabost male ptičice kad hoće da gleda u božansko Sunce i kad joj oblaci smetaju 
da vidi jednu jedinu zraku; protiv volje joj se njezine očice zatvaraju, njezina se glavica skriva 
pod krilce, a siromašno malo biće zapada u san, misleći da uvijek gleda u svoju ljubljenu 
Zvijezdu. Kad se probudi, ona ne tuguje, njezino srdašce ostaje u miru, ona ponovno 
započinje svoju službu ljubavi, zaziva anđele i svece, koji se uzdižu kao orlovi prema 
Ognjištu koje uništava, prema predmetu njezine želje, i orlovi sažaljuju svoju sestricu, štite je, 
brane je i odgone jastrebove koji bije htjeli proždrijeti. Jastrebovi, to su slike zlih duhova, 
njih se ptičica ne boji, njoj nije suđeno da postane njihovim plijenom, nego plijenom Orla 
kojega gleda u Središtu Sunca ljubavi. 


Božanski Orao 

O Riječi božanska! Ti si onaj božanski Orao kojega ljubim i koji si se zaletio k zemlji 
progonstva i htio trpjeti i umrijeti da privučeš duše u krilo vječnog ognjišta Blaženoga 
Trojstva! Ti si onaj koji se vraćaš k nedostupnoj svjetlosti koja će odsada biti tvoje boravište! 
Ti si onaj koji još ostaješ u dolini suza pod prilikom bijele hostije... Vječni Orle, ti hoćeš da 
me nahraniš svojim božanskim bićem, mene, siromašno malo stvorenje, koja bih se vratila u 
ništavilo kad mi ne bi tvoj božanski pogled davao život u svaki čas... O Isuse, dopusti mi da ti 
u pretjeranoj svojoj zahvalnosti kažem da tvoja ljubav ide do ludila... Kako ti kraj toga ludila 
možeš htjeti da se moje srce ne vine k tebi? Kako moje pouzdanje može imati granica?... Ah, 
za tebe su sveci, ja to znam, počinili toliko ludosti, učinili su velikih stvari jer su bili orlovi... 

Isuse, ja sam premalena da činim velike stvari... a moja je ludost da se nadam da će me tvoja 
Ljubav primiti kao žrtvu... Moja se ludost sastoji u tome da zaklinjem svoju braću orlove da 
mi pribave milost da poletim k Suncu ljubavi na vlastitim krilima božanskog Orla... (Usp. Pnz 
32,11) 



Dokle god ti budeš htio, o moj Ljubimče, tvoja će ptičica ostati bez snage i bez krila, uvijek će 
upirati oči u tebe; ona hoće da bude očarana tvojim božanskim pogledom, hoće da postane 
plijenom tvoje Ljubavi... Jednoga dana, ja se čvrsto nadam, božanski Orle, ti ćeš doći po svoju 
ptičicu i s njom ćeš se vratiti na Ognjište Ljubavi, i tada ćeš je za svu vječnost zaroniti u žarki 
bezdan one Ljubavi kojoj se ona prikazala kao žrtva... 

Poziv "malenim" dušama 

O Isuse, zašto ne mogu reći svima malim dušama kako je neizreciva tvoja susretljivost... Ja 
osjećam, kad bi ti - što je nemoguće - našao dušu slabiju i manju od moje, ti bi se udostojao 
daje obaspeš još većim milostima kad bi se ona predala s potpunim pouzdanjem u tvoje 
beskrajno milosrđe. Ali čemu da želim objavljivati tajne tvoje ljubavi, o Isuse? Nisi li me ti 
sam poučio o njima i zar ih ne možeš otkriti i drugima?... Da, ja to znam, i ja te žarko molim 
da to učiniš, ja te zaklinjem da baciš svoj božanski pogled na velik broj malih duša... 
Zaklinjem te da izabereš čitavu vojsku malih žrtava vrijednih tvoje ljubavi!... 

Sasvim mala sestra Terezija od Djeteta Isusu (i) 

od Svetoga Lica 
nedostojna karmelićanka 

Posveta č. majci Mariji od Alojzija Gonzage 

Predraga moja Majko, vi ste mi izrazili želju da s vama dovršim Pjesmu o milosrđu 
Gospodnjem (usp. Ps 88, 1). Tu slatku pjesmu započela sam s vašom ljubljenom kćerkom, 
Agnezom od Isusa, koja mije bila majka određena od dragoga Boga da me vodi u dane moga 
djetinjstva. S njom sam dakle imala pjevati pjesmu o milostima koje su bile udijeljene 
malome cvijetku Blažene Djevice kad je bio u proljeću svoga života, ali s vama moram 
pjevati sreću toga malog cvjetića sada kad su bojažljive jutarnje zrake ustupile mjesto 
usijanom žaru podneva. Da, s vama, predraga Majko, da vašoj želji odgovorim, pokušat ću 
izraziti osjećaje svoje duše, svoju zahvalnost prema dragom Bogu, prema vama koji ste mi 
njegov vidljivi zastupnik: zar se nisam preko vaših majčinskih ruku potpuno predala Njemu? 
O draga Majko, sjećate li se onoga dana? Da, ja osjećam da vaše srce ne može zaboraviti... 
Što se mene tiče, ja moram čekati lijepo nebo, ne nalazeći ovdje dolje riječi koje bi bile kadre 
izreći ono što se dogodilo u mom srcu onoga blagoslovljenoga dana. 



"Cvjetić" Isusov 


Predraga Majko, ima jedan drugi dan kad se moja duša još jače privezala uz vašu, ako je to 
uopće moguće; to je bilo onda kad vam je Isus iznova nametnuo teret poglavarstva. Toga ste 
dana, ljubljena moja Majko, sijali u suzama, ali u nebu ćete biti ispunjeni radošću kad budete 
vidjeli da ste natovareni dragocjenim snopljem. (Usp. Ps 125, 5-6) O draga Majko, oprostite 
mojoj djetinjoj prostodušnosti! Osjećam da mi dopuštate da vam govorim ne tražeći ono što je 
dopušteno mladoj redovnici da govori svojoj priorici. Možda se neću uvijek držati granica 
koje su propisane podređenima, ali, draga Majko, usuđujem se to reći, to je vaša krivnja: ja se 
ponašam prema vama kao dijete jer se vi ne ponašate prema meni kao priorica, nego kao 
majka... 

Ah, osjećam to dobro, ljubljena Majko, da mi upravo dragi Bog govori uvijek preko vas. 
Mnoge sestre misle da ste me vi razmazili, da sam od svoga ulaska u svetu arku primila od 
vas samo milovanja i pohvale; ali nije tako: vidjet ćete, draga Majko, u bilježnici koja sadrži 
moje uspomene iz djetinjstva, što ja mislim o strogom i materinskom odgoju koji sam primila 
od vas. Iz najdublje dubine svoga srca ja vam zahvaljujem što me niste štedjeli. Isus je dobro 
znao da njegovu cvjetiću treba životvorne vode poniženja, jer je bio preslab da uhvati korijena 
bez te pomoći, i preko vas mu je, draga Majko, bila podijeljena ta blagodat. 

Već je prošla godina i po otkako je Isus promijenio način kojim je uzgajao svoj mali cvijetak; 
vidio je, bez sumnje, da je dosta zaliven, jer sada ga uzdiže sunce; Isus želi za njega još samo 
svoj smiješak, koji mu također daje preko vas, predraga moja Majko. To blago sunce nipošto 
ne pali maloga cvijetka, nego ga divno pospješuje u rastu. U dnu svoje čaške čuva on 
dragocjene rosne kapljice što ih je primio, i te ga kapljice uvijek podsjećaju daje malen i 
slab... Sva se stvorenja mogu naginjati k njemu, diviti mu se, obasipati ga svojim hvalama, ne 
znam zašto, ali to sve ne može dodati ni jedne jedine kapljice lažne radosti istinitoj radosti 
koju uživa u svom srcu kad vidi daje on samo ono što je u očima dragoga Boga: siromašna 
mala ništica, i ništa više... Kažem da ne shvaćam zašto, no nije li to zato što je bio očuvan od 
vode pohvala u sve vrijeme dok njegova čaška nije bila dosta puna rose poniženja? Sada više 
nema opasnosti, naprotiv, mali cvijetak vidi daje rosa kojom je natopljen tako divna da bi se 
dobro čuvao daje zamijeni za bljutavu vodu pohvala. 

Ne želim govoriti, ljubljena moja Majko, o ljubavi i povjerenju koje mi vi iskazujete; nemojte 
misliti daje srce vašega djeteta u tome neosjetljivo, ali ja dobro osjećam da se sada nemam 
čega bojati, naprotiv, ja mogu u tome uživati, pripisujući dragom Bogu sve dobro koje se 
udostojao usaditi u mene. Ako mu se mili da seja drugima činim boljom nego jesam, to se 
mene ne tiče: on je slobodan da radi kako hoće... 

O draga Majko, kako su različiti putovi kojima Gospodin vodi duše! U životu svetaca vidimo 
da ih ima mnogo koji nisu htjeli ostaviti ništa od sebe poslije svoje smrti, ni najmanju 
uspomenu, ni najmanji spis. Drugi naprotiv, kao naša majka sv. Terezija, obogatili su Crkvu 
svojim uzvišenim objavama ne bojeći se objaviti tajne Kraljeve (usp. Tobija 12,7), kako bi ga 
duše više upoznale, više ljubile. Koja se od tih dviju vrsta svetaca više sviđa dragom Bogu? 
Čini mi se, draga Majko, da su mu obje jednako mile, jer su svi oni slijedili poticaj Duha 
Svetoga i jer je Gospodin rekao: "Reci pravedniku daje sve dobro." (Izaija 3,10) Da, sve je 
dobro kad se traži samo volja Isusova; zato ja, siromašni mali cvijetak, slušam Isusa nastojeći 
razveseliti svoju predragu Majku. 





"Mali put" 



Vi znate, draga Majko, da sam uvijek željela biti svetica; ali jao! uvijek sam zaključila, kad 
sam se usporedila sa svecima, daje između njih i mene ista razlika kao između brda kojega se 
vrh gubi u nebeskim visinama i zma neuglednog pijeska što ga prolaznici gaze nogama. 
Umjesto da klonem, rekoh sama sebi: Dragi Bog ne može ulijevati neispunjivih želja; ja dakle 
mogu, uza svu svoju sićušnost, težiti za svetošću; povećati se ne mogu, moram podnositi sebe 
takvu kakva jesam sa svim svojim nesavršenostima; ali ja hoću da potražim način kako ću 
poći u nebo malim, vrlo ravnim i vrlo kratkim putem: malim, sasvim novim putem. 

Božansko dizalo 

Živimo u vijeku izuma; danas se više ne moramo mučiti uspinjući se stepenicama, u bogatim 
ih kućama vrlo zgodno nadomješćuje dizalo. Ja bih također htjela naći dizalo da se dignem do 
Isusa, jer sam premalena da se popnem tvrdim stepenicama savršenstva. Tada sam potražila u 
svetim knjigama putokaz za dizalo za kojim sam čeznula, i pročitah ove riječi, koje su izašle 
iz usta Vječne Mudrosti: "Ako je tko sasvim malen, neka dođe k meni." (Izr 9, 4) I ja sam 
došla, pogađajući da sam našla što sam tražila, a hoteći znati, o moj Bože, što bi ti učinio 
sasvim malenome koji bi odgovorio na tvoj poziv, nastavila sam svoja istraživanja, i evo što 
sam našla: "Kao što majka miluje svoje dijete, tako ću ja tješiti vas, nosit ću vas na grudima 
svojim i njihati vas na koljenima svojim." (Izaija 66, 13 i 12) 

Ah, nikada nisu nježnije, nikada milozvučnije riječi razveselile moju dušu: dizalo koje me ima 
dići do neba, to sa tvoje ruke, o Isuse! Zato mi nije potrebno da rastem, naprotiv, treba da 
ostanem malena, i da to postajem sve više i više. O moj Bože, ti si nadmašio moje očekivanje, 
a ja hoću da pjevam tvoje milosrđe. "Ti si me učio od mladosti moje i ja najvješćivah čudesa 
tvoja, i dalje ću ih objavljivati sve do duboke starosti." (Ps 70, 17-18) A koja će to biti za 
mene duboka starost? Meni se čini da bi to moglo biti sada, jer dvije tisuće godina nisu u 
očima Gospodinovim više od dvadeset godina... nisu više od jednoga jedinog dana... (Usp. Ps 
89,4) 


Ah, nemojte misliti, predraga Majko, da vas vaše dijete želi ostaviti... Nemojte misliti da ono 
smatra većom milošću umrijeti u zoru nego o smiraju dana. Sto ono cijeni, što želi, to je da 
razveseli Isusa... Sada kad se čini da mu se on približuje da ga privuče u boravište svoje slave, 
vaše se dijete raduje. Već je odavna shvatilo da dragi Bog ne treba nikoga (a njega još manje 
nego druge) da čini dobro na zemlji. 

Draga Majko, oprostite mi ako vas žalostim... Ah, ja bih vas toliko htjela veseliti... A mislite li 
vi, ako vaše molitve ne budu uslišane na zemlji, ako Isus na nekoliko dana odvoji dijete od 
njegove majke, da te molitve neće biti uslišane u nebu?... 

Terezijin rad s novakinjama 

Vaša je želja, ja to znam, da uz vas ispunjavam vrlo ugodnu, vrlo laku misiju; a zar ja tu 
misiju neću moći dovršiti iz nebeskih visina?... Kao što je Isus jednoga dana rekao svetom 
Petru, tako ste vi rekli svome djetetu: "Pasi jaganjce moje!" (Iv 21, 15) I ja sam se začudila, i 
rekla sam vam da sam previše malena... zaklinjala sam vas da sami vodite na pašu svoje male 
jaganjce, i da čuvate mene, da i mene po milosti vodite na pašu s njima. I vi ste, predraga 
moja Majko, ispunjujući malo moju opravdanu želju, čuvali male jaganjce s ovcama, ali ste 
mi zapovijedali da ih češće vodim na pašu u sjenu, da im pokazujem najizvrsnije i 
najživotvornije trave, da im jasno označujem sjajno cvijeće kojega se nikada ne smiju 
dotaknuti osim da ga zgaze nogama... Vi se niste bojali, ljubljena moja Majko, da ću zavesti 
na krivi put vaše male jaganjce; moje neiskustvo, moja mladost nisu vas ništa prestrašili; 
možda ste se sjetili da se Gospodinu često sviđa da udijeli mudrost malenima, i kako je 
jednoga dana sav radostan blagoslivljao svoga Oca što je sakrio svoje tajne mudrima a otkrio 
ih najmanjima. (Usp. Mt 11, 25) 

Draga Majko, vi to znate, vrlo su rijetke duše koje ne mjere božansku moć po svojim kratkim 
mislima: svijet hoće da svuda na zemlji ima izuzetaka, samo dragi Bog nema prava da ih čini! 
Već je vrlo dugo otkako se, ja to znam, uvriježio običaj među ljudima da se iskustvo mjeri 
godinama, jer je već sveti kralj David u svojoj mladosti pjevao Gospodinu: "Mlad sam i 
prezren." (Ps 118, 141) Ali u istom psalmu 118. ne ustručava se reći: "Mudriji sam od staraca, 
jer sam tražio tvoju volju... Tvoja je riječ svjetiljka koja osvjetljuje moje korake... Spreman 
sam ispunjavati zapovijedi tvoje i ništa me ne smućuje..." (Ps 118, 100. 105. 60) 

Predraga Majko, vi se niste bojali da mi jednoga dana reknete da dragi Bog rasvjetljuje moju 
dušu i da mi daje iskustvo mnogih godina... O draga Majko, ja sam previše malena da budem 
tašta sada, još sam premalena da se služim lijepim frazama kako bih vas uvjerila da sam vrlo 
ponizna; radije priznajem sasvim jednostavno daje Svemogući učinio velikih stvari u duši 
djeteta svoje Božanske Majke, a najveća je stvar što mu je pokazao njegovu sićušnost, 
njegovu nemoć. 


Velika unutarnja kušnja 

Ljubljena Majko, vi to znate vrlo dobro, dragi se Bog udostojao da provede moju dušu kroz 
svakojake kušnje; mnogo sam pretrpjela otkad sam na zemlji, ali ako sam u djetinjstvu trpjela 
u žalosti, danas ne trpim više tako, nego u radosti i miru: ja sam uistinu sretna što trpim. O 
draga Majko, trebalo bi da znate sve tajne moje duše da se ne nasmijete čitajući ove retke, jer 
ima li koja duša koja bi bila manje kušana od moje, ako se sudi po vanjskom izgledu? Ah, kad 
bi kušnja koju trpim već godinu dana izašla na vidjelo, kakvog bi bilo čuđenja!... 



Predraga Majko, vi poznate tu kušnju. Ali ja ću vam još o njoj govoriti, jer je smatram kao 
veliku milost koju sam primila pod vašim blagoslovljenim prioratom. 


Prošle godine udijelio mi je dragi Bog utjehu da obdržavam korizmeni post u svoj njegovoj 
strogosti; nikada se nisam osjećala tako jaka, a ta se jakost održala do Uskrsa. Međutim, na 
Veliki petak htio mije Isus dati nadu da ću naskoro vidjeti na nebu... Oh, kako mije slatka ta 
uspomena!... 


"Sreća" Velikog petka 1896. 

Pošto sam ostala kod Božjega groba do ponoći, vratila sam se u našu ćeliju. Ali jedva što sam 
imala vremena položim glavu na jastuk kad osjetih val koji se penjao, kipeći penjao do mojih 
usana. Nisam znala što je to, ali sam mislila da ću možda umrijeti, i moja je duša bila 
preplavljena radošću... Ali kako je naša svjetiljka bila ugašena, rekoh sebi da treba čekati do 
jutra da se uvjerim u svoju sreću, jer mi se činilo da sam ispljuvala krv. I jutro je brzo 
svanulo. Čim sam se probudila, odmah sam pomislila da smijem očekivati nešto radosno, i 
kad sam se približila prozoru, mogla sam ustanoviti da se nisam prevarila... Ah! duša mi se 
ispunila velikom utjehom, bila sam duboko uvjerena da Isus na godišnjicu svoje smrti želi da 
čujem prvi poziv. Bijaše to kao sladak i dalek žubor koji mije navješćivao dolazak 
Zaručnika... (Usp. Mt 25, 6) 

S velikim sam žarom prisustvovala moljenju Prvoga časa i Kapitulu opraštanja. Žurilo mi se 
da dođe moj red, da vam mogu, moleći vas za oproštenje, predraga moja Majko, povjeriti 
svoju nadu i svoju sreću. Ali ja sam dodala da uopće ne trpim (što je bilo sasvim istinito), i 
zamolila sam vas, draga Majko, da ne odredite ništa posebno za mene. I doista, dobila sam 
utjehu da mogu provesti Veliki petak kako sam željela. Nikada mi se pokore u Karmelu nisu 
činile tako slatke, nada da u poći u nebo prenosila me u izvanrednu radost. 

Kad je došla večer toga sretnoga dana, trebalo se odmoriti, ali dobri mije Isus kao i prethodne 
noći dao isti znak da moj ulazak u vječni život nije daleko... Imala sam tada tako živu vjeru, 
tako jasnu, daje misao na nebo sačinjavala svu moju sreću; nisam mogla vjerovati da ima 
bezbožnika koji ne vjeruju. Bila sam uvjerena da govore protiv svoga uvjerenja kad poriču 
postojanje neba, lijepoga neba gdje sam Bog želi biti njihova vječna nagrada. 

U tako radosne dane uskrsnoga vremena dao mi je Isus da osjetim da uistinu ima duša koje 
nemaju vjere, koje zlorabeći milost gube to dragocjeno blago, izvor jedinih čistih i pravih 
radosti. On dopusti da mi dušu obuzmu najmračnije tmine i da mi misao na nebo, tako slatka 
za mene, bude odsada samo predmet borbe i muke... Ta kušnja nije imala trajati samo 
nekoliko dana, nekoliko tjedana: imala se ugasiti onoga časa kad je odredio dragi Bog, i - taj 
čas još nije došao... Voljela bih da mogu izreći što osjećam, ali jao! mislim daje to nemoguće. 
Samo onaj tko je prošao tim mračnim tunelom može shvatiti njegovu tamu. Ipak ću pokušati 
da to objasnim jednom usporedbom. 


Stol grešnika 

Pretpostavljam da sam se rodila u zemlji obavitoj gustom maglom; nikada nisam vidjela 
nasmijani izgled prirode, preplavljen i preobražen sjajnim suncem. Od svoga djetinjstva 
čujem, doduše, govoriti o tim divotama, znam da zemlja u kojoj živim nije moja domovina, da 
ima druga zemlja kojom moram težiti bez prestanka. 



To nije pripovijest koju je izmislio nekih stanovnik tužne zemlje u kojoj živim: to je sigurna 
stvarnost, jer je Kralj domovine gdje sjajno sunce sja došao da živi trideset i tri godine u 
zemlji tmina. Ali jao! tmine nisu shvatile daje taj božanski Kralj svjetlo svijeta... (Usp. Iv 1, 5 
i 9). 

Ali, Gospodine, tvoje je dijete shvatilo tvoju božansku svjetlost, ono te moli da oprostiš 
njegovoj braći, spremno je da jede kruh muke dokle god ti hoćeš, i ne želi se od toga stola 
puna gorčine, za kojim se hrane siromašni grešnici, dići prije dana koji si ti označio... Ali zar 
ne može tvoje dijete reći u svoje ime i u ime svoje braće: "Smiluj nam se, Gospodine, jer smo 
siromašni grešnici!"... (Lk 18, 13) O, Gospode, otpusti nas opravdane... Neka svi oni koje još 
nije obasjala svijetla luč vjere ugledaju napokon njezino svjetlo... O Isuse, ako treba da stol 
što su ga oni oskvrnuli očisti duša koja ljubi, spremna sam da sama s njega jedem kruh kušnje 
dok ti se ne svidi da me uvedeš u svoje svijetlo kraljevstvo. Jedina je milost koju te molim, da 
te nikada ne uvrijedim!... 

Predraga moja Majko, ovo što vam pišem nije suvislo. Moja mala povijest, koja je bila nalik 
na bajku, prometnula se najednom u molitvu. Ne znam kakvo ćete zanimanje moći naći da 
čitate sve te misli, zbrkane i loše izražene. Napokon draga Majko, ja ne pišem zato da stvorim 
književno djelo nego iz poslušnosti; ako vam bude dosadno, bar ćete vidjeti daje vaše dijete 
dokazalo dobru volju. Ja ću dakle hrabro nastaviti svoju malu usporedbu ondje gdje sam je 
prekinula. Rekla sam da sam već od svoga djetinjstva dobila sigurnost da ću jednoga dana 
otići daleko iz ove tužne i mračne zemlje; to sam ne samo vjerovala po tome što sam čula od 
ljudi mudrijih od mene, nego sam i u dubini svoga srca osjećala težnje za ljepšim krajem. Isto 
tako kao što je duh Kristofa Kolumba naslutio da postoji nov svijet, tada kad nitko nije o tom 
sanjao, tako sam i ja osjećala da će mi jednoga dana druga zemlja biti stalnim boravištem. Ali 
najednom magle koje me okružuju postaju gušće, prodiru u moju dušu i tako je obavijaju da 
mi više nije moguće da u njoj nađem tako slatku sliku svoje Domovine. Sve je iščeznulo! 

Kad hoću da svoje srce, i z moreno tminama koje ga okružuju, odmorim uspomenama na 
svijetlu zemlju prema kojoj težim, moja se muka podvostručuje: čini mi se da mi tmine, 
uzimajući glas grešnika, govore rugajući mi se: "Ti sanjaš o svjetlu, o domovini punoj 
najslađih mirisa, ti sanjaš o vječnom posjedovanju Stvoritelja svih tih divota, ti vjeruješ da ćeš 
jednog dana izići iz ovih magla koje te okružuju! Samo naprijed! Veseli se smrti koja će ti 
dati ne ono čemu se nadaš, nego još dublju noć, noć ništavila." 

Predraga Majko, slika koju sam vam htjela dati o tminama koje zamračuju moju dušu tako je 
nesavršena kao skica u usporedbi s modelom. Ali neću dulje o tom pripovijedati, bojala bih se 
da hulim... bojim se, pače, da sam previše o tom rekla... 


Terezija pjeva ono što "hoće" da vjeruje 

Ah, neka mi Isus oprosti ako sam ga ražalostila. On zna dobro da, uza sve to što ne nalazim 
užitka u vjeri, bar pokušavam vršiti djela vjere. Mislim da sam u posljednjoj godini izrekla čin 
vjere više puta nego za cijeloga svog života. U svakoj novoj prilici za borbu, kad moj 
neprijatelj dolazi da me izazove, vladam se junački: znajući daje kukavičluk boriti se u 
dvoboju, okrećem leđa svome protivniku tako prezirno da ga ne gledam u lice; tada trčim k 
svome Isusu, govorim mu da sam spremna proliti i zadnju kap svoje krvi da posvjedočim 
svoju vjeru u nebo. Govorim mu da sam sretna što ne uživam to lijepo nebo na zemlji, da bi 
ga otvorio za vječnost siromašnim nevjernicima. 




Tako, unatoč ovoj kušnji, koja mi oduzima svaki osjećaj radosti, mogu ipak klicati: 
"Gospodine, ti me razveseljuješ svim djelima svojim." (Ps 91, 4) Jer, ima li veće radosti nego 
trpjeti za tvoju ljubav?... Što je patnja dublja, to se manje pokazuje očima stvorova, to više 
razveseljuje tebe, o Bože! Ali kad bi se - što je nemoguće - dogodilo da ti ne znaš za moju 
patnju, ja bih opet bila sretna što je posjedujem, kad bih po njoj mogla spriječiti ih popraviti 
jedan jedini grijeh počinjen protiv vjere. 

Predraga moja Majko, možda vam se čini da preuveličavam svoju kušnju; zaista, ako sudite 
po osjećajima što ih izražavam u pjesmicama koje sam sastavila ove godine, mora vam se 
učiniti da sam duša puna utjehe, duša za koju je veo vjere gotovo razgrnut. A ipak... to za 
mene nije više veo, nego zid koji se diže do neba i sakriva zvjezdani svod nebeski... 

Kad pjevam o nebeskoj sreći, o vječnom posjedovanju Boga, ne osjećam nikakve radosti, jer 
pjevam jednostavno ono što hoću da vjerujem. Katkada, doduše, sasvim slaba zraka sunca 
obasja moju tamu, tada kušnja na čas prestane, ali iza toga uspomena na zraku, mjesto da me 
razveseljuje, čini moju tamu još gušćom. 

O draga Majko! Nikada nisam tako dobro osjetila koliko je Gospodin blag i milosrdan. On mi 
je tu kušnju poslao; tek onda kad sam imala snagu daje podnesem; prije bi me ona, čvrsto 
vjerujem, bacila u malodušnost... Sad mi ona oduzima sve naravno zadovoljstvo što bi se 
moglo naći u mojoj želji za posjedovanjem neba... Predraga Majko, sad mi se čini da me ništa 
ne prijeći da odletim, jer nemam više velikih želja, osim želje da ljubim dok ne umrem od 
ljubavi... (9. lipnja) 

Ljubljena moja Majko, sva sam u čudu kad vidim što sam pisala jučer. Kakve li črčkarije!... 
Ruka mi je tako drhtala da nisam mogla nastaviti, i sada se kajem što sam uopće pokušala 
pisati. Nadam se da ću to danas učiniti mnogo čitljivije, jer nisam više u ležaljci, nego u 
lijepom malom, sasvim bijelom naslonjaču. 

Sveta ravnodušnost 

O draga Majko, dobro osjećam da sve što vam pripovijedam nije povezano, ali također 
osjećam potrebu da vam, prije nego vam govorim o prošlosti, iskažem svoje sadašnje 
osjećaje, jer ću ih kasnije možda zaboraviti. Hoću najprije da vam kažem koliko sam dirnuta 
svim vašim majčinskim nježnostima. Ah! vjerujte, predraga moja Majko, srce vašega djeteta 
ispunjeno je zahvalnošću i nikada neće zaboraviti sve ono što vam duguje... 

Draga Majko, što me dira iznad svega, to je devetnica koju obavljate u čast Našoj Gospi od 
Pobjede, to su mise koje dajete čitati za moje ozdravljenje. Osjećam da sva ta duhovna blaga 
čine veliko dobro mojoj duši. U početku devetnice govorila sam vam, draga Majko, da treba 
da me Blažena Djevica ozdravi ili da me odnese u nebo, jer sam smatrala daje velika žalost 
za vas i za zajednicu imati na brizi mladu bolesnu redovnicu; sada sam ipak spremna da 
budem bolesna i cijeli svoj život ako je to milo dragom Bogu, štoviše, pristajem da moj život 
bude vrlo dug, jedina je milost koju želim, da mi život izgori od ljubavi. 

O ne, ne bojim se duga života, ne odbijam borbu, jer "Gospodin je stijena na kojoj sam 
uzrasla, on je spremio moje ruke za borbu i moje prste za rat; on je moj štit, u njega se uzdam. 
(Ps 143, 1-2) Isto tako nikada nisam molila dragoga Boga da umrem mlada, ah sam se uvijek 
nadala daje to njegova volja. 



Progonstvo srca 


Gospodin se često zadovoljava željom da radimo za njegovu slavu, i vi znate, draga Majko, da 
su moje želje vrlo velike. Vi znate i to da mije Isus dao više nego jednu gorku čašu, ali ju je 
odmakao od mojih usana prije nego sam je pila, no opet ne prije nego sam okusila njezinu 
gorčinu. Predraga Majko, sveti je kralj David imao pravo kad je pjevao: "Kako je dobro, kako 
je ugodno kad braća žive zajedno u slozi." (Ps 132, 1) To je istina, to sam osjetila vrlo često, 
ali ta se sloga postizavala na zemlji samo žrtvama. Ja nipošto nisam došla u Kannel da živim 
sa svojim sestrama, nego jedino zato da odgovorim na poziv Isusov. Ah, pravo sam slutila da 
to mora biti predmet trajne patnje ako se živi sa svojim sestrama, a ne želi se ništa popuštati 
prirodi. 

Kako se može reći daje savršenije udaljiti se od svojih?... Je li se ikada prigovorilo braći što 
se bore na istom bojištu, je li im se prigovorilo što zajedno jure da uberu palmu mučeništva?... 
Bez sumnje, s pravom se držalo da se oni uzajamno hrabre i potiču, ali i to da mučeništvo 
jednoga postaje mučeništvo svih. Isto je tako i u redovničkom životu, koji teolozi zovu 
mučeništvom. Predajući se Bogu, srce ne gubi svoje prirođene nježnosti: ta nježnost naprotiv 
raste postajući čistija i božanskija. 

Predraga Majko, tom nježnošću ljubim ja vas, ljubim svoje sestre; sretna sam što se u 
obiteljskoj zajednici borim za slavu nebeskoga Kralja, ali sam također spremna da poletim na 
drugo bojište ako bi mi Božanski Vojskovođa izrazio tu želju. Ne bi bila potrebna zapovijed, 
nego samo pogled, samo jednostavan znak. 

Želja za misijama 

Otkako sam ušla u blagoslovljenu arku, uvijek sam mislila, ako me Isus ne odnese vrlo brzo u 
nebo, da će me zadesiti sudbina male golubice Noine: da će jednoga dana Gospodin otvoriti 
prozor arke i reći mi neka letim vrlo daleko, vrlo daleko, prema obalama nevjernika, noseći sa 
sobom maslinovu grančicu. Draga Majko, taje misao uzdizala moju dušu, učinila je da letim 
iznad svega stvorenoga. Shvatila sam da i u Karmelu još može biti rastanaka, da će jedino u 
nebu sjedinjenje biti potpuno i vječno; tada sam htjela da moja duša stanuje u nebu, da gleda 
zemaljske stvari samo iz daljine. Pristala sam ne samo na to da budem prognana u nepoznat 
narod, nego sam - što mi je još mnogo gorče - prihvatila i progonstvo svojih sestara. 

Nikad neću zaboraviti 2. kolovoza 1896, dana koji je upravo bio dan odlaska misionara; 
ozbiljno se postavilo pitanje odlaska majke Agneze od Isusa. Ah! ne bih bila htjela da išta 
učinim daje spriječim u odlasku. Ipak sam osjećala veliku žalost u svom srcu, znala sam da 
njezina duša, tako osjetljiva, tako nježna, nije stvorena da živi među dušama koje je ne bi 
mogle razumjeti; tisuću drugih misli natiskivalo se u velikoj množini u moju pamet, a Isus je 
šutio, nije zapovijedao oluji... A ja sam mu govorila: "Bože moj, za tvoju ljubav primam sve: 
ako ti to hoćeš, ja sam vrlo rado spremna trpjeti toliko da i umrem od tuge. Isus se zadovoljio 
mojim pristankom, ali nekoliko mjeseci kasnije govorilo se o odlasku sestre Genoveve i sestre 
Marije od Presv. Trojstva. Tada je to bila druga vrsta patnje, iskrena, dublja; zamišljala sam 
sve kušnje, sva razočaranja koja će one trpjeti, ukratko, moje je nebo bilo zastrto oblacima... 
Samo u dnu moga srca bila je tišina i mir. 

Ljubljena moja Majko, vaša je razboritost znala otkriti volju dragoga Boga i u njegovo ste ime 
zabranili svojim novakinjama da ne smiju sada misliti na to da ostave kolijevku svoga 
redovničkog djetinjstva; ali njihove ste težnje shvaćali, jer ste i vi sami, draga Majko, u svojoj 



mladosti molili da možete poći u Sajgon, a želje majki često nalaze odjeka u dušama njihove 
djece. O ljubljena moja Majko, vaša želja za apostolatom nalazi u mojoj duši, vi to znate, vrlo 
vjeran odjek; dopustite mi da vam priznam zašto sam željela i još sada želim, ako me Blažena 
Djevica ozdravi, da idem u stranu zemlju i ostavim divnu oazu u kojoj živim tako sretna pod 
vašim majčinskim pogledom. 

Za život u stranim karmelskim samostanima potreban je, draga Majko, (vi ste mi to rekli) 
sasvim poseban poziv. Mnoge duše misle da su za to pozvane, a uistinu nisu; rekli ste mi i to 
da ja imam taj poziv i daje samo moje zdravlje zapreka. Ja dobro znam da će te zapreke 
nestati ako bi me dragi Bog zvao u daljinu; tako živim bez ikakva nemira. Kad bih jednoga 
dana imala ostaviti svoj dragi Kannel, ah! to ne bi bilo bez bola; Isus mi nije dao neosjetljivo 
srce, i upravo zato što je sposobno da trpi, ja želim da dade Isusu sve što može dati. Ovdje, 
predraga Majko, bez ikakve smetnje vidim brige bijedne zemlje, ja samo treba da ispunim 
ugodnu i laku misiju koju ste mi povjerili. Ovdje sam okružena vašim majčinskim 
nježnostima, ne osjećam siromaštvo, jer mi nikada ništa nije nedostajalo. Ali iznad svega, 
ovdje imam ljubav vašu i svih sestara, i ta mije ljubav vrlo ugodna. Eto zašto sanjam o 
samostanu gdje bih bila nepoznata, gdje bih morala trpjeti siromaštvo, pomanjkanje ljubavi i 
napokon progonstvo srca. 

Ah, ja ne bih s tom namjerom ostavila sve što mi je drago, da učinim uslugu Karmelu koji bi 
me rado primio; bez sumnje, ja bih učinila sve što bi zavisilo od mene, ali poznam svoju 
nesposobnost i znam da ne bih uspjela činiti dobro ni onda kad bih činila sve što mogu, jer, 
kako sam malo prije rekla, nemam nikakva iskustva u zemaljskim stvarima. Jedina bi moja 
svrha bila, dakle, da ispunjavam volju dragoga Boga, da se žrtvujem za njega onako kako bi 
se njemu sviđalo. 

Dobro osjećam da ne bih doživjela nikakva razočaranja, jer kad čovjek očekuje čisto trpljenje 
bez ikakve primjese, najmanja mu radost postaje neočekivano iznenađenje; i tada, vi to znate, 
draga Majko, samo trpljenje postaje najvećom radosti kad ga čovjek traži kao najdragocjenije 
blago. 

O ne! ja ne bih htjela otputovati s namjerom da uživam plod svojih djela; kad bi to bio moj 
cilj, ne bih osjećala ovaj slatki mir koji me preplavljuje, te bih trpjela i zbog toga što ne mogu 
ostvariti svoje zvanje za daleke misije. Već dugo ne pripadam sebi, potpuno sam se predala 
Isusu. On dakle može slobodno činiti sa mnom što mu se svidi. On mije dao čežnju za 
potpunim progonstvom, On mi je dao da shvatim sve patnje koje ću tamo sresti, i pitao me 
hoću li piti tu čašu do dna; odmah sam htjela zgrabiti tu čašu koju mije Isus pružao, ali On je 
povukao svoju ruku i pokazao mi daje zadovoljan mojom dobrom voljom. 

Nadnaravna poslušnost 

O draga Majko, kakvih li se nemira oslobađa čovjek kad čini zavjet poslušnosti! Kako su 
sretne jednostavne redovnice! Kako je njihov jedini kompas volja poglavara, uvijek su sigurne 
da su na pravom putu, ne moraju se bojati da se varaju, pa ni onda kad im se čini sigurnim da 
se poglavari varaju. Ali kad koja prestane gledati na neprevarljivi kompas, kad se udalji od 
puta za koji kaže da njime ide, pod izlikom da čini volju dragoga Boga, koji ne obasjava 
uvijek ni one koji ipak njega zastupaju, duša odmah zaluta na suhe putove, gdje joj doskora 
ponestane vode milosti. 



Predraga Majko, vi ste kompas koji mi je dao Isus da me sigurno dovede na vječnu obalu. 
Kako mi je ugodno upirati u vas svoj pogled i nakon toga ispunjavati volju Gospodnju! Otkad 
je dopustio da trpim napasti protiv vjere, mnogo je uvećao u mom srcu duh vjere, koji čini da 
u vama vidim ne samo majku koja me ljubi i koju ja ljubim, nego iznad svega čini da vidim 
Isusa kako živi u vašoj duši i po vama mi očituje svoju volju. Znam dobro, draga Majko, da sa 
mnom postupate kao sa slabom dušom, kao s razmaženim djetetom; tako mi nije teško nositi 
breme poslušnosti, ali mi se čini, po onom što osjećam u dubini svoga srca, da ne bih 
promijenila svoga vladanja i da se moja ljubav prema vama ne bi nimalo umanjila kad bi vam 
se svidjelo da sa mnom postupate strogo, jer bih i tada vidjela daje to volja Isusova da tako 
postupate za najveće dobro moje duše. 

Ove mije godine, ljubljena moja Majko, dragi Bog udijelio milost te sam shvatila što je 
ljubav; ja sam je doduše i prije shvaćala, ali nesavršeno: nisam shvatila svu dubinu ove 
Isusove riječi: "Druga je zapovijed jednaka prvoj: ljubi bližnjega svoga kao samoga sebe." 

(Mt 22, 39) Ja sam se osobito trudila da ljubim Boga, i ljubeći njega shvatila sam da se moja 
ljubav ne smije očitovati samo riječima, jer "neće oni koji govore: "Gospodine, Gospodine! 
ući u kraljevstvo nebesko, nego oni koji vrše volju Božju" (Mt 7, 21). 

"Nova zapovijed" 

Tu je volju Isus očitovao više puta, morala bih reći, gotovo na svakoj stranici Evanđelja; ali 
na posljednjoj večeri, kad zna da srce njegovih učenika gori žarčom ljubavi prema njemu koji 
im se upravo dao u neiskazanoj tajni svoje Euharistije, taj blagi Spasitelj hoće da im dade 
novu zapovijed. On im s neizrecivom nježnošću govori: "Dajem vam novu zapovijed da se 
ljubite među sobom, i kao što sam ja vas ljubio, tako da vi ljubite jedni druge. Po tome će svi 
poznati da ste moji učenici ako se ljubite među sobom." (Iv 13, 34-35) 

Kako je Isus ljubio svoje učenike i zašto ih je ljubio? Ah! njihove naravne vrline nisu ga 
mogle privlačiti, između njih i njega bila je beskrajna udaljenost. On bijaše znanje, vječna 
mudrost, a oni bijahu siromašni ribari, neznalice i puni zemaljskih misli. Pa ipak ih Isus zove 
svojim prijateljima, svojom braćom. (Usp. Iv 15, 15) On želi da oni kraljuju s njim u 
kraljevstvu njegova Oca, i da im otvori to kraljevstvo, spremanje umrijeti na križu, jer kaže: 
"Nema veće ljubavi nego dati život svoj za one koje ljubiš." (Iv 15, 13) 


Ljubav prema bližnjemu 

Predraga Majko! Razmišljajući o tim riječima Isusovim, shvatila sam koliko je moja ljubav 
prema mojim sestrama nesavršena, vidjela sam da ih ne ljubim kako ih ljubi dragi Bog. Ah! 
sada shvaćam da se savršena ljubav sastoji u tome da podnosimo pogreške drugih, da se ne 
čudimo njihovim slaboćama, da se uzdižemo najmanjim djelima kreposti koje u njima 
vidimo, ali nadasve sam shvatila da ljubav ne smije ostati zatvorena u dnu srca. "Nitko", 
kazao je Isus, "ne užiže svjetlo da ga stavi pod posudu, nego ga stavlja na svijećnjak da 
svijetli svima koji su u kući." (Mt 5, 15) Čini mi se da ovo svjetlo znači ljubav koja treba da 
osvjetljuje i razveseljuje ne samo one koji su mi najmiliji, nego sve one koji su u kući, ne 
izuzimajući nikoga. 


Kad je Gospodin zapovjedio svome narodu da ljubi svoga bližnjega kao samoga sebe (usp. 
Lev 19, 18), još nije bio sišao na zemlju; a znajući dobro koliko čovjek ljubi svoju vlastitu 



osobu, nije mogao tražiti od svojih stvorova veće ljubavi prema bližnjemu. Ali kad je Isus 
svojim apostolima dao novu zapovijed, svoju zapovijed, kako kaže malo dalje (usp. Iv 15, 

12), ne govori više da ljube bližnjega kao same sebe, nego da ga ljube kao što gaje on, Isus, 
ljubio, i kao što će ga ljubiti do svršetka vjekova... 

Ah! Gospodine, ja znam da ti ne zapovijedaš ništa nemoguće, ti bolje od mene znadeš moju 
slabost, moju nesavršenost, ti dobro znaš da nikada ne bih mogla ljubiti svoje sestre kao što ih 
ti ljubiš, kad ih ti sam, o moj Isuse, ne bi ljubio još u meni. Ti si zato proglasio novu 
zapovijed, jer si mi htio udijeliti tu milost. - Oh, kako ljubim tu zapovijed jer mi daje jamstvo 
daje tvoja volja da u meni ljubiš sve one koje mi zapovijedaš ljubiti!... 

Ne suditi bližnjega 

Da, osjećam, kad vršim djela ljubavi, da to Isus sam djeluje u meni; što sam više sjedinjena s 
njim, to više ljubim sve svoje sestre. Kad hoću da uvećam u sebi tu ljubav, kad osobito đavao 
pokušava da mi pred oči moje duše stavi pogreške ove ih one sestre koja mije manje 
simpatična, ja se žurim da potražim njezine vrline, njezine dobre želje; kažem u sebi, ako sam 
je vidjela da je jednom pala, možda je već izvojevala velik broj pobjeda koje skriva iz 
poniznosti, i da čak i ono što mi se čini pogreškom može vrlo lako, po svojoj nakani, biti djelo 
kreposti. Nije mi teško da se o tom uvjerim jer sam jednoga dana doživjela malo iskustvo koje 
mije dokazalo da nikada ne valja osuđivati bližnjega. 

Bilo je to za vrijeme odmora. Vratarica pozvoni dva puta. Trebalo je otvoriti veliki kolni ulaz 
da se može unijeti drveće određeno za jaslice. Odmor nije bio veseo jer vi niste bili ondje, 
ljubljena moja Majko; zato sam mislila, ako me pošalju kao pratilicu sestre ekonomi, da ću 
biti vrlo sretna; i majka potpriorica odredi za taj posao upravo mene, ili sestru koja se nalazila 
kraj mene. Odmah sam počela spremati ručni rad, ali tako sporo daje moja drugarica spremila 
svoj prije mene, jer sam mislila da ću joj ugoditi ako je pustim da ide s ekonomom. Sestra 
koja je zamjenjivala ekonomu gledala nas je smijući se, i videći da sam ustala posljednja, reče 
mi: "Ah, pravo sam mislila da nećete zaslužiti biser za svoju krunu: išli ste prepolako..." 

Sigurno je cijela zajednica pomislila da sam radila po svojoj naravi, i ja ne bih znala kazati 
koliko je jedna takva sitnica učinila dobra mojoj duši i kako me je učinila popustljivom prema 
slabostima drugih. To me ujedno priječi da ne budem tašta kad se o meni povoljno sudi, jer 
mislim ovako: Kad se moja mala djela kreposti uzimaju kao nesavršenosti, onda se sasvim 
isto tako može netko varati uzimajući kao krepost ono što je samo nesavršenost. Tada kažem 
sa svetim Pavlom: "Vrlo mi je malo do toga da me sudi bilo koji ljudski sud. Ja se ni sam ne 
sudim; onaj koji me sudi, to je Gospodin." (1 Kor 4, 3-4) I zato, da bi mi taj sud bio povoljan, 
ili štoviše, da mi uopće ne bi bilo suđeno, hoću da moje misli uvijek budu milosrdne, jer je 
Isus rekao: "Ne sudite, i nećete biti suđeni." (Lk 6, 37) 

Draga Majko, vi biste, čitajući ono što sam upravo napisala, mogli misliti da mi nije teško 
vršiti djela ljubavi. To je istina: već nekoliko mjeseci ne moram se više boriti da vršim tu 
lijepu krepost. Ne želim kazati time da mi se nikada ne dogodi da počinim pogreške. Ah! 
previše sam nesavršena za to, ali ja nemam mnogo muke da se dignem kad padnem, jer sam u 
jednoj borbi iznijela pobjedu; zato mi sada nebeska vojska dolazi u pomoć, jer ne može 
podnositi da me vidi pobijeđenu pošto sam bila pobjednica u slavnom ratu koji ću pokušati da 
opišem. 



Primjeri ljubavi prema bližnjemu 


U samostanu se nalazi sestra koja ima dar da mi je u svemu neugodna: njezino ponašanje, 
njezine riječi, njezin značaj - sve mi se to čini vrlo neugodno. Međutim, to je jedna sveta 
redovnica koja mora daje vrlo ugodna dragom Bogu. Zato nisam htjela popustiti prirodnoj 
odbojnosti koju sam osjećala, nego sam rekla sebi da se ljubav ne sastoji u osjećajima, nego u 
djelima; tada sam se potrudila da za tu sestru činim sve što bih činila za osobu koju najviše 
volim. Kad god bih je srela, molila bih se dragom Bogu za nju prikazujući mu sve njezine 
kreposti i zasluge. Osjećala sam dobro da to veseli Isusa, jer nema umjetnika koji ne bi volio 
da se hvale njegova djela, a Isus, umjetnik duša, sretan je kad se ne ustavljamo na vanjštini, 
nego kad prodiremo do unutarnjega svetišta što gaje on sebi izabrao za stan, i divimo se 
njegovoj ljepoti. Nisam se zadovoljila samo time da se mnogo molim za sestru zbog koje sam 
imala tolike borbe, nego sam još pokušavala da joj učinim svaku moguću uslugu, a kad sam 
imala napast da joj neprijazno odgovorim, zadovoljila sam se time da joj se najljubeznije 
nasmiješim i pokušavala sam svratiti razgovor na drugo, jer "Nasljeduj Krista" (III, 44,1) 
kaže: "Bolje je ostaviti svakoga u njegovu uvjerenju nego se s njime prepirati." 

Često također, kad nisam bila na odmoru (hoću reći za vrijeme radnih sati), kad sam imala 
kakav zajednički posao s tom sestrom i kad su moje borbe bile previše žestoke, pobjegla sam 
kao vojni bjegunac. Kako ona nije imala ni pojma o onome što sam za nju osjećala, nikada 
nije mogla naslutiti motive moga ponašanja te je ostala uvjerena da mije njezin značaj 
ugodan. Jednoga mi dana za vrijeme odmora reče ona otprilike ove riječi, sva sretna: "Biste li 
mi htjeli kazati, draga sestro Terezijo od Djeteta Isusa, što vas toliko privlači k meni? Kad 
god me gledate, uvijek vidim da se smiješite." Ah, što me privlačilo, to je bio Isus sakriven u 
dnu njezine duše... Isus koji pretvara u slatkoću ono što je najveća gorčina... (Nasljeduj Krista 
III, 5, 3) Odgovorila sam joj da se smiješim jer sam sretna što je vidim (dakako, nisam dodala 
daje to u duhovnom pogledu). 

Predraga moja Majko, rekla sam vam već daje moje posljednje sredstvo da ne podlegnem u 
borbama - bijeg; to sredstvo upotrebljavam već od svog novicijata, i uvijek mije savršeno 
polazilo za rukom. Hoću, draga Majko, da vam navedem jedan primjer koji će vam, mislim, 
izmamiti smiješak. 

Za vrijeme jedne od vaših upala bronhija došla sam jedno jutro sasvim tiho da u vašu sobu 
vratim ključeve od pričesne ograde, jer sam bila sakristanka. U srcu se nisam ljutila što sam 
imala tu priliku da vas vidim, bila sam dapače vrlo sretna, ali sam se dobro čuvala da to ne 
pokažem. Jedna sestra, obuzeta svetim žarom, ali koja me je međutim jako voljela, videći me 
da ulazim k vama, draga Majko, pomislila je da ću vas probuditi, i htjela mije oduzeti 
ključeve, ali ja sam bila previše pakosna da bih joj ih dala i prepustila joj svoja prava. Rekoh 
joj, što sam uljudnije mogla, da ja isto kao i ona ne želim da vas probudim, i da je moje pravo 
da vratim ključeve... Danas razumijem da bi bilo mnogo savršenije da sam popustila toj sestri, 
mladoj doduše, ali ipak starijoj od mene. Onda to nisam shvaćala, zato sam bezuvjetno htjela 
ući za njom protiv njezine volje, a ona je gurala vrata da mi spriječi prolaz. Ali brzo se dogodi 
nesreća koje smo se bojale: buka koju smo proizvele probudila vas je... Tada je, draga Majko, 
sve palo na mene: sirota sestra kojoj sam se usprotivila poče govoriti čitav govor kojemu je 
smisao bio ovaj: To je sestra Terezija od Djeteta Isusa napravila buku... Bože dragi, kako je 
ona neugodna... itd. Ja sam osjećala sasvim suprotno te sam imala vruću želju da se branim; 
srećom mi padne na um svijetla misao te rekoh u sebi da sigurno neću moći sačuvati svoj 
duševni mir ako se počnem opravdavati, ali osjećala sam i to da nemam dovoljno kreposti da 
se dadem optuživati bez ikakve obrane; moja je dakle posljednja daska spasa bio bijeg. 



Smišljeno, učinjeno: iziđeni bez riječi, ostavivši sestru da nastavi svoj govor, koji je naličio na 
Kamiline kletve protiv Rima. Srce mije tako snažno udaralo da mije bilo nemoguće ići 
daleko, i ja sjedoh na stepenice da u miru uživam plodove svoje pobjede. To nije bilo nikakvo 
junaštvo, zar ne, ljubljena Majko, ali ipak mislim daje bolje ne izlagati se borbi kad je siguran 
poraz! 

Jao! Kad se preneseni u vrijeme svoga novicijata, kako vidim koliko sam bila nesavršena!... 
Trudila sam se za takvu sitnicu da se danas smijem. Ah! kako je Gospodin dobar što je 
uzdigao moju dušu, što joj je dao krila... Sve lovačke mreže ne bi me mogle prestrašiti, jer 
"uzalud se razapinje mreža pred očima onih koji imaju krila." (Izr 1, 17) Kasnije će mi se, bez 
sumnje, sadašnje moje stanje činiti još uvijek puno nesavršenosti, ali sada se više ničemu ne 
čudim, i ne žalostim se kad vidim da sam sama slabost, naprotiv, u njoj se proslavljujem (usp. 
2 Kor 12, 5) i svaki dan očekujem da otkrijem na sebi novih nesavršenosti. Sjećajući se da 
"ljubav pokriva množinu grijeha" (Izr 10, 12), ja crpem iz toga bogatog rudnika što gaje Isus 
otvorio preda mnom. 


Življeno Evanđelje 

U Evanđelju tumači Gospodin u čemu se sastoji njegova nova zapovijed. U sv. Mateju kaže 
on: "Čuli ste daje kazano: Ljubi bližnjega svoga i mrzi neprijatelja svoga. A ja vam kažem: 
Ljubite neprijatelje svoje i molite se za one koji vas progone." (Mt 5, 43-44) 

Bez sumnje, u Kannelu nećeš sresti neprijatelje, ali ipak ima simpatija, osjećaš se privlačena k 
toj i toj sestri, dok bi zbog druge takve daleko zaobilazila da izbjegneš susret s njom; tako ona 
i ne znajući postaje predmet progonstva. Ah Isus mi kaže da tu sestru imam ljubiti, da se 
imam moliti za nju, pa i onda kad bi mi njezino ponašanje ulijevalo uvjerenje da me ona ne 
voli. "Ako ljubite one koji vas ljube, kakvo ćete priznanje steći? Jer i grešnici ljube one koji 
njih ljube." (Lk 6, 32) A nije dosta ljubiti, treba to i dokazati. Čovjek je prirodno sretan kad 
dade kakav dar prijatelju, osobito se rado čine iznenađenja, ali to još nije ljubav, jer to čine i 
grešnici. 

Evo što me Isus još uči: "Svakome koji traži što od tebe, podaj; i ako tko uzme nešto tvoje, ne 
traži natrag." (Lk 6, 30) Davati svima onima koje traže nije tako slatko kao davati sama od 
sebe na poticaj svoga srca. Još kada tko uljudno traži, nije teško dati, ali ako tko nesrećom ne 
upotrebljava dosta nježne riječi, odmah se duša buni ako nije utvrđena u ljubavi. Nalazi tisuću 
razloga da odbije ono što se od nje traži, i tek pošto je uvjerila moliteljicu da nije bila dosta 
nježna daje joj napokon kao milost ono što traži, ili joj učini kakvu sitnu uslugu koja bi 
zahtijevala dvadeset puta manje vremena nego što gaje trebalo za dokazivanje nekakvih 
svojih zamišljenih prava. 

Ako je teško davati svakome tko traži, onda je još teže pustiti da nam se uzme nešto naše ne 
tražeći to natrag. O draga Majko, kažem daje to teško, a morala bih radije reći da se to samo 
čini teško, jer "jaram je Gospodnji sladak i lak" (Mt 11, 30): čim ga prihvatimo, odmah 
osjećamo njegovu slatkoću i kličemo sa Psalmistom: "Trčao sam putem tvojih zapovijedi 
otkad si raširio moje srce." (Ps 118, 32) Samo ljubav može raširiti moje srce. O Isuse, otkad 
ga taj slatki plamen uništava, ja radosno trčim putem tvoje nove zapovijedi... Hoću trčati 
njime do onoga sretnoga dana kada ću se uključiti u djevičansku pratnju i moći slijediti tebe 
beskrajnim prostorima, pjevajući tvoju novu pjesmu (usp. Otkr 14, 3) koja mora biti pjesma 
Ljubavi. 



Zahtjevi siromaštva 


Govorila sam: Isus neće da tražim natrag ono što mi pripada; to bi mi se moralo činiti lako i 
prirodno, jer ništa nije moje. Zemaljskih sam se dobara odrekla zavjetom siromaštva, nemam 
dakle prava da se tužim ako mi se oduzima stvar koju nije moja; moram se, naprotiv, radovati 
kad mi se dogodi da osjetim siromaštvo. Nekad mi se činilo da ni za što ne prianjam, ali 
otkako sam shvatila Isusove riječi, vidim da sam prigodice vrlo nesavršena. Tako, na primjer, 
u slikarskom poslu ništa nije moje, to dobro znam; ali ako, prilazeći poslu, nađem da su 
kistovi i boje u neredu, ako je nestalo koje ravnalo ili nožić, strpljivost me gotovo napušta te 
moram objema rukama dobro zgrabiti svoju hrabrost da ne tražim ogorčeno stvari koje mi 
nedostaju. Katkada doduše moram tražiti stvari koje su mi neophodno potrebne, ali ako to 
učinim ponizno, ne ogrešujem se o zapovijed Isusovu; naprotiv, radim poput siromaha koji 
pružaju ruku da dobiju ono što im je potrebno; ako ih tko odbije, ne čude se, jer im nitko ništa 
ne duguje. 

Ah, kakav mir preplavljuje moju dušu kad se uzdiže nad osjećaje naravi... Ne, nema radosti 
koja bi se mogla usporediti s onom koju uživa pravi siromah duhom. Ako ravnodušno moli 
što mu je potrebno, pa ako mu ne samo odbiju tu stvar nego mu još pokušaju oduzeti ono što 
ima, on slijedi savjet Isusov: "Ostavi i svoju kabanicu onome tko se hoće parničiti s tobom za 
tvoju haljinu..." (Mt 5, 40) 

Ostaviti svoju kabanicu, to mi se čini kao da znači odreći se svojih posljednjih prava, znači 
smatrati se sluškinjom, ropkinjom drugih. Kad čovjek ostavi svoju kabanicu, lakše hoda, lakše 
trči, pa i Isus dodaje: "I tko god te prisili da ideš tisuću koraka, pođi još dvije tisuće s njim." 
(Mt 5, 41) Zato nije dosta da dajem svakome tko me moli, nego treba da preteknem takve 
želje, treba da se pokažem vrlo zahvalnom, vrlo počašćenom što mogu učiniti uslugu, pa ako 
mi se uzme stvar kojom se služim, ne smijem pokazati da žalim za njom, nego se naprotiv 
moram pokazati sretnom što sam je se oslobodila. Ljubljena moja Majko, vrlo sam daleko od 
toga da vršim ono što shvaćam, ali sama želja da to činim daje mi mir. 

Značajna zgoda 

Još više nego u ostale dane osjećam da sam se u najvećoj mjeri loše izrazila. Izrekla sam neku 
vrstu govora o ljubavi koji mora da vas je jako izmorio kad ste ga čitali; oprostite mi, 
predraga Majko, i promislite da u ovom času bolničarke vrše za mene ono što sam upravo 
napisala; one se ne boje učiniti dvije tisuće koraka ondje gdje bi bilo dovoljno dvadeset: ja 
sam dakle mogla promatrati ljubav na djelu. Nema sumnje, moja se duša mora osjećati 
zadahnuta mirisom te ljubavi, ali moj se duh, priznajem, malo ukočio pred takvom 
požrtvovnošću, a moje je pero izgubilo od svoje lakoće. Da bih mogla iskazati svoje misli, 
morala bih biti kao vrabac pustinjak (usp. Ps 101, 7), a to je rijetko moja sudbina. 

Kad hoću da uzmem pero, evo jedne dobre sestre koja prolazi kraj mene s vilama na 
ramenima. Ona misli da će me zabaviti ako malo proćaska sa mnom: sijeno, patke, kokoši, 
liječnikov posjet - sve dolazi na red; da budem iskrena, to ne traje dugo, ali ima više dobrih 
milosrdnih sestra i najednom mi druga prevrtačica sijena stavlja cvijeće na koljena, misleći 
možda da će me ono nadahnuti pjesničkim mislima. Ja ih u taj čas ne tražim, pa bih voljela da 
je cvijeće ostalo da se njiše na svojim stabljikama. Napokon, izmorena od otvaranja i 
zatvaranja ove glasovite bilježnice, otvaram knjigu (koja neće da ostane otvorena) i kažem 
odlučno da prepisujem misli iz Psalama i Evanđelja za imendan naše Majke. To je svakako 
istina, jer ne štedim citata... 



Ljubljena Majko, ja bih vas, mislim, zabavljala kad bih vam pripovijedala sve svoje doživljaje 
u karmelskim šumicama; ne znam jesam li mogla napisati deset redaka da ne budem smetana. 
To me ne bi smjelo nasmijavati ni zabavljati, ah za ljubav dragoga Boga i mojih sestara (tako 
milosrdnih prema meni) nastojim da se pokažem sretna i nadasve da to budem... Gle, evo 
jedne prevrtačice sijena koja se udaljuje pošto mi je sažalnim tonom rekla: "Sirota draga 
sestrice, to mora da vas umara - pisati tako cijeli dan." - "Budite mirni", odgovorila sam joj, 

"to se samo čini da ja mnogo pišem, ali uistinu ja ne pišem gotovo ništa." - "To bolje!" rekla 
mije tako uvjereno, "ali to je svejedno, i ja sam vrlo sretna što se upravo sada prevrće sijeno, 
jer vas to uvijek malo rastresa." I doista, to me toliko rastresa (ne brojeći posjete bolničarki) 
da ne lažem kad kažem da gotovo ništa ne pišem. 

Srećom, mene nije bilo lako obeshrabriti; da vam to dokažem, draga Majko, objasnit ću vam 
na kraju ono što mije Isus dao razumjeti o ljubavi. Dosad sam vam o tom govorila samo s 
vanjske strane, a sada bih vam željela povjeriti kako shvaćam ljubav čisto duhovnu. Ja sam 
doduše sigurna da ću brzo pomiješati jednu s drugom, ah, draga Majko, budući da to govorim 
s vama, sigurno je da vam neće biti teško uhvatiti moju misao i razmrsiti klupko vašega 
djeteta. 

Nije uvijek moguće u Kannelu doslovce primjenjivati riječi Evanđelja. Katkada je čovjek 
prisiljen da zbog poslova uskrati uslugu, ali kad ljubav pusti duboko korijenje u duši, 
pokazuje se ona izvana. Ima tako mio način da odbijemo ono što ne možemo dati, da to 
odbijanje donosi toliko radosti koliko i sam dar. Istina je, čovjek se manje žaca tražiti kakvu 
uslugu od sestre koja je uvijek spremna učiniti uslugu, ali Isus je rekao: "Ne uklanjaj se 
onome koji hoće da uzajmi od tebe." (Mt 5, 42) Tako ne valja, pod izlikom da ćeš biti 
prisiljena uskratiti uslugu, udaljavati se od sestara koje imaju običaj uvijek tražiti uslugu. Ali 
ne treba ni da budeš uslužna zato da se takvom pokažeš, ili u nadi da će ti drugom prilikom 
sestra kojoj činiš uslugu vratiti uslugu za uslugu, jer je naš Gospodin rekao i ovo: "Ako 
uzaimate onima od kojih se nadate da ćete nešto dobiti, kakvo ćete priznanje steći? Jer i 
grešnici uzaimaju grešnicima da dobiju natrag isto toliko. Nego vi činite dobro i uzaimajte ne 
očekujući ništa, i vaša će nagrada biti velika." (Lk 6, 34-35) 

O da, nagrada je velika, već i na zemlji... Na tom putu samo je prvi korak težak. Uzaimati ne 
očekujući ništa od toga, to se čini kruto ljudskoj naravi; čovjek bi radije dao, jer poklonjena 
stvar nije više njegova. Kad vam koja sestra kaže potpuno uvjereno: "Draga sestro, trebam 
vašu pomoć kroz nekoliko sati, ali budite mirni, ja imam dopuštenje od naše Majke i vratit ću 
vam vrijeme koje za me žrtvujete, jer znam koliko imate posla", zaista, kad znate vrlo dobro 
da vam se nikada neće vratiti vrijeme koje uzaimate, radije biste rekli: "Ja vam ga 
poklanjam." To bi zadovoljilo vaše samoljublje, jer pokloniti je plemenitiji čin nego 
pozajmiti, i tada pokazujete sestri da ne računate na njezine usluge... Ah! kako su Isusove 
pouke protivne osjećajima naravi! Bez pomoći njegove milosti bilo bi nemoguće ne samo 
provoditi ih u djelo nego i razumjeti. 


Jedanaesto poglavlje: ONI KOJE SI MI DAO (1896-1897) 


Draga Majko, Isus je vašem djetetu podijelio milost da može prodrijeti u tajanstvene dubine 
ljubavi; kad bi to dijete moglo izraziti ono što razumije, čuli biste nebesku pjesmu! Ali jao! ja 
vam mogu samo tepati poput djeteta... Kad mi ni Isusove riječi ne bi mogle poslužiti kao 



oslonac, bila bih u napasti da vas zamolim za milost i da se okanim pisanja... Ali ne, ja iz 
poslušnosti moram nastaviti ono što sam iz poslušnosti započela. 


Duhovna ljubav prema bližnjemu 

Predraga Majko, jučer sam pisala kako ovozemaljska dobra nisu moja te mi ne bi smjelo biti 
teško da ih nikada ne tražim natrag ako mi ih katkada tko uzme. Nebeska dobro nisu ništa više 
moja, njih mi je dragi Bog samo pozajmio te mi ih može uzeti natrag a da nemam prava da se 
tužim. Ali dobra koja neposredno dolaze od dragoga Boga, poleti razuma i srca, duboke misli, 
sve to sačinjava bogatstvo za koje čovjek prianja kao za vlastito dobro kojega se nitko nema 
prava dotaći... 

Ako, na primjer, u vrijeme slobodnog razgovora kažeš kojoj sestri kakvo prosvjetljenje 
primljeno za vrijeme razmatranja, i ako malo kasnije ta sestra u razgovoru s drugom kaže ovoj 
kao daje to njezina misao, ta misao koju si joj povjerila, onda se čini da ona uzima nešto što 
nije njezino. Ili ako za vrijeme odmora kažeš sasvim tiho svojoj drugarici kakvu duhovitu i 
prikladnu dosjetku, pa ako je ona ponovi sasvim glasno, a ne kaže odakle je proizašla, to 
također izgleda kao krađa od vlasnice, koja se ne buni, ali koja bi to vrlo rado učinila i uhvatit 
će prvu zgodu da na fini način objavi kako je netko prisvojio njezine misli. 

Draga Majko, ja vam ne bih mogla tako dobro izložiti te žalosne prirodne osjećaje da ih nisam 
sama osjetila u svom srcu, i voljela bih se uljuljati u slatku opsjenu da su oni pohodili samo 
moje srce, da mi niste naložili da slušam napasti vaših dragih novakinja. Mnogo sam naučila 
ispunjujući dužnost koju sve mi povjerili, a nadasve, bila sam prisiljena djelom pokazivati što 
sam druge učila. Tako mi je sada, mogu to reći, Isus udijelio milost da ne budem priklonjena 
ni dobrima duha i srca više nego zemaljskim dobrima. Ako kada mislim ili kažem nešto što se 
sviđa mojim sestrama, smatram sasvim naravnim ako one to prisvoje kao svoje dobro. Ta 
misao pripada Duhu Svetom, a ne meni, jer sv.Pavao kaže da bez toga Duha Ljubavi ne 
možemo kazati "Oče" Ocu našemu koji je na nebesima (Rim 8, 15). On se može slobodno 
služiti mnome da dade dobru misao nekoj duši; kad bih ja mislila daje ta misao moja, bila bih 
kao "Magarac koji nosi relikvije" (La Fontaine, Basne 5, 14), koji je mislio da poštovanje što 
se iskazuje svecima pripada njemu. 

Ja ne prezirem dubokih misli koje hrane dušu i ujedinjuju je s Bogom, ali već sam davno 
shvatila da se ne valja oslanjati na njih i tražiti savršenost u primanju mnogih prosvjetljenja. 
Najljepše misli nisu ništa bez djela; istina je da drugi mogu od njih imati mnogo koristi ako se 
ponize i posvjedoče dragom Bogu svoju zahvalnost što im dopušta da učestvuju u gozbi duše 
koju se On udostojao obogatiti svojim milostima, ali ako ta duša uživa u svojim lijepim 
mislima i moli molitvu farizeja, postaje slična čovjeku koji umire od gladi kraj bogatoga stola, 
dok svi njegovi uzvanici uzimaju s njega obilnu hranu i katkada bacaju zavidan pogled na 
posjednika tolikih dobara. 

Ah! kako jedino dragi Bog poznaje dubinu srdaca..., a kako stvorovi imaju površne misli! Kad 
vide dušu koja dobiva više prosvjetljenja nego druge, odmah zaključuju da ih Isus manje ljubi 
nego onu dušu i da one ne mogu biti pozvane k istom savršenstvu. A od kada Gospodin nema 
više prava da se posluži svojim stvorom da dušama koje ljubi dijeli hranu koja im je 
potrebna? U vrijeme Faraona Gospodin je još imao to pravo, jer u Svetom Pismu kaže On 
tome vladaru: "Uzdigao sam te zato da pokažem na tebi svoju moć i da se moje ime 
navješćuje po svoj zemlji." (Izl. 9, 16) Stoljeća su prolazila za stoljećima otkad je Svevišnji 




izgovorio te riječi, i otada se njegov postupak nije promijenio, uvijek se služio svojim 
stvorovima da izvrši svoje djelo u dušama. 


Usporedba s kistom 

Kad bi platno na kojemu slikar radi moglo misliti i govoriti, sigurno se ne bi tužilo što ga bez 
prestanka obrađuje i prerađuje kist, ali ne bi ni zaviđalo tome oruđu na njegovoj sudbini, jer bi 
znalo da ne duguje kistu, nego umjetniku koji njim upravlja, ljepotu kojom je ukrašeno. A ni 
kist se ne bi mogao dičiti remek-djelom što ga čini, jer zna da umjetnici nisu u neprilici, da se 
igraju poteškoćama i da katkada vole izabirati slabo i neprikladno oruđe... 

Predraga moja Majko, ja sam kistić što ga je izabrao Isus da njime naslika svoju sliku u 
dušama koje ste mi vi povjerili. Umjetnik se ne služi samo jednim kistom, on ih treba bar dva; 
prvi mu je najkorisniji, njime daje osnovne boje, njime potpuno pokriva platno u vrlo kratko 
vrijeme, a drugi, manji, služi mu za pojedinosti. 

Draga Majko, vi ste za mene dragocjeni kist što ga Isusova ruka uzima s ljubavlju kad hoće da 
izvede velik posao u duši vaše djece, a ja sam onaj sasvim mali kist kojim se zatim udostojava 
služiti za najsitnije pojedinosti. Prvi put se Isus poslužio svojim kistićem oko 8. prosinca 
1892. Uvijek ću se sjećati toga razdoblja kao vremena milosti. Odmah ću vam, ljubljena moja 
Majko, povjeriti te slatke uspomene. 

U dobi od petnaest godina, kad sam imala sreću da stupim u Karmel, našla sam jednu 
drugaricu novakinju koja je ušla nekoliko mjeseci prije mene; bila je od mene starija za osam 
godina, ali njezin djetinji značaj brisao je razlike u godinama; zato ste vi, draga Majko, 
doskora s radošću vidjeh kako se vaše dvije postulantice divno razumiju i postaju 
nerazdvojive. Da u zametku potaknete tu naklonost, za koju ste mislili da mora donijeti 
plodove, dopustili ste nam da od vremena do vremena imamo zajedno male duhovne 
razgovore. Moja draga drugarica očaravala me svojom nevinošću, svojim srdačnim značajem, 
ali s druge sam se strane čudila videći koliko je njezina sklonost prema vama drugačija od 
moje. Bilo je toliko stvari u njezinu vladanju prema sestrama za koje bih bila željela da ih 
promijeni... Od toga mije vremena dragi Bog pokazao da ima duša koje njegovo milosrđe 
strpljivo čeka i kojima samo postepeno daje svoja rasvjetljenja; zato sam se dobro čuvala da 
ne preteknem njegov čas, i strpljivo sam čekala dok se Isusu svidi da taj čas dođe. 
Razmišljajući jednoga dana o dopuštenju koje ste nam dali da imamo zajedničke razgovore, 
kako je to rečeno u našim svetim ustanovama, "da se više zagrijavamo u ljubavi prema našem 
Zaručniku", sa žalošću sam zaključila da naši razgovori ne postižu željena cilja. Tada mije 
dragi Bog dao da osjetim daje došao čas i da se ne smijem bojati da govorim, ili bolje, da 
moram prekinuti te razgovore koji su slični razgovorima među prijateljicama u svijetu. Taj 
dan bila je subota, a sutradan sam se za vrijeme zahvale pomolila dragom Bogu da mi stavi u 
usta ljubezne i uvjerljive riječi, ili još bolje, da govori sam preko mene. Isus usliša moju 
molitvu i dopusti da ishod potpuno ispuni moju nadu, jer "Oni koji budu svraćali svoj pogled 
k njemu, bit će rasvijetljeni" (Ps 33, 5) i "Svjetlo se diglo u tami da rasvijetli one koji su 
pravedna srca." (Ps 111,4) Prva se riječ odnosi na mene, a druga na moju drugaricu, koja je 
uistinu bila pravedna srca... 

Kad je došlo vrijeme koje smo odredile za razgovor, sirota je sestrica bacila pogled na mene i 
odmah opazila da nisam više ista; sjela je kraj mene crveneći se, a ja, prislonivši njezinu glavu 
na svoje srce, rekoh joj sa suzama u glasu sve što sam mislila o njoj, ah s tako nježnim 
izrazima, dokazujući joj tako veliku ljubav, da su se naskoro njezine suze pomiješale s 




mojima. Ona vrlo ponizno prizna daje sve što govorim istina, obeća mi da će početi nov 
život, i zamoli me kao milost daje uvijek upozorim na njezine pogreške. Napokon je u času 
rastanka naša ljubav postala sasvim duhovna, nije bilo ničega ljudskog u njoj. Na nama se 
obistinilo ovo mjesto Svetoga Pisma: "Brat kojega pomaže njegov brat jest kao utvrđen grad." 
(Izr 18, 19) 

Sto je Isus naslikao svojim kistićem, bilo bi se brzo izbrisalo da nije radio preko vas, draga 
Majko, da izvrši svoje djelo u duši koju je želio imati svu za sebe. Kušnja se pričinila vrlo 
gorka mojoj siromašnoj drugarici, ali vaša je odlučnost iznijela pobjedu, i tada sam onoj koju 
ste mi vi dali za sestru među svima drugima, mogla objasniti, kušajući je tješiti, u čemu se 
sastoji prava ljubav. Pokazala sam joj da to ona ljubi sebe, a ne vas, rekla sam joj kako sam 
vas ja ljubila, i govorila joj o žrtvama koje sam morala prinijeti u početku svoga redovničkog 
života da se ne priljubim uz vas posve materijalno kao pas koji se priklanja svome gospodaru. 
Ljubav se hrani žrtvama: što se duša više odriče prirodnih zadovoljstava, to njezina ljubav 
postaje jača i nesebičnija. 

Sjećam se da sam kao postulantica imala katkada vrlo žestoke napasti da uđem k vama da 
zadovoljim svojoj želji, da nađem koju kap utjehe; te su napasti bile tako žestoke da sam 
morala brzo proći kraj vašega ureda i grčevito se držati za stubišnu ogradu. Dolazila mije na 
pamet sva sila dopuštenja koja bih vas mogla moliti, ukratko, predraga moja Majko, nalazila 
sam tisuću razloga da zadovoljim svojoj prirodi... Kako sam sretna danas što sam se odricala 
već od početka svoga redovničkog života! Već sada uživam nagradu koja je obećana onima 
koji se hrabro bore. Ne osjećam više daje potrebno da se odričem svih utjeha srca, jer je moju 
dušu učvrstio Onaj kojega sam željela jedinoga ljubiti. Sretna sam kad vidim da se srce uzdiže 
ljubeći njega, da može dati neusporedivo više ljubavi onima koji su mu dragi nego što bi 
moglo dati da se usmjerilo na sebičnu i neplodnu ljubav. 

Pomoćna učiteljica novakinja 

Ljubljena moja Majko, podsjetila sam vas na prvo djelo koje ste se Isus i vi udostojali izvršiti 
po meni, ali to je bio samo uvod u poslove koji su mi imali biti povjereni. 

Kad mi je bilo dano da prodrem u svetište duša, vidjela sam odmah da taj posao nadilazi moje 
snage; tada sam se bacila u naručje dragoga Boga, kao malo dijete, i rekla mu, skrivajući 
svoje lice u njegovu kosu: "Gospodine, ja sam premalena da hranim tvoje kćeri; ako hoćeš da 
im preko mene daješ ono što svakoj odgovara, napuni moju malu ruku, i ja ću, ne ostavljajući 
tvoje naručje i ne okrečući glavu, davati tvoga blaga duši koja dođe da me moli hrane. Ako joj 
hrana bude prijala, znat ću daje ona ne duguje meni, nego tebi; naprotiv, ako se bude tužila i 
smatrala gorkim ono što joj dajem, moj mir neće biti pomućen; pokušat ću je uvjeriti da ta 
hrana dolazi od tebe, i dobro ću se čuvati da joj ne tražim druge." 

Božanska pomoć 

Draga Majko, otkako sam shvatila da ništa ne mogu činiti sama po sebi, nije mi se zadaća 
koju ste mi nametnuli više činila teškom, jer sam osjetila daje potrebno samo jedno: da se sve 
više sjedinjujem s Isusom, i da "ću ostatak dobiti povrh toga" (Mt 6, 33). I doista, moja nada 
nikad nije bila prevarena, dragi se Bog udostojao napuniti moju malu ruku toliko puta koliko 
je bilo potrebno da nahranim dušu svojih sestara. Priznajem vam, predraga Majko, da bih vam 
bila brzo položila oružje da sam se i najmanje oslonila na svoje snage... 



Iz daljine se sve to čini ružičasto - činiti dobro dušama, navoditi ih da ljube Boga sve više, i 
napokon ih oblikovati po svojim ličnim pogledima i mislima. Iz blizine sve je obrnuto, 
ružičasta je boja iščezla... osjeća se daje činiti dobro isto tako nemoguće bez pomoći dragoga 
Boga kao učiniti da sunce sja u noći... Osjeća se da treba potpuno zaboraviti svoje sklonosti, 
svoja lična shvaćanja, i da treba duše voditi putem koji im je Isus zacrtao, ne pokušavajući ih 
siliti da idu tvojim putem. Ah to još nije ono najteže: najviše me stoji muke paziti na 
pogreške, na najsitnije nesavršenosti i započeti s njima rat do uništenja. 

Malo te ne rekoh: na nesreću po mene! Ali ne, to bi bila kukavština, zato kažem: na sreću za 
moje sestre! Otkako sam našla mjesto u naručju Isusovu, ja sam kao stražar koji motri 
neprijatelja s najviše kule utvrđenog dvorca. Ništa ne izmiče mojim pogledima; često sam 
iznenađena što vidim tako jasno, i smatram da proroka Jonu treba opravdati što je pobjegao 
mjesto daje navješćivao propast Ninive. Tisuću puta bih radije primila ukore nego da druge 
korim, ali osjećam daje vrlo potrebno da mi to bude patnja, jer kad radim po svojoj naravnoj 
sklonosti, onda duša kojoj hoću otkriti njezine pogreške ne može upoznati svoju krivnju, ona 
vidi samo jedno: sestra koja ima dužnost da me vodi zlovoljna je danas, i sve pada na mene, 
koja sam ipak puna najboljih namjera. 

Znam dobro da me vaši mali jaganjci smatraju strogom. Kad bi oni čitali ove retke, kazali bi 
da im se ne čini da me i najmanje muke stoji trčati za njima, govoriti im ozbiljnim tonom 
pokazujući im njihovo lijepo runo zamazano, ili možda donositi im po koju laku pahuljicu 
vune što su je pustili da zapne na trnju kraj puta. Mali jaganjci mogu reći sve što hoće; u 
dubini srca oni osjećaju da ih ja ljubim pravom ljubavlju i da nikada neću učiniti kao 
"najamnik koji, videći vuka gdje ide, ostavlja stado i bježi" (Iv 10, 12). Ja sam spremna dati 
život svoj za njih, ali moja je ljubav tako čista da ne želim da oni to znaju. Nikada nisam, 
hvala milosti Isusovoj, pokušala privući k sebi njihova srca; ja sam shvatila daje moja 
dužnost voditi ih k Bogu i poučiti ih da ste ovdje na zemlji vi, draga Majko, vidljivi Isus 
kojega moraju ljubiti i štovati. 

Rekla sam vam, ljubljena Majko, da sam mnogo naučila poučavajući druge. Vidjela sam 
najprije da sve duše imaju gotovo iste borbe, ali da su opet s druge strane tako različite među 
sobom da mi nije teško razumjeti što je govorio otac Pichon: "Ima više razlike među dušama 
nego među licima." Zato je nemoguće sa svima dušama raditi na isti način. U radu s jednim 
dušama osjećam da se moram učiniti malenom, da me ne smije biti strah ponizivati se 
priznavajući svoje borbe, svoje pogreške; videći da imam iste slabosti kao one, moje mi 
sestrice za uzvrat priznavaju pogreške koje sebi predbacuju, i raduju se što ih razumijem iz 
iskustva. U radu s drugima vidjela sam, naprotiv, da treba, ako im se hoće učiniti dobro, imati 
mnogo čvrstoće i nikada se ne vraćati na već riješenu stvar. Sniziti se ne bi u njihovim očima 
bila poniznost, nego slabost. 

Dragi mije Bog udijelio milost da se ne bojim borbe, pod svaku cijenu treba da činim svoju 
dužnost. Više nego jedanput čula sam ovo: "Ako hoćete kod mene što postići, treba mi prići s 
blagošću; silom nećete postići ništa." Ali ja znam da nitko nije dobar sudac u vlastitoj stvari i 
da će dijete koje liječnik podvrgava bolnoj operaciji sigurno jako vikati i govoriti da je lijek 
gori nego bolest; ali kad ozdravi poslije nekoliko dana, presretno je što se može igrati i trčati. 
Isto je tako i s dušama: one naskoro uviđaju daje ono malo gorčine bolje od šećera, i ne 
ustručavaju se to priznati. Katkada ne mogu da se ne nasmijem u sebi videći kakva se 
promjena događa od danas do sutra; to je divno... Kazah su mi već: "Imali ste jučer pravo što 
ste bili strogi; najprije me je to ogorčilo, ali kasnije sam sve dobro razmislila i vidjela da ste 
bili vrlo pravedni... Slušajte: kad sam odlazila od vas, mislila sam daje svršeno, i govorila 



sam u sebi: Idem našoj Majci i reći ću joj da više ne idem k sestri Tereziji od Djeteta Isusa. 

Ali osjetila sam da me to nadahnjuje đavao, a onda mi se učinilo da se vi molite za mene; tada 
sam se primirila, i svjetlo je počelo ulaziti u moju dušu; sada treba da me vi potpuno 
prosvijetlite, i zato dolazim k vama." 

Razgovor se vrlo brzo započinje; ja sam presretna što mogu raditi po sklonosti svoga srca, ne 
dajući nijedno gorko jelo. Da, ali... brzo opazim da ne smijem ići predaleko, jedna riječ mogla 
bi razoriti lijepu zgradu sagrađenu u suzama. Ako na nesreću kažem riječ koja bi se mogla 
shvatiti kao da hoću ublažiti što sam rekla dan prije, odmah vidim kako se moja draga sestra 
pokušava ponovno uhvatiti za grane; tada seja kratko pomolim u sebi, i istina uvijek 
pobjeđuje. 


Moć molitve i žrtve 

Ah! molitva i žrtva sačinjavaju svu moju snagu, one su nepobjedivo oružje koje mi je Isus 
dao, one mogu mnogo bolje nego riječi djelovati na duše: često sam to iskusila. Jedno takvo 
iskustvo ostavilo je na mene ugodan i dubok dojam. 

Bilo je to u korizmi, bavila sam se tada samo jednom jedinom novakinjom koja se nalazila 
ovdje i kojoj sam bila "anđeo". Ona me potraži jednoga jutra sjajući od radosti: "Ah! kad biste 
znali", reče mi ona, "što sam noćas sanjala! Bila sam sa svojom sestrom i htjela sam je 
odvratiti od svih taština koje ona toliko voli; zato sam joj tumačila ovu kiticu iz vaše pjesme 
'Živjeti od ljubavi’: 'Tebe ljubit, Isuse, plodnog li gubitka! Svu ti svoju ljubav dajem zauvijek.' 
Osjećala sam dobro da moje riječi prodiru u njezinu dušu, i bila sam izvan sebe od radosti. 
Kad sam se ujutro probudila, pomislila sam da dragi Bog možda hoće da mu poklonim tu 
dušu. Kako bi bilo da joj pišem poslije korizme, da joj ispripovjedim svoj san i da joj kažem 
daje Isus hoće sasvim za sebe?" 

Ja joj bez duga razmišljanja odgovorih da može pokušati, ali prije treba da zamoli dopuštenje 
od naše Majke. Kako je još bilo daleko do kraja korizme, vi ste, predraga Majko, bili vrlo 
iznenađeni molbom koja vam se učinila jako preuranjena, i sigurno vas je dragi Bog nadahnuo 
te ste odgovorili da karmelićanke nisu pozvane da pismima spašavaju duše, nego molitvom. 

Čim sam saznala za vašu odluku, odmah sam shvatila daje to Isusova odluka, i rekoh sestri 
Mariji od Presv. Trojstva: "Treba se prihvatiti posla, molimo mnogo! Kakvog li će biti veselja 
ako na kraju korizme budemo uslišane!" 

Oh! beskrajnog li milosrđa našega Gospodina, koji će sigurno poslušati molitvu svoje djece... 
Na kraju korizme još se jedna duša posvetila Isusu. To je bilo pravo čudo milosti, čudo koje je 
postignuto revnošću ponizne novakinje! 

Kako je velika moć molitve ! Mogli bismo je nazvati kraljicom koja u svaki čas ima slobodan 
pristup pred kralja i može postići sve što moh. Da bismo bili uslišeni, nije nipošto potrebno da 
čitamo iz knjige kakvu lijepu molitvu sastavljenu za tu priliku; kad bi to bilo tako... jao! kako 
bih ja bila sažaljenja vrijedna!... Osim Božanskog Oficija, koji sam vrlo nedostojna da molim, 
nemam smjelosti da se obavežem tražiti po knjigama lijepe molitve; od toga me boli glava, jer 
ih ima toliko!... i još su sve jedna ljepša od druge... Ja ih ne bih znala izmoliti sve, pa jer ne 
znam koju da izaberem, činim kao djeca koja ne znaju čitati: kažem sasvim jednostavno 
dragom Bogu ono što mu hoću reći, ne tražeći lijepe izraze, i On me uvijek razumije... 



Za mene je molitva zanos srca, jednostavan pogled upravljen k nebu, poklik zahvalnosti i 
ljubavi u krilu kušnje kao i u krilu radosti; ukratko, ona je nešto veliko, nešto nadnaravno, što 
mi širi dušu i sjedinjuje me s Isusom. 


Usmene molitve 

Ipak ne bih htjela, predraga moja Majko, da vi mislite da molitve što ih molim zajednički, u 
koru ili u vrtnoj sjenici, molim bez pobožnosti. Naprotiv, ja jako volim zajedničke molitve, jer 
je Isus obećao da će biti s onima koji se okupljaju u njegovo ime (Mt 18, 20); ja osjećam tada 
da revnost mojih sestara dopunjuje moju, ali kad sam sasvim sama - stidim se priznati - 
moljenje krunice stoji me više muke nego pokorničko trap ljenje... Osjećam daje molim tako 
loše! Uzalud se trudim da razmatram tajne svete krunice, ne uspijevam sabrati svoj duh... 
Dugo sam se žalostila zbog tog nedostatka pobožnosti, što me je i zbunjivalo, jer toliko ljubim 
Blaženu Djevicu da bi mi moralo biti lako moliti u njezinu čast molitve koje su joj ugodne. 
Sada se manje žalostim, mislim na to kako je nebeska Kraljica moja majka i da zato mora 
vidjeti moju dobru volju i daje njom zadovoljna. 

Katkada, kad je moj duh u tako velikoj suhoći da mije nemoguće iz njega izvući jednu jedinu 
misao da se sjedinim s dragim Bogom, ja izmolim vrlo polagano jedan Očenaš, a zatim jednu 
Zdravomariju; tada me te molitve zanose, hrane moju dušu mnogo bolje nego što bi to bilo da 
sam ih molila brzo stotinu puta... 

Blažena mi Djevica pokazuje da se ne ljuti na mene, nikada mi ne uskraćuje svoju pomoć čim 
je zazovem. Ako me obuzme nemir, zbunjenost, ja se odmah obratim njoj, i ona se uvijek kao 
najnježnija među majkama zauzme za moje dobro. Koliko puta mi se, dok sam govorila 
novakinjama, dogodilo da sam je zazvala i osjetila blagodati njezine majčinske zaštite!... 

Često mi novakinje kažu: "Ali vi imate odgovor za svako pitanje; mislila sam da ću vas ovaj 
put dovesti u nepriliku... Gdje ćete dakle potražiti ono što nam govorite?" Ima ih i takvih koje 
su toliko bezazlene te vjeruju da ja čitam iz njihove duše, jer mi se dogodilo da sam ih 
pretekla i rekla im što misle. Jedne je noći jedna od mojih drugarica odlučila da sakrije od 
mene žalost koja ju je veoma mučila. Srela sam je odmah ujutro, govorila mije s 
nasmiješenim licem, a ja joj, ne odgovarajući na njezine riječi, rekoh uvjerljivim glasom: "Vi 
imate neku tugu." Da sam pred njezine noge spustila mjesec, mislim da me ne bi pogledala s 
većim čuđenjem. Njezino zaprepaštenje bijaše tako veliko da je i mene zahvatilo, jer me je 
jedan čas obuzeo natprirodan strah. Bila sam sasvim sigurna da nemam dara da čitam iz duša, 
i još sam se više začudila što sam tako dobro pogodila. Osjećala sam dobro daje dragi Bog 
sasvim blizu, da sam nesvjesno, kao dijete, rekla riječi koje nisu dolazile od mene, nego od 
njega. 


Radost u poniženju 

Predraga moja Majko, vi znate daje novakinjama sve dopušteno; potrebno je da one mogu 
reći što misle, bez ikakva ograničenja, dobro kao i zlo. To im je toliko lakše sa mnom, jer mi 
ne duguju poštovanja koja se iskazuju učiteljici. 

Ne mogu reći da me Isus izvana vodi putem poniženja, on se zadovoljava da me ponizuje u 
dnu moje duše; u očima stvorova sve mi polazi za rukom, ja stupam putem časti koliko mi je 
to kao redovnici moguće. Ja osjećam da ne moram za sebe, nego za druge stupati tim putem 
koji se čini tako opasnim. I doista, kad bih ja u očima naše zajednice vrijedila kao redovnica 



puna pogrešaka, kao nesposobna, bez razumijevanja i prosuđivanja, bilo bi vam nemoguće, 
draga Majko, da me uzmete za svoju pomoćnicu. Eto, zastoje dragi Bog prebacio veo preko 
mojih unutarnjih i vanjskih pogrešaka. Taj mi veo katkada pribavi koju pohvalu od novakinja; 
osjećam dobro da to ne čine od laskanja, nego daje to izraz njihovih prostodušnih osjećaja; to 
zaista ne može u meni izazvati taštinu, jer bez prestanka imam živo u pameti svijest o onome 
što jesam. Ali katkada me obuzima želja, prilično velika, da čujem i nešto drugo osim 
pohvala. Vi znate, predraga moja Majko, da više volim ocat nego šećer; i moja se duša umara 
od previše zaslađene hrane, i tada Isus dopušta daje posluži dobrom salaticom, dobro 
zakiseljenom, dobro zapaprenom, kojoj nedostaje samo ulje, a to joj daje još jedan poseban 
tek... Tom me dobrom salaticom poslužuju novakinje u času kad to najmanje očekujem. Dragi 
Bog diže veo koji pokriva moje nesavršenosti, tada me moje drage sestrice vide takvu kakva 
jesam, i nalaze da nisam više sasvim po njihovu ukusu. Prostodušnošću, koja me očarava, 
pripovijedaju mi sve borbe koje im zadajem, i što im se ne sviđa na meni; ukratko, ništa se ne 
ustručavaju, kao da se radi o nekoj drugoj sestri, znajući da mi takvim postupkom pružaju 
velik užitak. 

Ah! to je više nego užitak, to je slasna gozba koja napunja moju dušu radošću. Ne mogu sebi 
objasniti kako nešto što se toliko protivi ljudskoj prirodi može pružiti toliku sreću; da to 
nisam iskusila, ne bih to mogla vjerovati... Jednoga dana, kad sam osobito željela da budem 
ponižena, dogodilo se da se jedna novakinja toliko pobrinula da me zadovolji da sam odmah 
pomislila na Šimeja koji je grdio Davida (usp. 2 Sam 16, 10), i ja rekoh u sebi: Da, to je 
sigurno Gospodin naredio da mi kaže sve te riječi... I moja je duša slasno srkala gorku hranu 
kojom je bila poslužena u tolikom obilju. 

Eto tako se dragi Bog udostojava brinuti za mene. On mi ne može uvijek davati okrepni kruh 
vanjskog poniženja, ali od vremena do vremena dopušta mi da se hranim mrvicama što padaju 
sa stola dječjega. (Mk 7, 28) Ah! kako je veliko njegovo milosrđe, moći ću ga pjevati tek u 
nebu... 

Predraga Majko! Budući da s vama pokušavam već na zemlji pjevati o tom neizmjernom 
milosrđu, moram vam još govoriti o velikoj blagodati koju sam ubrala iz zadatka koji ste mi 
povjerili. Nekoć, kad sam vidjela koju sestru da radi nešto što mi se ne sviđa ili što se protivi 
našim pravilima, govorila sam u sebi: Ah! kad bih joj mogla kazati što mislim, pokazati joj da 
ima krivo, kako bi mi to prijalo! Ali otkada sam malo obavljala taj posao, uvjeravam vas, 
draga Majko, da sam sasvim izmijenila svoje mišljenje. Kad slučajno vidim koju sestru da 
radi nešto što mi se čini nesavršeno, uzdahnem s olakšanjem i kažem u sebi: Kakva sreća što 
nije novakinja te je ne moram opominjati! I tada vrlo brzo nastojim opravdati tu sestru i 
pripisati joj dobre nakane koje sigurno ima. 

Druga rasvjetljenja o ljubavi prema bližnjemu 

Ah, draga Majko! Otkad sam bolesna, vaše su me brige kojima me obasipate još mnogo 
poučile o ljubavi. Nijedan vam se lijek ne čini preskup, pa ako ne pomogne, vi neumorno 
tražite drugi. Kad sam išla na odmor, koliko li ste pazili na to da budem dobro smještena u 
zaklonu od propuha! Napokon, kad bih htjela sve reći, ne bih nikada završila. 


Misleći na sve to, rekla sam u sebi da bih morala imati isto toliko sućuti za duševne patnje 
svojih sestara koliko je imate vi, ljubljena moja Majko, kad me njegujete s toliko ljubavi. 




Opazila sam - i to je sasvim prirodno - da su najsvetije sestre najobljubljenije: svi traže 
razgovor s njima, čine im uslugu a daje one i ne traže; napokon, te duše, koje su sposobne 
podnositi nepažnju i grubost, okružene su ljubavlju sa svih strana. Na njih se može primijeniti 
ova riječ našega oca sv. Ivana od Križa: "Sva su mi dobra bila dana kad ih više nisam tražio iz 
samoljublja." 

Nesavršene duše, naprotiv, nitko ne traži; prema njima se doduše vladamo u granicama 
redovničke uljudnosti, ali u strahu da im možda ne reknemo koju neljubeznu riječ, 
izbjegavamo njihovo društvo. 

Kad spominjem nesavršene duše, ne mislim samo na duhovne nesavršenosti, jer i najsvetije 
bit će savršene tek u nebu, nego mislim na nedostatak prosuđivanja i odgoja, na osjetljivost 
nekih značajeva - sve su to stvari koje ne čine život previše ugodnim. Znam da su te moralne 
slabosti kronične, nema nade u ozdravljenje, ali dobro znam i to da me moja Majka ne bi 
prestala njegovati i da bi mi uvijek nastojala pomoći kad bih ostala bolesna i cijeli svoj život. 
Evo što iz toga zaključujem: Za vrijeme odmora, za vrijeme slobodnog razgovora moram 
tražiti društvo sestara koje su mi najmanje ugodne, moram kod tih ranjenih duša vršiti dužnost 
dobrog Samaritanca. Jedna riječ, jedan ljubezan osmijeh često su dovoljni da razvesele 
žalosnu dušu; ali ja nipošto ne želim vršiti djela ljubavi samo zato da postignem taj cilj, jer 
znam da bih brzo klonula duhom: jedna riječ koju reknem s najboljom namjerom bit će možda 
protumačena sasvim obrnuto. Stoga, da ne gubim svoga vremena, želim biti ljubezna sa svima 
(a osobito sa sestrama koje su najmanje ljubezne) da razveselim Isusa i vršim njegov savjet 
što ga daje u Evanđelju otprilike ovim riječima: "Kad priređuješ gozbu, ne pozivaj svoje 
rođake i prijatelje, da ne bi i oni tebe za uzvrat pozvali te bi tako primio svoju nagradu; nego 
pozovi siromahe, hrome i uzete, i bit ćeš sretan što ti oni neće moći uzvratiti, jer Otac tvoj, 
koji vidi u skrovitosti, nagradit će te za to." (Lk 14,12-14 i Mt 6, 4) 

Na kakvu bi gozbu mogla kannelićanka pozvati svoje sestre ako ne na duhovnu gozbu 
sastavljenu od srdačne i radosne ljubavi? Što se mene tiče, ja ne poznam druge, i ja želim 
oponašati sv. Pavla, koji se radovao s onima koje je našao u radosti (usp. Rim 12, 15); on je 
doduše i plakao sa žalosnima, i zato se moraju katkada pokazati i suze na gozbi koju želim 
prirediti, ali uvijek ću nastojati da se na kraju te suze okrenu u radost (usp. Iv 16, 20), jer 
Gospodin ljubi one koji daju s radošću (2 Kor 9, 7). 

Čin ljubavi i unutarnja radost 

Sjećam se jednoga djela ljubavi koje mije dragi Bog nadahnuo da učinim dok sam još bila 
novakinja. Bila je to sitnica, ali Otac naš, koji vidi u skrovitosti, koji više gleda na nakanu 
nego na veličinu djela, već me je za nj nagradio ne čekajući drugoga života. To je bilo u 
vrijeme dok je sestra od sv. Petra još išla u kor i u blagovaonicu. Za večernjega razmatranja 
bila je smještena preda mnom; deset minuta prije šest trebalo je da se jedna sestra digne od 
molitve i da bolesnu sestru odvede u blagovaonicu, jer su bolničarke imale tada previše 
bolesnica a da bi mogle doći po nju. Stajalo me mnogo muke da se ponudim za tu malu 
uslugu, jer sam znala da nije lako ugoditi toj jadnoj sestri koja je toliko trpjela da nije rado 
mijenjala pratilicu. Ipak nisam htjela propustiti tako lijepu priliku za obavljanje djela ljubavi, 
sjećajući se daje Isus rekao: "Što god ste učinili jednome od najmanje moje braće, meni ste 
učinili." (Mt 25, 40) Zato sam se vrlo ponizno ponudila daje vodim: nisam baš lako postigla 
da se prime moje usluge! Napokon sam se prihvatila posla, i imala sam toliko dobre volje da 
sam savršeno uspjela. 



Svake večeri, kad sam vidjela daje sestra od sv. Petra potresla svoju pješčanu uru, znala sam 
da to znači: hajdemo! Nevjerojatno je koliko me je stajalo muke da se dignem od molitve, 
osobito u početku; učinila bih to ipak smjesta, i tada bi počinjala čitava ceremonija. Trebalo je 
ukloniti i odnijeti njezino klecalo, ali na određen način, osobito bez žurbe, a onda je slijedila 
šetnja. Trebalo je ići za jadnom bolesnicom držeći je za pojas; činila sam to s najvećom 
nježnošću što sam mogla; ali ako je ona na nesreću krivo koraknula, odmah joj se činilo daje 
slabo držim i da će pasti. - "Ah, Bože dragi! Vi idete prebrzo, ja ću se razbiti." Ako sam 
kušala ići još polaganije, rekla bi: "Ta hodite za mnom, ne osjećam više vašu ruku; pustili ste 
me, past ću! Ah, dobro sam rekla da ste vi premladi da me vodite." 

Napokon bismo sretno stigle do blagovaonice. Tu su iskrsnule nove teškoće: trebalo je 
posaditi sestru od sv. Petra i to izvesti spretno daje ne pozlijedim; tada joj je trebalo zadići 
rukave (i još na određeni način!). Tada sam bila slobodna da odem. Svojim jadnim kljastim 
rukama drobila je svoj kruh u svoju zdjelicu kako je mogla. Ja sam to brzo primijetila, i svake 
večeri nisam je prije ostavila dok joj nisam učinila i tu malu uslugu. Kako me ona to nije 
molila, bila je vrlo ganuta mojom pažnjom, i njom sam, premda to nisam namjerice tražila, 
stekla potpuno njezinu naklonost, a osobito (to sam saznala tek kasnije) jer sam joj se, pošto 
bih joj odrezala kruh, nasmiješila najljepšim svojim smiješkom prije nego bih otišla. 

Predraga moja Majko, možda se čudite što vam pišem o tom malom djelu ljubavi koje je već 
tako davno prošlo. Ah! ako sam to učinila, učinila sam zato što osjećam da zbog njega moram 
pjevati milosrđe Gospodnje; Gospodin se udostojao da mi ostavi uspomenu na to, kao miris 
koji me potiče da vršim djela ljubavi. Sjećam se katkada nekih pojedinosti koje su za moju 
dušu kao proljetni povjetarac. Evo jedne koja mi živo dolazi u sjećanje. 

Jedne zimske večeri vršila sam, kao obično, svoju malu dužnost; bilo je hladno, bila je noć... 
Najednom začujem u daljini slatke zvukove glazbala; tada sam sebi zamislila dvoranu, lijepo 
osvijetljenu, svu sjajnu od pozlate; mlade djevojke otmjeno odjevene laskaju jedna drugoj i 
nabacuju se uljudnim frazama svjetovnog društva; zatim moj pogled prijeđe na sirotu 
bolesnicu kojoj sam pomagala; mjesto ljupkog napjeva čula sam od vremena do vremena 
njezine tužne jecaje, a mjesto pozlate vidjela sam opeke našega strogog samostana, jedva 
osvijetljena slabašnim svjetlom. 

Ne mogu izraziti što se događalo u mojoj duši, ali znam da ju je Gospodin prosvijetlio 
zrakama istine koje su toliko nadjačale mračni sjaj zemaljskih svečanosti da nisam mogla 
vjerovati u svoju sreću... Ah! ni za tisuću godina uživanja svjetskih svečanosti ne bih bila dala 
onih deset minuta što sam ih upotrijebila u ispunjavanju svoje ponizne službe ljubavi... Ako 
već u patnji, u jeku borbe, možemo uživati časak sreće koja nadilazi sve zemaljske sreće, kad 
mislimo na to da nas je dragi Bog istrgao iz svijeta, što će tek biti u nebu kad budemo vidjeli, 
u krilu vječne radosti i odmora, neusporedivu milost koju nam je Gospodin udijelio izabravši 
nas da stanujemo u njegovoj kući, u pravom trijemu nebeskom?... (Usp. Ps 22,6) 

Dvije pobjede 

Nisam ja uvijek vršila djela ljubavi s takvim zanosima radosti, ali već u početku moga 
redovničkoga života htio je Isus da osjetim kako je slatko vidjeti njega u duši njegovih 
zaručnica; kad sam vodila sestru od sv. Petra, činila sam to s tolikom ljubavi da to ne bih bila 
mogla činiti bolje da sam morala voditi samoga Isusa. Ali vršenje djela ljubavi nije mi uvijek 
bilo tako slatko, to sam vam rekla maloprije, ljubljena moja Majko. Da vam to dokažem, 
ispripovjedit ću vam neke male borbe koje će vam sigurno izmamiti smiješak. 



Dugo sam vremena kod večernjeg razmatranja imala mjesto pred jednom sestrom koja je 
imala čudnu strast i - mislim - mnogo prosvjetljenja, jer se rijetko služila knjigom. Evo kako 
sam to opazila. Čim bi ta sestra došla na svoje mjesto, počela bi praviti neobičnu laganu buku 
koja je bila nalik na buku kad se taru dvije školjke jedna o drogu. Nitko to nije primjećivao 
osim mene, jer imam izvanredno osjetljivo uho (katkada malo i previše). Ne mogu vam 
iskazati, draga Majko, koliko me ta lagana buka umarala: imala sam vruću želju da okrenem 
glavu i pogledam tu sestru, koja sasvim sigurno nije primjećivala svoju naviku; to je bio jedini 
način daje opomenem, ali u dnu srca osjećala sam da više vrijedi podnositi to za ljubav 
dragom Bogu i zato da ne zadajem boli toj sestri. Ostajala sam dakle mirna, nastojala sam se 
ujediniti s dragim Bogom i zaboravljati na tu malu buku... Sve je bilo uzalud. Osjećala sam 
znoj koji me oblijevao, i ja sam jednostavno morala izmoliti molitvu patnje, ali usprkos patnji 
tražila sam sredstvo da ne molim s razdražljivošću, nego s radošću i mirom, bar u dubini duše. 
Tada sam nastojala da mi ta mala buka, tako neugodna, bude mila: mjesto da pokušam daje 
ne čujem (jer je to bilo nemoguće), nastojala sam daje pažljivo slušam, kao daje to bio kakav 
divan koncert, i sva moja molitva (koja nije bila molitva mira) prolazila je u tom da sam taj 
koncert prikazivala Isusu. 

Drugom opet prilikom bila sam u praonici kraj sestre koja mi je štrcala prljavu vodu u lice kad 
god bi digla rupčiće na svoju klupu. Najprije sam htjela da se odmaknem i obrišem lice, da 
pokažem sestri koja me je prskala da će mi učiniti uslugu ako mirnije radi svoj posao, ali 
odmah sam pomislila kako sam vrlo glupa kad odbijam blago koje mi se pruža tako obilato, te 
sam dobro pazila da ne pokažem svoga svladavanja. Uložila sam sve svoje napore kako bih 
željela dobiti mnogo prljave vode, tako da sam na kraju zaista dobila volju za tom novom 
vrstom škropljenja i odlučila da ću drugi put opet doći na to sretno mjesto gdje se stječe toliko 
blago. 

Predraga Majko, vi vidite da sam ja vrlo malena duša koja može dragom Bogu prikazati samo 
vrlo male žrtve; i još mi se često događa da propustim te male žrtve koje donose toliko mira 
mojoj duši; ali ja ne gubim hrabrosti, nego strpljivo podnosim što imam malo manje mira, te 
pokušavam biti pažljivija drugi put. 

Ah! Gospodin mi je tako dobar da mi je nemoguće bojati ga se, uvijek mi je dao ono što sam 
željela, ili bolje, uvijek je učinio da želim ono što mije htio dati; kratko vrijeme prije nego je 
počela moja kušnja protiv vjere rekla sam u sebi: "Sada zaista nemam velikih, vanjskih 
kušnja, a da bih imala unutarnjih, trebalo bi da dragi Bog promijeni moj put; ali ja ne vjerujem 
da će On to učiniti, a ipak ne mogu uvijek živjeti tako bez borbe... Kakvo li će sredstvo naći 
Isus da me kuša?" Na odgovor nisam dugo čekala, i on mi je pokazao da onaj kojega ljubim 
ne oskudijeva sredstvima; ne mijenjajući mojega puta poslao mi je kušnju koja je imala 
primiješati spasonosnu gorčinu u sve moje radosti. 

Dva "brata" svećenika 

Ali Isus mi ne daje slutnju i želju samo onda kad mi hoće poslati kušnju. Već dugo vremena 
imala sam želju koja mi se činila potpuno neostvariva, želju da imam brata svećenika; često 
sam mislila: da moja mala braća nisu odletjela u nebo, imala bih sreću da ih vidim kako se 
uspinju na oltar; ali budući da ih je dragi Bog izabrao da ih učini svojim anđelčićima, nisam 
se više mogla nadati da će se moj san ispuniti; a evo, ne samo da mi je Isus udijelio milost 
koju sam željela, nego me je još ujedinio vezama duše s dvojicom svojih apostola koji su 
postali mojom braćom... Hoću, predraga Majko, da vam pripovijedam potanko kako je Isus 




ispunio moju želju i dapače je nadmašio, jer samja željela samo jednoga brata svećenika koji 
bi svaki dan mislio na mene kod svetoga oltara. 


Prvi misionar 

Naša sveta majka Terezija poslala mije kao dar za imendan godine 1895. prvoga brata. Bila 
sam u praonici, veoma zauzeta svojim poslom, kad me majka Agneza od Isusa pozove u 
stranu i pročita mi pismo koje je upravo primila. Mladi sjemeništarac, stajalo je u pismu, 
nadahnut od sv. Terezije, traži sestru koja bi se žrtvovala za spasenje njegove duše i pomagala 
ga svojim molitvama i žrtvama kad bude misionar kako bi mogao spasiti mnogo duša. 
Obećavao je da će se uvijek sjećati one koja će postati njegovom sestrom, kad bude mogao 
prikazivati Svetu Žrtvu. Majka Agneza od Isusa reče mi kako ona želi da ja postanem sestrom 
toga budućeg misionara. 

Draga majko, ne bih vam mogla opisati svoju sreću: moja želja koja se tako neočekivano 
ispunila izazvala je u mojoj duši radost koju ću nazvati djetinjom, jer se moram vratiti u dane 
svoga djetinjstva da bih našla uspomenu na te radosti, tako žive daje duša premalena da ih 
obuhvati; već godinama nisam bila kušala tu vrstu sreće. Osjećala sam daje u tom pogledu 
moja duša nova, bilo mi je kao da je netko prvi put zasvirao na strunama koje su dotada bile 
zaboravljene. 

Shvaćala sam obaveze koje preuzimam, zato sam se dala na posao nastojeći podvostručiti 
svoju gorljivost. Moram priznati da isprva nisam našla utjehe da potaknem svoju revnost; 
pošto sam napisala ljupko pismo, puno srca i plemenitih osjećaja, da zahvalim majci Agnezi 
od Isusa, moj dragi brat nije više dao od sebe glasa do slijedećeg srpnja, osim što je poslao 
kartu u mjesecu studenom javljajući da ulazi u vojarnu. Vama je, predraga moja Majko, dragi 
Bog odredio da dovršite započeto djelo; nema sumnje da se molitvom i žrtvom mogu 
pomagati misionari, ali katkada kad se Isusu svidi da ujedini dvije duše za svoju slavu, tada 
on dopušta da one mogu od vremena do vremena jedna drugoj priopćiti svoje misli i poticati 
se na veću ljubav prema dragom Bogu; ali za to je potreban izričit nalog poglavara, jer mi se 
čini da bi inače to dopisivanje donijelo više zla nego dobra, ako ne misionaru; a ono svakako 
karmelićanki, koja je po svom načinu života neprestano sklona na povlačenje u samu sebe. 
Tada bi joj to dopisivanje (makar i na daljinu), kad bi ga revno vodila, zaokupljalo duh mjesto 
daje ujedinjuje s dragim Bogom; dok bi sebi zamišljala da stvara brda i doline, ne bi činila 
uopće ništa, nego bi sebi, pod plaštem revnosti, pribavljala beskorisnu rastresenost. 

Kod mene je u tome isto kao i u drugim stvarima. Osjećam da bi moja pisma, kako bi mogla 
učiniti dobro, morala biti pisana u poslušnosti i morala bih osjećati više odvratnosti nego 
užitka u pisanju. Kad na primjer govorim s kojom novakinjom, nastojim to činiti mrtveći se, 
izbjegavam da joj postavljam pitanja koja bi zadovoljila moju radoznalost; ako ona započne 
koju zanimljivu stvar i onda prijeđe na drugu koja mije dosadna, ne dovršivši prvu, dobro se 
čuvam da je ne podsjetim na predmet od kojega se udaljila, jer mi se čini da čovjek ne može 
učiniti nikakvo dobro kad traži samoga sebe. 

Predraga moja Majko, vidim da se neću nikada popraviti: evo opet sam daleko zastranila od 
svog predmeta, sa svim svojim raspravama; oprostite mi, molim vas, i dopustite da to 
ponovno učinim prvom prilikom, jer ne mogu drugačije!... Vi postupate kao dragi Bog, koji se 
ne umara slušajući me kad mu sasvim jednostavno kazujem svoje muke i svoje radosti kao da 
ih On ne zna... Vi također, draga Majko, znate već davno moje misli i sve događaje koji su 
imalo vrijedni spomena; ne bih vam dakle znala pripovijedati ništa novo. Ne mogu da se ne 



nasmijem kad mislim na to kako vam pišem tako savjesno o svim stvarima koje vi znate isto 
tako dobro kao i ja. Napokon, ljubljena moja Majko, ja se vama pokoravam, pa ako vas sada 
ne zanima čitati te retke, možda će vas zabaviti u vašim starim danima i poslužiti vam tada da 
zapale vašu vatru; u tom slučaju moje vrijeme neće biti izgubljeno... Ali ja se zabavljam 
pripovijedajući kao dijete; nemojte misliti, draga Majko, da ja pitam kakvu korist može 
donijeti moj mali posao; budući da ga radim iz poslušnosti, to mije dovoljno, i nimalo mi 
neće biti žao ako ga spalite pred mojim očima prije nego ga pročitate. 

Drugi misionar 

Vrijeme je da se vratim na povijest moje braće koja sada zauzimaju tako važno mjesto u mom 
životu. 

Prošle godine, koncem mjeseca svibnja (30. svibnja 1896), sjećam se kako ste me prije ručka 
pozvali k sebi. Srce mi je snažno udaralo kad sam ušla k vama, ljubljena moja Majko; pitala 
sam se što biste mi to imali kazati, jer je to bilo prvi put što ste me ovako pozvali. Pošto ste 
mi rekli da sjednem, evo prijedloga koji ste mi postavili: "Hoćete li preuzeti brigu za duhovno 
dobro jednog misionara koji mora biti zaređen za svećenika i otputovati naskoro?" I onda ste 
mi, draga Majko, pročitali pismo toga mladog oca, da točno znam što on traži. Moj prvi 
osjećaj bio je osjećaj radosti, ali je brzo ustupio mjesto strahu. Razložila sam vam, predraga 
moja Majko, da sam već prinijela svoje bijedne zasluge za jednoga budućeg apostola, pa 
mislim da to ne mogu više učiniti na nakane drugoga apostola i da, uostalom, ima mnogo 
sestara boljih od mene koje će moći odgovoriti njegovoj želji. Svi moji prigovori bili su 
uzaludni, vi ste mi odgovorili da čovjek može imati više braće. Tada sam vas pitala neće li 
možda poslušnost podvostručiti moje zasluge. Vi ste mi odgovorili da hoće, kazujući mi više 
stvari koje su me uvjerile da bez straha moram preuzeti novoga brata. U dnu sam duše, draga 
Majko, mislila kao i vi, štoviše, budući da "revnost karmelićanke mora obuhvatiti cijeli 
svijet", nadam se da ću milošću dragoga Boga biti korisna više nego dvojici misionara, i 
nipošto ne bih mogla zaboraviti moliti se za sve, ne zapuštajući obične svećenike, kojih je 
dužnost katkada isto tako teška kao i dužnost apostola koji propovijedaju nevjernicima. 
Napokon, hoću da budem kći Crkve, kako je to bila naša majka sv. Terezija, i da molim na 
nakane našega Svetoga Oca Pape, jer znam da njegove nakane obuhvaćaju cijeli svijet. To je 
glavni cilj moga života, ali to me ne bi bilo priječilo da molim i da se posebice ujedinim s 
djelima mojih dragih anđelčića, da su postali svećenicima. 

Eto tako sam se duhovno ujedinila s apostolima koje mije Isus dao za braću: sve što je moje 
pripada svakome od njih, osjećam dobro daje dragi Bog predobar da bi davao u dijelovima, 
On je tako bogat da daje bez mjere sve što ga molim... Ali nemojte misliti, draga Majko; da se 
ja gubim u dugim izbrajanjima. 


"Privuci me..." 

Otkako imam dva brata i svoje sestrice novakinje, kad bih htjela moliti za svaku dušu ono što 
ona treba, i to u tančine, dani bi mi bili prekratki i jako bih se bojala da ću zaboraviti kakvu 
važnu stvar. Jednostavnim dušama ne treba zamršenih sredstava; kako sam ja jedna od njih, 
jednoga mi je jutra za vrijeme moje zahvale Isus dao jednostavno sredstvo da ispunim svoju 
dužnost. On mije dao da shvatim ovu riječ iz Pjesme nad pjesmama (1, 3): "Privuci me k sebi 
trčat ćemo za mirisom tvojih pomasti." O Isuse, nije dakle potrebno reći ni ovo: "Privlačeći 
mene privuci duše koje ljubim!" Dovoljna je ova jednostavna riječ: "Privuci me!" Gospodine, 
ja shvaćam, kad se jedna duša dala zarobiti opojnim mirisom tvojih pomasti, da ona ne umije 



trčati sama, za njom zanesene idu sve duše koje ona ljubi; to biva neusiljeno, bez napora, to je 
prirodna posljedica njezine odanosti prema tebi. Kao što bujica koja silovito juri u ocean vuče 
za sobom sve na što naiđe na svom putu, isto tako i duša, o moj Isuse, koja se utapa u 
beskrajnom oceanu tvoje ljubavi vuče za sobom sve dragocjenosti koje posjeduje... 
Gospodine, ti znaš da ja nemam drugih dragocjenosti osim duša koje si se umilostivio 
ujediniti s mojom; te si mi dragocjenosti povjerio ti, zato se usuđujem upotrijebiti riječi koje 
si upravio Ocu nebeskom posljednje večeri koja te je još vidjela na našoj zemlji kao putnika i 
smrtnika. 


Posljednja molitva 

Isuse, moj predragi Ljubimče, ja ne znam kad će se svršiti moje progonstvo... Više nego jedna 
večer mora me još vidjeti kako pjevam u progonstvu tvoje milosrđe, ali napokon će i za mene 
doći posljednja večer; tada bih voljela da ti mogu reći, o moj Bože: 

"Ja sam te proslavila na zemlji; izvršila sam djelo koje si mi dao da činim; objavila sam tvoje 
ime onima koje si mi dao: oni su bili tvoji, i ti si mi ih dao. Sada znaju da sve što si mi dao 
dolazi od tebe, jer sam im priopćila riječi koje si ti meni priopćio; oni su ih primili i 
povjerovali da si me ti poslao. Ja molim za one koje si mi dao, jer su tvoji. Nisam više u 
svijetu, ali oni su još ovdje, a ja se vraćam k tebi. Sveti Oče, sačuvaj radi svog imena one koje 
si mi dao. Ja sada idem k tebi, i zato da radost koja dolazi od tebe bude ispunjena u njima, ja 
govorim ovo dok sam u svijetu. Ne molim te da ih uzmeš iz svijeta, nego da ih očuvaš od zla. 
Oni nisu od ovoga svijeta, isto tako kao što nisam ni ja od svijeta. Ali ne molim samo za njih, 
nego i za one koji će povjerovati u tebe na njihove riječi... Oče moj, ja želim da ondje gdje ja 
budem budu sa mnom i oni koje si mi dao, i da svijet spozna da si ih ljubio kao što si i mene 
ljubio." (Usp. Iv 17) 

Da, Gospodine, eto to bih htjela ponavljati za tobom prije nego poletim u tvoje naručje. 

Možda je to presmiono? Ali ne, već odavna si mi dopustio da budem smiona pred tobom. Kao 
što je otac rasipnoga sina rekao svome starijem sinu, rekao si ti meni: "Sve što je moje i tvoje 
je." (Lk 15,31) Tako su tvoje riječi, o Isuse, i moje, pa se mogu njima poslužiti da na duše 
koje su ujedinjene sa mnom privučeni milosti Oca nebeskoga. 

Ali, Gospodine, kad kažem da želim da ondje gdje ja budem budu i oni koje si mi ti dao, ne 
želim time tražiti da oni ne mogu postići i mnogo veću slavu od one koju ćeš ti milostivo 
udijeliti meni, nego hoću jednostavno moliti to da jednoga dana budemo svi ujedinjeni u tvom 
lijepom nebu. 





Beskrajna ljubav 



Ti znaš, o moj Bože, da nikada nisam željela drugo nego ljubiti tebe, ja ne težim ni za kakvom 
drugom slavom. Tvoja me je ljubav pratila od moga djetinjstva, rasla je sa mnom, i sada je to 
bezdan kojemu ne mogu izmjeriti dubine. Ali ljubav privlači ljubav, tako se, moj Isuse, i moja 
ljubav diže k tebi, ona bi htjela ispuniti bezdan koji je privlači, ali jao! to nije ni kaplja rose 
koja se gubi u oceanu!... Da bih te mogla ljubiti kao što ti mene ljubiš, moram uzajmiti tvoju 
vlastitu ljubav samo tada mogu naći odmora. O moj Isuse, to je možda obmana, ali čini mi se 
da ne možeš obasuti jednu dušu većom ljubavi nego što si obasuo moju; i zato se usuđujem 
moliti te "da ljubiš one koje si mi dao, kao što si ljubio mene" (Iv 17, 23). Ako jednoga dana, 
u nebu, otkrijem da ih ljubiš više nego mene, radovat ću se tome, priznavajući odsada da te 
duše zaslužuju tvoju ljubav mnogo više nego moja; ali ovdje dolje ne mogu zamisliti veću 
neizmjernost ljubavi od one kojom si me milostivo obasuo badava, bez ikakve moje zasluge. 

Ljubljena moja Majko, napokon se vraćam k vama. Sva sam u čudu zbog onoga što sam 
upravo napisala, jer nisam imala te namjere, ali budući daje napisano, treba da to i ostane. No 
prije nego se vratim na povijest svoje braće, želim vam kazati, draga Majko, da ne 
primjenjujem na njih, nego na svoje drage sestre - prve riječi uzete iz Evanđelja: "Ja sam im 
priopćila riječi koje si ti meni priopćio..." (Iv 17, 8), jer smatram da nisam sposobna poučavati 
misionare; na sreću nisam još dosta ponosna na to! Ne bih ja bila ništa sposobnija ni za 
svjetovanje mojih sestara da mi niste vi, draga Majko, koji meni zastupate dragoga Boga, dah 
milost za taj posao. 

Naprotiv, na vaše sam drage duhovne sinove, koji su moja braća, mislila kad sam pisala ove 
riječi Isusove i koje za njima slijede: "Ne molim te da ih uzmeš od svijeta... Molim te još za 










one koji će povjerovati u tebe na njihove riječi." (Iv 17,15-20) Kako bih zaista mogla da ne 
molim za duše koje će oni u svojim dalekim misijama spasiti patnjom i propovijedima? 


"... trčat ćemo za tobom" 

Draga Majko, ja mislim daje potrebno da vam dadem još nekoliko tumačenja ovih riječi iz 
Pjesme nad pjesmama: "Privuci me, trčat ćemo", jer mi se ono što sam o tom htjela reći čini 
premalo shvatljivo. "Nitko", rekao je Isus, "ne može doći k meni ako ga ne privuče Otac moj 
koji me je poslao." (Iv 6, 44) Zatim nas uzvišenim pričama, a često i bez upotrebe toga 
sredstva, tako pristupačnog narodu, poučava kako je dosta kucati da nam se otvori, tražiti da 
nađemo, i ponizno pružiti ruku da dobijemo što tražimo... (Usp. Mt 7, 8) On također kaže da 
ćemo sve dobiti što god molimo od njegova Oca u njegovo ime. (Iv 16, 23) Zato je bez 
sumnje Duh Sveti davno prije rođenja Isusova nadahnuo pjesnika ovom proročanskom 
molitvom: "Privuci me, trčat ćemo." 

Što dakle znači moliti da budeš "privučen", ako ne da se najuže ujediniš s predmetom koji 
osvaja srce? Kad bi vatra i željezo imali razum i kad bi željezo reklo vatri: Privuci me, zar ne 
bi time dokazalo da se želi izjednačiti s vatrom na taj način da ga ona prožme i natopi svojim 
užarenim bićem da bi se činilo da je jedno s njom. 

Predraga Majko, evo moje molitve: ja molim Isusa da me privuče u vatru svoje ljubavi, da me 
ujedini tako tijesno sa sobom da On živi i djeluje u meni. Osjećam, što više vatra ljubavi bude 
zapalila moje srce, više ću govoriti: Privuci me, a brže će i duše koje će mi se približiti (meni, 
siromašnom malom beskorisnom otpatku željeza, ako se udaljim od božanskog žara), brže će 
te duše trčati za mirisom pomasti svoga Ljubimca, jer duša zapaljena ljubavlju ne može ostati 
troma; ona bez sumnje poput sv. Magdalene sjedi do nogu Isusovih, sluša njegovu blagu i 
vatrenu riječ. Naoko ništa ne dajući, ona daje mnogo više nego Marta koja se brine oko 
mnogih stvari (usp. Lk 10, 41) i koja bi htjela da se sestra ugleda u nju. Isus nipošto ne kori 
Martine poslove; te je poslove ponizno radila i njegova božanska Majka cijeli svoj život jer je 
morala priređivati obroke za svetu Obitelj. On je htio ukoriti samo uznemirenost svoje 
gorljive domaćice. Svi su sveci to ispravno shvatili, a ponajbolje možda oni koji su cijeli 
svijet napunili svjetlošću evanđeoske nauke. Nisu li sv. Pavao, sv. Augustin, sv. Ivan od 
Križa, sv. Toma Akvinski, sv. Franjo, sv. Dominik i toliki drugi ugodnici Božji crpli iz 
molitve tu božansku mudrost koja zadivljuje najveće umove? 

Jedan je stari mudrac rekao: "Dajte mi polugu, uporište, i dignut ću svijet." Što Arhimed nije 
mogao postići, jer njegov zahtjev nije bio upravljen Bogu i jer je bio postavljen samo u 
granicama materije, postigli su sveci u svoj svojoj punini. Svemogući im je dao kao uporište 
sama sebe i samo sebe, a za polugu - molitvu koja pali vatrom ljubavi, i tako su oni digli 
svijet; tako ga dižu sveci koji se još bore, i tako će ga, sve do konca svijeta, sveci budućnosti 
također dizati. 



Pouzdanje u božansko milosrđe 

Ljubljena moja Majko, sada bih vam htjela reći što razumijevam pod riječima "miris pomasti" 
mojega Ljubimca. 

Budući da se Isus vratio na nebo, ja ga mogu slijediti samo tragovima koje je ostavio. A kako 
su ti tragovi svijetli, kako su mirisni! Treba da samo bacim pogled u sveto Evanđelje, odmah 
udišem divne mirise života Isusova, i znam na koju stranu treba trčati... Ne težim za prvim 
mjestom, nego za posljednjim; mjesto da idem naprijed s farizejem, ja ponavljam, puna 
pouzdanja, poniznu molitvu carinika; ali nadasve nasljedujem primjer Magdalene, njezinu 
divnu ili bolje njezinu zaljubljenu smionost koja očarava Srce Isusovo, a zavodi moje. 

Da, ja osjećam, kad bih imala na svojoj savjesti sve grijehe koji se mogu počiniti, bacila bih 
se, slomljena srca od kajanja, u naručje Isusovo, jer znam koliko ljubi rasipnog sina koji se 
vraća k njemu. Dragi je Bog doduše, u svom susretljivom milosrđu, očuvao moju dušu od 
smrtnoga grijeha, ah to nije razlog zašto se dižem k njemu s pouzdanjem i ljubavlju. 


POGOVOR 

"... s pouzdanjem i ljubavlju." 

Ovdje je olovka koja je zamijenila neugodno pero pala iz Terezijinih ruku. Rukopis pokazuje 
drhtave retke i očituje snagu volje one koja međutim ne može završiti malu cmu bilježnicu. 
Iscrpljena, ona napušta... Ostaje joj nešto manje od tri mjeseca života. 

Čitajući ove stranice pune mudrosti i mira, tko bi mogao pomisliti daje njihova spisateljica 
teško bolesna već nekoliko tjedana? Jedva se nađe koji osvrt na njegu koju joj posvećuju, i da 
nije Majka Agneza uz krevet svoje sestre svaki dan bilježila različite zgode, ne bismo znali o 
pojedinostima bolesti, smrtnoj borbi i smrti sestre Terezije od Djeteta Isusa i Svetoga Lica. 
Ali zahvaljujući izvještajima svjedoka, možemo slijediti korak po korak i ustanoviti da ona 
živi ono o čemu je pisala. 

Kad sestra Terezija napušta sastavljanje svoga rukopisa, nalazi se već nekoliko dana u 
bolesničkoj sobi u prizemlju. Premda je ozbiljno bolesna već nekoliko mjeseci, "službeno" je 
bolesna tek od kraja korizme: napadana groznicom, kašljem, teško se vukući u kor, malo- 
pomalo bila je oslobođena svih svojih dužnosti, zajedničkog časoslova i odmora. U lipnju 
1897. njezina jedina dužnost bila je da se odmara u svojoj ćeliji, da bude na zraku i ljetnom 
suncu u vrtu, da završi svoje uspomene kako joj je priorica naredila 3. lipnja na nagovor 
Majke Agneze. Posljednja mala "dužnost" koju obavlja, ali koju neće moći završiti. "Dok 
pišem svoj mali život, ne razbijam si glavu; to vam je kao da hvatam ribu udicom; pišem ono 
što mi padne na pamet." 

6. srpnja počinje naglo pogoršanje s nizom bacanja krvi koje će potrajati sve do 5. kolovoza. 
Liječnik Corniere smatra sestru Tereziju koja kašlje, baca krv "kao iz jetara", gori od 
groznice, kao "umirućom" i izjavljuje da u njezinu slučaju "samo 2% izbjegnu smrt". 


Preplavljena radošću, ispovijeda se samostanskom duhovniku i moli bolesničko pomazanje. 
Uvečer 8. srpnja, u četvrtak, prenose je u bolesničku sobu. 



Odsada je u omeđenom prostoru kojega neće više napustiti U jednom kutu željezni krevet 
okružen smeđim zastorima na koje će pričvrstiti svoje najdraže slike (Sveto Lice Kristovo, 
Presvetu Djevicu, svoga "dragog malog" Teofana Venarda, itd.). S lijeve strane kip Gospe od 
Osmijeha koji je tu postavljen isti dan kad i ona; naslonjač u kojem će se odmarati u dane kad 
je dignu iz postelje. Kroz prozor može vidjeti vrt u punom cvatu. 

9. srpnja poglavar Karmela, misleći da Terezija nije "dosta bolesna", odgađa joj bolesničko 
pomazanje. Istina je da ona još pokazuje dovoljno života i zadivljuje svoje sestre otvorenom 
radošću. Ona živi u očekivanju skorog dolaska "Lopova", koji će "raskinuti platno toga 
slatkog susreta": "umrijeti iz ljubavi" prema opisu svetog Ivana od Križa bila je uvijek njezina 
nada. Majka Agneza bilježi ovaj razgovor: "Plašite li se smrti sada kad je vidite tako blizu? - 
Ah! sve manje i manje! - Plašite li se Lopova? Ovaj put on je na vratima! - Ne, nije na 
vratima, ušao je unutra. Ali što kažete, moja Majčice! Plašim li se Lopova! Kako bih se bojala 
nekoga koga toliko ljubim?!" 

Ona i dalje baca krv, muči je glavobolja, bolovi u prsima, povraća mlijeko koje joj je liječnik 
propisao. Njezina se slabost neprestano povećava. 

U tijeku toga mjeseca srpnja Terezija ima još dovoljno snage da odgovori na mnogobrojna 
pitanja Majke Agneze i svojih sestara: mole je da točnije opiše neki događaj iz svoje prošlosti, 
pitaju je za savjet. Bolesnica pristaje na mogućnost da se sve te bilješke upotrijebe pri 
sastavljanju posmrtne okružnice koja se prema običaju šalje svim karmelima. Malo-pomalo 
misli se čak na objavljivanje većeg dijela njezinih uspomena. Terezija povjerava Majci 
Agnezi ostvarenje tog pothvata zahtijevajući da ona dopuni nedovršeni spis pričom o grešnici 
koja je umrla iz ljubavi. "Duše će odmah shvatiti, jer se radi o tako upadljivom primjeru 
onoga što sam htjela reći." Govoreći o svojim rukopisima dodaje: "Bit će u njima za sve 
ukuse, osim za one koji idu izvanrednim puteni." 

Ona predosjeća da će se njezino posmrtno djelovanje proširiti daleko više od djelovanja jedne 
knjige i da će djelovati po čitavom svijetu. "Kako ću biti nesretna u nebu ako ne budem mogla 
iskazivati male radosti na zemlji onima koje ljubim!" Ona nabraja tajanstvena obećanja: 

"Opet ću doći... sići ću..." I napokon, 17. srpnja, ove riječi koje su postale čuvene: "Osjećam 
napose da moje poslanje tek počinje, poslanje da činim da dragi Bog bude ljubljen kao što ga 
ja ljubim, da dadem svoj mali put dušama. Ako dragi Bog usliši moje želje, svoje ću nebo 
provesti na zemlji sve do svršetka svijeta. Da, proći ću svoje nebo čineći dobro na zemlji." 28. 
srpnja veoma ozbiljno pogoršanje: prema priznanju bolesnice, to je početak "velikih patnja". 
Liječnik misli da neće prebroditi noć. U susjednoj se ćeliji (gdje spava sestra Genoveva, 
njezina bolničarka) priprema sve što je potrebno za pogreb i, u 18 sati, u petak 30. srpnja, 
velečasni Maupas podjeljuje joj napokon bolesničko pomazanje i svetu pričest kao 
popudbinu. 

Protivno svakom očekivanju (a ponajprije njezinu: "Uopće ne shvaćam više tu svoju bolest"), 
prešla je i taj greben. Te je promjene zbunjuju, ali ona se potpuno predaje: "Večeras, kad ste 
mi rekli da liječnik Corniere misli da mogu živjeti još mjesec dana i više, nisam se mogla 
načuditi; to je prevelika razlika od onoga što je rekao jučer neka mi još isti dan dadu svete 
sakramente! Ali sam ostala posve mirna." "Sve mi je jednako, živjeti ili umrijeti, volim samo 
ono što On čini." 


I doista, bacanje krvi konačno prestaje 5. kolovoza i bolesnica se osjeća malo bolje. Liječnik 
Corniere odlazi na odmor; pošto je ustanovio napad na lijevu stranu pluća, propisao je neke 





lijekove. Ali to poboljšanje potrajat će samo petnaest dana i Terezija će biti bez liječnika u 
trenutku novog napada patnje koji počinje na blagdan Uznesenja Marijina. 

Kašalj, gušenje, bolovi u rebrima, natečene noge, jaka groznica... Patnja dosiže najviši stupanj 
između 22. i 27. kolovoza. Sušica (prvi je izgovorio tu riječ liječnik Francis La Neele, 
Terezijin rođak, koji je dojurio iz Caena na poziv Karmela) proširila se na crijeva: veoma 
oslabljena, kao da "sjedi na željeznim šiljcima", Terezija žestoko trpi na svaki udisaj. Plaše se 
gangrene. "Pa dobro, bolje i to nego trpjeti mnogo i posvuda i imati više bolesti zajedno", 
govori Terezija. Malo kasnije, sva iscrpljena, povjerava: "Što bi bilo od mene da mi dragi Bog 
ne daje snage? Nitko ne zna što znači toliko trpjeti. Ne, to treba osjetiti." Ispričavajući se 
uzdiše: "Velika je milost imati vjeru! Da nisam imala vjere, bila bih si zadala smrt bez 
trenutka kolebanja..." 

Novo neočekivano popuštanje u posljednjim danima kolovoza; potrajat će do 13. rujna. 
Liječnik La Neele tvrdi da njegova rođakinja ima samo jednu polovinu pluća za disanje. 

Ostaje joj još mjesec dana života. 

Samo sjećanje na te nagle promjene u bolesti i Terezijino držanje prema njima ne mogu nam 
dati uvid u sve oblike njezine osobnosti kakvi nam se otkrivaju u njezinim posljednjim 
razgovorima i njezinu dopisivanju (koje konačno prestaje 10. kolovoza). Ne pokazuje se 
nikakav lom između onoga što je napisala u svom posljednjem rukopisu i ovoga što sada 
proživljava u bolesničkoj sobi. 

Ona je prije svega bolesnik kao i svi drugi, "koja ne misli na bogzna što": "Sestrice moje, 
molite za siromašne bolesnike na samrti. Kad biste znale što se događa! Kako malo treba pa 
da se izgubi strpljivost!... Prije to ne bih vjerovala." Pitaju je: "Kako uređujete sada svoj mali 
život? - Moj mali život je da trpim i to je sve!" 

Međutim, ona se trudi nehinjenom radošću (ona ne podnosi hinjenje) da ublaži sve ono što bi 
u njezinu stanju moglo biti zabrinjavajuće i što bi uzbuđivalo njezine sestre. U toj bolesničkoj 
sobi ne osjeća se žalost u zraku: "Što se tiče raspoloženja, uvijek je isto, sama radost, ona 
nasmijava sve koji joj se približuju. Ima trenutaka kad bi čovjek platio svoje mjesto samo da 
može biti uz nju. (... ) Mislim da će ona umrijeti smijući se, toliko je vesela", piše sestra 
Marija od Euharistije svojim roditeljima u jednom od svojih tako dragocjenih izvještaja o 
zdravstvenom stanju bolesnice. 

Igre riječi, različite "šale", oponašanja, smijeh na svoj račun ili na račun nemoći liječnika, 
Terezija posjeduje bogatu zbirku koja izražava dubinu njezine naravi i njezine bratske ljubavi. 
Izvor njezine radosti dolazi od potpunog prihvaćanja volje "Tate dragog Boga" kojega će 
uskoro gledati licem u lice. "Ne žalostite se, moja Majčice, što me vidite bolesnu, jer vidite 
kako me dragi Bog čini sretnom. Uvijek sam vesela i zadovoljna." 

Divna nježnost "osjećajnog i ljubežljivog srca" koje daje svakoj prema njezinim potrebama, 
prima pa čak i traži poljubac, "poljubac koji se čuje; ukratko, neka usne pucaju!" Bratska 
ljubav, o kojoj je tako lijepo u lipnju pisala, pruža sada mjeru svoga skrivenog heroizma: 
dolaze u bolesničku sobu radi jednog savjeta ili jednog smiješka. Sve do kraja učiteljica 
novakinja vodi brigu o suzama sestre Marije od Presvetog Trojstva, o malodušnosti svoje 



"Dadilje" (sestre Genoveve) ili ispričava omaške dobre stare sestre Stanislave, svoje 
bolničarke. 


Tko bi onda mogao i posumnjati - osim nekoliko rijetkih pouzdanica - da ona redovito ostaje 
zaronjena u "noći", u "podzemnom hodniku", kao pred "zidom"? 

Jer strašna kušnja povjerena Majci Mariji Gonzagi prestat će tek posljednji dan. Pred smrću, 
mučena tjelesnim patnjama, Terezija čezne za nebom svim svojim silama: ono joj se čini 
"zatvoreno". "Nebo je glavno. Kako je to čudno i nepovezano!" Par kratkih povjerljivih izjava 
Majci Agnezi odskaču kao bljesak: "Treba li toliko ljubiti dragoga Boga i Presvetu Djevicu i 
imati takvih misli!... Ali se ne zaustavljam na njima." Videći kroz prozor "crnu rupu" u vrtu: 
"Ja sam u jednoj takvoj rupi dušom i tijelom. Ah! da, kakve tmine! Ali ja sam u njoj u miru." 

Sjedeći, osamljena, za "stolom grešnika", ona se ne može nadati nikakvoj pomoći izvana. 
Duhovnik se prestrašio od napasti svoje pokornice: "Ne zadržavajte se na tome, to je veoma 
opasno!" Veoma je suzdržljiva sa svojim sestrama iz straha da ne saznaju za njene tegobe. Ne 
može više računati ni na svete sakramente. 19. kolovoza pričešćuje se posljednji put. "Dok joj 
se nosila sveta pričest, ušle smo sve moleći psalam ’Smiluj mi se’; posljednji put bila je tako 
slaba da joj je, slušajući naše moljenje, išlo skoro na živce; trpjela je mučeništvo." 

Premda se od toga dana nije više mogla pričešćivati, Terezija se nije zbog toga žalostila: "Bez 
dvojbe, velika je milost, primati svete sakramente; ah kad to dragi Bog ne dopušta, dobro je i 
tako, sve je milost." 

Ovu zadnju svetu pričest prikazala je na nakanu bivšeg karmelićanina oca Hijacinta Loysona, 
jer "ne čuva ništa za sebe." "Sve što imam, sve što dobijem, sve je za Crkvu i za duše." Ova 
briga za grešnike i sveopće spasenje postaje sve življa: u tome je podržava dopisivanje sa 
svojom duhovnom braćom, kojima obećava uspješnu pomoć: "Kad budem u luci, naučit ću 
vas, dragi brate moje duše, kako morate ploviti na uzburkanom moru ovoga svijeta: s 
predanjem i ljubavlju djeteta koje zna da ga njegov Otac ljubi i da ga neće ostaviti sama u 
času opasnosti... put jednostavnog i ljubeznog pouzdanja upravo je za vas", piše o. Belliereu. 

Život u bolesničkoj sobi tako je svakidašnji i tako jednoličan da nitko i ne sluti da u njoj 
umire jedna svetica. Ponekad, međutim, neke tajanstvene riječi bacaju svjetlo na skoru 
budućnost: "Moje sestrice, znate dobro da njegujete malu sveticu!" ...Pokupite svakako ove 
latice (ruže), moje sestrice, poslužit će vam kasnije da obrađujete nekoga... Nemojte nijednu 
izgubiti..." Ali ona u isto vrijeme uvjerava o svom potpunom siromaštvu, kad joj predlažu 
različite dane za njezinu smrt: "Ah! Majko, nagađanja! Kad biste znah u kakvom se 
siromaštvu nalazim! Znam toliko koliko znate i vi! Ne nagađam ništa osim onoga što vidim i 
osjećam." 

Sve riječi izgovorene u bolesničkoj sobi satkale su kao jedan neizmjeran Magnificat - Veliča 
na način njezinih rukopisa koji su opjevali Milosrđe Gospodinovo. Prava je milost daje sestra 
Terezija doprla do takvog predanja: "Ova Jobova riječ: ’Čak kad bi me Bog i ubio, još bih se u 
njega uzdao', očarala me još od mog djetinjstva: Ali sam dugo čekala prije nego sam se 
ustalila na tom stupnju predanja. Sada sam tu; dragi Bog me tu stavio, uzeo me u svoje ruke i 
tu me posadio..." 



Svjesno priznaje svoje granice i prihvaća poniženja koja prate njezino stanje teške bolesnice: 
slabost, plač, nestrpljivost pred nekom dosadnom sestrom: "Oh! kako sam sretna što sebe 
vidim tako nesavršenu i što mi je tako potrebno milosrđe dragoga Boga na času smrti!" 

Čini se kao daje postala posve prozirna: "Lijepo će se vidjeti kako sve dolazi od dragoga 
Boga; i slava što ću je posjedovati bit će nezasluženi dar koji neće pripadati meni; svi će to 
dobro vidjeti..." 

U međuvremenu, pošto su patnje dosegle najviši vrhunac koncem kolovoza, povukli su krevet 
nasred bolesničke sobe. Kroz otvoreni prozor Terezija može promatrati ljepotu vrta (ona 
toliko voli cvijeće i voće), materijalno nebo (ono drugo ostaje zatvoreno), slušati moljenje 
časoslova u koru ili neku daleku glazbu. Izgleda kao da joj se život vraća: evo sada je gladna. 
Tetka Guerin izmišlja kako bi udovoljila njezinim "željama raznolikošću dobrih stvari", 
uključivši tu i kolač s čokoladom! 

30. kolovoza, ležeći na pokretnom krevetu, provozali su Tereziju samostanskim hodnikom 
sve do vratiju kora koji vidi posljednji put. Sestra Genoveva iskoristi priliku i uzme zadnji 
snimak svoje sestre: veoma izmršavljena, pokušavajući se nasmiješiti, Terezija posipa ružinim 
laticama raspelo koje ju ne napušta. 

8. rujna slavi sedmu godišnjicu svojih zavjeta, sva u cvijeću. Plače od zahvalnosti: "To je radi 
nježnosti dragoga Boga prema meni; izvana sam ushićena, a ipak, iznutra sam uvijek u 
kušnji... ali i u miru." Plete dva vijenca od različka za kip Gospe od Osmijeha. 

Pri svom povratku liječnik Comiere očituje svoju zbunjenost zbog stanja svoje bolesnice. 
Novo i posljednje pogoršanje nastupa dvadeset dana nakon stanovitog zatišja: Lijeva strana 
pluća potpuno je zahvaćena sušicom. Terezija se guši i ne može više govoriti a da ne prekida 
rečenice: "Mama!... nedostaje mi zemaljski zrak. Kad će mi dragi Bog dati nebeski zrak... Ah, 
nikad još nije bilo tako kratko!" (njezino disanje). 

Kao iznemogao putnik koji tetura pri kraju svoga putovanja, stiže i ona na kraj svoga križnog 
puta: "Da, ali ja padam u naručje dragoga Boga!" Pred smrću dolaze joj trenuci neizvjesnosti: 
"Strah me je što sam se plašila smrti... Naravno, ne plašim se više! Ne žalim za životom, oh! 
ne. Samo se pitam: Stoje zapravo tajanstveno dijeljenje duše i tijela? Prvi put sam to osjetila, 
i odmah sam se predala dragom Bogu." 

Smrtna borba u pravom smislu riječi trajat će dva dana, ali, od 21. rujna, Terezija uzdiše: "Ah! 
Stoje to smrtna borba? Čini mi se da sam stalno u njoj." 

Ujutro u srijedu 29. rujna bolesnica hrče s mukom. Majka Marija Gonzaga saziva zajednicu 
koja, zbijena oko kreveta, moli jedan sat molitve umirućih. U podne Terezija pita svoju 
prioricu: "Majko, je li to smrtna borba?... Sto ću raditi kad budem umirala? Nikad neću znati 
kako se umire!" Poslije liječnikova posjeta ona još raspituje: "Je li to danas, Majko?" - "Da, 
kćerkice." - "Kakva sreća kad bih odmah umrla!" Nešto kasnije: "... Kad ću se posve 
ugušiti!... Ne mogu više! Ah! molite se za mene! Isuse! Marijo! Hoću, pristajem..." 

Uvečer ju je velečasni Faucon ispovjedio. Dok je izlazio iz bolesničke sobe, veoma potresen 
povjerava: "Kako lijepa duša! Čini se daje utvrđena u milosti." 



Tu noć sestra Genoveva i sestra Marija od Presvetog Srca bdiju uz nju unatoč njezinim 
prosvjedima. Noć veoma bolna. Ujutro, njezine tri sestre ostaju uz nju za vrijeme mise. 
Terezija dašće, gleda kip Djevice: "Oh! žarko sam je molila!... Ali to je prava smrtna borba, 
bez ikakve primjese utjehe..." 

Poslije podne toga četvrtka 30. rujna Terezija se digne na svom krevetu, sjedne, što nije 
mogla već nekoliko tjedana. "Vidite koliko snage imam danas! Ne, neću još umrijeti! Živjet 
ću još mjesecima, možda i godinama!" Prema riječima svjedoka, ona tada podnese posljednje 
napade najstrašnije smrtne borbe. 

Oko 15 sati, sjedeći na krevetu, ispruži ruke, naslanjajući se na Majku Agnezu i sestru 
Genovevu, koje je okružuju. Ne možemo da ne spomenemo njezine riječi što ih je izgovorila 
u lipnju o ovoj "smrti iz ljubavi" kojoj se nadala: "Nemojte se žalostiti, moje sestrice, ako 
mnogo trpim i ako ne vidite na meni, kako sam vam već rekla, nikakva znaka sreće u času 
moje smrti. Naš je Gospodin sigurno umro kao Žrtva Ljubavi, a vidite kakva je bila njegova 
smrtna borba!..." 

I u srpnju: "Naš je Gospodin umro na križu, u tjeskobi, a ipak eto najljepše smrti iz ljubavi. (... 
) Umrijeti iz ljubavi ne znači umrijeti u zanosu. Otvoreno vam priznajem, čini mi se daje to 
ono što ja proživljavam." 

Majka Agneza pribilježila je Terezijine riječi: 

"Ne vjerujem više u svoju smrt... Vjerujem samo u patnju... 

Pa dobro, utoliko bolje! " 

"O Bože moj!..." 

"Ja volim dragoga Boga! " 

”() draga moja Presveta Djevice, dođi mi u pomoć! " 

"Ako je to smrtna borba, što je onda smrt?!... 

"Ah! dobri moj Bože... Da, on je veoma dobar, smatram ga 
veoma dobrim..." 

"Kad biste znali kako je to ugušiti se! " 

"Bože moj, smiluj se svojoj siromašnoj kćerkici! Smiluj 
joj se!" 


Majci Mariji Gonzagi: 


"O moja Majko, uvjeravam vas da je kalež pun do vrha!... " 



"... Ali dragi Bog me neće napustiti, posve sigurno..." 

"... Nikad me nije napustio." 

”... Da, Bože moj, sve što hoćeš, santo mi se smiluj! " 

”... Sestrice moje! sestrice moje, molite za mene! " 

”... Bože moj! Bože moj! Ti si tako dobar!!! " 

”... Oh! da, ti si tako dobar! Ja to znam..." 

" Da, čini mi se da nikad nisam drugo tražila osim istine; 
da, shvatila sam poniznost srca... Mislim da sam ponizna. " 

"Sve što sam pisala o svojim željama za trpljenjem. Oh! ipak je to istina! " 
”... Ine kajem se što sam se predala Ljubavi." 

Ponovno naglašava: 


"Oh! ne, ne kajem se, naprotiv!" 

Majka Agneza pripovijeda: "Bila sam sama uz nju, kad oko pola pet po iznenadnoj bljedoći 
zaključih da se približava posljednji čas. Naša se Majka vratila i uskoro je cijela zajednica bila 
okupljena. Ona joj se nasmiješila, ali nije više govorila do časa svoje smrti. Više od dva sata 
strašan hropac razdirao joj grudi. Lice joj bilo crveno, ruke plave, noge su joj bile hladne i 
tresla se cijelim tijelom. Obilan znoj oblio joj čelo u krupnim kapljama i curio niz obraze. Bila 
je kao pod nekim pritiskom koji se stalno povećavao i da bi lakše disala, puštala je povremeno 
nehotične kratke jecaje." 

Terezija se nasmiješi sestri Genovevi koja joj briše čelo i stavlja komadiće leda na suhe usne. 

U vrijeme kad se zvoni Anđeo Gospodnji (18 sati) umiruća dugo gleda Gospu od Osmijeha; 
čvrsto drži svoje raspelo. Zajednicu, koja je u bolesničkoj sobi gotovo dva sata, priorica 
otpušta. Terezija uzdiše: 

"Majko! Nije to još smrtna borba?... Zar neću umrijeti?... ” 

"Da, draga kćerko, to je smrtna borba, ali možda će je dragi Bog produžiti 
još koji sat. " 

"Pa dobro!... idemo!... Idemo!... " 

"Oh! Ipak bih htjela dulje trpjeti... " 

Glava joj je pala na jastuk, naklonjena u desno. Priorica naredi da se pozvoni zvonce 
bolesničke sobe, sestre se žurno vrate. "Rastvorite širom vrata!" naredi Majka Gonzaga. Čim 




je zajednica ponovno klekla oko kreveta, Terezija razgovijetno izgovori gledajući raspelo: 
"Oh! ja ga ljubim... I trenutak kasnije: "Bože moj... ja... te ljubim!..." 

Njezine su oči iznenada oživjele i zagledale se u jednu točku malo iznad kipa Presvete 
Djevice. Njezino lice poprimi izgled kakav je imala dok je bila posve zdrava, izgledala je kao 
u zanosu. Taj pogled potraja koliko je potrebno da se izmoli Vjerovanje. Zatim je zaklopila 
oči i izdahnula. Bilo je oko 19,20 sati. 

S glavom naklonjenom udesno, s tajanstvenim smiješkom na usnama izgledala je veoma 
lijepa, kako to pokazuje slika što ju je snimila njezina sestra. 

Prema običaju bila je izložena u koru blizu rešetke, od petka poslije podne do nedjelje uvečer, 
pokopana je u zemlju u ponedjeljak 4. listopada 1897. na groblju u Lisieuxu. 

Iz bolesničke sobe pisala je 9. lipnja ocu Belliereu: "Ja ne umirem, nego ulazim u život." 

Sada će započeti čudesan posmrtni život ove nepoznate karmelićanke... 













DODACI 


LISTIĆ ŠTO GA JE S.TEREZIJA OD DJETETA ISUSA 
NOSILA NA SVOM SRCU NA DAN POLAGANJA 

ZAVJETA 


8. rujna 1890. 

O Isuse, moj božanski Zaručnice! Daj da nikada ne izgubim bijelu haljinu svoga krštenja! 
Uzmi me prije sa svijeta nego učinim i najlakši svojevoljni grijeh. Daj da tražim i nalazim 
uvijek samo tebe, da stvorenja ne znače za mene ništa i da ja za njih ne značim ništa, nego da 
mi ti budeš sve!... 

Neka mi zemaljske stvari nikada ne uznemire dušu, neka ništa ne pomuti moga mira. Isuse, ja 
molim samo mir, i uz to ljubav, beskrajnu ljubav bez druge granice osim tebe, ljubav koja ne 
bi više bila ja, nego ti, moj Isuse! 

Isuse, daj da umrem za tebe kao mučenica, mučeništvom srca ili tijela, ili radije i srca i tijela... 
Daj mi da ispunim svoje zavjete u svoj njihovoj savršenosti, i daj mi da shvatim što zaručnica 
tvoja mora biti. Daj da nikada ne budem na teret zajednici, daj da se nitko ne zanima za mene, 
da budem gledana kao pogažena nogama, zaboravljena kao zrnce pijeska, za tebe, Isuse! Neka 
se tvoja volja vrši u meni savršeno, da stignem na mjesto koje si mi pripravio... 

Isuse, daj da spasim mnogo duša, daj da danas ne bude osuđena ni jedna jedina i da se sve 
duše u čistilištu spase... Isuse, oprosti mi ako govorim što ne bi trebalo govoriti: ja želim samo 
tebe razveseliti i tebe tješiti. 


ČIN PRIKAZANJA MILOSRDNOJ LJUBAVI 

I.M.J.T. 

Prikazanje mene same kao žrtve paljenice 
Milosrdnoj Ljubavi dragoga Boga 

O moj Bože, Presveto Trojstvo! Želim te ljubiti i širiti ljubav prema tebi, raditi za proslavu 
Svete Crkve spašavajući duše koje su na zemlji i oslobađajući one koje trpe u čistilištu. Želim 
savršeno ispuniti tvoju volju i postići stupanj slave koju si mi pripravio u svom kraljevstvu; 
jednom riječju, želim postati svetica, ali osjećam svoju nemoć i molim te, o moj Bože, da ti 
budeš moja svetost! 

Budući da si me ti ljubio toliko da si mi dao svoga jedinog Sina da mi bude Spasitelj i 
Zaručnik, beskrajno bogatstvo njegovih zasluga pripada meni: ja ti ga prinosim u sreći, moleći 
te da gledaš na me samo kroz Lice Isusovo i u njegovu Srcu koje gori od ljubavi. 




Prikazujem ti također sve zasluge svetaca (koji su na nebu i na zemlji), njihove čine ljubavi 
kao i čine ljubavi svetih anđela. Napokon ti, Presveto Trojstvo, prikazujem ljubav i zasluge 
Blažene Djevice, moje ljubljene Majke. Njoj povjeravam svoju žrtvu moleći je daje donese 
pred tebe. Njezin božanski Sin, moj ljubljeni Zaručnik, rekao nam je u dane svoga smrtnog 
života: "Sve što zamolite moga Oca u moje ime, dat će vam." Uvjerena sam dakle da ćeš 
uslišiti moje želje; znam, o moj Bože, ovo: što nam više želiš dati, to nam veću želju ulijevaš. 
Osjećam u svom srcu neizmjerne želje i s pouzdanjem te molim da dođeš i zaposjedneš moju 
dušu. Ah, ne mogu primati svetu pričest toliko puta koliko želim, ali, Gospodine, nisi li ti 
svemoguć?... Ostani u meni kao u svetohraništu, ne udaljuj se nikada od svoje male hostije... 
Htjela bih te tješiti što su ti zli ljudi nezahvalni; molim te da mi oduzmeš slobodu da činim što 
ti se ne sviđa; ako u slabosti katkada padnem, neka odmah tvoj božanski pogled očisti moju 
dušu uništavajući sve moje nesavršenosti, kao vatra što svaku stvar pretvara u sebe... 

Zahvaljujem ti, moj Bože, za sve milosti koje si mi udijelio, osobito što si učinio da prođem 
kroz kušnju patnje. S radošću ću te promatrati u posljednji dan noseći žezlo križa; budući da si 
se udostojao dati mi u dio ovaj križ, tako dragocjen, nadam se da ću ti biti slična u nebu i 
vidjeti kako na mom proslavljenom tijelu blistaju sveti znakovi tvoje Muke... 

Poslije zemaljskog progonstva nadam se da ću uživati u tebi u vječnoj Domovini, ali ja ne 
želim skupljati zasluge za nebo, hoću raditi samo za tvoju ljubav, s jednim ciljem da tebe 
razveselim, da tješim tvoje presveto Srce i da spašavam duše koje će te vječno ljubiti. 

Uvečer ovoga života pojavit ću se pred tobom praznih ruku, jer te ne molim, Gospodine, da 
brojiš moja djela. Sva naša pravedna djela imaju mrlje u tvojim očima. Zato hoću da se 
odjenem tvojom pravednošću i da od tvoje Ljubavi primim vječno posjedovanje tebe samoga. 
Ne želim drugoga prijestolja ni druge krune osim tebe, moj Ljubljeni!... 

U tvojim očima vrijeme nije ništa, jedan jedini danje kao tisuću godina: ti me dakle možeš u 
jednom času pripraviti da se pojavim pred tobom... 

Da bih živjela u činu savršene ljubavi, ja se prikazujem kao žrtva paljenica tvojoj Milosrdnoj 
Ljubavi, moleći te da me spaljuješ bez prestanka puštajući da mi dušu poplavljuju valovi 
beskrajne nježnosti koji su zatvoreni u tebi, i da tako postanem mučenica tvoje ljubavi, o moj 
Bože!... 

Neka to mučeništvo, pošto me pripravi da se pojavim pred tobom, učini napokon da umrem i 
da se moja duša nezaustavno vine u vječni zagrljaj tvoje Milosrdne Ljubavi... 

Hoću, o moj Ljubljeni, da ti pri svakom kucaju svoga srca obnovim ovo prikazanje bezbroj 
puta sve do časa kad sjene iščeznu a ja ti budem mogla ponavljati svoju ljubav u vječnom 
gledanju licem u lice!... 


Marija Franjka Terezija 
od Djeteta Isusa i od Svetoga Lica 


nedostojna karmelićanka 




Na Blagdan Presvetoga Trojstva 
9. lipnja godine Gospodnje 1895. 


NAPOMENA O RUKOPISIMA 

Autobiografija svete Terezije od Djeteta Isusa prvi je put bila objavljena godine 1898, godinu 
dana iza Svetičine smrti, pod naslovom "Histoire d'une ame" (Povijest jedne duše). Sastoji se 
od tri rukopisa koji se razlikuju i vremenom postanka i namjenom. 

Rukopis "A" nastao je između Nove godine 1895. i 20. siječnja 1896. To su uspomene iz 
ranog djetinjstva i života u obitelji. Rukopis je nastao tako daje majka priorica Agneza od 
Isusa (Terezijina sestra Paulina) naredila Tereziji da napiše uspomene iz djetinjstva. Terezija 
je poslušala i cijelu godinu pomalo pisala. Rukopis je bio dovršen 20.siječnja 1896, uoči 
imendana majke Agneze. 

Rukopis "B" namijenila je Terezija sestri Mariji od Presvetog Srca, svojoj najstarijoj sestri i 
krsnoj kumi, jer je ona željela upoznati njezin duhovni život, upravo njezin "mali put predanja 
i ljubavi". To je Terezija pisala za vrijeme svojih posljednjih duhovnih vježbi, u rujnu 1896. 

Rukopis "C" namijenjen je majci Mariji od sv. Alojzija Gonzage, koja je bila priorica u 
vrijeme Svetičine smrti kao i u vrijeme njezina ulaska u samostan. Ona je željela imati 
Terezijine uspomene iz redovničkog života kojih u prvom rukopisu nema. Nalog za pisanje 












ovog rukopisa primila je Terezija 3. lipnja 1897. Ovaj je rukopis manji od prvoga. Pisala gaje 
kroz cijeli mjesec lipanj. Posljednje retke, već teško bolesna, pisala je olovkom. 

Tri različita rukopisa, svaki namijenjen drugoj osobi, svaki zamišljen na drugi način. Majka 
Marija od sv. Alojzija Gonzage htjela ih je urediti u jednu cjelinu kao da su sva tri upućena 
njoj. Taj je posao povjerila majci Agnezi od Isusa. Ona je to učinila vrlo slobodno, jer ju je 
sama Terezija prije smrti ovlastila da može rukopise dotjerati i izmijeniti koliko bude smatrala 
potrebnim. 

Majka Agneza umrla je godine 1951. Prije smrti izrazila je želju da bi se Svetičini rukopisi 
izdali u izvornom obliku, bez promjena i dotjerivanja... Toga su se posla prihvatili stručnjaci 
karmelićani, a dovršio gaje o. Franjo od Svete Marije; on je s grupom stručnjaka tri godine 
pregledavao i sređivao rukopise. Bio je to mučan posao, jer su neke riječi i cijele rečenice 
Svetičina rukopisa bile izbrisane, tako da se nikakvim sredstvima nije moglo pročitati što je 
bilo napisano. Prvo kritičko izdanje rukopisa izišlo je god. 1957. 

Kod nas je 1935. izišao "Život svete Terezije od Maloga Isusa" (Isusovci, Zagreb), a 1961. 
izdali su Kannelićani (Zagreb - Remete) prijevod originalnih rukopisa ciklostilom, koji je 
brzo bio razgrabljen. Drugo izdanje izišlo je tiskom 1968, treće 1970, a ovo, četvrto izdanje 
dopunjeno je prijevodom Predgovora i Pogovora iz najnovijeg francuskog izdanja (1973). 
Ujedno je raspodjela na poglavlja više prilagođena 1. francuskom izdanju (g. 1898). 

